(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟΣΤ΄

Δευτέρα 2 Απριλίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων:
 i. με θέμα: «Φυλακές Νικηφόρου Δράμας και Στελέχωσή τους: Ψέμα στο Ψέμα;», σελ.
 ii. με θέμα: « Ίδρυση Τμήματος Μεταγωγών και Δικαστηρίων Δράμας και στελέχωσή του με το αναγκαίο προσωπικό. Στελέχωση με το αναγκαίο προσωπικό του Καταστήματος Κράτησης Δράμας», σελ.
 β) Προς τον Υπουργό Οικονομικών, με θέμα: «Μόνο 350 ευρώ παίρνουν οι πέντε χιλιάδες υποψήφιοι διδάκτορες της χώρας. Τους αντιμετωπίζουμε ως επιχειρηματίες;», σελ.
 γ) Προς τον Υπουργό Παιδείας, Έρευνας και Θρησκευμάτων, σχετικά με τα προβλήματα των χιλιάδων συμβασιούχων (αναπληρωτών και ωρομισθίων) εκπαιδευτικών, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Ο Υπουργός Εξωτερικών, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Ψηφιακής Πολιτικής, Τηλεπικοινωνιών και Ενημέρωσης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Μεταναστευτικής Πολιτικής, Αγροτικής Ανάπτυξης και Τροφίμων, Τουρισμού, καθώς και οι Αναπληρωτές Υπουργοί Εσωτερικών, Παιδείας, Έρευνας και Θρησκευμάτων, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων και Περιβάλλοντος και Ενέργειας κατέθεσαν στις 30-3-2018 σχέδιο νόμου: «Κύρωση της Συμφωνίας Πολιτικού Διαλόγου και Συνεργασίας μεταξύ της Ευρωπαϊκής Ένωσης και των κρατών-μελών της, αφενός και της Δημοκρατίας της Κούβας, αφετέρου», σελ.
2. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Ενσωμάτωση στην ελληνική νομοθεσία της Οδηγίας (ΕΕ) 2015/1794 και άλλες διατάξεις», σελ.
3. Κατάθεση Εκθέσεων Διαρκών Επιτροπών:

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της στα σχέδια νόμων του Υπουργείου Εθνικής Άμυνας:
 i. «Κύρωση της Συμφωνίας Στρατιωτικής Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Χασιμιτικού Βασιλείου της Ιορδανίας», σελ.
 ii. «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας του Καναδά και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας του Βασιλείου της Δανίας και του Υπουργείου Άμυνας της Δημοκρατίας της Εσθονίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργού Άμυνας του Βασιλείου της Ολλανδίας και του Υπουργείου Άμυνας του Βασιλείου της Νορβηγίας και του Υπουργού Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Ρουμανίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Εθνικής Άμυνας της Δημοκρατίας της Τουρκίας και του Υπουργείου Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας και του Υπουργείου Άμυνας των Ηνωμένων Πολιτειών της Αμερικής και του Ανώτατου Στρατηγείου των Συμμαχικών Δυνάμεων της Ευρώπης (SHAPE), όσον αφορά στη χρηματοδότηση του σχεδιασμού και της κατασκευής νέων εγκαταστάσεων για το Διεθνές Σχολείο του SHAPE, καθώς και της Τροποποίησης του ως άνω Μνημονίου Κατανόησης μεταξύ των ιδίων Συμμετεχόντων μετά της Διακοίνωσης Ένταξης όσον αφορά στη συμμετοχή του Υπουργείου Εθνικής Άμυνας της Ελληνικής Δημοκρατίας στο ως άνω Μνημόνιο Κατανόησης.», σελ.

ΠΡΟΕΔΡΕΥΟΝΤΕΣ

ΓΕΩΡΓΙΑΔΗΣ Μ. , σελ.
ΚΡΕΜΑΣΤΙΝΟΣ Δ. , σελ.
ΛΥΚΟΥΔΗΣ Σ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΓΕΩΡΓΙΑΔΗΣ Μ. , σελ.
ΔΕΛΗΣ Ι. , σελ.
ΚΡΕΜΑΣΤΙΝΟΣ Δ. , σελ.
ΛΥΚΟΥΔΗΣ Σ. , σελ.
ΜΑΝΩΛΑΚΟΥ Δ. , σελ.
ΣΥΡΜΑΛΕΝΙΟΣ Ν. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί των επικαίρων ερωτήσεων:
ΓΑΒΡΟΓΛΟΥ Κ. , σελ.
ΔΕΛΗΣ Ι. , σελ.
ΚΕΦΑΛΙΔΟΥ Χ. , σελ.
ΚΟΝΤΟΝΗΣ Χ. , σελ.
ΚΥΡΙΑΖΙΔΗΣ Δ. , σελ.
ΜΑΝΙΑΤΗΣ Ι. , σελ.
ΠΑΠΑΝΑΤΣΙΟΥ Α. , σελ.

Γ. Επί του σχεδίου νόμου του Υπουργείου Ναυτιλίας και Νησιωτικής Πολιτικής:
ΑΘΑΝΑΣΙΟΥ Χ. , σελ.
ΑΜΥΡΑΣ Γ. , σελ.
ΖΑΡΟΥΛΙΑ Ε. , σελ.
ΚΑΒΑΔΕΛΛΑΣ Δ. , σελ.
ΚΑΜΜΕΝΟΣ Δ. , σελ.
ΚΑΡΡΑΣ Γ. , σελ.
ΚΕΦΑΛΟΓΙΑΝΝΗΣ Ι. , σελ.
ΚΟΥΖΗΛΟΣ Ν. , σελ.
ΚΟΥΡΟΥΜΠΛΗΣ Π. , σελ.
ΛΟΒΕΡΔΟΣ Α. , σελ.
ΜΑΝΩΛΑΚΟΥ Δ. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΞΥΔΑΚΗΣ Ν. , σελ.
ΠΑΛΛΗΣ Γ. , σελ.
ΠΑΠΠΑΣ Ν. , σελ.
ΠΛΑΚΙΩΤΑΚΗΣ Ι. , σελ.
ΠΟΛΑΚΗΣ Π. , σελ.
ΣΑΝΤΟΡΙΝΙΟΣ Ν. , σελ.
ΣΥΡΜΑΛΕΝΙΟΣ Ν. , σελ.

 ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟΣΤ΄

Δευτέρα 2 Απριλίου 2018

Αθήνα, σήμερα στις 2 Απριλίου 2018, ημέρα Δευτέρα και ώρα 12.14΄, συνήλθε στην Αίθουσα της Γερουσίας του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα ότι ο Υπουργός Εξωτερικών, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Ψηφιακής Πολιτικής, Τηλεπικοινωνιών και Ενημέρωσης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Μεταναστευτικής Πολιτικής, Αγροτικής Ανάπτυξης και Τροφίμων, Τουρισμού, καθώς και οι Αναπληρωτές Υπουργοί Εσωτερικών, Παιδείας, Έρευνας και Θρησκευμάτων, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων και Περιβάλλοντος και Ενέργειας κατέθεσαν στις 30-3-2018 σχέδιο νόμου: «Κύρωση της Συμφωνίας Πολιτικού Διαλόγου και Συνεργασίας μεταξύ της Ευρωπαϊκής Ένωσης και των κρατών-μελών της, αφενός και της Δημοκρατίας της Κούβας, αφετέρου».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Ενσωμάτωση στην ελληνική νομοθεσία της Οδηγίας (ΕΕ) 2015/1794 και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 29 Μαρτίου 2018 τη συζήτηση του νομοσχεδίου σε μία ενιαία συνεδρίαση επί της αρχής, των άρθρων και των τροπολογιών.

Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το Σώμα συνεφώνησε.

Τον λόγο έχει ο εισηγητής του ΣΥΡΙΖΑ κ. Νικόλαος Συρμαλένιος.

Ορίστε, κύριε συνάδελφε, έχετε τον λόγο για δεκαπέντε λεπτά.

**ΝΙΚΟΛΑΟΣ ΣΥΡΜΑΛΕΝΙΟΣ:** Καλημέρα σε όλους.

Κατ’ αρχάς, θα ήθελα να εκφράσω στον κύριο Υπουργό τα συλλυπητήρια μου για τον θάνατο προσφιλούς του προσώπου.

Μπαίνω στο νομοσχέδιο. Με το παρόν νομοσχέδιο ψηφίζουμε σήμερα την ενσωμάτωση της οδηγίας 1794 στην ελληνική έννομη τάξη, καθώς και λοιπές διατάξεις, που αντιμετωπίζουν συγκεκριμένες, ώριμες εκκρεμότητες σε διάφορους τομείς ευθύνης του Υπουργείου Ναυτιλίας και Νησιωτικής Πολιτικής. Η ενσωμάτωση της συγκεκριμένης οδηγίας αναφέρεται στα δύο πρώτα μέρη, πρώτο μέρος άρθρα 1 έως 9 και δεύτερο μέρος άρθρα 10 έως 12, ενώ οι λοιπές διατάξεις περιλαμβάνουν τις διατάξεις των άρθρων 13 έως 27.

Η ευρωπαϊκή οδηγία 1794/2015 αναφέρεται κυρίως σε εργασιακά ζητήματα των ναυτικών και αποτέλεσε προϊόν διαβούλευσης με τους κοινωνικούς εταίρους, επιτυγχάνοντας την εξισορρόπηση μεταξύ όρων και συνθηκών εργασίας των ναυτικών και της παροχής υπηρεσιών θαλάσσιων μεταφορών.

Επίσης, η οδηγία αυτή έρχεται ως αποτέλεσμα τροποποιήσεων πολλών οδηγιών του Ευρωπαϊκού Κοινοβουλίου, καθώς και του Ευρωπαϊκού Συμβουλίου, ενσωματώνοντας νομοθεσίες περί προστασίας των μισθωτών σε περίπτωση αφερεγγυότητας του εργοδότη, περί θέσπισης του Ευρωπαϊκού Συμβουλίου Εργαζομένων, περί θέσπισης γενικού πλαισίου ενημέρωσης και διαβούλευσης των εργαζομένων στην Ευρωπαϊκή Κοινότητα, περί προσέγγισης της νομοθεσίας των κρατών-μελών για τις ομαδικές απολύσεις, καθώς και για τη διατήρηση των δικαιωμάτων των εργαζομένων, σε περίπτωση μεταβίβασης των επιχειρήσεων ή τμημάτων αυτών.

Με την οδηγία αυτή διασφαλίζεται η αποτελεσματικότερη προστασία των ναυτικών, αφού αίρονται οι εξαιρέσεις που ίσχυαν για τις ομαδικές απολύσεις για τα πληρώματα των πλοίων των θαλασσών, ενώ επίσης αίρεται αντίστοιχα και η προϊσχύουσα εξαίρεση για τους αλιείς, που αμείβονται με το κομμάτι.

Επίσης, κατοχυρώνεται η ενεργός συμμετοχή των ναυτικών στις διαδικασίες ενημέρωσης και διαβούλευσης, αξιοποιώντας τη χρήση των νέων τεχνολογιών για τη διασφάλιση της συμμετοχής των μελών στην ειδική διαπραγματευτική ομάδα και στο Ευρωπαϊκό Συμβούλιο Εργαζομένων.

Χαρακτηριστικό είναι το άρθρο 5, βάσει του οποίου αποτελεί υποχρέωση του πλοιοκτήτη ή εφοπλιστή η διαβούλευση και η διαβίβαση στο Συμβούλιο Εμπορικού Ναυτικού της πληροφόρησης, ενώ τίθενται υπόψη των ναυτικών μέτρα άρνησης των απολύσεων, όπως ποσά για κάλυψη αυτασφάλισης, για κατάρτιση και συμβουλευτική, με στόχο την επανένταξη στην αγορά εργασίας, καθώς και μέτρα αξιοποίησης ειδικών προγραμμάτων αντιμετώπισης της επαπειλούμενης ανεργίας και τρόπους για την κατά προτεραιρότητα επαναπρόσληψής τους, για την υλοποίηση των ομαδικών απολύσεων, διοικητικές διαδικασίες και προθεσμίες συμφωνίας των διαβουλευομένων μερών, ενώ το Συμβούλιο Εμπορικού Ναυτικού μεριμνά για την τήρηση των διαδικασιών, που με το άρθρο 8 επίσης, προβλέπεται η ακυρότητα των ομαδικών απολύσεων, εάν παραβιάζονται οι προβλεπόμενες διατάξεις.

Με τα άρθρα 10 έως 12 προσαρμόζεται το εθνικό θεσμικό πλαίσιο στις διατάξεις της οδηγίας. Ειδικότερα, στο άρθρο 11 καθορίζεται ότι δεν εφαρμόζονται οι διατάξεις του νομοσχεδίου περί ομαδικών απολύσεων των ναυτικών: πρώτον, λόγω μη εκτέλεσης ή διακοπής πλόων στο πλαίσιο των θαλάσσιων ενδομεταφορών και, δεύτερον, λόγω μη εκτέλεσης ή διακοπής πλόων τουριστικών πλοίων, που δραστηριοποιούνται εποχιακά.

Επίσης, με το παρόν νομοσχέδιο, δεν θίγεται η σχετική νομοθεσία περί οργανικής σύνθεσης των πληρωμάτων της ακτοπλοΐας.

Τα άρθρα 13 έως 27 αναφέρονται στις λοιπές διατάξεις. Με τις λοιπές διατάξεις, λοιπόν, με το άρθρο 14 αποδίδεται το ετήσιο επίδομα σίτισης σε όλους τους σπουδαστές των Ακαδημιών Εμπορικού Ναυτικού, στους σπουδαστές μεικτής φοίτησης, ενώ το ύψος του επιδόματος, που εκτιμάται από το Γενικό Λογιστήριο του Κράτους σε 1.300.000 ευρώ, θα διαμορφώνεται με κοινή υπουργική απόφαση Υπουργείων Οικονομικών και Ναυτιλίας.

Επίσης, με το άρθρο 16 τακτοποιείται η εκκρεμότητα δεκαπέντε μηνών όσον αφορά το Ταμείο Αρωγής του Λιμενικού Σώματος και καθορίζονται οι πόροι και το εφάπαξ.

Με το άρθρο 17, που αφορά τα τουριστικά πλοία, απαλείφεται η προϋπόθεση μεταφορικής ικανότητας άνω των δώδεκα ατόμων για σύναψη σύμβασης ναύλωσης, με εκκίνηση και επαναπαράδοση στην ελληνική επικράτεια.

Ακόμη, με το άρθρο 23 αναγνωρίζεται βαθμολογικά η υπηρεσία πενταετούς υποχρέωσης στις Ένοπλες Δυνάμεις.

Επίσης, με το άρθρο 13 ρυθμίζονται ζητήματα της υπηρεσίας εσωτερικών υποθέσεων του Υπουργείου Ναυτιλίας και Νησιωτικής Πολιτικής και καθορίζονται:

Πρώτον, η δυνατότητα επικούρησης του Εισαγγελέα Εφετών Αθηνών, που εποπτεύει τη Διεύθυνση Εσωτερικών Υποθέσεων της Ελληνικής Αστυνομίας.

Δεύτερον, η διαβίβαση της δήλωσης περιουσιακής κατάστασης του πολιτικού προσωπικού του Υπουργείου Ναυτιλίας και Νησιωτικής Πολιτικής από την Υπηρεσία Εσωτερικών Υποθέσεων στην αρμόδια πλέον, Τρίτη Μονάδα Ελέγχου των δηλώσεων περιουσιακής κατάστασης της Αρχής Καταπολέμησης της Νομιμοποίησης Εσόδων από Εγκληματικές Δραστηριότητες αντί του εισαγγελικού λειτουργού της Εισαγγελίας Εφετών Πειραιά, ο οποίος επικουρείται από την Υπηρεσία Εσωτερικών Υποθέσεων του Υπουργείου Ναυτιλίας και Νησιωτικής Πολιτικής.

Ακόμη, με το άρθρο 15 ρυθμίζονται ορισμένα ζητήματα της Ρυθμιστικής Αρχής Λιμένων. Θεσμοθετείται η διαιτησία, σε σχέση με τις διαφορές μεταξύ προσώπων, που δραστηριοποιούνται στις λιμενικές υπηρεσίες, συμβάλλοντας έτσι στην αποσυμφόρηση των δικαστηρίων. Αποσαφηνίζεται η έννοια της υποχρέωσης παροχής πληροφοριών από φυσικά πρόσωπα. Επεκτείνεται η δικαιοδοσία της Ρυθμιστικής Αρχής Λιμένων στο σύνολο των φορέων διοίκησης του Ελληνικού Λιμενικού Συστήματος, εντάσσοντας σε αυτά και τα ογδόντα λιμενικά και δημοτικά λιμενικά ταμεία όλης της Επικράτειας.

Επιδιώκεται η επαρκής κάλυψη των υπηρεσιακών αναγκών της Ρυθμιστικής Αρχής Λιμένων με διάθεση ή απόσπαση στελεχών από το Λιμενικό Σώμα Ελληνικής Ακτοφυλακής, από το πολιτικό προσωπικό, επίσης, του Υπουργείου Ναυτιλίας ή και από εποπτευόμενα από αυτό νομικά πρόσωπα και αποσαφηνίζεται η διαδικασία αναμόρφωσης του προϋπολογισμού της.

Με τις διατάξεις των άρθρων 20 έως 22 και το άρθρο 26 αναμορφώνονται ρυθμίσεις του άρθρου 79 του ν.4504/2017, που αφορούν την εύρυθμη λειτουργία του συστήματος των πανελληνίων εξετάσεων για την εισαγωγή στο Λιμενικό Σώμα, Ελληνική Ακτοφυλακή.

Μεταξύ αυτών πιο συγκεκριμένα: Σε εναρμόνιση με τα ισχύοντα στην Ελληνική Αστυνομία προβλέπονται δύο παραγωγικές σχολές του Λιμενικού Σώματος, η Σχολή Δοκίμων Λιμενοφυλάκων και η Σχολή Δοκίμων Σημαιοφόρων, και απαλείφεται η Σχολή Δοκίμων Υπαξιωματικών και προσδιορίζεται η ένταξη σε αυτές τις δύο σχολές το έτος 2018-2019.

Επίσης, παρέχεται το δικαίωμα εισαγωγής στις Σχολές του Λιμενικού Σώματος σε ευάλωτες κοινωνικές ομάδες, όπως πολύτεκνοι, τέκνα αναπήρων θυμάτων πολέμου, τέκνα αποβιώσαντος στρατιωτικού του Λιμενικού Σώματος εν ώρα καθήκοντος, κ.λπ.. Ακόμη, εξαιρούνται από το σύστημα εισαγωγής με πανελλαδικές εξετάσεις ειδικές κατηγορίες, όπως στρατιωτικοί αξιωματικοί ειδικότητας ιατρών και οδοντιάτρων.

Τέλος, με το άρθρο 24 αντικαθίσταται το άρθρο 157 του Κώδικα Δημοσίου Ναυτικού Δικαίου και βελτιώνονται οι διαδικασίες επιβολής διοικητικών κυρώσεων για παραβάσεις των αστυνομικών διατάξεων των κανονισμών λιμένων με κατεύθυνση στη διαφάνεια.

Στις συζητήσεις που είχαμε μέχρι σήμερα στις επιτροπές ακούσαμε έντονη κριτική, ιδιαίτερα από τη Νέα Δημοκρατία, ότι προχωράμε στην αναθεώρηση διατάξεων του ν.4504/2017, που πρόσφατα ψηφίσαμε στη Βουλή. Αυτό επιβεβαιώνει, κατά την άποψή τους, την προχειρότητα και τον ερασιτεχνισμό, με τον οποίο νομοθετεί αυτή η Κυβέρνηση.

Τους απαντάμε. Αυτή η Κυβέρνηση έχει το θάρρος και την τόλμη να διορθώνει και να αναθεωρεί γρήγορα ρυθμίσεις, που φαίνεται από την ίδια τη ζωή ότι δεν περπατάνε και ότι χρειάζονται τροποποιήσεις.

Αντίθετα, η Νέα Δημοκρατία, δέσμια των επιλογών που οδήγησαν τη χώρα στα πρόθυρα της χρεοκοπίας, συνεχίζει την κατεδαφιστική της κριτική, συμπεριφερόμενη ως εσαεί νόμιμος ιδιοκτήτης της χώρας. Δεν μπορεί να εξοικειωθεί με το γεγονός ότι αυτή η Κυβέρνηση έχει εισέλθει στο τέταρτο έτος διακυβέρνησής της και ότι οδηγεί τη χώρα με σταθερά βήματα στην έξοδο από την κρίση και στο τέλος των μνημονίων, διαμορφώνοντας την επόμενη μέρα με δίκαιη και βιώσιμη ανάπτυξη.

Σε ό,τι αφορά δε, την κριτική περί αντεργατικών διατάξεων και κατεδάφισης εργατικών δικαιωμάτων, απελευθέρωσης των ομαδικών απολύσεων, κυρίως από την πλευρά του ΚΚΕ, τους απαντάμε ότι, αντίθετα με την ενσωμάτωση της οδηγίας μπαίνουν κανόνες προστασίας και διαβούλευσης με τους εκπροσώπους των ναυτικών, κανόνες που δεν υπήρχαν πριν στο Εθνικό Δίκαιο.

Τελειώνω την εισήγησή μου, ευχόμενος σε όλους τους συναδέλφους καλό Πάσχα, καλή Ανάσταση, στη χώρα και στο λαό. Και αμέσως μετά το Πάσχα, η συνέχεια. Να είστε καλά.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Χαράλαμπος Αθανασίου έχει τον λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το παρόν νομοσχέδιο σκοπείται -όπως προκύπτει και από την εισηγητική έκθεση, αλλά και από τον σκοπό των οδηγιών- η ενσωμάτωση στην ελληνική νομοθεσία της βασικής οδηγίας 2015/1794. Πρόκειται για ένα ακόμα νομοσχέδιο της Κυβέρνησης, το οποίο μόνο κατά τον τίτλο, αφορά την ενσωμάτωση οδηγίας, καθώς τα άρθρα που αφορούν άλλα άσχετα ζητήματα είναι περισσότερα: δεκατέσσερα έναντι δώδεκα. Μάλιστα, για τις διατάξεις αυτές δεν έχει λάβει χώρα καμμία δημόσια διαβούλευση. Αυτό από μόνο του, θα έπρεπε να συνιστά λόγο καταψήφισης των διατάξεων αυτών.

Αξίζει να σημειωθεί πως η οδηγία του Συμβουλίου και του Κοινοβουλίου που ενσωματώνεται με το σχέδιο νόμου, δεν ρυθμίζει κάποιο νέο ζήτημα ούτε μεταρρυθμίζει στο σύνολό της προγενέστερη οδηγία, αλλά τακτοποιεί τις οδηγίες του Ευρωπαϊκού Κοινοβουλίου και του Συμβουλίου 2008/94, 2009/38 και 2002/14, καθώς και τις οδηγίες του Συμβουλίου 98/59 και 2001/23, οι οποίες ρυθμίζουν ζητήματα ναυτικών. Η οδηγία όφειλε να ενσωματωθεί στο Εθνικό Δίκαιο έως 10 Οκτωβρίου του 2017. Επομένως, έρχεται στη Βουλή με μεγάλη καθυστέρηση.

Κατ’ αρχάς, θέλω να τονίσω ότι οι προηγούμενες οδηγίες προέβλεπαν εξαιρέσεις για ορισμένες κατηγορίες ναυτικών από το πεδίο εφαρμογής τους. Έπειτα από εκτεταμένο κοινωνικό διάλογο σε ευρωπαϊκό επίπεδο, οι κοινωνικοί εταίροι του ναυτιλιακού τομέα κατέληξαν σε κοινή συμφωνία, η οποία, ουσιαστικά, οδήγησε στην προς ενσωμάτωση οδηγία.

Η εν λόγω συμφωνία σκοπό είχε να επιτύχει εξισορρόπηση μεταξύ της ανάγκης να βελτιωθούν οι συνθήκες εργασίας των ναυτικών και της ανάγκης να ληφθούν υπ’ όψιν τα ειδικά χαρακτηριστικά του τομέα. Προκύπτει από την υποδοχή της οδηγίας ότι κινείται κατ’ αρχάς προς τη σωστή κατεύθυνση, καθώς επέκτεινε διατάξεις του Εργατικού Δικαίου και σε ναυτικούς, οι οποίες ως τώρα δεν έβρισκαν εφαρμογή σε όλες τις χώρες της Ευρωπαϊκής Ένωσης.

Ως εκ τούτου, θα έπρεπε κανονικά να εισηγηθούμε την υιοθέτηση του νομοσχεδίου στο σύνολό του, διατηρώντας ελάχιστες επιφυλάξεις. Κι όμως, ακόμα και σε αυτήν την περίπτωση, η Κυβέρνηση κατορθώνει -γιατί περί κατορθώματος πρόκειται- να φέρει ένα νομοσχέδιο επί του οποίου έχουμε σοβαρές διαφωνίες και αντιρρήσεις.

Το σχέδιο νόμου χωρίζεται σε τρία μέρη.

Στο Μέρος Α΄ επιχειρείται η ενσωμάτωση της οδηγίας 2015/94/1794 στην εθνική νομοθεσία. Επ’ αυτού, δεν έχουμε ιδιαίτερες αντιρρήσεις. Θα αναφερθώ παρακάτω.

Στο Μέρος Β΄ τροποποιούνται διατάξεις της εθνικής νομοθεσίας, δυνάμει της ενσωμάτωσης που επέρχεται με το Πρώτο Μέρος. Στο Μέρος αυτό έχουμε εύλογες απορίες, ιδίως για το ζήτημα της συμβατότητας στο άρθρο 11 με το ενωσιακό δίκαιο.

Στο Μέρος Γ΄ εισάγονται ρυθμίσεις αρμοδιότητος Υπουργείου Ναυτιλίας και Νησιωτικής Πολιτικής. Πολλές διατάξεις, αντικαθιστούν διατάξεις, που πρόσφατα νομοθέτησε η Κυβέρνηση με τον ν.4504/17. Επομένως, αποδεικνύεται εμπράκτως όσα η Νέα Δημοκρατία ανάμεσα σε άλλα έλεγε εκείνες τις ημέρες, ότι δηλαδή ο ν.4504/17 ήταν μνημείο πρόχειρης και αποσπασματικής νομοθέτησης.

Ομοίως, τροποποιούνται και διατάξεις που αφορούν τον ν.4389/2016. Πολλές από τις διατάξεις του Μέρους αυτού είτε είναι ρουσφετολογικές και γι’ αυτό δεν ετέθησαν σε διαβούλευση, είτε αποτελούν διορθώσεις πρόσφατων ρυθμίσεων που η ίδια η Κυβέρνηση νομοθέτησε και διαπίστωσε πως δεν λειτουργούν. Κάποιες απ’ αυτές, ιδίως αυτή του άρθρου 24, είναι ενδεχομένως και σκανδαλώδεις και προκαλούν εύλογα ερωτήματα, ενώ έχουμε ισχυρές διαφωνίες ή επιφυλάξεις και για τα άρθρα 11, 14, 15, 20, 21, 25 και 27.

Όσον αφορά το Μέρος Α΄, το άρθρο 1 περιλαμβάνει τον σκοπό του νομοσχεδίου.

Με το άρθρο 2 καταργείται η εξαίρεση των αλιέων, που αμείβονται με το κομμάτι από το πεδίο εφαρμογής του π.δ.1/1990 περί προστασίας από την αφερεγγυότητα του εργοδότη.

Με το άρθρο 3 επιχειρείται η ενσωμάτωση των τροποποιήσεων της οδηγίας 2009/38 στο Εθνικό Δίκαιο και της διευκόλυνσης των εκπροσώπων των εργαζομένων ναυτικών να συμμετέχουν, να εκπροσωπούνται και να διαβουλεύονται στο πλαίσιο του Ευρωπαϊκού Συμβουλίου Εργαζομένων.

Με τα άρθρα 4 έως 8 τροποποιείται η υφιστάμενη ενσωμάτωση στην εθνική νομοθεσία της οδηγίας 98/59 που αφορά τις ομαδικές απολύσεις.

Με το άρθρο 1, παράγραφος 2, περίπτωση γ΄ της οδηγίας είχαν εξαιρεθεί τα ναυτικά πληρώματα από την οδηγία. Η εξαίρεση αυτή καταργείται με την παράγραφο 1 του άρθρου 3 της οδηγίας. Ενδεχομένως, η ενσωμάτωση θα μπορούσε να παραπέμπει στις διατάξεις της εργατικής νομοθεσίας, παρεμβαίνοντας μόνο όταν θα ήταν απαραίτητο, λόγω της φύσης της ναυτικής εργασίας.

Αντ’ αυτού, νομοθετείται εξαρχής το καθεστώς και οι διαδικασίες των ομαδικών απολύσεων. Τα όρια παραμένουν τα ίδια, όπως και για τις επιχειρήσεις, όπως αυτά ορίζονται από το άρθρο 74 του ν.3863/2010, το οποίο τροποποίησε τον αρχικό ν.1387/1983. Ωστόσο, εξαιρούνται οι ομαδικές απολύσεις στο πλαίσιο συμβάσεων ορισμένου χρόνου ή κατά πλουν, αλλά και επί ναυτικών θαλασσοπλοούντων πλοίων που ανήκουν στο δημόσιο.

Με το άρθρο 9 επιδιώκεται η προσαρμογή της ελληνικής νομοθεσίας στο άρθρο 5 της οδηγίας του 2015/1794, που αφορά στην τροποποίηση της οδηγίας 2001/23, σχετικά με τη διατήρηση των δικαιωμάτων των εργαζομένων, σε περίπτωση μεταβιβάσεων επιχειρήσεων, εγκαταστάσεων ή τμημάτων εγκαταστάσεων ή επιχειρήσεων. Εκ προοιμίου, πρέπει να πω ότι για το Μέρος Α΄ του νομοσχεδίου, για όλα αυτά τα άρθρα, είμαστε θετικοί και η Νέα Δημοκρατία θα τα ψηφίσει.

Πάμε στο Μέρος Β΄. Με το άρθρο 10, το οποίο πρέπει να πω πως είναι συνέχεια των άρθρων 4-8, ορίζεται πως τα μέλη της Ειδικής Διαπραγματευτικής Ομάδος και του Ευρωπαϊκού Συμβουλίου Εργαζομένων, που είναι ναυτικοί, απολαμβάνουν τα συνδικαλιστικά προνόμια των άρθρων 26-28 του ν.330/76, που αφορά την προστασία των απολύσεων, εφόσον συμμετέχουν στις διαβουλεύσεις, στο άρθρο 56 παράγραφος 3.

Στο άρθρο 11 έχουμε αντιρρήσεις και τα είπαμε και στην επιτροπή, κύριε Υπουργέ. Ουσιαστικά, το άρθρο αυτό εισάγει εξαιρέσεις στο καθεστώς των ομαδικών απολύσεων, που εισήγαγαν τα άρθρα 4 έως 8. Εξαιρούνται, λοιπόν, οι απολύσεις ναυτικών, που πραγματοποιούνται, λόγω μη εκτέλεσης ή διακοπής πλόων πλοίων, που εμπίπτουν στον ν.2932/01 -δηλαδή τα τουριστικά ή εποχικά πλοία- και για τις συμβάσεις που λύονται δυνάμει του άρθρου 68 του Κώδικα Ιδιωτικού Ναυτικού Δικαίου. Ποιες είναι αυτές; Είναι η απώλεια των πλοίων, η αποβολή της ελληνικής σημαίας και η εκποίηση σε δημόσιο πλειστηριασμό.

Ομοίως, με την παράγραφο 2 του άρθρου, ορίζεται πως οι ως άνω διατάξεις δεν θίγουν τις απαιτήσεις περί καθορισμού οργανικής σύνθεσης-στελέχωσης των πλοίων. Διερωτώμαι αν η Κυβέρνηση διασφαλίζει πως οι διατάξεις αυτές αποτελούν επιτρεπτές εξαιρέσεις από την οδηγία 9586. Και διερωτώμαι ευλόγως, κύριε Υπουργέ, διότι η αιτιολογική έκθεση σιωπά. Σας ρωτήσαμε ευθέως και στην επιτροπή αν διερευνήσετε τη συμβατότητα των εξαιρέσεων με το Ενωσιακό Δίκαιο. Εμείς πάντως, δεν προτιθέμεθα να λειτουργήσουμε ανεύθυνα, ψηφίζοντας διατάξεις, που ίσως οδηγήσουν σε παραπομπές και καταδίκες της χώρας μας από τα ευρωπαϊκά δικαστήρια.

Με το άρθρο 12 το Συμβούλιο Εμπορικού Ναυτικού, δηλαδή το ΣΕΝ, που δημιουργήθηκε με το άρθρο 118 του ν.4504/2017 -του νόμου σας- καθίσταται το αρμόδιο όργανο, για να επιβλέπει το νομοθετικό καθεστώς και τις διαδικασίες των ομαδικών απολύσεων των ναυτικών. Εκφράσαμε και συνεχίζουμε να εκφράζουμε επιφυλάξεις για την καταλληλότητα αυτού του οργάνου. Αν θέλατε ένα όργανο να κάνει έλεγχο, θα μπορούσατε να το αναθέσετε στη Διεύθυνση Ναυτικής Εργασίας.

Στο Μέρος Γ΄ του νομοσχεδίου με την πρώτη παράγραφο του άρθρου 13 ορίζεται πως η Διεύθυνση Εσωτερικών Υποθέσεων του ΥΕΝ συνεπικουρεί την αντίστοιχη της Ελληνικής Αστυνομίας και τον εποπτεύοντα αυτήν εισαγγελικό λειτουργό, ως προς τις δηλώσεις περιουσιακής κατάστασης. Η σχετική αρμοδιότητα είχε ανατεθεί πρόσφατα στην τελευταία, δυνάμει του πρόσφατου νόμου της ίδιας Κυβέρνησης. Αναφέρομαι στο άρθρο 83 του ν.4500/2017, εκεί είχατε αναθέσει την αρμοδιότητα αυτή. Ως εκ τούτου, η τροποποίηση στην οποία προχωρείτε σήμερα, κύριε Υπουργέ, δεν είναι κατανοητή.

Η δεύτερη παράγραφος ορίζει -και αυτό είναι το περίεργο εδώ, για να μην πω ύποπτο- ότι το αρχείο με τις δηλώσεις περιουσιακής κατάστασης που υποβλήθηκαν στην Υπηρεσία Εσωτερικών Υποθέσεων διαβιβάζονται αρμοδίως στην αντίστοιχη της Ελληνικής Αστυνομίας. Θεωρητικά, μάλλον πρόκειται για διαβίβαση αρχείου. Εντούτοις, από τη διατύπωση θεωρώ ότι δυνητικά, ενδεχομένως να καλυφθούν και όσοι έστειλαν τη δήλωσή τους σε λάθος αρχή και η τυχόν επανακατάθεσή της στην ορθή αρχή θα ήταν επομένως εκπρόθεσμη.

Ενόψει αυτών, ζητήσαμε, κύριε Υπουργέ, όπως μας παρασχεθούν περαιτέρω διευκρινίσεις για τη σκοπιμότητα αυτής της διάταξης, διότι δεν γίνεται συνεχώς να επιβραβεύεται η πρόχειρη νομοθέτηση της Κυβέρνησης.

 Προχωρώ στο άρθρο 14. Σύμφωνα με τις διατάξεις του εν λόγω άρθρου, το ετήσιο επίδομα σίτισης, το οποίο σήμερα ανέρχεται σε 600 ευρώ και το οποίο είχε δοθεί στους εσωτερικούς σπουδαστές των Ακαδημιών του Εμπορικού Ναυτικού, αποδίδεται πλέον και στους υπόλοιπους σπουδαστές των ακαδημιών με τα ίδια κριτήρια.

Επίσης, με το ίδιο άρθρο, παύει να ορίζεται στον νόμο το ποσό του επιδόματος και τίθεται πλέον το ύψος αυτό αποκλειστικά στην κρίση του Υπουργού, καθώς προβλέπεται να ορίζεται με σχετική υπουργική απόφαση.

Επομένως, ευλόγως γεννάται το ερώτημα σχετικά με το τι σκοπεύει να δώσει τελικά το Υπουργείο, καθώς τα κονδύλια είναι συγκεκριμένα.

Η απάντηση, κύριε Υπουργέ, θεωρώ ότι έρχεται με την παράγραφο 3, όπου ορίζεται ότι οι πόροι δύνανται να προέρχονται και από το Πρόγραμμα Δημοσίων Επενδύσεων, γεγονός το οποίο θεωρώ λάθος. Η Νέα Δημοκρατία δεν διαφωνεί με το να δοθεί επίδομα σε περισσότερους σπουδαστές ή να καταβληθεί μεγαλύτερο επίδομα, αλλά σε καμμία περίπτωση δεν πρέπει αυτό το κονδύλιο να προέρχεται από το Πρόγραμμα Δημοσίων Επενδύσεων, το οποίο, παρεμπιπτόντως, βαίνει συνεχώς μειούμενο επί της διακυβέρνησής σας.

Κύριε Υπουργέ, αυτά τα χρήματα είναι για επενδύσεις που δημιουργούν θέσεις εργασίας, όχι για προεκλογικές παροχές της Κυβέρνησης.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δεν είναι επένδυση οι σπουδαστές;

**ΧΑΡΑΛΑΜΠΟΣ ΑΘΑΝΑΣΙΟΥ:** Υπάρχουν άλλοι κωδικοί, για να βρεθούν τα χρήματα αυτά. Θα ακούσετε παρακάτω ότι δεν έχετε δώσει ούτε αυτά που έπρεπε να είχατε δώσει.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Θα δούμε τι δώσατε εσείς και τι θα δώσουμε εμείς.

**ΧΑΡΑΛΑΜΠΟΣ ΑΘΑΝΑΣΙΟΥ:** Κάνουμε συμψηφισμό; Άμα κάνουμε συμψηφισμό, εσείς άλλα λέγατε. Ακούστε με, όμως.

Για άλλη μια φορά, αποδεικνύονται περίτρανα η προχειρότητα, η ανευθυνότητα και οι ανερμάτιστες παρεμβάσεις της σημερινής πολιτικής ηγεσίας, διότι δεν είναι μόνο η πηγή της χρηματοδότησης του επιδόματος, αλλά είναι και η ασυνέπεια των λόγων σας, πρωτίστως.

Γίνομαι σαφής: Με το άρθρο 51 του ν.4487/2017 νομοθετήσατε για το ίδιο θέμα πέρσι το καλοκαίρι, με την προσδοκία ότι θα ξεκινούσε η χορήγηση της σχετικής παροχής στους σπουδαστές των Ακαδημιών του Εμπορικού Ναυτικού την 1η Οκτωβρίου -έτσι είχατε προβλέψει- με την έναρξη δηλαδή του νέου εκπαιδευτικού έτους 2017-2018.

Εν τούτοις, επανήλθατε νομοθετώντας για το θέμα της σίτισης πριν από μόλις τέσσερις μήνες, με το άρθρο 145 του ν.4504/2017, όπου και διατυμπανίζατε, μέσω των μέσων μαζικής ενημέρωσης, αλλά και με δηλώσεις σας, σε κάθε ευκαιρία που βρίσκατε, ότι ξεκίνησε η παροχή επιδόματος σίτισης στους σπουδαστές των Ακαδημιών Εμπορικού Ναυτικού ύψους 600 ευρώ.

Παρά ταύτα, κύριε Υπουργέ, παρά τις τόσες εξαγγελίες σας, πέρασαν άλλοι τέσσερις μήνες και επανέρχεστε εκ νέου, για να ρυθμίσετε το ίδιο θέμα με άλλον, ευνοϊκότερο τρόπο. Έτσι, ενώ με το ν.4504/2017 το επίδομα θα δινόταν μόνο σε σπουδαστές εσωτερικής φοίτησης, οι οποίοι διαμένουν σε κοιτώνες εντός των Ακαδημιών Εμπορικού Ναυτικού, δηλαδή σε όλες πλην Ασπροπύργου και Μακεδονίας, τώρα με το νομοσχέδιο που φέρατε, το επίδομα θα δίδεται σ’ όλους τους σπουδαστές που μένουν είτε εντός των Ακαδημιών σε κοιτώνες είτε εκτός των ΑΕΝ με δικά τους έξοδα, άρα σε όλες τις Ακαδημίες Εμπορικού Ναυτικού πλην του Ασπροπύργου, που είναι εξωτερικής φοίτησης.

Δεν είναι, όμως, μόνο αυτό. Επίσης, διορθώνετε το παράλογο και άδικο ακόμα που είχατε νομοθετήσει, δηλαδή οι σπουδαστές που λείπουν σε εκπαιδευτικό ταξίδι για ένα εξάμηνο, να λαμβάνουν το ίδιο ποσό κατ’ έτος με τους υπόλοιπους, δηλαδή 600 ευρώ. Με το παρόν νομοσχέδιο, όμως, πλέον το ύψος του ποσού του επιδόματος θα καθοριστεί με ΚΥΑ δικής σας αρμοδιότητας και πραγματικά αναρωτιέμαι, αν τελικά θα ξεπεράσει τα 300 ή 400 ευρώ κατ’ έτος. Θα μπορούσε αυτό να γίνεται -δεν θα είχαμε αντίρρηση- ύστερα από μια γνωμοδότηση, μια όχι σύμφωνη γνώμη, αλλά τουλάχιστον αιτιολογημένη γνώμη, έστω και της Διεύθυνσης του ΣΕΝ.

Αυτά, όμως, είναι εικασίες, κύριε Υπουργέ. Η πραγματικότητα είναι ότι και τον Αύγουστο και τον Νοέμβριο και τώρα δεν έχει δοθεί επίδομα στους σπουδαστές, διότι δεν έχουν εξασφαλιστεί τα χρήματα, τα οποία ανέρχονται σε περίπου 1,3 εκατομμύριο ευρώ ετησίως, ούτε από το εθνικό σκέλος του Προγράμματος Δημοσίων Επενδύσεων, ούτε από το συγχρηματοδοτούμενο σκέλος του Προγράμματος Δημοσίων Επενδύσεων, μέσω χρηματοδότησης του ΕΣΠΑ, ούτε φυσικά από το Κεφάλαιο Ναυτικής Εκπαίδευσης, που σε καμμία περίπτωση δεν μπορεί να δεχθεί τέτοια επιβάρυνση.

Γνωρίζω, κύριε Υπουργέ -διότι παρακολουθώ πολύ στενά το θέμα- ότι παρά τις συνεχείς διαβουλεύσεις, που έχετε για τη χρηματοδότηση, μέσω των επιχειρησιακών προγραμμάτων του ΕΣΠΑ, τόσο με το Υπουργείο Οικονομικών όσο και με το Υπουργείο Οικονομίας για ένταξη αυτών των κονδυλίων στο Πρόγραμμα Δημοσίων Επενδύσεων και τον τακτικό προϋπολογισμό, ακόμα η έναρξη χορήγησης του επιδόματος είναι πραγματικά «στον αέρα».

Υπ’ αυτή την έννοια, μόνο ενδεχομένως θυμηδία να προκαλεί η προτεινόμενη ρύθμιση για έναρξη ισχύος του εν λόγω επιδόματος από το τρέχον εκπαιδευτικό έτος.

Και πάω στο άρθρο 15. Κύριε Πρόεδρε, θα ήθελα την ανοχή σας. Το νομοσχέδιο είναι πάρα πολύ μεγάλο.

**ΠΡΟΕΔΡΕΥΩΝ (Σπυρίδων Λυκούδης):** Επειδή έχετε και δευτερολογία και το ξέρετε, αφήστε και κάτι για τη δευτερολογία.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν θα κάνω δευτερολογία. Θα πάρω τον χρόνο τώρα.

Εμείς θα ψηφίσουμε την οδηγία, επειδή πράγματι είναι σωστή. Αν ο Υπουργός διορθώσει κάτι και φέρει νομοτεχνικές βελτιώσεις, είμαστε θετικοί να ψηφίσουμε κι άλλα άρθρα. Μέχρι τώρα όμως, δεν είδα τίποτα.

Με το άρθρο 15 του νομοσχεδίου προχωράτε σε επικαιροποίηση μέρους των διατάξεων, που αφορούν στη λειτουργία της ΡΑΛ. Εδώ περίμενα να έχετε φέρει μερικές νομοτεχνικές βελτιώσεις, όπως μας διαβεβαίωσε και ο πρόεδρος της ΡΑΛ, γιατί κατάλαβε πού είναι λάθος. Και εξηγούμαι.

Με την πρώτη παράγραφο του εν λόγω άρθρου ορίζεται πως η ΡΑΛ μπορεί να μεσολαβεί και να επιλύει διαφορές μεταξύ χρηστών και φορέων διαχείρισης, λειτουργώντας ως διαιτητής, αφού θα εκδώσει και Κανονισμό. Ως Νέα Δημοκρατία, είμαστε υπέρ των εναλλακτικών μέσων επίλυσης των διαφορών. Μάλιστα, αυτό το έχουμε κάνει βεβαίως, με τη διαμεσολάβηση σε όλο το φάσμα του ιδιωτικού δικαίου. Όμως τέτοιοι θεσμοί, κύριε Υπουργέ, δεν γίνονται με μια διάταξη τριών-τεσσάρων σειρών. Χρειάζεται πρόγραμμα, στόχευση και πρόβλεψη για προσωπικό και πόρους.

Δεν θα μείνω στη δεύτερη παράγραφο, γιατί πράγματι, πρόκειται εδώ περί νομοτεχνικής βελτίωσης, όταν λέγατε ότι δεν υπέχουν υποχρέωση παροχής πληροφοριών τα πρόσωπα, που δεν εξετάζονται σε ποινικές υποθέσεις. Το παρακάμπτω. Δόθηκαν εξηγήσεις και καλόπιστα τις δεχόμαστε.

Με την τρίτη παράγραφο, όμως, του εν λόγω άρθρου προστίθενται και τα νομικά πρόσωπα δημοσίου δικαίου σ’ αυτό, που τιμωρούνται με πρόστιμο αν αρνηθούν να παρέχουν πληροφορίες στη ΡΑΛ, σύμφωνα με την παράγραφο 5. Το πραγματικό ερώτημα στο οποίο πρέπει να μας απαντήσετε είναι γιατί είχαν εξαιρεθεί μέχρι τώρα. Μόνο γι’ αυτό. Αν είναι από παραδρομή κι αυτό, θα το δούμε.

Με την τέταρτη παράγραφο, επεκτείνεται η δυνατότητα απόσπασης, διάθεσης στη ΡΑΛ και στο προσωπικό του Λιμενικού Σώματος και της Ελληνικής Ακτοφυλακής. Εγώ καταλαβαίνω ότι η ΡΑΛ δεν μπορεί να λειτουργήσει με το προσωπικό. Και βεβαίως, θα θέλαμε να υπάρχει μια κάλυψη όλων των αναγκών στελέχωσης που έχει. Όμως πρέπει να λάβετε υπ’ όψιν ότι πράγματι, υπάρχουν κενά και ειδικά για τους λιμενικούς μας, οι οποίοι έχουν αυξημένες αρμοδιότητες τώρα, όπως γνωρίζετε, με το μεταναστευτικό-προσφυγικό ζήτημα, ειδικά στο Βόρειο Αιγαίο.

Στην παράγραφο 5 είναι οι βασικές μας αντιρρήσεις. Θα ήθελα την προσοχή σας. Η πέμπτη παράγραφος κατά την αιτιολογική έκθεση σκοπεί στη διόρθωση νομοτεχνικού σφάλματος, καθώς διαγράφεται η παραπομπή της παραγράφου 3 του άρθρου 125 του ν.4389/2016. Θυμίζω ότι είναι ένας μνημονιακός νόμος, που έβαλε μερικές υποχρεωτικές κατευθυντήριες γραμμές για την Ελλάδα. Εν τούτοις, με την απάλειψη της εν λόγω παραγράφου θεσμοθετείται ο οικονομικός έλεγχος, ώστε να αφορά μόνο την αρχική κατανομή των πιστώσεων της ΡΑΛ και εφόσον αυτός διενεργηθεί, να μην υπάρχει κανένας έλεγχος, αν γίνει εσωτερική ανακατανομή των κονδυλίων, ακόμα και ραγδαία και αδικαιολόγητα. Η εν λόγω διάταξη ίσως να μην είναι τόσο αθώα όσο φαίνεται και θα παρακαλούσα όπως μας διευκρινίσετε περαιτέρω τη διάταξη αυτή.

Είπε ο κύριος Υφυπουργός σε δική μου ερώτηση «μιλήσαμε και με τον Πρόεδρο της ΡΑΛ και είπε ότι δεν υπάρχει κανένα πρόβλημα. Εν πάση περιπτώσει, θα φέρουμε νομοτεχνική βελτίωση». Είναι λάθος αυτό όμως, έτσι όπως είναι η δομή του άρθρου. Θα ήθελα να σας το καταθέσω πάλι να το δείτε.

Ο στόχος είναι η παράγραφος 6. Διαβάζω τι λέει. Θέλει μεγάλη προσοχή. «Με αιτιολογημένη απόφαση της ΡΑΛ είναι δυνατή η κατά τη διάρκεια του οικονομικού έτους εγγραφή ή αύξηση πιστώσεων στον προϋπολογισμό της με μείωση άλλων πιστώσεων». Προσέξτε, το τροποποιείτε και σταματάτε εδώ με την τροποποίηση. Για δείτε, όμως, τι λέει παρακάτω. Γι’ αυτό σας λέω ότι σε τέτοια θέματα πρέπει να έχει κανείς όλες τις διατάξεις και τη φιλοσοφία του δικαίου. Λέει το παλιό άρθρο: «…με τη διαδικασία της παραγράφου 3 του παρόντος άρθρου», κάτι το οποίο απαλείφεται. Για να δούμε, όμως, τι λέει η παράγραφος 3 του ιδίου άρθρου; Λέει στο προτελευταίο εδάφιο: «Ο έλεγχος των οικονομικών στοιχείων και των ετήσιων λογαριασμών και οικονομικών καταστάσεων γίνεται από δύο ορκωτούς λογιστές. Τα στοιχεία αυτά και οι οικονομικές καταστάσεις δημοσιεύονται στον διαδικτυακό τόπο της ΡΑΛ και στην Εφημερίδα της Κυβερνήσεως και υποβάλλονται στον Πρόεδρο της Βουλής, μαζί με την ετήσια έκθεση…».

Γιατί το απαλείψατε αυτό; Το κατάλαβε και ο Προέδρος της ΡΑΛ και μου λέει «ναι, έχετε δίκιο, κύριε Υπουργέ», σε ερώτηση που έκανα και είπε «θα το φτιάξουμε». Αλλά δεν είδα να φέρνετε τίποτα.

Καταθέτω το άρθρο όπως ήταν παλιά.

(Στο σημείο αυτό ο Βουλευτής κ. Χαράλαμπος Αθανασίου καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Κύριε Αθανασίου, έχετε καλύψει και τη δευτερολογία σας.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι, τελείωσα, κύριε Πρόεδρε.

Το άρθρο 17 διορθώνει το άρθρο 3 του ν.4256/2014. Δεν έχω να πω πολλά εδώ. Είχαμε μια επιφύλαξη, αλλά θα το δούμε μετά αν φέρετε κάτι.

 Τα άρθρα 18 και 19 είναι σωστά. Θα τα ψηφίσουμε.

Πάω στο άρθρο 20 για τη Σχολή των Υπαξιωματικών. Θα τα πει αυτά και ο κ. Πλακιωτάκης, ο οποίος τα ξέρει πάρα πολύ καλά. Εμείς είμαστε αντίθετοι στην κατάργηση της Σχολής Δοκίμων Υπαξιωματικών.

Θα ήθελα, κύριε Πρόεδρε, να πω μερικά μόνο για το θέμα…

**ΠΡΟΕΔΡΕΥΩΝ (Σπυρίδων Λυκούδης):** Είμαστε ήδη στα είκοσι τρία λεπτά, κύριε Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Αυτό που θα πω είναι πολύ βασικό, γιατί είχαμε μια διαφωνία και με τον κύριο Υφυπουργό, αλλά δεν βλέπω να φέρνει καμμιά βελτίωση.

Στο άρθρο 20, κύριε Υπουργέ, τοποθετούμαστε αρνητικά γιατί, πρώτον, εισάγει ατεκμηρίωτες ρυθμίσεις, που έχουν οσμή εξυπηρετήσεως, σε βάρος του δημοσίου συμφέροντος και της ορθής λειτουργίας του Λιμενικού Σώματος και της Ακτοφυλακής. Και δεύτερον, διαφωνούμε, για το γεγονός πως η ποσόστωση στην παράγραφο 5 -δηλαδή εισάγεται δικαίωμα εξαίρεσης εισαγωγής στις σχολές- δεν θεσμοθετείται ρητά, αλλά επαφίεται στην απόλυτη κρίση του εκάστοτε Υπουργού. Σήμερα είστε εσείς, αύριο θα είναι ο κ. Πλακιωτάκης, δεν ξέρω ποιος θα είναι, ο «x», ο «ψ». Και βεβαίως, διαφωνούμε με τη συμπερίληψη της τρίτης κατηγορίας των ωφελουμένων.

Πάω τώρα στο τελευταίο άρθρο, κύριε Πρόεδρε, και ευχαριστώ για την ανοχή σας, θα μείνω στο 24. Ακούστε, στο άρθρο 24 είπαμε και προχθές, κύριε Υφυπουργέ, ότι είμαστε κάθετα αντίθετοι με αυτό. Τροποποιείται όλο το άρθρο αυτό και είπατε ότι αυτό αφορά μονάχα τους γενικούς και ειδικούς κανονισμούς των λιμένων. Δεν είναι έτσι, όμως. Ανέτρεξα και στην εισηγητική έκθεση του νόμου τότε, του ν.δ. 187/1973, αλλά και επιπλέον σας διαβάζω γιατί ο στόχος σας εδώ δεν είναι η τροποποίηση, η αναμόρφωση όλου του άρθρου, αλλά ήταν η παράγραφος 6. Αντιλαμβάνεστε τώρα με αυτά που έγιναν στον Σαρωνικό με το πλοίο «ΑΓΙΑ ΖΩΝΗ» τι σημασία έχει. Ακούστε τι λέει η παράγραφος 6, γιατί έχετε διαφωνίες, κύριε Υφυπουργέ: «Επί σοβαρών περιπτώσεων ρυπάνσεως διά πετρελαίου» -να το ακούσουν και οι συνάδελφοι του ΣΥΡΙΖΑ- «υπό πλοίων των χωρικών υδάτων λιμένων και ακτών». Είναι lex specialis, όπως λέμε οι νομικοί, ειδικό δίκαιο. Ο Υπουργός έχει δικαίωμα επιβολής προστίμου μέχρι 50 εκατομμύρια δραχμές. Ξέρετε τι σημαίνει αυτό; Σημαίνει 146.735 ευρώ. Πόσο το κάνετε τώρα αυτό; Το κάνετε 60.000 ευρώ. Γιατί; Αυτό είναι το ερώτημα.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Όχι. 1,200 επιβάλαμε…

**ΧΑΡΑΛΑΜΠΟΣ ΑΘΑΝΑΣΙΟΥ:** Και τέλος, όσον αφορά την αναδρομικότητα, το άρθρο 27…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Συγγνώμη, κύριε Πρόεδρε, λέει πράγματα που δεν…

**ΠΡΟΕΔΡΕΥΩΝ (Σπυρίδων Λυκούδης):** Ναι, αλλά έχουμε πάει στα είκοσι πέντε λεπτά, αν πάμε με διάλογο τώρα στα τριάντα δύο, χαθήκαμε.

**ΧΑΡΑΛΑΜΠΟΣ ΑΘΑΝΑΣΙΟΥ:** Γιατί το κάνατε 60.000;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Λέτε πράγματα που δεν είναι σωστά. 1,200 είναι. Πείτε μας στο «Α1» που βούλιαξε, τι πρόστιμο επιβάλατε και τι πρόστιμο επιβάλαμε εμείς.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, σας παρακαλώ.

Κύριε Αθανασίου, μπορείτε να εξηγήσετε εσείς στον κύριο Υπουργό, έξω τώρα τα πρόστιμα.

**ΧΑΡΑΛΑΜΠΟΣ ΑΘΑΝΑΣΙΟΥ:** Εγώ, κύριε Πρόεδρε, κάνω αναλύσεις των διατάξεων και βλέπω τι πρόβλημα θα δημιουργηθεί, γιατί δεν έχει κανένα νόημα να το κάνετε. Αποσύρετέ το. Αν δεν έχει πρόβλημα, κύριε Υφυπουργέ, αφήστε το όπως είναι.

Εδώ είδατε τι έγινε με το «Αγία Ζώνη» και τον Σαρωνικό. Και έρχεστε τώρα τα 146.000 ευρώ, 147.000 ευρώ πρόστιμο να τα κάνετε 60.000 ευρώ!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Είναι1.200.000 ευρώ.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, πρέπει να τελειώσετε. Είμαστε στα είκοσι επτά λεπτά.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, έχετε δίκιο. Θα αναφερθώ στην αναδρομικότητα και το άρθρο 27…

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πάρα πολύ, αλλά περιμένουν και οι συνάδελφοί σας από κάτω.

**ΧΑΡΑΛΑΜΠΟΣ ΑΘΑΝΑΣΙΟΥ:** Όσον αφορά την έναρξη ισχύος από 10-10-2017 για το πρώτο κεφάλαιο του νομοσχεδίου, λόγω καθυστέρησης ενσωμάτωσης της οδηγίας, δεν συμφωνούμε με την αναδρομική νομοθέτηση και αναρωτιόμαστε μήπως αυτή θα έχει απρόβλεπτες συνέπειες, ιδίως για τις ομαδικές απολύσεις.

Όσον αφορά τις τροπολογίες, θα ακούσουμε ποιες θα κάνετε δεκτές και στη συνέχεια θα απαντήσουμε. Νομίζω, όμως, ότι θα απαντήσει και ο κ. Κεφαλογιάννης, ως Κοινοβουλευτικός Εκπρόσωπος.

Ευχαριστώ για την ανοχή, κύριε Πρόεδρε, και καλό Πάσχα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Να είστε καλά. Πάσχα είναι, χαλαρά είμαστε, αλλά όχι και έτσι!

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Υπάρχουν τροπολογίες υπουργικές άλλων Υπουργείων. Θα ήθελα να ρωτήσω εάν θα έρθουν οι αντίστοιχοι Υπουργοί να μας ενημερώσουν, γιατί έχουμε ερωτήματα.

**ΠΡΟΕΔΡΕΥΩΝ (Σπυρίδων Λυκούδης):** Θα έρθουν στις 13.00΄.

**ΔΙΑΜΑΝΤΩ ΜΑΝΩΛΑΚΟΥ:** Δεύτερον,πριν από λίγο αναρτήθηκε άλλη μια υπουργική τροπολογία, του Υπουργείου Ναυτιλίας, και θέλουμε να ρωτήσουμε εάν μέχρι το τέλος της συνεδρίασης θα υπάρξουν και άλλες εκπλήξεις.

Ευχαριστώ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Διαφωνείτε, κυρία Μανωλάκου, με αυτήν την τροπολογία;

**ΠΡΟΕΔΡΕΥΩΝ (Σπυρίδων Λυκούδης):** Κυρία Μανωλάκου, κύριε Υπουργέ, εάν είναι να πούμε κάτι να το λέμε στο μικρόφωνο, ώστε να γράφεται στα Πρακτικά, να ξέρουμε όλοι τι γίνεται.

Τον λόγο έχει ο κ. Γεώργιος - Δημήτριος Καρράς, ειδικός αγορητής εκ μέρους της Δημοκρατικής Συμπαράταξης ΠΑΣΟΚ - ΔΗΜΑΡ.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Υπάρχει και άλλη τροπολογία; Πράγματι δεν ξέρω, κύριε Υπουργέ. Υπάρχει και άλλη πέραν αυτών που έχουμε δει μέχρι χθες;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Όχι, κύριε Καρρά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ωραία.

Έχουμε προς συζήτηση σήμερα νομοσχέδιο για την ναυτιλία, ενδιαφέρον ως προς τον τίτλο του. Ενσωμάτωση οδηγίας για την προστασία του ναυτεργατικού επαγγέλματος. Θα διαπιστώσουμε, λοιπόν, ότι η Ευρώπη από πολλά χρόνια προστατεύει γενικά την εργασιακή νομοθεσία, αλλά θα μας δημιουργήσει έναν προβληματισμό όσον αφορά, το γιατί δεν προστατεύει το ναυτεργατικό επάγγελμα και έρχεται μόνο το έτος 2015 -όταν οι προηγούμενες οδηγίες εξικνούνται ήδη από τη δεκαετία του ΄70 και του ΄80- να επιβάλει στα κράτη - μέλη να προστατεύσουν τους ναυτικούς. Το 2015! Αυτό δεν το απαντάει, λοιπόν, κανείς. Και δεν το απαντάνε ούτε οι ίδιες οι οδηγίες στο προοίμιό τους.

Θα επαναλάβω πάλι, λοιπόν, τον προβληματισμό που μου έχει δημιουργηθεί. Σήμερα, με την επέκταση των οδηγιών, υποκρύπτεται κάτι; Διότι αυτήν τη στιγμή υπάρχουν ναυτιλίες κρατών της Ευρωπαϊκής Ένωσης -έστω κι αν τις θεωρούμε όλες της Ενώσεως- οι οποίες ανταγωνίζονται την ελληνική ναυτιλία. Έχω πει, λοιπόν, ότι ναι, εμείς από πλευράς της Δημοκρατικής Συμπαράταξης δεν μπορούμε παρά να θεωρήσουμε θετική την ενσωμάτωση, διότι αφορά προστασία εργαζομένων και δη υπό δύσκολες συνθήκες. Το ναυτικό επάγγελμα δεν είναι κάτι εύκολο που μπορεί ο καθένας να το κάνει. Όποιος το ασκεί είναι αποκομμένος από τον τόπο του, αποκομμένος από την οικογένειά του και επομένως πρέπει να ενισχύεται.

Έρχεται όμως ο προβληματισμός, τον οποίο έθεσα και στην επιτροπή. Η ελληνόκτητη ναυτιλία είναι πολύ μεγαλύτερη της ναυτιλίας υπό ελληνική σημαία. Όσον αφορά εκείνα τα πλοία τα οποία είναι γραμμένα στο ελληνικό νηολόγιο, τα πληρώματά τους έχουν την προστασία. Όσον όμως αφορά εκείνα τα πλοία τα οποία δεν είναι γραμμένα στο ελληνικό νηολόγιο και είναι σε διάφορα νηολόγια όλου του κόσμου, που είναι ο μεγάλος αριθμός των πλοίων, προστατεύονται τα πληρώματά τους μόνο από τη σύμβαση του Διεθνούς Ναυτιλιακού Οργανισμού.

Οφείλουμε να πούμε ότι η σύμβαση αυτή δεν προστατεύει τελικά τα δικαιώματα των ναυτεργατών, απλώς επιχειρεί μόνο μια στοιχειώδη, ελάχιστη προστασία, ενώ τώρα η χώρα μας έχει ανάγκη όχι μόνον αυτό, αλλά είναι πάρα πολύ μεγάλη ανάγκη να ενισχύσει την παρουσία των Ελλήνων ναυτικών και στα πλοία τα ελληνόκτητα και ας μην είναι υπό ελληνική σημαία.

Έχω πει, λοιπόν, και στον κύριο Υπουργό, και νομίζω ήδη το έχει αποδεχθεί, ότι θα πρέπει κάποια στιγμή και σε αυτό το σημείο να γίνει κάποια ευρύτερη συζήτηση για να το δούμε.

Θέλω να θυμίσω τούτο, αγαπητοί συνάδελφοι: οι θαλάσσιες μεταφορές είναι το 90% του παγκόσμιου εμπορίου. Μέσα σε αυτό το 90% του παγκόσμιου εμπορίου περίπου το 1/3 -και ιδιαίτερα το τελευταίο διάστημα όπου η Κίνα έχει μεγάλες μεταφορές, τόσο προς την Κίνα όσο και εκτός Κίνας- γίνεται από ελληνόκτητο στόλο. Θέλω να θυμίσω ότι οι κινέζικες μεγάλες τράπεζες χρηματοδοτούν τους Έλληνες εφοπλιστές, για να χτίζουν τα πλοία τους στα κινέζικα ναυπηγεία.

Όλα αυτά εμένα με προβληματίζουν, διότι αυτήν την στιγμή, αν μείνουμε αδρανείς, μπορεί να έχουμε κίνδυνο αφελληνισμού των σπουδαστών του εμπορικού ναυτικού. Προτείνω, λοιπόν, μια ευρύτερη συζήτηση σε αυτό το σημείο, ώστε να δούμε αυτήν την παράμετρο, διότι, ναι, προστατεύουμε τους Έλληνες ναυτικούς οι οποίοι είναι σε πλοία υπό ελληνική σημαία ή σε πλοία υπό ευρωπαϊκή ή ενωσιακή σημαία. Ας δούμε, όμως, και τους υπόλοιπους.

Πάμε κατά τα λοιπά, μετά από αυτό. Κατά τα λοιπά, το νομοσχέδιο αυτό έχει στο Β΄ Μέρος και τις διατάξεις περί της εφαρμογής της οδηγίας. Δεν θα έχω ιδιαίτερες αντιρρήσεις σε αυτό. Τις θεωρώ εκτελεστικές διατάξεις και, συνεπώς, οφείλω να προχωρήσω πλέον στις άλλες διατάξεις.

Σχετικά με τις άλλες διατάξεις του νομοσχεδίου, άλλες είναι θετικές και άλλες είναι αρνητικές. Για εκείνες τις οποίες κρίνουμε θετικές δεν θα πω πολλά. Θα πω μόνον ψήγματα: Ότι πράγματι το επίδομα σίτισης της ναυτιλίας θεωρούμε ότι πρέπει να επεκταθεί. Δεν μπαίνουμε στις λεπτομέρειες πόσο είναι ή ποιο θα είναι. Φανταζόμαστε ότι με την υπουργική απόφαση ότι θα είναι επαρκές. Δεν θα τους αφήσουμε τους σπουδαστές αυτούς να πένονται, για να μην πω την άλλη λέξη που δεν θέλω. Νομίζω ότι είναι επαρκές.

Όσον αφορά, λέει, τις ρυθμίσεις για τον θαλάσσιο τουρισμό και δη για τα τουριστικά πλοία, εκεί υπάρχει βέβαια, όπως γνωρίζετε, ένα ευρύτερο πρόβλημα με τη σημαία των τουριστικών πλοίων που κινούνται και μέσα στο Αιγαίο. Έχει γίνει μια μικρή ρύθμιση με τον προηγούμενο νόμο. Περιμένουμε τα αποτελέσματα, για να δούμε τι θα προκύψει τη φετινή θερινή περίοδο.

Δεν θεωρώ, κύριοι Υπουργοί, ότι ήταν οριστική η ρύθμισή σας αυτή στον προηγούμενο νόμο. Οφείλω να το πω, γιατί δεν έχουμε αποτελέσματα ακόμα. Ας περιμένουμε, λοιπόν, το φθινόπωρο.

Εκείνο το οποίο, όμως, με έχει προβληματίσει πάρα πολύ είναι πάλι το θέμα της ΡΑΛ, της Ρυθμιστικής Αρχής Λιμένων, για το οποίο θα με συγχωρέσετε που θα πω ότι έχω μια εμμονή, διότι προβληματίζομαι. Η ΡΑΛ, υποτίθεται, -μας τα είπε και ο Πρόεδρός της- είναι αρχή ανταγωνισμού, είναι και συμβουλευτική, έχει και κάποιες με τον καινούργιο νόμο αποφασιστικές αρμοδιότητες, που αποκτά επιπλέον, αλλά βλέπουμε τώρα ότι εκεί μπορούν να πάνε τώρα και λιμενικοί. Να αποσπαστούν λιμενικοί οι οποίοι θα καλύψουν τις ανάγκες.

Εγώ, όπως και η Δημοκρατική Συμπαράταξη, έχω εκφράσει μια αντίρρηση για αυτά. Εμείς δεν θέλουμε να κλονιστεί η ιεραρχία του Λιμενικού Σώματος η οποία είναι αυτήν την περίοδο πολύ ευαίσθητη και χρήσιμη και να μεταθέσουμε σε πολιτικές ουσιαστικά θέσεις ένστολο προσωπικό.

Σχετικά, λοιπόν, με το θέμα της ΡΑΛ έχουμε επιφυλάξεις όχι μόνον στα όσα είπε προηγουμένως ο κ. Αθανασίου, αλλά και στον τρόπο των αποσπάσεων για τις οποίες νομίζουμε ότι δεν πρέπει να γίνουν, διότι η περίοδος αυτή στην οποία βρισκόμαστε πάλι τις τελευταίες μέρες παρουσιάζει μια έξαρση του μεταναστευτικού-προσφυγικού, για την οποία δεν ξέρουμε την εξέλιξή της. Δεν είναι βέβαια του παρόντος νομοσχεδίου, ούτως ώστε να αναφερθώ ειδικότερα.

Εκείνο, όμως, το οποίο πρέπει να αναγνωρίσω είναι η συμβολή του Λιμενικού Σώματος στην έρευνα-διάσωση και στην περίθαλψη ακόμα. Θεωρώ ότι αυτήν τη στιγμή το Λιμενικό Σώμα και η Ελληνική Ακτοφυλακή προσφέρει όχι μόνο στην ασφάλεια της χώρας, αλλά προσφέρει και στην ανθρωπιστική διάσταση η οποία πρέπει να υπάρχει σε ανάλογες κρίσεις. Μέχρι εδώ, λοιπόν, αυτές είναι οι παρατηρήσεις μας.

Θέλω να πω και κάτι άλλο, όμως, το οποίο έχει δημιουργήσει ένα ζήτημα. Ακούστηκε στην επιτροπή ότι πρέπει να δοθεί αναδρομική ισχύς στα άρθρα της οδηγίας τα οποία ενσωματώνονται, για να μη διακινδυνεύσουμε κυρώσεις από την Ευρωπαϊκή Ένωση. Έτσι, λοιπόν, αν θυμάμαι καλά αναφέρθηκε μία ημερομηνία, 17 Οκτωβρίου 2017 ή εν πάση περιπτώσει εκεί κοντά, και εκεί γεννήθηκε το ερώτημά μου και το έθεσα και πήρα μια απάντηση καλή, νομίζω, κι επομένως πρέπει να γίνει νομοτεχνική βελτίωση.

Ρώτησα, λοιπόν, το εξής: Για να αναγκαστούμε αυτήν τη στιγμή να δώσουμε αναδρομική ισχύ στη νομοθέτησή μας, έχει προηγηθεί αιτιολογημένη γνώμη της Ευρωπαϊκής Επιτροπής που καλεί την Ελλάδα να δώσει εξηγήσεις γιατί καθυστέρησε ή όχι;

Πήρα από τον κ. Σαντορινιό -αν θυμάμαι καλά- την απάντηση «όχι». Συνεπώς, αν είναι αρνητική, παραμένει αρνητική απάντηση και δεν υπάρχει λόγος να δημιουργούμε ερμηνευτικά προβλήματα σε έναν νόμο και να δίνουμε αναδρομική ισχύ σε ζητήματα τα οποία ούτως ή άλλως από σήμερα και πέρα προστατεύονται, όπως είναι τα εργασιακά δικαιώματα. Διότι φαντάζομαι ότι οι διαφορές που θα προκύψουν από σήμερα και πέρα θα χρήζουν της εφαρμογής του νέου νόμου, ενώ εκείνες οι οποίες έχουν γεννηθεί στο παρελθόν ήδη αντιμετωπίζονται είτε συμβιβαστικά είτε δικαστικά και έχουμε εφαρμογή προηγουμένων διατάξεων. Νομίζω λοιπόν ότι θα πρέπει να έρθουμε σε αυτό το σημείο, στη νομοτεχνική βελτίωση να λύσουμε αυτό το ζήτημα.

Προχωρώντας παραπέρα, επειδή δίνω ψήγματα των σκέψεων μου, θέλω να πω και μερικά γενικότερα. Έχουμε ένα πρόβλημα σχετικά με την πολιτική των λιμένων. Χθες είχε την καλοσύνη το Υπουργείο να μου στείλει ένα e-mail, ένα δελτίο Τύπου θα το έλεγα, στο οποίο αναφέρεται ότι στο εξής εξετάζει μια διαφορετική πολιτική για την παραχώρηση δικαιωμάτων στα λιμάνια και μάλιστα αναφέρεται ότι επιλέγει ενδεχόμενα από εδώ και πέρα τις επιμέρους παραχωρήσεις, ούτως ώστε να είναι ανταγωνιστικές, συμπληρωματικές και να μπορούν να αναπτυχθούν και τα περιφερειακά λιμάνια και της Αττικής, όπως το Λαύριο και η Ραφήνα.

Ωραία είναι αυτά. Όμως, αυτά δεν θα έπρεπε, κύριοι Υπουργοί, να εντάσσονται σε ένα Εθνικό Στρατηγικό Λιμενικό Πρόγραμμα - Σχεδιασμό τον οποίο περιμένουμε, γιατί, αν υπάρχει αυτός ο σχεδιασμός, θα μπορούμε να μιλήσουμε και για τις επιμέρους πολιτικές, οι οποίες αυτή τη στιγμή τουλάχιστον δεν έχουν εκδηλωθεί.

Έχω εικόνα ότι υπάρχει ένα πρωτόλειο σχεδιασμού 2013 – 2018, αν δεν κάνω λάθος, και εκείνο που γνωρίζω είναι ότι με τον ν.4150/2014 θα έπρεπε ήδη να έχει κατατεθεί το Εθνικό Σχέδιο για τα λιμάνια, ούτως ώστε να υπάρχει μια ενιαία πολιτική, να εγκριθεί από τη Βουλή, να περάσει από την Επιτροπή Παραγωγής και Εμπορίου, να έχουμε κι εμείς γνώση και γνώμη επ’ αυτού και μετά να μιλήσουμε για τον νέο σχεδιασμό, γιατί έτσι διατηρεί η Κυβέρνηση μία ελευθεριότητα να επιλέγει τρόπους παραχωρήσεων οι οποίοι δεν ξέρουμε ποιοι θα είναι.

Εμείς έχουμε υποστηρίξει όχι τις en bloc παραχωρήσεις αλλά τις επιμέρους παραχωρήσεις, γιατί θεωρούμε ότι έτσι γίνονται και μεγαλύτερες επενδύσεις για τα λιμάνια και επιπλέον λειτουργούν συμπληρωματικά – ανταγωνιστικά εντός των ιδίων περίπου δραστηριοτήτων κι έτσι έχουμε ένα καλύτερο αποτέλεσμα για την απασχόληση, για την εξυπηρέτηση των χρηστών, για τα δημόσια έσοδα.

Αυτά, λοιπόν, είναι ζητήματα τα οποία θεωρούμε ότι είναι κρίσιμα όχι μόνο για τη ναυτιλία αλλά και για τον τουρισμό, για τον οποίο αυτήν τη στιγμή περιμένουμε μια νέα τουριστική περίοδο και ανακοινώνεται ότι θα είναι μεγάλος αριθμός. Και εκεί πλέον δεν θέλουμε να υπάρξουν προβλήματα κακής εξυπηρέτησης ή αρνητικών εντυπώσεων για τη χώρα μας, αν δεν μπορούν να εξυπηρετηθούν οι χρήστες ή οι επιβάτες.

Θα συμπληρώσω δε τούτο πριν τελειώσω, κύριε Πρόεδρε -γιατί εδέχθην προηγουμένως έμμεση υπόδειξη να μην υπερβώ τον χρόνο και θέλω να κρατήσω για τη δευτερολογία μου- ότι η περίοδος την οποία διανύουμε είναι κρίσιμη όχι μόνο για τα θέματα τα οποία ανέφερα. Είναι ιδιαίτερα κρίσιμη, διότι ο περίγυρος υπό τον οποίο ζούμε είναι πράγματι ρευστός.

Δεν θέλω να κάνω, όπως έχω πει, εξωτερική πολιτική σε νομοθετήματα τα οποία δεν άπτονται της εξωτερικής πολιτικής. Θέλω να πω, όμως, ότι υπάρχουν διατάξεις στο νομοσχέδιο τις οποίες εμείς δεν μπορούμε παρά να θεωρήσουμε θετικές, αυτές οι οποίες ενισχύουν το Λιμενικό Σώμα και την Ελληνική Ακτοφυλακή.

Από την ακρόαση των φορέων, όμως, μου έμεινε ένα ερώτημα. Άκουσα, λοιπόν, για την περίφημη απόφαση του Συμβουλίου της Επικρατείας που διατάσσει την επιστροφή κρατήσεων των αναδρομικών. Άκουσα, όμως, ότι έχει αποδοθεί μόνο το 50% παλαιότερα και εκκρεμεί το άλλο 50% στις αποδοχές των λιμενικών. Μήπως ήρθε η ώρα να αποδοθεί και αυτό;

Επιπλέον, επειδή όταν μιλάμε για ναυτιλία έχει την ιδιαιτερότητα η Ελλάδα της νησιωτικότητος, να σταθούμε και λίγο σε αυτό. Διότι η πρώτη γραμμή είναι πάντα τα νησιά και δη τα μικρότερα νησιά. Μήπως πρέπει –εμείς πιστεύουμε ότι πρέπει- να επανεξεταστεί αυτό το 24% του ΦΠΑ στα νησιά ή, τουλάχιστον, να φέρει η Κυβέρνηση στοιχεία από τα οποία να προκύπτει ότι συνεισέφερε στα δημόσια βάρη;

Έχω την αίσθηση –δεν διεκδικώ την απολυτότητα της γνώμης μου αυτή τη στιγμή- ότι κάθε άνοδος φόρου έχει δύο αποτελέσματα: Αφ’ ενός έχει μείωση της κατανάλωσης, διότι ο ΦΠΑ είναι επί του καταναλωτή, και αφ’ ετέρου θάλπει τη φοροδιαφυγή. Νομίζω, λοιπόν, ότι πρέπει να επανεξεταστεί και αυτό.

Και τελευταίο –επειδή έχω ελάχιστο χρόνο, θα το πω- θέλω να επανεξετάσει η Κυβέρνηση και τις παραχωρήσεις που κάνει γενικότερα και ειδικότερα στο τίμημα. Μου έτυχε προ ημερών πάλι ένα νομοσχέδιο του Υπουργείου Ναυτιλίας, όπου εισηγήθηκα την παραχώρηση του ΟΛΘ, τη σύμβαση μεταξύ του ελληνικού δημοσίου και του ΟΛΘ. Εξέφρασα έναν προβληματισμό. Διαβάζοντας τις οικονομικές καταστάσεις, είδα ότι υπάρχουν εξήντα πέντε εκατομμύρια αποθεματικά διαθέσιμα ρευστά στο Ταμείο του ΟΛΘ.

Έκανα μία ερώτηση, λοιπόν, προς τον κ. Τσακαλώτο -δεν την έκανα προς τον κ. Κουρουμπλή, δεν έχει αρμοδιότητα, διότι το ΤΑΙΠΕΔ και την εταιρεία συμμετοχών τα εποπτεύει ο κ. Τσακαλώτος- και είπα αν έλαβε πρόνοιες να προστατεύσει τα συμφέροντα του ελληνικού δημοσίου. Συζητήθηκε την περασμένη εβδομάδα. Τα συμφέροντα του ελληνικού δημοσίου με την παρακράτηση ή τη διανομή των ρευστών αποθεματικών ως μέρισμα, αντί να τα δώσουμε στον νέο επενδυτή.

Πήρα την πλέον παράδοξη απάντηση που θα μπορούσα να πάρω ποτέ, ότι συνεκτιμήθηκαν- λέει- κατά τον καθορισμό του τιμήματος και τα αποθεματικά. Μα, τουλάχιστον, επιτρέψτε μου να πω το εξής: Την προσφορά του τιμήματος την έκανε εκείνος ο οποίος επεδίωξε την πλειοδοσία. Δεν έβαλε ένα ελάχιστο τίμημα το ελληνικό κράτος, ούτως ώστε να πούμε ότι αυτό θα ήταν υπέρ των συμφερόντων του.

Και σε αυτό το σημείο νομίζω ότι πρέπει να επανεξεταστούν πια, γιατί διαπιστώνω ότι στη φόρα και στη φορά των πραγμάτων ξεφεύγουν πολλά τα οποία, αντί να ενισχύσουν την ελληνική οικονομία και την υπόσταση της χώρας, την αδυνατίζουν.

Κύριε Πρόεδρε, ευχαριστώ

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Καρρά.

Ο συνάδελφος κ. Κούζηλος έχει τον λόγο.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Έχουμε την ενσωμάτωση στην ελληνική νομοθεσία της οδηγίας 2015/1794 της Ευρωπαϊκής Ένωσης και βλέπουμε στο Μέρος Α΄ και Μέρος Β΄ -στην ουσία αυτό θα το πάρω όλο μαζί- δύο θετικά μέρη. Φυσικά, δεν μπορούμε να είμαστε αρνητικοί σε αυτό το κομμάτι που μιλάει για την προστασία και παλιννόστηση των Ελλήνων εργαζομένων, των Ελλήνων ναυτικών. Είδαμε, επιτέλους, να έρχεται και κάτι θετικό από την Ευρωπαϊκή Ένωση και να κυρώνεται στην ελληνική Βουλή.

Στο Μέρος Β΄ στην ουσία είναι συμπληρωματικές διατάξεις. Κι επειδή έχει γίνει και πολύς λόγος για το άρθρο 11, που κάποιοι παίζουν κάποια δικά τους παιχνίδια και προσπαθούν να πουν ότι είναι ενάντια στο ναυτεργατικό κίνημα, να ξαναδιαβάσω για άλλη μία φορά τι λέει στο άρθρο 11 η παράγραφος 2. Λέει: «Οι διατάξεις που αφορούν ομαδικές απολύσεις ναυτικών δεν θίγουν τις απαιτήσεις της κείμενης νομοθεσίας περί καθορισμού οργανικής σύνθεσης».

Άρα όσο υπάρχει οργανική σύνθεση, δεν μπορούν να υπάρχουν απολύσεις.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Τι είπατε;

**ΝΙΚΟΛΑΟΣ ΚΟΥΖΗΛΟΣ:** Δεν μπορούν να υπάρχουν ομαδικές απολύσεις όσο υπάρχουν οργανικές συνθέσεις. Το λέω αυτό για να τα ξεκαθαρίζουμε αυτά, γιατί κάποιοι προσπαθούν να παίξουν κάποια δικά τους παιχνίδια στις πλάτες των Ελλήνων ναυτικών και παραπληροφορούν τη ναυτική οικογένεια. Τα λέω αυτά, για να είμαστε ρεαλιστές και τυπικοί.

Καταθέτω στα Πρακτικά το υπόμνημα της ΠΝΟ. Μιλάει για όλα αυτά και τα ξεκαθαρίζει,

(Στο σημείο αυτό ο Βουλευτής κ. Νικόλαος Κούζηλος καταθέτει για τα Πρακτικά το προαναφερθέν υπόμνημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το υπόμνημα, όμως, της ΠΝΟ μιλάει και για κάτι άλλο. Αυτό το συγκεκριμένο που φέρατε ναι μεν είναι καλό, αλλά στην ουσία ως αντιπολίτευση καταγγέλλατε τον ν.4150/2013, φωνάζατε, ουρλιάζατε -και μαζί σας και εμείς- για συγκεκριμένα άρθρα του νόμου αυτού.

Τώρα βλέπουμε ότι τα συγκεκριμένα άρθρα δεν τα πειράζετε καθόλου.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ποια;

**ΝΙΚΟΛΑΟΣ ΚΟΥΖΗΛΟΣ:** Για τις ομαδικές απολύσεις, την ακτοπλοΐα, τα μεσογειακά του ν.4150/2013, όχι για τον δικό σας νόμο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Αυτό που κάναμε εμείς για τον εργαζόμενο στη θάλασσα δεν τόλμησε να το κάνει ποτέ κανένας. Επεκτείναμε τον νόμο για την αδήλωτη εργασία στη θάλασσα. Δεν το λέτε αυτό.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, δεν το αφήνετε να τα πείτε μετά στην ομιλία σας;

**ΝΙΚΟΛΑΟΣ ΚΟΥΖΗΛΟΣ:** Εάν θυμάστε στον δικό σας νόμο εμείς είχαμε υπερψηφίσει το άρθρο 78. Μάλλον δεν το θυμάστε καλά και ήμασταν –το θυμάται ο κ. Σαντορινιός- οι πρώτοι που το επισημάναμε αυτό και είπαμε ότι είναι πολύ θετικό. Συγγνώμη, αλλά αυτό που είπατε είναι ανακρίβεια.

Η θέση της ΠΝΟ είναι ξεκάθαρη: Όχι μόνο καμμία απόλυση και μάλιστα υπό τον μανδύα των ομαδικών απολύσεων, αλλά η ΠΝΟ ζητάει αύξηση και διασφάλιση των οργανικών συνθέσεων. Γιατί εδώ υπάρχει το πρόβλημα στην ακτοπλοΐα, κυρίως τους θερινούς μήνες. Είδαμε με τον ν.4150/2013 τα προβλήματα που δημιουργήθηκαν με τις οργανικές συνθέσεις, να είναι όλα σε ένα σημείο και να ακροβατούμε και να υπάρχουν σοβαρά προβλήματα με το συγκεκριμένο νόμο.

Στο άρθρο 13, Μέρος Γ΄, είναι οι εσωτερικές υποθέσεις του Λιμενικού Σώματος. Πρώτη φορά βλέπουμε στο Λιμενικό Σώμα ότι έχουμε γυναίκα διευθυντή. Είναι πρωτοτυπία, είναι πολύ καλό. Η ένστασή μας για το συγκεκριμένο άρθρο είναι ότι προσπαθείτε από τον δικό σας νόμο να ενταχθεί στην ΕΛΑΣ η Διεύθυνση Εσωτερικών Υποθέσεων του Λιμενικού Σώματος. Αυτό μας βρίσκει κάθετα αντίθετους.

Και υπάρχει σε γραπτή ερώτησή μου με αριθμό πρωτοκόλλου 3335 αυτό που είπατε, ότι βασικός στόχος της υποτιθέμενης μεταφοράς του συνόλου των αρμοδιοτήτων και του προσωπικού της Υπηρεσίας Εσωτερικών Υποθέσεων του Λιμενικού Σώματος είναι η αποτελεσματική αντιμετώπιση των προβλημάτων.

Όλο αυτό μας έχει βάλει σε κάποιες σκέψεις, αμφιβολίες, προβληματισμούς. Δεν δεχόμαστε τη μεταφορά αυτή. Και βλέπουμε ότι από τον δικό σας νόμο το βάλατε, το βγάλατε και δεχθήκατε πάρα πολλές κριτικές για το συγκεκριμένο άρθρο. Δεν έχετε ξεκαθαρίσει ακόμη εάν όντως σκοπός σας είναι να ενταχθεί στην ΕΛΑΣ η Διεύθυνση Εσωτερικών Υποθέσεων ή να αναβαθμιστεί. Αυτό δεν έχετε ξεκαθαρίσει.

Σε σχέση με το άρθρο 14 για τις ΑΕΝ, είναι ακόμη ένα θετικό άρθρο που βλέπουμε. Στην αιτιολογική λέτε ότι επιδιώκεται οικονομική ενίσχυση, επιφέροντας ουσιαστική αναβάθμιση στην παρεχόμενη ναυτική εκπαίδευση.

Να κάνω εδώ μία παρένθεση και να σας πω ότι δημόσια ναυτική εκπαίδευση είναι και στις Σχολές του Ασπροπύργου, που όντως τα παιδιά αντιμετωπίζουν πάρα πολλά προβλήματα. Μην ξεχνάτε ότι είναι η μεταφορά τους, είναι η σίτιση, η οποία γίνεται για τους εσωτερικούς. Τώρα πρέπει να δούμε και για τα παιδιά του Ασπροπύργου μία μεγαλύτερη βοήθεια πάνω σε όλα αυτά τα θέματα.

Η δημόσια ναυτική εκπαίδευση είναι βασικό κομμάτι. Και όπως συμφωνήσατε και εσείς, κύριε Υπουργέ, και στην επιτροπή, όντως υπάρχουν πάρα πολύ περίεργα παιχνίδια που παιζόντουσαν και δεν έχουν σταματήσει ακόμη να παίζονται αυτή τη στιγμή σε σχέση με τη ναυτική εκπαίδευση. Πολλοί ζητάνε και θέλουν να ενεργοποιηθούν οι ΝΕΚΕ, να υπάρχουν ιδιωτικές σχολές.

Επί του συγκεκριμένου άρθρου σας έχουμε ζητήσει μόνο μία νομοτεχνική, δηλαδή να ορίσετε το πότε, σε πόσον καιρό -σε τριάντα ημέρες, σε εξήντα ημέρες- θα εκδοθεί η ΚΥΑ. Γιατί σας έδωσα ένα πολύ απλό παράδειγμα σχετικά με την ΚΥΑ που υπήρχε για τις μετατάξεις του ΟΛΠ και του ΟΛΘ, που ακόμα δεν έχει διευθετηθεί αυτό το θέμα. Ορίστε τον χρόνο, για να μπορέσουν να είναι όλοι σωστοί και στην υπογραφή τους.

Επίσης, στο άρθρο 145 του δικού σας νόμου αναφέρεται και το ποσό. Περιμένουμε να δούμε την ΚΥΑ, για να δούμε πάλι το νέο ποσό.

Έρχομαι στο άρθρο 15 που έχει γίνει πάρα πολύς λόγος για τη ΡΑΛ. Στην ουσία η ΡΑΛ και η ΔΑΛ είναι δύο κομμάτια που τα φτιάξατε, τα τροποποιήσατε εσείς με τους δικούς σας ανθρώπους.

Πάμε λίγο στην παράγραφο 4 του συγκεκριμένου άρθρου για την απόσπαση των στελεχών του Λιμενικού Σώματος. Εδώ σας έκανα μία συγκεκριμένη πρόταση: Ένα άτομο από τους απόστρατους, ένα άτομο που θα το ορίζει το αρχηγείο του Λιμενικού Σώματος με τυπικά και ουσιαστικά προσόντα.

Επίσης, στην παράγραφο 1 λέτε ότι «εκτιμάται ότι θα προωθηθεί ο Πειραιάς ως κέντρο διαιτησίας με σκοπό την αναβάθμιση, ανάπτυξη του διεθνούς και εγχώριου εμπορίου». Σας ξανατονίζω και σας ξαναλέω ότι για να μπορέσει ο Πειραιάς να γίνει διεθνές ναυτιλιακό κέντρο, χρειάζονται τέσσερις προϋποθέσεις: Νομοθεσία, υποδομές, ναυτική δικαιοσύνη και χρηματοπιστωτικό σύστημα. Όλα τα παραπάνω, αυτά που προαπαιτούνται, δεν υπάρχουν. Οπότε στην ουσία δεν θα γίνει τίποτα.

Όσον αφορά σε αυτό που είπατε «σιγά, τι έγινε, τρία άτομα παίρνουμε για τη ΡΑΛ», σας είπα και το ξαναλέω ότι δεν είναι τρία άτομα μόνο από τη ΡΑΛ. Είναι τρία άτομα στη ΔΑΛ, είναι τρία άτομα δεξιά, τρία άτομα αριστερά, αρκετοί που είναι σε άλλους φορείς και σε διάφορους άλλους εποπτευόμενους οργανισμούς. Στην ουσία μιλάμε για πάρα πολύ κόσμο αυτήν τη στιγμή εκτός Λιμενικού Σώματος ο οποίος είναι δεξιά και αριστερά.

Έρχομαι στο άρθρο 16 για το ΤΑΛΣ. Ένα θετικό βήμα για το ΤΑΛΣ, που πρέπει να πούμε ότι είναι ένα ταμείο αρωγής. Κάποια στιγμή με το PSI υπήρχε μεγάλη καταστροφή όχι μόνο για το ΤΑΛΣ που –το ξανατονίζω είναι ταμείο αρωγής- πήραν ένα μέρος του αποθεματικού του.

Για το άρθρο 18 φυσικά και είμαστε αντίθετοι, γιατί από την στιγμή που πήρατε τις αρμοδιότητες από την Επιθεώρηση Εμπορικών Πλοίων, φυσικά και δεν μπορούμε να είμαστε θετικοί πάνω σε αυτό.

Πηγαίνω στο άρθρο 23. Συμφωνούμε ότι όντως πρέπει να αναγνωρίζεται η πενταετής υπηρέτηση στις ένοπλες δυνάμεις. Εδώ, όμως, ξανατονίζω ότι πρέπει να ενεργοποιήσετε το άρθρο 65 του δικού σας νόμου για τον υπολογισμό χρόνου στρατιωτικής θητείας για την προαγωγή στον επόμενο βαθμό. Το περιμένουν τόσον καιρό τόσο πολλοί άνθρωποι, τόσο πολλά στελέχη του Λιμενικού Σώματος. Δεν έχετε απαντήσει. Έχω καταθέσει δύο φορές την ίδια ερώτηση. Δεν γνωρίζουμε τον λόγο αυτήν τη στιγμή που δεν απαντάτε. Βγάζουν οι ομοσπονδίες ανακοινώσεις για το τι θα γίνει με το συγκεκριμένο θέμα και δεν απαντάτε.

Για το άρθρο 112, σας το ξαναείπαμε και στην επιτροπή, φέρτε μία νομοτεχνική βελτίωση, για να μπορέσει να λειτουργήσει το συγκεκριμένο άρθρο. Μιλάμε τώρα για δικό σας νόμο, δεν μιλάμε για τον προγενέστερο νόμο.

Τώρα, όσον αφορά την εισαγωγή μέσω πανελληνίων στο Λιμενικό Σώμα, πρώτον, ορίστε χρονοδιάγραμμα της αποκατάστασης των επισκευών της Σχολής Ναυτικών Δοκίμων στο Χατζηκυριάκειο.

Δεύτερον, ποια προβλήματα θα δημιουργηθούν; Αυτή τη στιγμή το Λιμενικό Σώμα χρειάζεται κυβερνήτες, υποπλοιάρχους και μηχανικούς για τα πλωτά του. Αυτή τη στιγμή έχετε τη διάθεση να υπάρξει ένας διαγωνισμός μέσω ΑΣΕΠ, όπως φωνάζατε, όταν ήσασταν στην Αντιπολίτευση; Γιατί; Γιατί μέσα στα επόμενα δυο χρόνια θα αντιμετωπίσουμε πολύ σοβαρό πρόβλημα. Ήδη, πέρυσι έφευγαν άνθρωποι με βαθμό, που δεν δικαιολογούνταν, δεν μπορούσε να δικαιολογηθεί, για να πάνε να κάνουν τις άδειες. Υπάρχει πρόβλημα αυτή τη στιγμή. Σε δυο χρόνια θα τα βρούμε μπροστά μας όλα αυτά. Να γίνουν προσλήψεις στο Λιμενικό Σώμα και κυρίως, πλοίαρχοι και μηχανικοί. Δεν μιλάμε τώρα για μηχανολόγους, μηχανικούς κ.λπ., γιατί αφού δεν υπάρχει πλέον Επιθεώρηση Πλοίων, τι να λέμε;

Επίσης, βλέπουμε ότι για την Ακαδημία υπάρχουν τα εξής προβλήματα: Το πότε και το πού. Ακόμη αυτά τα ερωτήματα μένουν αναπάντητα. Για το πότε, όντως συμφωνούμε ότι είναι ένα δύσκολο κομμάτι. Για το πού, πάλι προέκυψε ένα σοβαρό πρόβλημα. Ποιοι θα πάνε στη συγκεκριμένη Ακαδημία, εάν φτιαχτεί στην Αλεξανδρούπολη; Νομίζω ότι έχει φτάσει και στα δικά σας αυτιά αυτό το πρόβλημα και θα πρέπει να το δείτε πολύ γρήγορα, γιατί θα το βρούμε μπροστά μας και αυτό.

Τελειώνοντας, θα ήθελα να πω ότι ο Πρόεδρος της Βουλής μας χρωστά μια απάντηση -είναι θέμα του Προεδρείου της Βουλής- σχετικά με την υιοθεσία τέκνων του Λιμενικού Σώματος. Σε γραπτή ερώτησή μου, το Υπουργείο Ναυτιλίας δεν έχει απαντήσει. Σε επιστολή μου στον Πρόεδρο της Βουλής δεν απάντησε. Τελικά, θα μας πείτε, εάν θέλετε, το συγκεκριμένο θέμα να το διευθετήσετε; Μπορείτε να μιλήσετε κάποια στιγμή πάνω σ’ αυτό;

Περιμένουμε να δούμε για το μεταφορικό ισοδύναμο, που ξεκινά πιλοτικά, τι αποτελέσματα θα έχει και ποια θα είναι η συνέχειά του, για το οποίο πιστεύουμε ότι έτσι όπως πηγαίνει και με τα προβλήματα τα οποία υπάρχουν θα είναι πενιχρά τα αποτελέσματά του.

Σε σχέση με αυτό που είπε για την πολιτική λιμένων ο κ. Καρράς, θέλουμε να πούμε ότι το ΤΑΙΠΕΔ, όπως το έθεσα και στην επιτροπή, έχει ξεκινήσει για τα δέκα περιφερειακά λιμάνια τη διαδικασία. Ξεκίνησε, όμως, μια διαδικασία, χωρίς να έχει διευκρινίσει το Υπουργείο σας τι θα γίνει με το κάθε λιμάνι. Τι παραχωρήσεις θα γίνουν;

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Σε δυο λεπτά τελειώνω, κύριε Πρόεδρε.

Έρχομαι στα διαθέσιμα του ΟΛΘ. Δεν χρειάζεται να πούμε ότι το Υπουργείο Οικονομικών δίνει ασαφείς απαντήσεις.

Θέλω να κάνω μια απλή ερώτηση. Σας την είχα θέσει και κατά τη διάρκεια της πώλησης του ΟΛΘ, γιατί μου έκανε πολύ μεγάλη εντύπωση. Βλέπουμε το νέο διοικητικό συμβούλιο του ΟΛΘ. Εγώ σας είχα πει και είχα αντικρούσει τον εισηγητή σας, τον κ. Μάρδα, ότι δεν είναι μια κοινοπραξία τόσο αθώα, είναι Κινέζοι από πίσω. Βλέπουμε ότι στο διοικητικό συμβούλιο του ΟΛΘ υπάρχει και ένας Κινέζος. Εξηγήστε μου πώς γίνεται αυτό.

Κλείνω, λέγοντας ότι δεν έχει γίνει καμιά αναφορά σε σχέση με τα ενενήντα εννέα χρόνια που συμπληρώνονται φέτος, αυτόν το μήνα, από την ίδρυση του Λιμενικού Σώματος. Με τον ν.1753/1919 συστάθηκε το Λιμενικό Σώμα, ένα Λιμενικό Σώμα που με χαμηλούς μισθούς, με τόσο πολλά προβλήματα, συνεχίζει και δεν βλέπει μόνο την καθημερινότητα που υπάρχει, παρά αντιμετωπίζει και όλα τα προβλήματα που υπάρχουν αυτή τη στιγμή. Δεν θα σταθώ μόνο στην έρευνα και τη διάσωση, δεν θα σταθώ μόνο σε όλα αυτά τα θέματα της αστυνόμευσης και στο ρόλο του, θα σταθώ όμως και στην καθημερινότητα αυτών των ανθρώπων, όταν πρέπει με 1.200 ευρώ, με παιδιά, με δάνεια κ.λπ. να τα βγάλουν πέρα.

Όπως ορίζει το άρθρο 143 του ν.4504/17, η 19η Μαρτίου καθιερώνεται ως επίσημη ημέρα εκδήλωσης τιμής προς το Λιμενικό Σώμα. Περιμένουμε να δούμε πότε θα γίνει η επίσημη εκδήλωση.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ, κύριε συνάδελφε.

Η συνάδελφος κ. Διαμάντω Μανωλάκου έχει τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, αν θέλουν οι κύριοι Υπουργοί να μας ενημερώσουν -το λέω, γιατί έχω ερωτήσεις- παίρνω μετά τον λόγο. Δεν έχω αντίρρηση.

**ΠΡΟΕΔΡΕΥΩΝ (Σπυρίδων Λυκούδης):** Είχε έρθει νωρίτερα ο κ. Πολάκης, αλλά του είπα να περιμένει να τελειώσουν οι αγορητές.

**ΔΙΑΜΑΝΤΩ ΜΑΝΩΛΑΚΟΥ:** Εντάξει, γιατί έχω ορισμένα ερωτήματα.

Το παρόν νομοσχέδιο είναι βαθιά αντεργατικό, γιατί η ενσωμάτωση της ευρωκοινοτικής οδηγίας νομιμοποιεί τις ομαδικές απολύσεις. Είναι επικίνδυνο για την ασφάλεια της ζωής στη θάλασσα, αφού μειώνονται οι οργανικές θέσεις στο ελάχιστο δυνατό για την αύξηση της κερδοφορίας των εφοπλιστών.

Μάλιστα, είναι τόσο προκλητικά φιλεργοδοτικό, που δεν φτάνει που αποδέχεστε την άρση του καμποτάζ -την οποία βέβαια πέρασαν οι προηγούμενοι, όπου μεταξύ άλλων καταργήθηκε κάθε έννοια οργανικών συνθέσεων και σαν αντιπολίτευση ο ΣΥΡΙΖΑ το 2014 το καταψήφισε- αλλά μέσα από το άρθρο 17 δίνετε και άλλα προνόμια και προκλητικές διευκολύνσεις για τα σκάφη αναψυχής.

Δεν φτάνει που απαλλάσσονται από τον ειδικό φόρο κατανάλωσης και δασμών καυσίμων, που καταργούνται συλλογικές συμβάσεις και που μειώθηκαν οι οργανικές θέσεις, τώρα μειώνετε και τη μεταφορική ικανότητα κάτω των δώδεκα ατόμων, υπονομεύοντας την ανθρώπινη ασφάλεια για το κέρδος του επιχειρηματία, που το ονομάζετε «όφελος της εθνικής οικονομίας».

Αλλά ακόμα και σε αυτό και σε παραβάσεις μέσα από το άρθρο 25 αλλά και του άρθρου 24, φροντίζετε να πληρώνουν το κατώτατο δυνατό πρόστιμο, αφού μειώσατε τα πολύ μεγαλύτερα πρόστιμα που ισχύουν μέχρι σήμερα. Πολλά τα πασχαλινά δώρα στην εφοπλιστική εργοδοσία.

Ουσιαστικά, με τα άρθρα 1 έως 12, ενσωματώνετε την ευρωκοινοτική οδηγία, που νομιμοποιεί τις ομαδικές απολύσεις με περιτύλιγμα της κοροϊδίας την απάτη του κοινωνικού διαλόγου.

Αυτός είναι ο ακρογωνιαίος λίθος των συνθηκών και των οδηγιών της Ευρωπαϊκής Ένωσης, που όλοι σας προσκυνάτε, η ανεμπόδιστη δράση του κεφαλαίου, προκειμένου να διασφαλίσετε τα κέρδη του, να παραμεριστούν δηλαδή και οι ελάχιστοι περιορισμοί, που αποθαρρύνουν σήμερα τις επιχειρήσεις να μετεγκατασταθούν, να συγχωνευθούν, να μεταπωληθούν, ακόμα και να κλείσουν, προκειμένου να μεταφερθούν κεφάλαια σε άλλο κλάδο ή σε άλλη χώρα.

Αυτό είναι άλλωστε και το ζουμί της ευρωκοινοτικής οδηγίας για τις ομαδικές απολύσεις, με την οποία καλείται να συμμορφωθεί η ελληνική νομοθεσία. Γι’ αυτό παίρνετε τα εύσημα από την Ευρωπαϊκή Ένωση, τον ΣΕΒ, τους εφοπλιστές για την επιβολή όλο και σκληρότερων μέτρων κατά των εργαζομένων.

Εξασφαλίζετε, λοιπόν, μέσα από αυτό το νομοσχέδιο στο εφοπλιστικό κεφάλαιο να μπορεί νόμιμα να υπερβαίνει τα παραπάνω όρια στις ομαδικές απολύσεις, αρκεί να ενημερώνει το Συμβούλιο Εμπορικού Ναυτικού, να προβαίνει σε διαβούλευση με τους εκπροσώπους των ναυτικών, οι οποίοι βέβαια θα διορίζονται από τη συμβιβασμένη και καταγγελθείσα νόθα πλειοψηφία στη διοίκηση της ΠΝΟ και θα συμμετέχουν στην ειδική διαπραγματευτική ομάδα ή το Ευρωπαϊκό Συμβούλιο Εργαζομένων, στα όργανα δηλαδή του κοινωνικού εταιρισμού.

Όμως με μία τέτοια διαδικασία ψευτοσυμμετοχής σε συμβούλια και διαβουλεύσεις με τους καπιταλιστές για το πόσο θα χάσουν, καμία προστασία των δικαιωμάτων των ναυτικών δεν θα υπάρχει, σε περίπτωση πωλήσεων των πλοίων των εφοπλιστών.

Οι ναυτεργάτες, όχι μόνο δεν έχουν κανένα συμφέρον από την ένταξη τους σε τέτοιες οδηγίες, αλλά αντίθετα οδηγούνται σε μείωση των απαιτήσεων και των αναγκών τους μέσω ρυθμίσεων που ουσιαστικά εντείνουν και διαιωνίζουν την εκμετάλλευσή τους από το εφοπλιστικό κεφάλαιο.

Για να δικαιολογήσετε το αντεργατικό έκτρωμά σας, υποστηρίζετε ότι δεν γίνονται ομαδικές απολύσεις, γιατί υπάρχουν οργανικές θέσεις, λες και δεν ξέρετε ότι υπάρχουν αγοροπωλησίες πλοίων και απολύεται όλο το πλήρωμα ή ότι στη χειμερινή περίοδο, δεν γίνονται τα δύο τρία των θερινών δρομολογίων με το πρόσχημα της διακοπής πλοών. Απολύονται όλοι με τον εργοδοτικό εκβιασμό να συναινέσουν για να έχουν ελπίδα στην επόμενη περίοδο να ξαναπροσληφθούν.

Και οι οργανικές θέσεις, όμως είναι λάστιχο και αυξομειώνονται ανάλογα με τα συμφέροντα του εφοπλιστή και όχι της ασφάλειας της ζωής στη θάλασσα. Μάλιστα, ακόμα και οι συμβιβασμένη ΠΝΟ δεν μπορεί να κρύψει πόσο βάναυσα, όπως αναφέρει στο υπόμνημά της, ψαλιδίζονται οι ισχύουσες οργανικές συνθέσεις, δημιουργώντας διαρκείς κινδύνους στην ασφάλεια δρομολογίων, επιβατών και πληρώματος πλοίου με γνώμονα τα οικονομικά συμφέροντα των πλοιοκτητών. Μάλιστα, αναφέρεται σε κατά παραγγελία εκδοθείσες και εκδιδόμενες Υπουργικές αποφάσεις για τις μειωμένες ειδικές οργανικές συνθέσεις των πλοίων που αύξησαν την ανεργία και δημιουργούν κινδύνους στην ασφάλεια στη θάλασσα.

Κύριε Κουρουμπλή, μπορεί να διαμαρτύρεστε όμως εσείς το επιβεβαιώσατε σε πρόσφατη συνάντηση με συνδικαλιστές, δηλώνοντας για το πετσόκομμα των οργανικών συνθέσεων στην επιβατηγό ναυτιλία, που έχει γίνει με νόμους του 2013 -δεν ευθύνεστε εσείς- αλλά και με υπουργικές αποφάσεις.

Η αλήθεια είναι έτσι ακριβώς όπως την καταγγέλλουν τα ταξικά συνδικάτα ΠΕΜΕΝ, ΣΤΕΦΕΝΣΩΝ, Ένωση Μαγείρων και άλλοι με δύο πρόσφατα δελτία Τύπου στα τέλη Μαρτίου, που τα καταθέτω για τα Πρακτικά. Αναφέρουν συμπερασματικά για το νομοσχέδιο και τις εξελίξεις ότι εφοπλιστές, Κυβέρνηση ΣΥΡΙΖΑ - ΑΝΕΛ και οι εκπρόσωποί τους στο συνδικαλιστικό κίνημα επιδιώκουν την υποταγή των ναυτεργατών, των εργαζομένων στα σχέδια του κεφαλαίου για καπιταλιστική ανάπτυξη με την ενίσχυση της ανταγωνιστικότητας και κερδοφορίας του πάνω στα συντρίμμια των εργασιακών δικαιωμάτων.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εξάλλου, αυτά είναι συνέχεια των συνολικότερων ανατροπών στα εργασιακά που περιλαμβάνονται στα μνημόνια και στα πακέτα αξιολογήσεων. Σηματοδοτούν την ένταση της αντεργατικής επίθεσης σε όλα τα μέτωπα με την περαιτέρω ενίσχυση του ισχύοντος αντεργατικού νομικού πλαισίου που θα παρέχει πλήρη ελευθερία στους επιχειρηματικούς ομίλους να απολύουν κατά το δοκούν.

Αυτή είναι η πλήρης απελευθέρωση των ομαδικών απολύσεων. Κάποτε για εσάς ήταν κόκκινη γραμμή, καλλιεργώντας κλίμα εφησυχασμού. Με μεγάλες, όμως, ταχύτητες ενσωματώνετε στο ελληνικό δίκαιο ευρωκοινοτικές οδηγίες, επιβάλλοντας το δίκαιο των καπιταλιστών για στυγνότερη εκμετάλλευση των εργαζομένων.

Αυτό είναι το αστικό κράτος, που φτιάχνετε συνεχώς νέες αλυσίδες για τον λαό και εξασφαλίζετε προνόμια για το κεφάλαιο, όπως έκαναν και οι προηγούμενες κυβερνήσεις Νέα Δημοκρατία και ΠΑΣΟΚ, που σας βοηθούν με κάθε τρόπο, ψηφίζοντας αντεργατικά άρθρα, ανεξάρτητα αν ψηφίζουν στο σύνολο ή όχι τα νομοσχέδιά σας.

Δεν φτάνει, δηλαδή, η εργασιακή ζούγκλα με ατομικές επιχειρησιακές συμβάσεις, συνθήκες γαλέρας, τις μεγάλες μειώσεις σε μισθούς, την κατάργηση επιδομάτων, την απληρωσιά, την κατάργηση της κυριακάτικης αργίας, την υπονόμευση του δικαιώματος στην απεργία, την παράδοση φιλέτων ενέργειας, λιμανιών, αεροδρομίων στις επιχειρήσεις και τόσα άλλα, προχωράτε με τη βούλα του κράτους και στις ομαδικές απολύσεις.

Και είναι προκλητικό να το ονομάζετε «αποτελεσματικότερη προστασία των ναυτικών», γιατί θα υπάρχει διαδικασία ενημέρωσης και διαβούλευσης όπως γράφεται στην αιτιολογική έκθεση με επιχειρήσεις και ομίλους κοινοτικής κλίμακας. Θα υπάρχει διαβούλευση, λοιπόν, για το πώς θα περάσει στη θηλιά της απόλυσης ώστε να υπάρχει συναίνεση και να μην υπάρχουν ούτε τα ελάχιστα της αποζημίωσης.

Έτσι μειώνεται το εργασιακό κόστος για την εφοπλιστική εργοδοσία. Αυτή είναι η ανάπτυξή σας. Κυβέρνηση, Ευρωπαϊκή Ένωση, βιομήχανοι, εφοπλιστές, τραπεζίτες πανηγυρίζουν για την περιβόητη δίκαιη ανάπτυξη, το ευνοϊκό επενδυτικό περιβάλλον που διαμορφώνεται με νέα προνόμια, κρατικές επιδοτήσεις, φοροαπαλλαγές, αξιοποίηση κρατικών υποδομών για την προώθηση των επιχειρηματικών σχεδίων των μονοπωλίων.

Έχουμε πείρα από το λιμάνι του Πειραιά και γενικότερα από τις ιδιωτικοποιήσεις που έγιναν τα προηγούμενα χρόνια. Πριν από λίγο ο κ. Καρράς μίλησε και για το δώρο των 65 εκατομμυρίων στην «COSCO». Μάλιστα η βοήθεια που παρέχετε είναι προκλητική και απαράδεκτη.

Φτάσατε στο σημείο να υποχρεώσετε σε επισκευαζόμενο πλοίο με αμίαντο να εργαστούν απροστάτευτοι δεκάδες εργαζόμενοι συνεργείων, αλλά και το πλήρωμα, δηλαδή σε παράνομες εργασίες αποψίλωσης καρκινογόνου αμιάντου με την απευθείας έκθεσή τους, παρακάμπτοντας μάλιστα την αρμόδια Επιτροπή Ελέγχου του Υπουργείου Εργασίας που είχε διατάξει διακοπή εργασιών, μετά από έλεγχο του «Δημόκριτου» για να καθαριστεί με ασφάλεια από εξειδικευμένο συνεργείο ο αμίαντος. Αν και η εταιρεία οφείλει να πληρώσει ακόμα και για ιατρικές εξετάσεις -γιατί έβαλε σε άμεσο και τεράστιο κίνδυνο τους εργαζόμενους, το πλήρωμα, αλλά και τους κατοίκους της περιοχής και είναι σε εξέλιξη ακόμα η έρευνα της εισαγγελέως για την υπόθεση-, μαθαίνουμε ότι δίνετε άδεια να πλεύσει το συγκεκριμένο πλοίο. Εμείς σας το λέμε, θα είναι ντροπή. Εμείς σας δίνουμε και την καταγγελία του Συνδικάτου Εργατοϋπαλλήλων Μετάλλου στη Ζώνη.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και να πω ότι εδώ και δύο μήνες καταθέσαμε επίκαιρη ερώτηση στο Υπουργείο Εργασίας, αλλά ποτέ δεν ήρθαν να απαντήσουν.

Κατά τα άλλα, παρουσιάζετε ως επίτευγμα το ετήσιο επίδομα πείνας των 600 ευρώ που αντιστοιχεί σε 1,64 ευρώ την ημέρα για τη σίτιση των φοιτητών των ΑΕΝ, που θα το παίρνουν, όμως, όσοι έχουν από τις ακαδημίες πιστοποιητικό καλής επίδοσης. Ζητάμε να δίνεται σε όλους τους σπουδαστές και βεβαίως να αυξηθεί.

Σε ό,τι αφορά τη Ρυθμιστική Αρχή Λιμένων την ενισχύετε πιο πολύ για τον ρόλο στην εποπτεία και έλεγχο των ελληνικών λιμανιών. Ξέρουμε ότι αυτά κι όλο το λιμενικό σύστημα ιδιωτικοποιείται. Βεβαίως, έχετε τη βοήθεια Νέας Δημοκρατίας και ΠΑΣΟΚ και άλλων κομμάτων του κεφαλαίου για την προώθηση του στρατηγικού σχεδιασμού της ελληνικής αστικής τάξης, την αναβάθμιση του ρόλου της χώρας ως διεθνούς ενεργειακού κόμβου, ως κόμβου διαμετακόμισης εμπορευμάτων, με την πιο ενεργό συμμετοχή της Ελλάδας ως ορμητήριο πολέμου των ΗΠΑ, ΝΑΤΟ, Ευρωπαϊκής Ένωσης για τον έλεγχο νέων αγορών, πλουτοπαραγωγικών πηγών ενέργειας, αγωγών και δρόμων του εμπορίου με οδυνηρές συνέπειες για τους λαούς.

Μετά τα λιμάνια του Πειραιά, και της Θεσσαλονίκης, ακολουθούν Αλεξανδρούπολης, Καβάλας, Ηγουμενίτσας, αλλά και αυτών της Κρήτης, που θα ιδιωτικοποιηθούν με το μοντέλο των παραχωρήσεων των πιο κερδοφόρων τμημάτων τους.

Να σας θυμίσω, όμως, ότι ο ΣΥΡΙΖΑ ως Αντιπολίτευση είχε καταψηφίσει τη σύσταση της ΡΑΛ, αλλά ως Κυβέρνηση την ενισχύει και μάλιστα με προσωπικό το Λιμενικό Σώμα, λες και αυτό περισσεύει, όταν είναι γνωστή η εντατικοποίηση της εργασίας των λιμενικών λόγω και της υποστελέχωσης υπηρεσιών, αλλά και οι δυσκολίες που υπάρχουν στην αποστολή τους για προστασία των θαλάσσιων συνόρων, για τον έλεγχο τήρησης των κανόνων ναυτικής ασφάλειας, για έρευνα και διάσωση στη θάλασσα, προστασία του θαλάσσιου περιβάλλοντος και λοιπά.

Όμως, στα άρθρα που αφορούν το Λιμενικό Σώμα δεν λύνετε ζητήματα που έχουν τεθεί κατά καιρούς. Επίσης, οι αλλαγές σε πρόσφατα άρθρα νόμων που κάνετε, δημιουργούν ερωτηματικά και συγχύσεις. Και δεν σταματάτε εκεί.

Υπάρχουν και τροπολογίες, οι οποίες είναι, βεβαίως, από άλλα Υπουργεία.

Εμείς θα καταψηφίσουμε αυτή που αφορά τους καναλάρχες, αφού τους δίνετε πασχαλινό δώρο.

Καταψηφίζουμε –πιστεύω ότι στη συζήτηση θα έχουμε περισσότερα να πούμε- και την τροπολογία Βουλευτών του ΣΥΡΙΖΑ, για να καταργηθεί το δικαίωμα στα παιδιά των ναυτεργατών σε ξεκούραση και ψυχαγωγία μέσα από τις κατασκηνώσεις του Αγίου Ανδρέα. Αυτό το δικαίωμα ουσιαστικά το έχετε εξοντώσει και εσείς και οι προηγούμενοι για όλα τα παιδιά εργαζομένων και προτείνετε υπουργικές αποφάσεις, όπως αυτές, που όμως, δεν βγαίνουν ποτέ.

Βέβαια, να πω ότι ό,τι είναι παραλία προορίζεται για το κεφάλαιο.

Εμείς καταθέτουμε για τα Πρακτικά την ανακοίνωση των συνδικάτων για τις κατασκηνώσεις των παιδιών των ναυτικών.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και συνολικά σας λέμε ότι καταψηφίζουμε τις ομαδικές απολύσεις ναυτικών και τον κοινωνικό διάλογο-απάτη. Στηρίζουμε τα αιτήματα και την πάλη του ταξικού ναυτεργατικού κινήματος για πλήρη σταθερή δουλειά με δικαιώματα για όλους, αναπλήρωση των απωλειών, συλλογικές συμβάσεις εργασίας, ουσιαστική προστασία των ανέργων και άλλα.

Στηρίζουμε, επίσης και δίκαια αιτήματα του Λιμενικού Σώματος. Οι εργαζόμενοι δεν έχουν τίποτα θετικό να περιμένουν, καθώς η Κυβέρνηση και όλο το πλέγμα των ευρωενωσιακών οδηγιών και συνθηκών είναι στην αντίπερα όχθη. Συντονίζουν την επίθεση κατά των εργατικών δικαιωμάτων για λογαριασμό των μονοπωλιακών ομίλων.

Γι’ αυτό οι εργάτες της στεριάς και της θάλασσας πρέπει να συντονίζουν τη δράση τους. Η ικανοποίηση των εργατικών λαϊκών αναγκών απαιτεί πάλη ενάντια στο εφοπλιστικό κεφάλαιο, τα μονοπώλια, την Ευρωπαϊκή Ένωση και όλες τις ιμπεριαλιστικές λυκοσυμμαχίες, ώστε καράβια και πλούτος που παράγουν οι εργαζόμενοι να γίνουν λαϊκή ιδιοκτησία με τον εργαζόμενο λαό στην εξουσία. Είναι η μόνη λύση απαλλαγής από τους εκμεταλλευτές και τα κόμματά τους, το γκρέμισμα δηλαδή της καπιταλιστικής βαρβαρότητας και αγριότητας με κοινωνικοποίηση των μέσων παραγωγής για τις ανάγκες του λαού και όχι τα κέρδη των καπιταλιστών.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Σπυρίδων Λυκούδης):** Με συγχωρείτε, κύριε Καρρά, τι θέλετε;

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Αναφέρθηκα στα αποθεματικά του ΟΛΘ και όχι του ΟΛΠ.

**ΠΡΟΕΔΡΕΥΩΝ (Σπυρίδων Λυκούδης):** Ωραία, κύριε Καρρά, κάνατε διευκρίνιση. Εντάξει, το άκουσε η κ. Μανωλάκου.

Ο κ. Καμμένος έχει τον λόγο.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Ακούω τα σχόλια για τους καπιταλιστές και το μεγάλο κεφάλαιο. Τι να κάνω;

Η σημερινή ενσωμάτωση της οδηγίας είναι μία πολύ σημαντική πρόοδος για την Ελληνική Βουλή και για το Υπουργείο Ναυτιλίας.

Οι Ανεξάρτητοι Έλληνες, έχοντας μελετήσει και ακούσει και τις διαβουλεύσεις όλων, θα στηρίξουμε και κατ’ άρθρον και στο σύνολό του όλο το νομοσχέδιο.

Θα μου επιτρέψετε να πω στο τέλος για το νομοσχέδιο.

Είναι ενδιαφέρουσες για εμένα σήμερα οι τροπολογίες που έχουν έρθει, τις οποίες φυσικά και στηρίζουμε.

Η πιο σημαντική είναι η τροπολογία με αριθμό 1548. Επειδή είναι και ο Υπουργός εδώ και επειδή τυγχάνει να έχω εμπλακεί και σε αυτά, όταν ιδιώτευα, σε σχέση με τις διαφημιστικές εταιρείες και τη διαδικασία καταχώρισης, πληρωμής και τιμολόγησης των διαφημίσεων, θα πω ότι με αυτήν την τροπολογία επανακαθορίζεται η διαδικασία για την καταχώριση, τη μετάδοση, την ανάληψη χορηγίας μετάδοσης εκπομπής, ή διάθεσης του χρόνου σε έντυπο, διαφημιστικό, ραδιοφωνικό, τηλεοπτικό χρόνο.

Συγκεκριμένα το Υπουργείο Ψηφιακής Πολιτικής, Τηλεπικοινωνιών και Ενημέρωσης κατέθεσε τροπολογία με αντικείμενο την τιμολόγηση της διαφήμισης στα μέσα μαζικής ενημέρωσης.

Συγκεκριμένα, βάσει των προβλέψεων της τροπολογίας, ισχύουν τα εξής:

Όλες οι παράμετροι της συναλλαγής διαφημιστικής ενέργειας είναι γνωστές σε όλα τα εμπλεκόμενα μέρη, μέσα μαζικής ενημέρωσης, διαφημιζόμενο και διαφημιστή. Μέχρι πρότινος αποκρύπτονταν τα κόστη και υπήρχαν κρυφά έσοδα και ξέπλυμα χρήματος. Αυτή η τροπολογία φέρνει στο φως την όλη συναλλαγή από άκρο σε άκρο, μαζί με τους μεσάζοντες.

Για την εξόφληση του μέσου, εφόσον μεσολαβεί διαφημιστής, υπεύθυνος είναι τόσο ο διαφημιζόμενος όσο και ο διαφημιστής. Σε περίπτωση που ο διαφημιζόμενος έχει ήδη καταβάλει στο διαφημιστή την αξία της συναλλαγής με το μέσο, απαλλάσσεται της ευθύνης.

Πάντα υπάρχουν στην αγορά περιθώρια για να δίνεις την πίστωση, και μετακυλίεται το κόστος και ο χρόνος από τον έναν στον άλλο. Αυτό είναι λογικό. Ξέρει και ο Υπουργός ότι πρέπει να συμβαίνει αυτό, διότι υπάρχει και στενότητα χρήματος στα κεφάλαια κίνησης και τα δανειακά. Όμως, δεν μπορεί αυτό να είναι εργαλείο εκμετάλλευσης και άνισου ανταγωνισμού από μέσο σε μέσο ή από διαφημιζόμενο ή από κάποιον έμπορο σε κάποιον άλλον.

Τυχόν εκπτώσεις κύκλου εργασιών του τζίρου παρέχονται μόνο αν έχει προηγηθεί έγγραφη σύμβαση μεταξύ μέσου και διαφημιζόμενου, όχι στο μιλητό, όχι κάτω από το τραπέζι.

Το τιμολόγιο εκδίδεται στο όνομα του διαφημιζόμενου. Ναι, η κοινή λογική το λέει αυτό. Όμως, έπρεπε να το φτιάξουμε εμείς. Δεν υπήρχε τιμολόγιο στο όνομα του διαφημιζόμενου και κάθε έλεγχος που γινόταν στις εταιρείες αυτές δεν μπορούσε να ξεμπλέξει ποτέ ποιος τιμολόγησε ποιόν και πόσο και για ποια υπηρεσία συγκεκριμένη και σε ποιο μέσο. Ήταν ένας εύσχημος τρόπος για να καλύπτεται μαύρο χρήμα. Δεν θα πρέπει να φοβόμαστε. Ήταν και πολύ από αυτό το χρήμα πολιτικό και όχι μόνο.

Οι διαφημιστικές δαπάνες των διαφημιζομένων εκπίπτουν ως επιχειρηματικές δαπάνες μόνο αν γίνονται βάσει των προαναφερθεισών προβλέψεων. Ναι, διότι στον φορολογικό κώδικα δεν ήταν ξεκάθαρο πώς και πότε και με ποιες προϋποθέσεις θα εκπίπτουν οι διαφημιστικές δαπάνες.

Οι επιστροφές μειώνονται από 9,9%, όπως προβλέπονταν στο «νόμο Βενιζέλου», σε 4%. Δεν επιτρέπεται να δίνονται σε είδος. Διότι αν δίνονται σε είδος, χάνεται πάλι ο έλεγχος και δεν μπορεί κανένας να έχει έλεγχο. Πρέπει κάποιος να κάθεται να χρονομετρεί τον χρόνο στην τηλεόραση και δεν πρόκειται να το κάνει ποτέ. Ήταν ένας εύσχημος τρόπος πάλι να χάνεται ο έλεγχος και ο άυλος αυτός χρόνος να μεταφέρεται σε χρήμα για άλλες χρήσεις.

Η δημιουργία του ηλεκτρονικού συστήματος διάθεσης τηλεοπτικού διαφημιστικού χρόνου προχωρά στους φορείς υλοποίησης, τους γνωστούς. Στο ηλεκτρονικό σύστημα συμμετέχουν ιδιωτικοί τηλεοπτικοί σταθμοί εθνικής εμβέλειας, ενώ μπορούν να συμμετέχουν και περιφερειακοί σταθμοί.

Είναι πολύ σημαντικό νομοσχέδιο διότι όταν βγει -και με το καλό αυτή τη στιγμή- η διαδικασία για τις άδειες του ΕΣΡ να είναι ξεκάθαροι οι κανόνες που θα εμπλέκουν διαφημιστή, διαφημιζόμενο και μέσο και τον ελεγκτικό μηχανισμό, ο οποίος είναι το ίδιο το κράτος, διότι πρέπει να έχει τρόπο και νόμο για να ελέγχει. Αν δεν υπάρχει ο νόμος, δεν μπορεί το κράτος να ελέγξει. Εκεί, σε αυτά τα κενά επένδυαν οι προηγούμενες κυβερνήσεις και πολλά χρόνια πριν, έτσι ώστε να χάνεται και ο έλεγχος και να μεταβιβάζεται μαύρο χρήμα και μαύρες υπηρεσίες προς πάσα κατεύθυνση.

Εξαιρετικά σημαντική είναι και η τροπολογία 1547. Έχει να κάνει με τα χρέη του ΕΟΠΥΥ. Ορίζεται ότι οι οφειλές των παρόχων υπηρεσιών υγείας προς τον Εθνικό Οργανισμό Παροχής Υπηρεσιών Υγείας, τον ΕΟΠΥΥ, που καθορίζονται δυνάμει της παραγράφου 6 του άρθρου 100 του ν.4172/2013 και προέρχονται από rebate και clawback ή προκύπτουν από ελέγχους ιδιωτικών ελεγκτικών εταιρειών –είναι σημαντικό αυτό, θα ελέγχονται πλέον και από ιδιωτικές εταιρείες- δύναται να συμψηφίζονται με ληξιπρόθεσμες οφειλές του ΕΟΠΠΥ προς αυτούς. Φτάνουμε πλέον τώρα με αυτή την τροπολογία και στον συμψηφισμό, ο οποίος δεν γινόταν. Δεν υπήρχε νομικό πλαίσιο συμψηφισμού. Οι οφειλές αυτές μπορούν να καταβάλλονται και σε δόσεις. Δεύτερο σημαντικό κομμάτι. Και συμψηφισμός οφειλών του ΕΟΠΥΥ και δοσοποίηση. Ο αριθμός των δόσεων, η διαδικασία καταβολής των οφειλών και κάθε άλλο σχετικό θέμα καθορίζονται με απόφαση του Υπουργού Υγείας.

Τις επόμενες δύο τροπολογίες δεν θα τις αναφέρω. Είναι εξαιρετικά σημαντικές. Για εμένα ήταν εξαιρετικά σημαντικές αυτές οι δύο.

Όσον αφορά το νομοσχέδιο του Υπουργείου Ναυτιλίας, δεν θα καθίσω να διαβάσω όλα τα άρθρα. Έχουμε τις σημειώσεις -μπορώ να τις αφήσω και στα Πρακτικά- ανά άρθρο.

Αυτό που ενδιαφέρει, και νομίζω πως ο κ. Κουρουμπλής το έχει δει το ζήτημα, είναι στο άρθρο 15 όσον αφορά στη Ρυθμιστική Αρχή Λιμένων για την απόφαση όταν κάνει εγγραφή ή αύξηση πιστώσεων, κατά πόσο θα υπάρχει δεύτερος ή τρίτος έλεγχος και όχι να γίνεται κατά μόνας. Να το δούμε αυτό. Γιατί ο προηγούμενος νόμος προέβλεπε και Βουλή και Σ.τ.Ε και άλλες διαδικασίες.

Επίσης, να δούμε λίγο και το ζήτημα του προστίμου. Αναφέρω μόνο αυτά που θα ήθελα να δούμε, επειδή τα ψηφίζουμε και τα στηρίζουμε όλα. Επειδή, όπως ξέρετε, και προσωπικά και ως Ανεξάρτητοι Έλληνες έχουμε στηρίξει και θα συνεχίσουμε να στηρίξουμε από το «α» ως το «ω» το Υπουργείο Ναυτιλίας και τους δύο Υπουργούς και όλα τα στελέχη του Υπουργείου, ό,τι έγινε με τη ρύπανση θα πρέπει να δούμε τα πρόστιμα, να μην υπάρχουν παρερμηνείες στον νόμο.

Ο παλιός ο νόμος μιλούσε για πρόστιμο σε δραχμές. Τώρα το κάνουμε από 50.000 έως 60.000 ευρώ. Να δούμε μην υπάρξει παρερμηνεία. Πιθανόν αν πρέπει να τα αυξήσουμε…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Είπατε 60.000;

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι. Παλιά έλεγε νομίζω 50.000.000 - 60.000.000 δραχμές. Κάτι τέτοιο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Οι 60.000 ευρώ δεν αφορούν τα περιβαλλοντολογικά.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ποιος θα βάζει το πρόστιμο αν ρυπανθεί η θάλασσα ή η ακτή; Αυτό να το ξεκαθαρίσουμε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Υπάρχει πρόστιμο σε εξέλιξη, για τη συγκεκριμένη περίπτωση, 1.200.000.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Είναι για ρύπανση και για ακτή. Μπράβο. Τότε υπήρξε παρεξήγηση. Να το ξέρουμε αυτό και είναι καλό να γραφτεί στα Πρακτικά.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Σπυρίδων Λυκούδης):** Για διευκρίνιση;

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ναι, κύριε Πρόεδρε

**ΠΡΟΕΔΡΕΥΩΝ (Σπυρίδων Λυκούδης):** Κύριε Καμμένε, μισό λεπτό θα περιμένετε.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Παρακαλώ.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Μισό λεπτό κυριολεκτικά. Το είπαμε και στην επιτροπή, το λέμε και εδώ. Ό,τι έχει να κάνει με τα περιβαλλοντικά πρόστιμα και ιδίως από πετρελαϊκή ρύπανση, υπάρχει το προεδρικό διάταγμα 55/98, οπότε αυτό το άρθρο του Κώδικα Δημοσίου Ναυτικού Δικαίου, που είναι του 1993, ουσιαστικά έχει καταστεί νεκρή νομοθεσία. Υπάρχει μεταγενέστερη νομοθεσία, το προεδρικό διάταγμα του 55/98 που καλύπτει και με αυτό επιβλήθηκε το ποσό του 1.200.000…

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ωραία. Ξεκάθαρα, πάρα πολύ καλά. Γράφτηκε και στα Πρακτικά, οπότε να μην υπάρχει καμμία παρερμηνεία, διότι η παρερμηνεία και η παραπληροφόρηση, ξέρετε, κύριε Υπουργέ, δημιουργεί και πολιτικά προβλήματα και ειδικά σε εμάς που είμαστε στον Πειραιά και έχουμε πολλές ερωτήσεις και πρέπει να ξέρουμε ως μη ειδικοί τα πάντα και να πούμε στον κόσμο «συζητήθηκε, συμφωνήθηκε και είναι έτσι».

Κατά τα άλλα, θα ψηφίσουμε το νομοσχέδιο κατ’ άρθρον όπως είπαμε και στο σύνολό του. Ευχαριστώ πολύ και εύχομαι πλέον η κανονικότητα και ο έλεγχος που μπαίνει -αυτό που κάνουμε- εμείς στο κατά πόσο υπάρχει δηλωμένη και αδήλωτη εργασία στα ελληνικά ή και όχι καράβια να γίνει οδηγός και για τους επόμενους και για όποιον άλλον ασχοληθεί με αυτό το ζήτημα. Όμως, να και οι προηγούμενοι τι δεν έκαναν και το λέω καλόπιστα και όχι κακόπιστα.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κύριε Πρόεδρε, μπορώ κι εγώ να πάρω τώρα τον λόγο;

**ΠΡΟΕΔΡΕΥΩΝ (Σπυρίδων Λυκούδης):** Κύριε Καβαδέλλα και κύριε Αμυρά, θα περιμένετε τον κύριο Υπουργό. Βέβαια σε λίγο, στις 14.00΄, θα έρθει και ο κ. Πολάκης να παρουσιάσει τη δική του τροπολογία. Καλύτερα να τις ξέρετε, για να μιλήσετε μετά.

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κύριε Πρόεδρε, ευχαριστώ πάρα πολύ. Ευχαριστώ και τους ειδικούς αγορητές, οι οποίοι μου έδωσαν τη δυνατότητα να λάβω τον λόγο τώρα.

Κύριε Πρόεδρε, ως Υπουργείο Ψηφιακής Πολιτικής έχουμε κάνει μια τεράστια προσπάθεια για ρύθμιση στον χώρο των μέσων μαζικής ενημέρωσης και ειδικά των τηλεοπτικών. Όταν αυτή η Κυβέρνηση ανέλαβε την ευθύνη το 2015, το τηλεοπτικό τοπίο ήταν όχι απλώς αρρύθμιστο, αλλά ήταν ένα τοπίο το οποίος είχε ιδιωτικά κανάλια χωρίς άδεια και έναν δημόσιο ραδιοτηλεοπτικό φορέα ο οποίος ήταν ανύπαρκτος. Επιπρόσθετα, ο χώρος της τηλεοπτικής διαφήμισης ήταν ένας χώρος γεμάτος από γκρίζες ζώνες.

Με την παρούσα τροπολογία, λοιπόν, νομίζω ότι κάνουμε ένα πάρα πολύ σημαντικό βήμα, ούτως ώστε να υπάρξουν κανόνες διαφάνειας. Η κατάσταση η οποία παραλάβαμε ήταν δυστυχώς -και θα το πω ενώπιον της Εθνικής Αντιπροσωπίας- παράγων μιας ηθελημένης αδιαφορίας. Αυτό ήταν νομίζω το πιο λυπηρό.

Είχαμε φαινόμενα όπου διαφημιστικές εταιρείες διεκδικούσαν να πληρωθούν από τους τηλεοπτικούς σταθμούς κι όχι από τους διαφημιζόμενους. Τι σημαίνει αυτό; Σημαίνει συμπίεση των οικονομικών των τηλεοπτικών σταθμών. Και το λέω εγώ αυτό, διότι δεν θέλουμε, αυτή η Κυβέρνηση δεν θέλει οι τηλεοπτικοί σταθμοί να είναι προβληματικές οικονομικές μονάδες. Θέλει να είναι μονάδες, οι οποίες έχουν τη δυνατότητα και τους εργαζόμενους να πληρώνουν με αξιοπρεπείς μισθούς και να μην τους καθυστερούν και να έχουν τη δυνατότητα να παράγουν πρωτογενές περιεχόμενο, πράγμα το οποίο έσβησε κατά τη διάρκεια της κρίσης.

Γνωρίζετε κι εσείς, κύριε Πρόεδρε, ότι αυτή ακριβώς η διαδικασία, αυτή η ηθελημένη αδιαφορία έφτιαξε ένα πλαίσιο στο οποίο είχαμε κανάλια υπερχρεωμένα, τα οποία είχαν σύνολο χρεών κοντά στο 1,5 δισεκατομμύριο, καθυστερούμενους μισθούς και μηδενικές οπτικοακουστικές πρωτογενείς παραγωγές.

Τι κάνει, λοιπόν, η τροπολογία μας: Όλες οι παράμετροι μιας συναλλαγής διαφημιστικής ενέργειας πρέπει να είναι γνωστές και στα τρία μέρη, και στο μέσο ενημέρωσης και στον διαφημιζόμενο και στον διαφημιστή. Δεν θα έχει τη δυνατότητα ένας εκ των τριών να αποκρύπτει οποιοδήποτε στοιχείο της συναλλαγής που τους αφορά. Για την εξόφληση του μέσου εφόσον μεσολαβεί διαφημιστική, υπεύθυνος είναι τόσο ο διαφημιζόμενος όσο και ο διαφημιστής. Αυτό δεν ισχύει για τον διαφημιζόμενο αν ο διαφημιζόμενος έχει ήδη προχωρήσει στην εξόφληση προς το διαφημιστή.

Τυχόν εκπτώσεις –προσέξτε- του κύκλου εργασιών παρέχονται μόνο αν έχει προηγηθεί σύμβαση μεταξύ μέσου και διαφημιζομένου. Δεν υπάρχει τώρα πλέον το καθεστώς των ορφανών πιστωτικών τιμολογίων, μέσα από τα οποία γίνονταν οι λεγόμενες «επιστροφές» και αναπτύσσονταν -θα έλεγα- φαινόμενα τα οποία δεν διευκόλυναν καθόλου τους φορολογικούς ελέγχους. Το τιμολόγιο εκδίδεται στο όνομα του διαφημιζόμενου. Αν μεσολαβεί ο διαφημιστής, το τιμολόγιο εκδίδεται στο όνομα του διαφημιστή, αλλά αντίγραφό του αποστέλλεται και στον διαφημιζόμενο.

Οι διαφημιστικές δαπάνες -διότι θα ρωτήσει κανείς ποιος είναι ο μηχανισμός επιβολής και ποιο το κίνητρο για να εφαρμοστούν όλα τα προαναφερόμενα-, των διαφημιζομένων εκπίπτουν από το φορολογητέο ως επιχειρηματικές δαπάνες, μόνο αν γίνονται βάσει των κανόνων που προαναφέραμε. Και βεβαίως, μειώνονται οι επιστροφές από το 9,9% που ισχύει εδώ και πάρα πολλά χρόνια, από το 1995, σε 4%.

Υπάρχουν επίσης ρυθμίσεις για τη δημιουργία της λεγόμενης «ηλεκτρονικής πλατφόρμας» για την πώληση του τηλεοπτικού διαφημιστικού χρόνου. Αυτή η πλατφόρμα θα αναπτυχθεί από τους ενδιαφερόμενους, δηλαδή από την Ένωση των Τηλεοπτικών Σταθμών, τον Σύνδεσμο Διαφημιζομένων και την Ένωση Διαφημιστικών Εταιρειών. Στο ηλεκτρονικό σύστημα συμμετέχουν ιδιωτικοί τηλεοπτικοί σταθμοί πανελλαδικής εμβέλειας, ενώ μπορούν να συμμετέχουν και περιφερειακοί, συνδρομητικοί, αλλά και η ΕΡΤ.

Νομίζω ότι με την σημερινή μας παρέμβαση, κάνουμε ένα απαραίτητο βήμα, κύριε Πρόεδρε, το οποίο αποτελεί αναπόσπαστο συμπλήρωμα της προσπάθειας μας να πάμε σε μια τηλεοπτική αγορά, η οποία είναι ρυθμισμένη και έχει κανόνες διαφάνειας τόσο ως προς την αδειοδότηση των τηλεοπτικών σταθμών όσο και –θα σας έλεγα- προς τους κανόνες που λειτουργεί η διαφημιστική αγορά. Αυτό είναι προς όφελος και των εργαζομένων στην τηλεοπτική αγορά και των ανθρώπων, οι οποίοι περιμένουν μέσα από αυτήν τη δραστηριότητα να διασφαλίσουν τα προς το ζην και του κοινού βεβαίως, το οποίο πιστεύουμε ότι θα έχει αυτήν τη φορά τη δυνατότητα να απολαύσει μετά από χρόνια, με βάση και άλλα κίνητρα τα οποία το Υπουργείο Ψηφιακής Πολιτικής έχει θεσπίσει, αλλά δεν είναι της παρούσης, πρωτογενές οπτικοακουστικό περιεχόμενο.

Υπάρχουν πολύ μεγάλες δυνατότητες και θέλω να καλέσω τους ενδιαφερόμενους, αυτές τις δυνατότητες να τις αξιοποιήσουμε για το καλό όλων.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

**ΧΑΡΑΛΑΜΠΟΣ ΑΘΑΝΑΣΙΟΥ:** Έξι παρατάσεις έχετε δώσει, κύριε Υπουργέ.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ποιες παρατάσεις να δώσουμε;

Κύριε Αθανασίου δεν καταλάβατε; Εσείς φέρατε έναν νόμο ο οποίος ήταν ανεφάρμοστος. Βεβαίως και δώσαμε παρατάσεις και τώρα προχωράμε στη ρύθμιση, την οποία καλωσορίζει όλη η αγορά. Ο νόμος ο λεγόμενος «Σταμάτη» αν εφαρμοζόταν υπήρχε κίνδυνος αυτή η αγορά να τιναχθεί στον αέρα. Θα το πω ευγενικά, αυτή η κίνηση ήταν πράξη μειωμένης ευθύνης. Θα έρχονταν πάνω, λοιπόν, στην προβληματική αγορά η εφαρμογή αυτού του νόμου και θα δημιουργούσε αποτελέσματα, τα οποία θα ήταν νομίζω πολλαπλασιαστικώς αρνητικά και για την αγορά την ίδια και για την ποιότητα και το περιεχόμενο των προγραμμάτων.

**ΠΡΟΕΔΡΕΥΩΝ (Σπυρίδων Λυκούδης):** Μάλιστα, κύριε Υπουργέ.

Κυρία Μανωλάκου, θέλετε μια διευκρίνιση.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, κάνατε προσπάθειες. Όμως, στις προσπάθειες που αναφέρεστε δεν μπορούμε να μην δούμε ότι επεκτείνετε τον χρόνο αποπληρωμής του τιμήματος για τις άδειες από τα τρία στα δέκα χρόνια. Αφού μειώσατε και τον φόρο επί των διαφημίσεων, από το 20% στο 5%, τώρα έρχεστε με μια ακόμα τροπολογία, σύμφωνα με την οποία όλοι οι φόροι –και ο ειδικός φόρος διαφήμισης-, θα υπολογίζονται στο 80% της αξίας της διαφήμισης και όχι στο 100% της αξίας της. Μόνο ο ΦΠΑ είναι στο 100%.

Εμείς λέμε ότι χαρίζετε λεφτά στους επιχειρηματικούς ομίλους, ιδιοκτήτες των μέσων ενημέρωσης, την ώρα που φοροληστεύεται ο λαός και μάλιστα την ίδια ώρα και η έκθεση του Γενικού Λογιστηρίου που συνοδεύει την τροπολογία σας, λέει ότι θα χαθούν αρκετά έσοδα από το κράτος.

Ωστόσο, θέλω να θυμίσω –και αυτό αφορά τα ερωτήματά μου- ότι η κατάργηση του αγγελιόσημου ήταν ένας πόρος στα ασφαλιστικά ταμεία των εργαζομένων. Στο αγγελιόσημο, όμως, υπάρχουν χρέη εκατομμυρίων στα ταμεία. Εσείς την ίδια στιγμή έχετε υπερδιπλασιάσει τις εισφορές των εργαζομένων, αλλά έχουν μειωθεί και οι παροχές ιατροφαρμακευτικής περίθαλψης και οι επικουρικές συντάξεις στους εργαζόμενους.

Εμείς, λοιπόν, σας θέτουμε το εξής ερώτημα, εάν τα χρέη στα ταμεία σκοπεύετε να τα ζητήσετε από την εργοδοσία και το κράτος. Εμείς σας το προτείνουμε και αν το φέρετε, θα το ψηφίσουμε.

Δεύτερον, …

**ΠΡΟΕΔΡΕΥΩΝ (Σπυρίδων Λυκούδης):** Κυρία Μανωλάκου, έχετε και δευτερολογία.

**ΔΙΑΜΑΝΤΩ ΜΑΝΩΛΑΚΟΥ:** Τελειώνω, κύριε Πρόεδρε.

Κύριε Υπουργέ, έχετε αλλαγές στη διαφήμιση με τη νέα πλατφόρμα. Φαίνεται –και σας το ρωτάμε- να βγάζετε εκτός συστήματος τους δημόσιους οργανισμούς και αφήνετε μόνο τους ιδιωτικούς. Αυτό έχει σχέση με τις συζητήσεις που γίνονται για να βγει η ΕΡΤ εκτός διαφήμισης και να ανήκει αποκλειστικά και μόνο στους ιδιώτες; Ζητάμε διευκρίνιση, γιατί πιο κάτω το αναφέρει ο οργανισμός, αλλά τελείως δυνητικά.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ο κ. Παππάς έχει τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και** **Ενημέρωσης):** Ευχαριστώ, κύριε Πρόεδρε.

Κυρία Μανωλάκου, νομίζω ότι όποιος θέλει να δει τα πράγματα αποσπασματικά, μπορεί να βγάλει και συμπεράσματα για να δημιουργήσει την εντύπωση που έχει προαποφασίσει να δημιουργήσει. Αυτή η Κυβέρνηση ήταν η πρώτη η οποία καταλόγισε τον φόρο διαφήμισης. Από τον φόρο διαφήμισης το ελληνικό δημόσιο έχει εισπράξει εκατό εκατομμύρια ευρώ, ίσως και παραπάνω. Δεσμεύομαι να αναζητήσω και τα τελευταία στοιχεία από την Ανεξάρτητη Αρχή Δημοσίων Εσόδων για να δω πόσα έχουμε εισπράξει μέχρι τώρα. Τα εκατό εκατομμύρια ήταν, νομίζω, μέχρι τον περασμένο Σεπτέμβρη.

Πώς, λοιπόν, ερχόμαστε και λέμε ότι αυτή η Κυβέρνηση απαλλάσσει από τους φόρους ιδιοκτησίας τους τηλεοπτικούς σταθμούς; Γιατί το λέτε; Επειδή μειώνουμε τον φόρο διαφήμισης. Τον μειώνουμε για τους αδειοδοτημένους. Οι αδειοδοτημένοι θα καταβάλουν το τίμημα της άδειας. Είχαμε ποτέ σ’ αυτήν τη χώρα τίμημα για την άδεια και δεν το γνώριζα; Δεν είχαμε. Δεν ευνοούνται οι ιδιοκτησίες, ούτε είναι λύση στη διαφήμιση επάνω να βάλουμε φόρο 100%, τα κανάλια να μην έχουν έσοδα, να μην πληρώνουν τους εργαζόμενους, να μην έχουν πρωτογενή παραγωγή και μετά να προσπαθούν να συμπιέσουν τους τραπεζικούς κανόνες για να διογκώσουν έναν δανεισμό που θα τους επιτρέψει να επιβιώσουν.

Όσο για την έκθεση του Γενικού Λογιστηρίου του Κράτους, αναφέρεται σ’ αυτές τις ρυθμίσεις. Δεν αναφέρει τι θα γίνει με το συνολικό πακέτο της αδειοδότησης, το οποίο παράγει ένα θετικό αποτέλεσμα για το δημόσιο.

**ΔΙΑΜΑΝΤΩ ΜΑΝΩΛΑΚΟΥ:** Για τη νέα πλατφόρμα δεν μου είπατε.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και** **Ενημέρωσης):** Στη νέα πλατφόρμα η συμμετοχή είναι εθελοντική και λέμε δυνητικά ότι ναι, μπορεί να συμμετέχει και η ΕΡΤ. Δεν υπάρχει καμμία περίπτωση να αποσυρθεί η ΕΡΤ από τον χώρο των διαφημίσεων.

**ΠΡΟΕΔΡΕΥΩΝ (Σπυρίδων Λυκούδης):** Κύριε Αμυρά, θέλετε να μιλήσει ο κ. Πολάκης, να παρουσιάσει τη δική του τροπολογία, ώστε να κάνετε σχόλια μετά και για τις δύο;

**ΓΕΩΡΓΙΟΣ ΑΜΥΡΑΣ:** Φοβάμαι μήπως φύγει ο κ. Παππάς.

**ΠΡΟΕΔΡΕΥΩΝ (Σπυρίδων Λυκούδης):** Για να μη φύγει ο κ. Παππάς, ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε. Θα είμαι πολύ σύντομος.

Κατ’ αρχάς, εγώ θα πω ότι η τριμερής αναγκαστική σύμβαση μεταξύ μέρους του διαφημιζόμενου και διαφημιστή για την έκδοση του πιστωτικού, είναι πολύ θετική ρύθμιση. Δεν το συζητώ.

Έχω, όμως, δύο-τρία σημεία που θα ήθελα να μου τα διευκρινίσετε.

Το πρώτο είναι αυτό που λέει και η έκθεση του Γενικού Λογιστηρίου ότι θα επέλθει μείωση δημοσίων εσόδων από τη μείωση της φορολόγησης. Δηλαδή, ποια θα είναι αυτή η τάξη που θα χαθούν –ας το πούμε- από τη φορολόγηση; Αυτό είναι το ένα.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Το δεύτερο είναι ότι θέλω να σκεφτούμε λίγο το εξής, ότι δηλαδή η αλλαγή γίνεται όσον αφορά την επιβράβευση, την επιστροφή της επιβράβευσης και τη μείωσή της από το 9,9% στο 4% εν μέσω χρονιάς, όταν υπάρχουν ήδη υπογεγραμμένες συμβάσεις, συμβόλαια και με ξένες παραγωγές –φαντάζομαι- και με ελληνικές. Αυτό, όμως, λίγο να μας προβληματίσει. Ερωτώ αν σας έχει προβληματίσει στην απόφαση ότι εν μέσω χρονιάς θα επιβληθεί αυτό.

Επίσης, κυρίως οι μικρομεσαίες διαφημιστικές εταιρείες που παράγουν πρωτότυπο δημιουργικό έργο είναι αυτές που ζουν –να το πω έτσι- ή ζούσαν από το 9,9%. Ίσως πρέπει να μας προβληματίσει και αυτό.

Κατά τα άλλα, εγώ θεωρώ ότι όπου μειώνεται η φορολόγηση, κάτι καλό μπορεί να δημιουργηθεί, αλλά με κανόνες.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Αμυρά.

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Κύριε Αμυρά, η απώλεια θα είναι πάρα πολύ μικρή. Δεν έχουμε τα ακριβή ποσά. Αλλά αντιλαμβάνεστε κι εσείς νομίζω ότι εδώ από τους κανόνες της διαφάνειας οι οποίοι θεσπίζονται τα οφέλη για το δημόσιο θα είναι πολλαπλάσια. Οι έλεγχοι θα είναι πολύ πιο αποτελεσματικοί. Νομίζω ότι συνολικά θα βελτιωθεί η κατάσταση.

Ως προς τις επιστροφές, η επιστροφή του 9,9 ξέρετε για ποιον ίσχυε μόνο επί της ουσίας; Μόνο για την ΕΡΤ. Γιατί δεν μπορούσε να κάνει αυτά που άλλοι έκαναν. Δηλαδή, τι; Κάποιες συμβάσεις που υπέκρυπταν επιστροφές. Λέμε τώρα ότι και οποιαδήποτε επιστροφή εδώ –κι αυτό θα ήθελα επίσης να το σημειώσετε ως θετικό- θα γίνεται στη βάση συμβάσεων. Τελειώνουμε, δηλαδή, με τα ορφανά πιστωτικά τιμολόγια. Και είναι ένα βήμα, νομίζω, προς τη σωστή κατεύθυνση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον Υπουργό.

Ο Υπουργός κ. Πολάκης έχει τον λόγο για την τροπολογία του.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Είναι δυο οι τροπολογίες. Η μια είναι με γενικό αριθμό 1546 και ειδικό 34 και αφορά τη δυνατότητα παράτασης της θητείας των επικουρικών γιατρών που έχουν προσληφθεί μέσω συγχρηματοδοτούμενων προγραμμάτων μέχρι 31-1-2019. Έγινε μια συνεννόηση με το Υπουργείο Οικονομίας και Ανάπτυξης. Βρέθηκαν οι πόροι και δίνουμε αυτή τη δυνατότητα σε περίπου εξακόσιους επικουρικούς γιατρούς που έχουν προσληφθεί –τόσοι είναι- πέρυσι σε νοσοκομεία όλης της χώρας. Δεν αφορά μόνο Αθήνα και Θεσσαλονίκη που αναφέρεται στην έκθεση του Γενικού Λογιστηρίου. Το ποσό που έχει βγάλει είναι το συνολικό ποσό. Νομίζω ότι εκ παραδρομής φαίνεται αυτό στην αιτιολογική του Γενικού Λογιστηρίου. Έχουν προσληφθεί σε όλη τη χώρα. Είναι προγράμματα απόκτησης εργασιακής εμπειρίας. Ήταν μια πολύ μεγάλη ενίσχυση στα νοσοκομεία αυτοί οι γιατροί. Έδωσε τη δυνατότητα να κρατήσουν τα νοσοκομεία δικούς τους πόρους και να προσλάβουν κι άλλους επικουρικούς γιατρούς από τη στιγμή που ένα κομμάτι μπόρεσε να καλυφθεί από πρόγραμμα δημοσίων επενδύσεων και συγχρηματοδοτούμενα.

Εδώ καταθέτω και μια νομοτεχνική. Θα καλύπτεται από το εθνικό ή το συγχρηματοδοτούμενο σκέλος, γιατί λέει μόνο για το ΠΔΕ.

Να ανακοινώσω με την ευκαιρία ότι προκηρύχθηκαν ήδη επτακόσιες εξήντα οκτώ θέσεις μονίμων γιατρών και σήμερα δίνεται και έγκριση για προκήρυξη για άλλους εκατό περίπου μόνιμους γιατρούς σε όλη τη χώρα. Για λόγους δημοσίου συμφέροντος και μέχρι την ολοκλήρωση αυτών των προκηρύξεων και άλλες περίπου εξακόσιες πενήντα που υπάρχουν να προκηρυχθούν την επόμενη χρονιά κρατάμε αυτό. Έχει τη δυνατότητα να βάλει βέβαια υποψηφιότητα στις μόνιμες θέσεις όπως και στις προηγούμενες που είχαν προκηρυχθεί.

Νομίζω ότι είναι μια πολύ καλή ρύθμιση που εξασφαλίζει για το αμέσως επόμενο χρονικό διάστημα τους συναδέλφους αυτούς που πραγματικά έχουν βοηθήσει πολύ τα νοσοκομεία.

Η δεύτερη τροπολογία με γενικό αριθμό 1547 και ειδικό αριθμό 35 έχει δυο άρθρα.

Το πρώτο άρθρο αφορά στο εξής: Όπως ξέρετε, κάναμε συμψηφισμό του απλήρωτου 10% χρέους του ΕΟΠΥΥ προς τους παρόχους με το clawback που έπρεπε να πληρώσουν αυτοί οι πάροχοι. Αυτό έγινε στη συντριπτική πλειοψηφία των παρόχων. Έχει οδηγήσει από τα 2,2 δισεκατομμύρια ληξιπρόθεσμα χρέη του ΕΟΠΥΥ που παραλάβαμε τον Οκτώβριο - Νοέμβριο του 2015. Την πρώτη χρονιά γινόταν της μουρλής. Αυτή τη στιγμή είμαστε γύρω στα 300 - 350 εκατομμύρια.

Υπήρξε ένα πρόβλημα με τις ιδιωτικές κλινικές. Κι αυτό το κενό καλύπτουμε τώρα. Το 2013 είχαν βάλει ιδιωτικές ελεγκτικές εταιρείες να κάνουν έλεγχο στις κλινικές για τις υποβολές που κατέθεταν στον ΕΟΠΥΥ. Έπρεπε λοιπόν, να αναφερθεί ρητά στην προηγούμενη διάταξη του συμψηφισμού ότι και το αποτέλεσμα του ελέγχου των ιδιωτικών ελεγκτικών εταιρειών που έχει συμφωνηθεί με τις κλινικές και τις ιδιωτικές ελεγκτικές εταιρείες έχει κατατεθεί στον ΕΟΠΥΥ ως απλήρωτο 10% ή υπέρβαση κ.λπ., μπαίνει μέσα στην άλλη ρύθμιση. Μπορεί να γίνει κι αυτό δόσεις. Αν δηλαδή είναι να πάρουν χρήματα οι κλινικές, θα τα πάρουν. Αν είναι να δώσουν, μπορούν να το δώσουν κι αυτό με δόσεις για να μην τους κάνουμε μαζική την κράτηση και αντιμετωπίσουν πρόβλημα ρευστότητας. Αυτή είναι η πρώτη παράγραφος.

Η δεύτερη παράγραφος –και εδώ υπάρχει μια νομοτεχνική- είναι ότι δίνουμε μια παράταση μέχρι 31-3-2018, όχι μέχρι 28-2-2018. Στη νομιμοποίηση δαπανών των νοσοκομείων για όσες δαπάνες δεν έχουν ολοκληρωθεί και για όσα νοσοκομεία δεν έχουν ολοκληρωθεί οι διαγωνισμοί που είναι σε εξέλιξη.

Δεν είμαστε στην κατάσταση που ήμασταν πριν από κάποιο χρονικό διάστημα. Απλά επειδή τα νοσοκομεία έχουν πολύ μεγάλη ρευστότητα αυτή τη στιγμή, με βάση τις χρηματοδοτήσεις που πήραν πέρυσι και τη μετακίνηση πόρων από τον ΕΟΠΥΥ, δίνουμε τη δυνατότητα προκειμένου να μην γράφουν ληξιπρόθεσμα και να μπορέσουν να πληρώσουν προμηθευτές. Οι προμήθειες γίνονται με βάση τις τιμές του παρατηρητηρίου και κάτω απ’ αυτό και με διαγωνισμούς, αλλά όχι με τους μεγάλους διαγωνισμούς που είναι σε εξέλιξη. Πολλά νοσοκομεία έχουν. Για όσες δαπάνες δεν έχουν γίνει αυτά, για να μην παραμένουν και συσσωρεύονται χρέη, από τη στιγμή που έχουμε τη δυνατότητα να τροφοδοτήσουμε με ρευστότητα την αγορά, δίνουμε τη δυνατότητα της παράτασης της νομιμοποίησης δαπανών.

Αυτές είναι οι δύο τροπολογίες. Και εδώ έχω τις νομοτεχνικές και για τη μία τροπολογία και για την άλλη.

(Στο σημείο αυτό ο Αναπληρωτής Υπουργός κ. Παύλος Πολάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(Αλλαγή σελίδας)

(Να καταχωριστεί η σελ. 95)

(Αλλαγή σελίδας)

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, θα ήθελα να κάνω κάποιες ερωτήσει

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, μπορώ να έχω τον λόγο;

**ΓΕΩΡΓΙΟΣ ΑΜΥΡΑΣ:** Κι εγώ, κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Μάριος Γεωργιάδης):** Ωραία, θα μιλήσετε με τη σειρά. Προηγήθηκε το χέρι της συναδέλφου.

Ορίστε, κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, θετικά τις βλέπουμε, αλλά έχουμε κάποιο ερώτημα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εδώ είμαστε για να απαντήσουμε.

**ΔΙΑΜΑΝΤΩ ΜΑΝΩΛΑΚΟΥ:** Με την τροπολογία 1546, που είναι η παράταση στους επικουρικούς, συμφωνούμε και θα την ψηφίσουμε. Βέβαια, αυτό δείχνει την ανάγκη για μαζικές προσλήψεις γιατρών και άλλων υγειονομικών κλάδων, με πλήρη και αποκλειστική απασχόληση, δηλαδή να είναι μόνιμοι.

Τώρα, όσον αφορά στη δεύτερη τροπολογία, την 1547, συμφωνούμε με το άρθρο 1 και θα το ψηφίσουμε. Στο δεύτερο άρθρο, όμως, ο νόμος του οποίου παρατείνεται η ισχύς, προβλέπει την εξόφληση δαπανών με προϋπόθεση να υπάρχουν αντίστοιχα κονδύλια στους προϋπολογισμούς των μονάδων υγείας. Δεν προβλέπεται κάποια χρηματοδότηση από τον κρατικό προϋπολογισμό. Επομένως, το ερώτημά μας είναι τι θα γίνει με τις μονάδες υγείας που δεν διαθέτουν το αντίστοιχο κονδύλι. Θα συνεχίσουν να χρωστούν, με αποτέλεσμα να δημιουργείται, ενδεχομένως, πρόβλημα στην προμήθεια απαραίτητων υλικών και υπηρεσιών;

Αυτό μας προβληματίζει και θέλουμε κάποια απάντηση. Δεν ξέρω αν το λύνετε με τη νομοθετική βελτίωση που φέρνετε.

**ΠΡΟΕΔΡΕΥΩΝ (Μάριος Γεωργιάδης):** Ο κ. Αθανασίου έχει τον λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Θα νόμιζε κάποιος ότι έχουμε συνεννοηθεί με την κ. Μανωλάκου.

Πράγματι, κύριε Υπουργέ, η πρώτη τροπολογία, η 1546, κινείται στη σωστή κατεύθυνση, αν και θα έπρεπε να σταματήσει αυτό το θέμα των επίκουρων -εν πάση περιπτώσει, όμως, είναι μια κοινωνική ανάγκη σήμερα και πρέπει να υπάρχουν- διότι και αυτοί βρίσκονται σε μια ιδιότυπη ομηρία τώρα. Συνεπώς, είναι θετική.

Στη δεύτερη τροπολογία, πιστεύω ότι πρέπει να χωρίσετε τα άρθρα. Δεν θέλω να πω αυτά που έχω πει κατ’ επανάληψη, ότι είναι εντελώς άσχετες και απαγορεύει ο Κανονισμός να έρχονται σε άσχετα νομοθετήματα. Όμως, δεν μπορείτε να φέρνετε σε μία τροπολογία δύο άρθρα. Αν τα σπάσετε αυτά -μπορείτε να το κάνετε και τώρα ακόμα- θα μπορέσουμε να ψηφίσουμε το πρώτο άρθρο. Το δεύτερο είναι ένα πρόβλημα, γιατί είναι σαν να υποκρύπτει μια νομιμοποίηση των συμβάσεων οι οποίες δεν έγιναν κατά νόμιμο τρόπο. Δείτε το.

**ΠΡΟΕΔΡΕΥΩΝ (Μάριος Γεωργιάδης):** Ο κ. Αμυράς έχει τον λόγο.

**ΓΕΩΡΓΙΟΣ ΑΜΥΡΑΣ:** Και εγώ, κύριε Υπουργέ, θα μείνω στο άρθρο 2. Δεν κατάλαβα σε ποιο ύψος ανέρχονται αυτές οι δαπάνες έως 31-10-2016. Επίσης, μετά από αυτήν την ημερομηνία έχουμε γέννηση νέων δαπανών; Πώς θα αντιμετωπιστεί το νέο κύμα;

Και θα ήθελα να σας ρωτήσω κάτι ακόμα: Γιατί να μην αναφέρονται και στο Παρατηρητήριο Τιμών;

Αν θέλετε, πείτε μας διευκρινιστικά.

**ΠΡΟΕΔΡΕΥΩΝ (Μάριος Γεωργιάδης):** Ο κύριος Υπουργός έχει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ πολύ, κύριε Πρόεδρε.

Λοιπόν, να απαντήσω συνολικά στους συναδέλφους.

Απ’ ό,τι κατάλαβα την πρώτη τροπολογία την ψηφίζετε όλοι.

**ΓΕΩΡΓΙΟΣ ΑΜΥΡΑΣ:** Την ψηφίζουμε όλοι.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα αναφερθώ για να το έχετε υπ’ όψιν σας, να ξέρετε ποια είναι η κατάσταση και τι συμβαίνει.

Αυτήν τη στιγμή υπηρετούν 2.850 επικουρικοί γιατροί στο σύστημα υγείας. Από αυτούς, οι 500 περίπου είναι που βρήκαμε όταν αναλάβαμε την Κυβέρνηση τον Γενάρη του 2015. Αυτοί οι 500 και μαζί με άλλους 170, 180 που είχαν διοριστεί μέχρι τον Νοέμβριο του 2015, είναι σε καθεστώς παράτασης που λήγει 31-12-2018. Αυτοί μόνο. Από τους υπόλοιπους, οι 600 είναι στην τροπολογία που φέρνουμε σήμερα και έχουν προσληφθεί μέσω ΕΣΠΑ.

Οι άλλοι που μένουν, δηλαδή περίπου 1.400 επικουρικοί γιατροί, αυτοί δεν μπαίνουν. Δηλαδή, δεν υπάρχει ζήτημα παράτασης, τελειώνει η θητεία τους και προκηρύσσεται ξανά η θέση. Αν υπάρχει στη λίστα της ΥΠΕ άλλος γιατρός που περιμένει, προσλαμβάνεται αυτός. Αν δεν υπάρχει, ξαναπηγαίνει ο ίδιος που υπηρετούσε, από τη στιγμή που το νοσοκομείο τον έχει ανάγκη.

Επίσης, κυρία Μανωλάκου, ξέρετε ότι είχαν προκηρυχθεί 760 θέσεις πέρυσι, το 2016, από τις οποίες έχουν ολοκληρωθεί και έχουν αναλάβει υπηρεσία γύρω στους 450. Ενεργοποιήσαμε 650 παλιές κρίσεις, που είχαν παγώσει οι πιστώσεις, από τους οποίους έχουν αναλάβει υπηρεσία πάνω από 300 και από τη δεύτερη δέσμη των 2.000, μέχρι στιγμής, με τις σημερινές 100 προκηρύξεις, που είπα προηγουμένως, έχουν προκηρυχθεί 1.400.

Έχουμε καλύψει όλο το κομμάτι των ΜΕΘ, 180 θέσεις. Είναι σε εξέλιξη αυτές. Είναι το κομμάτι των ΤΕΠ, που για πρώτη φορά γίνεται η μαζική προκήρυξη.

Γιατί τα λέω όλα αυτά; Για να δείξω ότι, ναι, χρησιμοποιήσαμε το θέμα των επικουρικών ιατρών για να καλύψουμε άμεσα τις ανάγκες, όμως, προκηρύσσουμε για πρώτη φορά μετά από πολλά χρόνια, μαζικά, πάνω από 3.000 θέσεις μόνιμων ιατρών που είναι σε διαδικασία υλοποίησης, ολοκλήρωσης των κρίσεων. Και πιστεύουμε ότι με τον νέο τρόπο που βάλαμε τώρα, θα επιταχύνουμε τη διαδικασία.

Δυστυχώς, υπάρχει μια μακρόσυρτη διαδικασία με τις ατομικές κρίσεις που γίνονται, όπου καθυστερεί απαράδεκτα, πραγματικά, να ολοκληρωθεί η προκήρυξη από τη στιγμή που προκηρύσσει τη θέση μέχρι τη στιγμή που αναλαμβάνει υπηρεσία. Τώρα, υπάρχει αυτός ο μηχανισμός που βάλαμε, με την εκλογική πλατφόρμα που μπήκε και με την ενιαία κρίση για όλες τις θέσεις της υγειονομικής περιφέρειας, της ίδιας ειδικότητας και με τον περιορισμό της δυνατότητας να βάζει σε πάρα πολλές θέσεις. Διότι ένα μεγάλο μέρος της καθυστέρησης οφειλόταν στο ότι έβαζε σε δέκα θέσεις ανά την Ελλάδα. Και μπορεί στη μία υγειονομική περιφέρεια να τελείωναν, αλλά περίμενε να δει τι θα γίνει στην άλλη. Οπότε δεν αναλάμβανε υπηρεσία και αυτό δημιουργούσε μια αλυσιδωτή αντίδραση καθυστέρησης. Τώρα αυτό αίρεται με τον νέο τρόπο.

Για τον ΕΟΠΥΥ δεν λέω, γιατί συμφωνείτε.

Ακούστε με τώρα σχετικά με το θέμα της νομιμοποίησης δαπανών.

Να απαντήσω κατ’ αρχάς στην κ. Μανωλάκου. Δεν υπάρχει αυτό που λέτε, κυρία Μανωλάκου. Έχω πει ξανά, αλλά δεν το λένε μια σειρά από κανάλια -δεν αφορά σε εσάς αυτή η κριτική, σε άλλους αφορά- τα οποία από το πρωί μέχρι το βράδυ λένε το μοιρολόι της καταστροφής, ότι από 31-12-2017 νοσοκομεία και υγειονομικές περιφέρεις της χώρας έκλεισαν με 370 εκατομμύρια ευρώ θετικό πλεόνασμα. Το καταλαβαίνετε; Τα νοσοκομεία και οι ΥΠΕ έχουν χρήματα. Γιατί έγινε αυτό; Διότι δώσαμε πλήρως αυτά που είχαμε προϋπολογίσει να δώσουμε από το Γενικό Λογιστήριο του Κράτους. Και δώσαμε για πρώτη φορά στην πολύ πρόσφατη ιστορία του ελληνικού κράτους 600 εκατομμύρια ευρώ στα νοσοκομεία του ΕΣΥ και τις ΥΠΕ από τον ΕΟΠΥΥ. Άρα, έχουν ρευστότητα τα νοσοκομεία.

Δεύτερον, δεν ξεπερνάμε τα όρια των δαπανών. Δυστυχώς, υπάρχει ταβάνι -αυτό από το μνημόνιο- το οποίο είναι, συνολικά και αθροιστικά, νοσοκομεία και ΥΠΕ ένα οκτακόσια. Αυτό ξοδεύουμε. Δεν ξοδεύουμε κάτι παραπάνω. Απλά υπήρχε μια κατάσταση σε πολλά νοσοκομεία, τα οποία από το 2012 -όχι τώρα, από το 2012!- δεν έχουν διαγωνισμούς σε ισχύ. Έδιναν παρατάσεις συμβάσεων ξανά και ξανά.

Επίσης, συγκροτήσαμε την ΕΚΑΠΥ, ξεχωρίζουμε κάποια πράγματα και αλλάξαμε λίγο και την ιστορία με το παρατηρητήριο. Έτσι γίνονται. Δεν μπορούμε να πάρουμε πάνω από το παρατηρητήριο, γιατί διαρκώς και κατεβαίνει αυτό. Σε πολλά νοσοκομεία έχουμε κάνει διαγωνισμούς. Δυστυχώς, δεν πάνε όλα με τον ίδιο ρυθμό, δεν πάνε όλα ταυτόχρονα. Αυτό δεν αφορά στο κομμάτι του φαρμάκου. Στο κομμάτι του φαρμάκου -όπως ξέρετε- είναι συγκεκριμένες οι τιμές. Υπάρχει το υγειονομικό υλικό, τα αντιδραστήρια, το ορθοπεδικό υλικό κ.λπ.. Όμως, δεν ξεπερνάμε το όριο της δαπάνης που έχει τεθεί ως έξοδο που μπορούν τα νοσοκομεία να ξοδέψουν. Αυτό είναι δεδομένο. Δεν το ξεπερνάμε αυτό. Ίσα-ίσα, μάλιστα, σε κάποιους κωδικούς είμαστε και πιο χαμηλά το 2017 από αυτό που ήταν το 2016, ακριβώς γιατί σε κάποια νοσοκομεία ολοκληρώθηκαν οι διαγωνισμοί ή αγόρασαν με τιμές χαμηλότερες του παρατηρητηρίου.

Όμως, επειδή δεν έχουν ολοκληρώσει όλα τα νοσοκομεία και οι ΥΠΕ τους διαγωνισμούς, έχεις το εξής: Ενώ αγοράζεις σε τιμές που είναι κάτω από το παρατηρητήριο ή επεκτείνεις κάποιες παλαιότερες συμβάσεις, κ.λπ., δεν μπορείς να πληρώσεις γιατί δεν έχει ολοκληρωθεί η διαδικασία.

Από τη στιγμή που έχεις λεφτά στο ταμείο, από τη στιγμή που δεν θα ξεπεράσεις το όριο της δαπάνης που έχει μπει και με βάση τη συμφωνία, με αυτόν τον τρόπο μπορείς να πληρώσεις χωρίς να κάνεις σπατάλη. Το αντίθετο.

Και εδώ η μεγάλη επιτυχία, κύριε Αμυρά και κύριε Αθανασίου, είναι η εξής: Εμείς αυτήν τη στιγμή -ανακοίνωσε και ο κ. Ξανθός κάποια στοιχεία για τους ανασφάλιστους ασθενείς που αναζήτησαν κάλυψη στα νοσοκομεία ή που συνταγογραφήθηκαν στον ΕΟΠΥΥ, κ.λπ.- με ένα όριο δαπανών, το οποίο είναι παραπάνω, καλύψαμε άλλα δυόμισι εκατομμύρια κόσμου. Καλύψαμε δυόμισι εκατομμύρια κόσμου με ένα όριο δαπάνης 1.800.000 ευρώ.

Άρα, όχι απλά δεν υπάρχει θέμα σπατάλης και ξοδέματος, αλλά ακριβώς λόγω της διαχείρισης, του ελέγχου που υπάρχει, μπορέσαμε, δίνοντας αύξηση -δεν είναι ότι δεν δώσαμε αύξηση σε σχέση με το 1.498 που ήταν το όριο δαπανών- να καλύψουμε το άλλο ένα τρίτο της κοινωνίας μας που ήταν στην απ’ έξω.

Αυτή είναι η ιστορία.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

**ΧΑΡΑΛΑΜΠΟΣ ΑΘΑΝΑΣΙΟΥ:** ...(δεν ακούστηκε)

**ΠΡΟΕΔΡΕΥΩΝ (Μάριος Γεωργιάδης):** Κύριε Αθανασίου, δεν ακούγεστε. Ελάτε στο μικρόφωνο και αν θέλετε σηκωθείτε…

**ΧΑΡΑΛΑΜΠΟΣ ΑΘΑΝΑΣΙΟΥ:** ...των εξωσυμβατικών προμηθειών των νοσοκομείων, γι’ αυτό και το Ελεγκτικό Συνέδριο δεν...

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε με.

Υπάρχουν κάποια υλικά, για τα οποία δεν υπάρχουν ενεργοί διαγωνισμοί. Γίνονται πρόχειροι διαγωνισμοί και γίνεται έλεγχος. Και υπάρχει και τιμή που ανεβαίνει στο παρατηρητήριο. Και με βάση αυτό μπορεί να πάρουν πάρα έξω. Και αυτό είναι και δουλειά των διοικήσεων.

Ξέρετε, όμως, δεν θα υπάρξει ποτέ -το λέω έτσι. Στην ιστορία του υγειονομικού συστήματος ότι δεν θα αγοράσεις κανένα εξωσυμβατικό. Υπάρχει μια καινούργια τεχνική που έρχεται, την οποία τη χρησιμοποιείς, τη βάζεις, τη δοκιμάζεις.

Από τα πρώτα πράγματα με τα οποία θα ασχοληθεί η ΕΚΑΠΥ είναι κάποια που δεν αφορούν σε μεγάλο αριθμό ασθενών και είναι ακριβά υλικά, γιατί εκεί είναι αυτό το πρόβλημα που λέτε. Τα κοχλιακά εμφυτεύματα, για παράδειγμα, δεν αφορούν μεγάλο αριθμό ασθενών, αλλά είναι ακριβά. Δεν μπορεί να κάνει το κάθε νοσοκομείο διαπραγμάτευση. Τελικά, πρέπει να την κάνει η Εθνική Κεντρική Αρχή Προμηθειών και να πει: «Χρειάζομαι διακόσια τον χρόνο, άρα τα παίρνω τόσο». Αυτό θα κάνει. Δυστυχώς, όμως, είχαμε μεγάλη καθυστέρηση στη συγκρότησή της και μεγάλο πόλεμο στο να συγκροτηθεί, γιατί βρήκαμε έναν οργανισμό που είχε δεκατρία άτομα προσωπικό.

**ΧΑΡΑΛΑΜΠΟΣ ΑΘΑΝΑΣΙΟΥ:** Τι σας πειράζει να το σπάσετε;

**ΠΡΟΕΔΡΕΥΩΝ (Μάριος Γεωργιάδης):** Κύριε Αθανασίου, έχουμε μπει σε διαδικασία διαλόγου, χωρίς να δίνουμε τον λόγο.

Κύριε Πολάκη, ευχαριστούμε.

Μια και μπήκαμε σ’ αυτήν τη διαδικασία, αν και λανθασμένα, αφού θα έπρεπε να ολοκληρωθούν οι αγορεύσεις των εισηγητών και των ειδικών αγορητών, ας παρουσιάσει και ο Υφυπουργός κ. Σαντορινιός, τη νομοθετική του βελτίωση, για να ολοκληρώσουμε αυτήν τη διαδικασία και να συνεχίσουμε με τις ομιλίες των ειδικών αγορητών.

Κύριε Υπουργέ, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Νομοτεχνικές βελτιώσεις, κύριε Πρόεδρε. Νομίζω ότι είναι καλό τουλάχιστον οι υπόλοιποι εισηγητές να τις έχουν υπ’ όψιν τους κατά τη διαδικασία της αγόρευσής τους.

Στο άρθρο 8 προστίθεται η παράγραφος 3 ως εξής: «Η ισχύς των διατάξεων της παραγράφου 1 αρχίζει από την ημερομηνία δημοσίευσης του παρόντος στην Εφημερίδα της Κυβερνήσεως.».

Και θα μου επιτρέψετε να κάνω και ένα άλμα και να πάω στην πέμπτη νομοτεχνική, στο άρθρο 27, για να συμπληρώσουμε το θέμα από πότε ισχύουν. Το άρθρο 27 του σχεδίου νόμου αντικαθίσταται ως εξής: «Η ισχύς: α) των άρθρων 1 έως 9 αρχίζει από την 10η Οκτωβρίου 2017, εκτός εάν ορίζεται διαφορετικά στις επιμέρους διατάξεις των άρθρων αυτών…» -αυτό που προσθέσαμε στο άρθρο 8- «…και β) των λοιπών άρθρων του παρόντος νόμου αρχίζει από τη δημοσίευσή του στην Εφημερίδα της Κυβερνήσεως, εκτός εάν ορίζεται διαφορετικά σε επιμέρους διατάξεις του.».

Νομίζω ότι με αυτόν τον τρόπο διευκρινίζεται το θέμα της ισχύος των άρθρων.

Προχωρώ με την παράγραφο 1 του άρθρου 11: Η φράση «…των άρθρων τέταρτο, τέταρτο α΄, έκτο, έβδομο και όγδοο του ν.2932…» αντικαθίσταται με τη φράση «…των άρθρων τρίτου έως και ογδόου του ν.2932 και 168Α του Κώδικα Δημοσίου Ναυτικού Δικαίου, που κυρώθηκε με το νομοθετικό διάταγμα 187/1973.». Ουσιαστικά αφορά στις οργανικές συνθέσεις.

Η φράση «…που καθορίζονται στο άρθρο 68 του Κώδικα Ιδιωτικού Ναυτικού Δικαίου» αντικαθίσταται από τη φράση «…που καθορίζονται στο άρθρο 29 του ν.4150/2013 και στο άρθρο 68 του Κώδικα Ιδιωτικού Ναυτικού Δικαίου».

Στο άρθρο 15, κύριε Αθανασίου, του σχεδίου νόμου η παράγραφος 5 διαγράφεται.

Και να κλείσουμε και με μία άλλη παρατήρηση που είχατε κάνει. Στο τέλος του άρθρου 20 του σχεδίου νόμου προστίθεται παράγραφος 6 ως εξής…

**ΧΑΡΑΛΑΜΠΟΣ ΑΘΑΝΑΣΙΟΥ:** …(δεν ακούστηκε)

**ΠΡΟΕΔΡΕΥΩΝ (Μάριος Γεωργιάδης):** Κύριε Αθανασίου, δεν ακούγεστε. Ζητήστε τον λόγο ξεχωριστά ο καθένας. Να τηρήσουμε μια διαδικασία. Ας ολοκληρώσει ο Υπουργός και μετά θα δώσω τον λόγο σε όλους όσους θέλουν να παρέμβουν. Δεν θα αρνηθώ σε κανέναν τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Σε ό,τι έχει να κάνει λοιπόν, με τα ποσοστά, λέμε τα εξής: Στο τέλος του άρθρου 20 του σχεδίου νόμου προστίθεται παράγραφος 6 ως εξής:

«Από τον αριθμό των εισαγομένων στην οικεία Σχολή, ποσοστό μέχρι 10% συνολικά καλύπτεται από τις ειδικές κατηγορίες υποψηφίων των περιπτώσεων αα’ και ββ’ με βάση τη σειρά επιτυχίας τους στον διαγωνισμό.

Από τον αριθμό των δοκίμων που εισάγονται στην οικεία Σχολή, ποσοστό μέχρι 4% καλύπτεται από την ειδική κατηγορία υποψηφίων της περίπτωσης γγ’, με βάση τη σειρά επιτυχίας τους στον διαγωνισμό.

Κατά τον καθορισμό του αριθμού που αντιστοιχεί στο ποσοστό των ειδικών αυτών κατηγοριών, δεν λαμβάνονται υπόψη τα κλασματικά υπόλοιπα». Τεχνικό είναι αυτό.

Συνεχίζω:

«Εάν το ποσοστό δεν καλυφθεί, ο αριθμός που υπολείπεται συμπληρώνεται από τους υποψήφιους επιλαχόντες της γενικής κατηγορίας.

Η χρήση του δικαιώματος για εισαγωγή σε σχολές ΛΣ - ΕΛΑΚΤ από αυτούς που υπάγονται σε μια από τις κατηγορίες των περιπτώσεων αα΄ έως γγ΄ γίνεται για μία μόνο από τις σχολές αυτές. Αν κάποιος εισαχθεί με το δικαίωμα αυτό σε μία σχολή. δεν δικαιούται να κάνει χρήση του ίδιου δικαιώματος σε άλλη σχολή.».

Νομίζω ότι διευκρινίζεται και το θέμα των ποσοστώσεων που αναφέρατε, κύριε Αθανασίου.

Ευχαριστώ.

(Στο σημείο αυτό ο Υφυπουργός κ. Νεκτάριος Σαντορινιόςκαταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 109-110)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

**ΔΙΑΜΑΝΤΩ ΜΑΝΩΛΑΚΟΥ:** Θα καταθέσετε κι άλλες τροπολογίες, κύριε Υπουργέ;

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Αθανασίου, έχετε τον λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Στην παράγραφο 4 του άρθρου 15 θα κάνετε κάποια νομοτεχνική βελτίωση;

**ΝΙΚΟΛΑΟΣ ΣΥΡΜΑΛΕΝΙΟΣ:** Κύριε Πρόεδρε, κι εγώ θέλω τον λόγο.

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Συρμαλένιε, πείτε μας.

**ΝΙΚΟΛΑΟΣ ΣΥΡΜΑΛΕΝΙΟΣ:** Να μας διευκρινίσει ο Υπουργός πότε θα μιλήσει για την αποδοχή ή όχι τροπολογιών…

**ΠΡΟΕΔΡΕΥΩΝ (Μάριος Γεωργιάδης):** Αφού ολοκληρωθούν οι εισηγητές και οι ειδικοί αγορητές, θα πάρει τον λόγο και ο Υπουργός και θα τοποθετηθεί και επί των τροπολογιών.

Τον λόγο έχει ο ειδικός αγορητής της Ένωσης Κεντρώων κ. Δημήτριος Καβαδέλλας για δεκαπέντε λεπτά.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, για άλλη μια φορά η Κυβέρνηση, με πρόφαση κάποια ενσωμάτωση οδηγίας, βρήκε την ευκαιρία και πάλι να περάσει περισσότερες από μία ντουζίνα, σχεδόν, άρθρα για άσχετα θέματα, καθώς και δύο τρεις επίσης άσχετες τροπολογίες, για τις οποίες -όπως κάθε φορά- ακούμε και πάλι την ίδια κασέτα, ότι δήθεν πρέπει οπωσδήποτε σήμερα να ψηφιστούν γιατί επείγει το θέμα, κρίνονται πάρα πολύ σοβαρά ζητήματα. Έτσι μειώνεται η δημοκρατία μας και το θέμα είναι πάρα πολύ σοβαρό. Αυτή η Βουλή έχει έργο να υπηρετήσει και με αυτό τον τρόπο μειώνεται η αξία του έργου που παρέχεται μέσα στη Βουλή.

Για να μην παρεξηγηθώ ότι κάνω στείρα αντιπολίτευση, εκτιμώ τους Υπουργούς που παρίστανται σήμερα. Θεωρώ τον κ. Κουρουμπλή τον πλέον επιτυχημένο, ίσως, Υπουργό του συγκεκριμένου Υπουργείου. Εργάζεται σκληρά, είναι διαλλακτικός. Έχει αποδείξει ότι έχει πράγματι ενδιαφέρον. Όμως, υπάρχουν θέματα τα οποία πρέπει να θίξουμε, κάποια θέματα τα οποία έχουμε παρατηρήσει ότι είναι διαφορετικά από την αντίληψή μας.

Παραδείγματος χάριν, εάν ήθελαν πραγματικά να επιδείξουν τη στοιχειώδη σοβαρότητα οι αρμόδιοι οι οποίοι επεξεργάζονται αυτές τις τροπολογίες, που τις έφεραν την τελευταία στιγμή, θα μπορούσαν να τις είχαν φέρει νωρίτερα, να ξέρουμε τι γίνεται και τα ζητήματα αυτά να είχαν συζητηθεί σε νομοσχέδιο νωρίτερα.

Για παράδειγμα, η ενσωμάτωση της οδηγίας 1794/2015 θα μπορούσε να είχε γίνει νωρίτερα. Προτιμήθηκε να αγνοηθεί το άρθρο 8 αυτής, που προβλέπει την καταληκτική ημερομηνία της 10ης Οκτωβρίου 2017 και υπάρχει μια παντελής αδιαφορία για τουλάχιστον ένα εξάμηνο.

Πέρα, όμως, από την αδιαφορία, υπάρχουν και στοιχεία προχειρότητας διάσπαρτα στο σχέδιο νόμου, τα οποία μας ανάγκασαν να τηρήσουμε στις προηγούμενες επιτροπές επιφυλακτική στάση, διότι, κατά τα άλλα, η αναγκαιότητα της συγκεκριμένης οδηγίας είναι δεδομένη. Φροντίζει ώστε να επεκταθούν σε ενωσιακό επίπεδο οι διατάξεις του εργατικού δικαίου και στους ναυτικούς, παρέχοντας πλέον κάπως πιο ενισχυμένη προστασία σε περίπτωση ομαδικών απολύσεων, βοηθώντας και στην ενίσχυση της ελκυστικότητας του ναυτικού επαγγέλματος. Εδώ, όμως, πρέπει να δείξουμε μεγάλη προσοχή για να αποφύγουμε την οδό προς σημαίες ευκαιρίας.

Άλλο παράδοξο είναι το ξήλωμα άρθρων και νόμων που η ίδια η κυβερνητική πλειοψηφία είχε ψηφίσει μόλις πριν λίγους μήνες. Αναφέρομαι στον ν.4504/2017, με δεκατέσσερις διατάξεις που τροποποιούνται ή καταργούνται και στον ν.4389/2016 με πέντε διατάξεις.

Πρέπει, λοιπόν, κάποιος να μας απαντήσει εδώ πότε είχαν δίκιο οι αρμόδιοι: Τότε ή σήμερα; Γιατί ο ν.4389/2016 είναι μνημονικός νόμος και δεν έχει διευκρινιστεί πώς μπορούμε να τον υπερβούμε, αν το Υπουργείο έχει εξασφαλίσει την άδεια από την τρόικα για να προβεί σε αλλαγές αυτού.

Χαρακτηριστικό παράδειγμα είναι το άρθρο 13, που αφορά στον έλεγχο των δηλώσεων περιουσιακής κατάστασης των υπόχρεων του Λιμενικού Σώματος και της Ελληνικής Ακτοφυλακής. Με την εκ νέου αλλαγή του νόμου δύο πλέον εισαγγελείς θα ασκούν ελεγκτικά καθήκοντα. Ο ένας θα είναι υπεύθυνος για το ένστολο προσωπικό κι ο άλλος θα είναι υπεύθυνος για το πολιτικό προσωπικό. Αυτό εμάς μας ακούγεται ως θετικό, διότι επανειλημμένως, ο Πρόεδρος της Ένωσης Κεντρώων και οι Βουλευτές έχουμε ζητήσει να υπάρχει έλεγχος παντού, πριν προλάβουν να συμβούν τα λάθη, όπως παραδείγματος χάριν, στις προμήθειες.

Άλλωστε, ακόμα και στην έκθεση αξιολόγησης συνεπειών ρυθμίσεων, που συνοδεύει το σχέδιο νόμου, και στη σελίδα 9 αυτής, γίνεται ευθέως παραδοχή για πρόβλημα που έχει ήδη δημιουργηθεί από την παράβλεψη σχετικών μεταβατικών ρυθμίσεων.

Τα ίδια προβλήματα ισχύουν και για το προβλεπόμενο στο άρθρο 14 ετήσιο επίδομα σίτισης των 600 ευρώ -που είναι ελάχιστο, αλλά, εν πάση περιπτώσει, κάτι είναι κι αυτό- το οποίο είχε δοθεί στους εσωτερικούς σπουδαστές των ακαδημιών του Πολεμικού Ναυτικού και αποδίδεται πλέον και στους υπόλοιπους σπουδαστές των ακαδημιών, εφόσον πληρούν τα ίδια κριτήρια. Μέχρι εδώ είναι όλα καλά. Θα συμφωνήσουμε ότι πρέπει να ενισχύσουμε με κονδύλια τους ακαδημαϊκούς φοιτητές.

Το πρόβλημα είναι ότι τα κονδύλια που ξοδεύονται σ’ αυτά τα επιδόματα, προέρχονται από το Πρόγραμμα Δημοσίων Επενδύσεων, σύμφωνα με την παράγραφο 3 του ιδίου άρθρου. Οπότε, εύλογα εμείς στην Ένωση Κεντρώων δεν έχουμε αντίρρηση για τη χορήγηση αυτού του επιδόματος, αλλά παρακαλούμε κάποιον να μας πει ποιες δημόσιες επενδύσεις εξυπηρετούνται με τέτοιου είδους παροχές, που μόνο σαν προεκλογικές ακούγονται. Διότι σύμφωνα με όσα αναφέρονται στο site της Γενικής Γραμματείας Επενδύσεων, δημόσιες επενδύσεις θεωρούνται όλες οι πάγιες, άυλες -το υπογραμμίζω- επενδυτικές δραστηριότητες του δημοσίου.

Το πώς γίνεται τα επιδόματα σίτισης να βαφτίζονται δημόσιες επενδύσεις και να συμβάλλουν στην αναπτυξιακή προοπτική της χώρας, προφανώς μόνο εσείς γνωρίζετε. Θα μπορούσατε να βρείτε κάτι άλλο για να μπορέσετε να υποστηρίξετε αυτή την καλή σας διάθεση και καλή σας πρόθεση.

Εκτός από αυτό, στη συνεδρίαση της αρμόδιας επιτροπής έγιναν καταγγελίες ότι ακόμα και αυτό το μικρό επίδομα χορηγείται όποτε το θυμηθούν οι αρμόδιοι, με συχνές βεβαίως καθυστερήσεις μηνών. Αυτό είναι κλασική περίπτωση.

Και αν ψάχνουμε για μία τρίτη σοβαρή προχειρότητα –θα έλεγα- να πάμε στην παράγραφο 1 του άρθρου 20 για την εισαγωγή της Σχολής Δόκιμων Σημαιοφόρων του Λιμενικού Σώματος, της Σχολής Δόκιμων Λιμενοφυλάκων στο σύστημα των πανελλαδικών εξετάσεων. Για φέτος χάνεται αυτή η δυνατότητα λόγω της καθυστέρησης της νομοθέτησης εκ μέρους του Υπουργείου. Έτσι χάνονται οι ευκαιρίες.

Θα σας πω μερικές άλλες παρατηρήσεις. Με τα άρθρα 6,7,8 εννοείται ότι συμφωνούμε, μιας και παρέχονται επιπρόσθετες προστασίες σε σχέση με τη σημερινή κατάσταση, καθώς και με το άρθρο 11, με το οποίο περιγράφονται οι περιπτώσεις εξαίρεσης από τις ομαδικές απολύσεις, όπως για παράδειγμα για πλοία που εκτελούν εποχιακά εσωτερικά δρομολόγια αναγκαία για την ομαλή νησιωτική διασύνδεση.

Περαιτέρω, για την προτεινόμενη ρύθμιση της παραγράφου 4 του άρθρου 15 που αφορά στην υποχρεωτική απόσπαση προσωπικού από τη Ρυθμιστική Αρχή Λιμένων για το Λιμενικό Σώμα κατά παρέκκλιση των προβλεπομένων στον Υπαλληλικό Κώδικα και μάλιστα για πέντε χρόνια, φυσικά και έχουμε αντιρρήσεις. Είμαστε υποχρεωμένοι να σχολιάσουμε αρνητικά το ότι μπορεί να πραγματοποιείται μόνο με απόφαση του Υπουργού, αγνοώντας τη φυσική ηγεσία του Λιμενικού Σώματος. Θα προτιμούσαμε να υπάρχει μια πιο αγαστή συνεργασία μεταξύ της ηγεσίας του Λιμενικού με την ηγεσία του Υπουργείου. Άλλωστε και στη σχετική έκθεση της Επιστημονικής Υπηρεσίας της Βουλής υπάρχει σχετική αναφορά, μάλιστα με επίκληση λόγων αντισυνταγματικότητας.

Στο σημείο αυτό θα πρέπει να εξάρω επίσης το σημαντικό έργο που επιτελούν τα στελέχη του Λιμενικού Σώματος και της Ελληνικής Ακτοφυλακής. Επιχειρούν όντως κάτω από αντίξοες συνθήκες, έχουν μια τεράστια ακτογραμμή, καταβάλλουν υπεράνθρωπες προσπάθειες οι οποίες ανταποκρίνονται στις αυξημένες απαιτήσεις φύλαξης των θαλασσίων μας συνόρων και προσφέρουν, όσο το δυνατόν, υπηρεσίες παντός τύπου ακόμα και διάσωσης μεταναστών, προσφύγων, οι οποίοι καθημερινά χρήζουν αυτής της ανάγκης.

Οι ανάγκες είναι τεράστιες στον συγκεκριμένο τομέα. Παρακαλούμε, λοιπόν, τον κύριο Υπουργό να λάβει μέριμνα ώστε να μην αναζητείται προσωπικό από αυτές τις μάχιμες υπηρεσίες πρώτης γραμμής, προκειμένου να καλύπτονται τα κενά οπισθοφυλακής ή γραφειοκρατίας ή ρουσφετομεταθέσεις. Να μην ξεχνάμε ότι οι οργανικές θέσεις κατόπιν των μνημονιακών απαιτήσεων έχουν μειωθεί από έντεκα χιλιάδες σε μόλις οκτώ χιλιάδες στελέχη – όπως ειπώθηκε στην επιτροπή- που προφανώς έπληξε τη λειτουργία των Σωμάτων αυτών, αλλά ωφέλησε βέβαια ταμειακά τον προϋπολογισμό. Άλλωστε, σύμφωνα με τον Στρατιωτικό Ποινικό Κώδικα, τα ανώτατα στελέχη φέρουν την ιδιότητα του στρατιωτικού και καλό είναι να μην εμπλέκονται σε ρουσφετολογικές διαδικασίες.

Διακείμεθα θετικά για κοινωνικούς λόγους προς την παράγραφο 5 του ίδιου άρθρου, του άρθρου 20 που συζητούμε τώρα. Προβλέπει κατ’ εξαίρεση εισαγωγή σε σχολές Λιμενικού Σώματος και ΕΛΑΚΤ για πολύτεκνους, τρίτεκνους και για τα τέκνα τους, για τέκνα αναπήρων και θυμάτων πολέμου, για τέκνα αναπήρων ή θυμάτων ειρηνικής περιόδου στελεχών Λιμενικού Σώματος και ΕΛΑΚΤ, για τέκνα αποβιώσαντος ή αναπήρου στρατιωτικού κατά την εκτέλεση διατεταγμένης υπηρεσίας, για ιδιώτες που με κίνδυνο της ζωής τους έχουν συμμετάσχει ενεργά στις επιχειρήσεις του Λιμενικού Σώματος.

Επίσης, για το άρθρο 24 και συγκεκριμένα για την προτεινόμενη διάταξη της παραγράφου 1, που αντικαθιστά το άρθρο 157 του Κώδικα Δημοσίου Ναυτικού Δικαίου, παρ’ όλο που έχουμε σοβαρές επιφυλάξεις, διακείμεθα εν κατακλείδι θετικά, καθότι θεωρούμε ότι ο εξορθολογισμός και η μείωση των προστίμων προάγει την εισπραξιμότητά τους. Αφ’ ενός η πράξη έχει αποδείξει ότι δυσθεώρητα πρόστιμα δεν εισπράττονται ποτέ και αφ’ ετέρου προάγει την λογική της υπευθυνότητας. Δηλαδή, όταν μειωθούν τα πρόστιμα, κάνουμε πιο υπεύθυνους τους πολίτες.

Κυρίες και κύριοι Βουλευτές, σε ό,τι αφορά στην ψήφο μας επί του σχεδίου νόμου, δυστυχώς οι πολλές προχειρότητες και κάποιες ρυθμίσεις, που εγώ προσωπικά θα μπορούσα να τις πω άσχετες, για άλλη μια φορά μας αναγκάζουν να ψηφίσουμε «παρών», παρά τα όποια θετικά περιλαμβάνει η οδηγία, με τα οποία ενισχύεται το αίσθημα ασφαλείας των ναυτικών και η προστασία των δικαιωμάτων τους.

Όσο για τις τροπολογίες με γενικούς αριθμούς 1546,1547,1548 και ειδικούς 34, 35 και 36 αντίστοιχα, όπως προείπα, είμαστε αρνητικοί, διότι είναι παντελώς άσχετες με το σχέδιο νόμου και οπωσδήποτε δεν πρέπει να παρεισφρήσουν σε διατάξεις ενσωμάτωσης της ευρωπαϊκής οδηγίας.

Εδώ θα ήθελα να παρακαλέσω να βάλουν πλάτες οι ενδιαφερόμενοι και νερό στο κρασί τους, και οι εργαζόμενοι και οι πλοιοκτήτες και η Κυβέρνηση, διότι φοβάμαι ότι δεν θα υπάρχουν εργαζόμενοι πλέον αυτού του κλάδου αν, ας πούμε, οι πλοιοκτήτες πάρουν τα καράβια τους και φύγουν προς ξένη σημαία.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καβαδέλλα.

Τον λόγο έχει ο κ. Αμυράς.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Δεν θα κάτσω και πολύ γιατί το έχω εξαντλήσει το νομοσχέδιο, το έχουμε συζητήσει τόσες φορές, σας έχω πει όλα τα θέματα που ήθελα να διευκρινιστούν και τα περισσότερα μας τα διευκρινίσατε σήμερα.

Επομένως, θα σας πω πρώτα απ’ όλα ότι είναι θετική αυτή η ενσωμάτωση και η προσαρμογή στο εθνικό μας δίκαιο των ευρωπαϊκών οδηγιών. Διευρύνουν την υπάρχουσα προστασία ναυτικών και θέτουν σαφείς κανόνες στις διαπραγματεύσεις ανάμεσα σε εκπροσώπους ναυτικών και εργοδοσίας.

Θεωρώ πολύ θετική τη διάταξη του άρθρου 3 για τον εξορθολογισμό της συνδικαλιστικής λειτουργίας και τους εκπροσώπους της ΠΝΟ, που θα πρέπει να λαμβάνουν υπ’ όψιν τους τη γνώμη των πρωτοβάθμιων οργανώσεών τους. Πρέπει, επίσης, να διασφαλιστεί και διασφαλίζεται ότι ο θαλασσοπλόος συνδικαλιστικός εκπρόσωπος θα μπορεί να ασκεί χωρίς εμπόδια τα καθήκοντά του.

Πολύ σημαντικό και στο άρθρο 4 ότι παρέχονται ορισμοί των ομαδικών απολύσεων και προβλέπονται οι τρόποι που μπορούν ή δεν μπορούν να γίνουν, κυρίως που δεν μπορούν να γίνουν δηλαδή.

Θετική, επίσης, η πρόβλεψη και της διαδικασίας διαβουλεύσεων για το άρθρο 5. Θα παραλείψω αρκετά άρθρα για να μην επαναλαμβάνω αυτά που είπα και στις επιτροπές.

Θεωρούμε πολύ σημαντικό, επίσης, ότι προβλέπεται η προστασία και η διατήρηση των δικαιωμάτων των εργαζομένων σε περίπτωση μεταβίβασης πλοίου νηολογημένου σε ελληνικό νηολόγιο ή σε περίπτωση μεταβίβασης επιχείρησης ή τμήματος σε χώρα Ευρωπαϊκής Ένωσης. Δημιουργεί, δηλαδή, ένα καθεστώς προστασίας ναυτικών εντός της Ευρωπαϊκής Ένωσης και συστήνει την ενοποίηση κανόνων ναυτεργασίας εντός της Ευρωπαϊκής Ένωσης. Αυτή, άλλωστε, νομίζω είναι μια στοιχειώδης μέριμνα αυτής της οδηγίας.

Σας τα έχω πει και για το άρθρο 13, ότι εγώ είμαι σύμφωνος ο έλεγχος των δηλώσεων των στελεχών του Λιμενικού Σώματος και της Ελληνικής Ακτοφυλακής να γίνεται και από τη Διεύθυνση Εσωτερικών Υποθέσεων της ΕΛΑΣ, έχουν μια εμπειρία. Ξέρω ότι αυτό, ίσως, προκαλεί διάφορες αντιδράσεις, αλλά καλό είναι να συνεχίσετε. Έτσι πρέπει να ψηφισθεί αυτό το άρθρο. Εμείς θα το ψηφίσουμε.

Έρχομαι στο άρθρο 15 για τη Ρυθμιστική Αρχή Λιμένων. Θετική η πρόβλεψη για την εισαγωγή του θεσμού της διαιτησίας.

Ρώτησα, αγαπητέ κύριε Κουρουμπλή, στην τελευταία συνεδρίαση, εάν η ΡΑΛ σας έχει υποβάλει την ετήσια απολογιστική έκθεσή της. Θα θέλαμε να την έχουμε και εμείς ή, εν πάση περιπτώσει, να γίνει μια συνεδρίαση, για να μας ενημερώσετε ή να μας τη στείλετε. Πάντως, θα με ενδιέφερε πάρα πολύ να δω τι έχει κάνει τον τελευταίο χρόνο η ΡΑΛ.

Επίσης, στο άρθρο 15 παράγραφος 4 δεν συμφωνώ για τη δυνατότητα απόσπασης στη ΡΑΛ πολιτικού και στρατιωτικού προσωπικού του Υπουργείου Ναυτιλίας. Είναι αυξημένες οι ανάγκες του Λιμενικού Σώματος αυτήν την περίοδο και εγώ θα έλεγα ότι ίσως θα πρέπει να το ξανασκεφθούμε αυτό.

Στο άρθρο 16 παράγραφος 1 θα έβαζα τίτλο, εάν ήμουν «εφημεριδάς»: «Κοίτα, Κατρούγκαλε, πώς γίνεται η δουλειά, πώς μειώνονται οι εισφορές». Εδώ, όμως, παραμένει αναπάντητο το ερώτημα, αγαπητοί Υπουργοί, από πού θα αναπληρωθεί η απώλεια των 246.000 ευρώ ανά έτος για το ταμείο. Θα ήθελα αυτό να το ακούσω. Έχει μια μεγαλύτερη σημασία απ’ ό,τι να αναφερθούμε μόνο σ’ αυτό το ταμείο.

Στο άρθρο 21 θεωρώ θετική τη διεύρυνση των κριτηρίων πρόσληψης των αξιωματικών ειδικότητας υγειονομικού και από τη Στρατιωτική Σχολή Αξιωματικών Σωμάτων και από ιδιώτες ιατρούς, οδοντιάτρους, ψυχολόγους, πτυχιούχους έως τριάντα οκτώ ετών.

Χαίρομαι και υπολογίζω για το άρθρο 27, αγαπητέ κύριε Σαντορινιέ, που μας μιλήσατε και τις διευκρινίσεις για την αναδρομικότητα που μας είπατε ότι δεν μπορεί να ανακύψει, φαντάζομαι, στο μέλλον θέμα αντισυνταγματικότητας, να πάει κάποιος να προσβάλει αυτό το άρθρο. Δεν νομίζω να συμβεί.

Άρα, τελειώνω, λέγοντας ότι θα υπερψηφίσουμε. Ελπίζω να άξιζαν τα τέσσερα λεπτά που βρέθηκα εδώ και θα περιμένω αυτές τις τελευταίες διευκρινίσεις.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε πολύ τον κ. Αμυρά και για την οικονομία στον χρόνο.

Ολοκληρώθηκαν οι τοποθετήσεις των εισηγητών και των ειδικών αγορητών και προχωρούμε στη λίστα των ομιλητών. Είναι δυο εγγεγραμμένοι ομιλητές, η κ. Μεγαλοοικονόμου και ο κ. Πλακιωτάκης. Επίσης, ο κ. Πάλλης έχει ζητήσει τον λόγο, για να αναπτύξει μια τροπολογία την οποία έχει καταθέσει. Θα προχωρήσουμε με τους Κοινοβουλευτικούς Εκπροσώπους και ο Υπουργός θα τοποθετηθεί μετά.

Κυρία Μεγαλοοικονόμου, έχετε τον λόγο για επτά λεπτά.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριοι Υπουργοί, ακούσαμε πολλά γι’ αυτό το νομοσχέδιο. Τελικώς, εγώ θεωρώ ότι είναι ένα νομοσχέδιο που φέρνει ένα θεσμικό πλαίσιο που έπρεπε να ισχύει πολύ πριν για τους ναυτικούς, γιατί αυτό το επάγγελμα έχει πάρα πολλές ιδιομορφίες. Ουσιαστικά διαμορφώνεται ένα νέο θεσμικό πλαίσιο, που αναγνωρίζει τις ιδιαιτερότητες του ναυτικού επαγγέλματος και διαφυλάσσει έναντι της δράσης των πλοιοκτητών και των εφοπλιστών.

Επίσης, βασικό θετικό στοιχείο του νομοσχεδίου είναι η παροχή της πληρέστερης προστασίας στους ναυτικούς στις περιπτώσεις προγραμματισμένων ομαδικών απολύσεων. Είναι τα άρθρα 4 έως 8. Όχι μόνο εξειδικεύεται η έννοια της ομαδικής απόλυσης, αλλά θεσμοθετείται κατά τρόπο ξεκάθαρο και σαφή η υποχρέωση των πλοιοκτητών ή εφοπλιστών να προβαίνουν σε διαβουλεύσεις με τους εκπροσώπους των ναυτικών, όταν έχουν πρόθεση ομαδικής απόλυσης.

Σκοπός των διαβουλεύσεων είναι η αποφυγή ή έστω και η μείωση των ομαδικών απολύσεων. Όλη η διαδικασία τελεί υπό τον έλεγχο του ΣΕΝ, του Συμβουλίου Εμπορικού Ναυτικού και με την κοινοποίηση οποιασδήποτε πράξης σε αυτό πλέον οι πλοιοκτήτες και οι εφοπλιστές δεν έχουν περιθώριο να λειτουργήσουν αθέμιτα ή κατά βούληση, χωρίς να υπόκεινται σε γενικό έλεγχο και περιορισμούς για την προστασία του εργατικού δυναμικού.

Επίσης, προβλέπεται άμεση εφαρμογή όσων ορίζονται στο νομοσχέδιο, χωρίς να απαιτείται η έκδοση περαιτέρω ρυθμιστικών διαταγμάτων και κανονιστικών πράξεων.

Στο άρθρο 5 παράγραφος 4, διάταξη με έντονο κοινωνικό χαρακτήρα, στο πλαίσιο των προαναφερόμενων διαβουλεύσεων εν όψει των ομαδικών απολύσεων, ο εκάστοτε εφοπλιστής ή πλοιοκτήτης οφείλει να θέτει κοινωνικό πλάνο για τις απολύσεις των ναυτικών, ουσιαστικά δηλαδή να μεριμνήσει για την άμβλυνση των επιπτώσεων της απόλυσης και την δυνατότητα επανένταξής τους στην αγορά εργασίας ή μεταγενέστερης επαναπρόσληψής τους.

Βασική, από πλευράς εργατικού δικαίου, είναι η αναγνώριση της προστασίας ανάλογα με αυτή των συνδικαλιστικών στελεχών για τα μέλη της ΕΔΟ, Ειδική Διαπραγματευτική Ομάδα και του ΕΣΕ, Ευρωπαϊκό Συμβούλιο Εργαζομένων, εφόσον είναι μέλη του πληρώματος, αλλά και για τους εκπροσώπους των εργαζομένων.

Επίσης, άξιο αναφοράς θεωρώ ότι είναι το άρθρο 23, που καθιερώνει πλέον και την βαθμολογική αναγνώριση -που μέχρι πρότινος ήταν απλώς μισθολογική αναγνώριση- της υπηρεσίας πενταετούς υποχρέωσης στις Ένοπλες Δυνάμεις για τη Σχολή Δοκίμων Λιμενοφυλάκων.

Επομένως, από τις πρώτες κιόλας διατάξεις του υπό ψήφιση νομοσχεδίου, κατοχυρώνεται το δικαίωμα όχι μόνο για την ενημέρωση και διαβούλευση, αλλά και για δίκαιες συνθήκες εργασίας και κατοχύρωση των εργαζομένων ναυτικών.

Θα ήθελα να αναφερθώ και στην τροπολογία που κατετέθη στις 29-3-2018 με γενικό αριθμό 1548 και ειδικό 36 του Υπουργείου Ψηφιακής Πολιτικής, Τηλεπικοινωνιών και Ενημέρωσης, που προάγει τη διαφάνεια στις συναλλαγές μεταξύ των επιχειρήσεων ΜΜΕ, διαφημιστών και διαφημιζομένων.

Επιτυγχάνει αυτή η τροπολογία την πάταξη της φοροδιαφυγής στο πλαίσιο των συναλλαγών ενώ συγχρόνως εκσυγχρονίζει το σύστημα λειτουργίας ανάμεσά τους.

Θα αναφέρω ένα απλό παράδειγμα ρύθμισης στο πλαίσιο της τροπολογίας αυτής. Σε ό,τι αφορά στην έκδοση του σχετικού τιμολογίου και κατ’ εφαρμογήν της αρχής της ίσης μεταχείρισης των μερών, είτε το τιμολόγιο εκδίδεται στο όνομα του διαφημιστή είτε στο όνομα των διαφημιζομένων, δεν υφίσταται πλέον κάποια έκπτωση επί της ονομαστικής τιμής. Μέχρι πρότινος υπήρχε ένα -20%, εάν η έκπτωση γινόταν στο όνομα του διαφημιστή.

Εν κατακλείδι, πρόκειται για ένα νομοσχέδιο που επιφέρει κατά τρόπο άμεσο, χωρίς δηλαδή να χρειάζεται να μπούμε σε λογική έκδοσης απειραρίθμων διαταγμάτων και κανονιστικών πράξεων, την εξυγίανση στον τομέα των ιδιωτικών ναυτιλιακών επιχειρήσεων και τη διαφύλαξη των ναυτικών εργαζομένων, έναντι της εργοδοσίας, με ρυθμίσεις όπως αυτές περί ομαδικών απολύσεων, που θα έπρεπε ήδη να αποτελούν κανόνα για μια πρωτοπόρα στον χώρο της ναυτιλίας, όπως είναι η Ελλάδα.

Εξάλλου, το διαρκώς μεταβαλλόμενο και εξελισσόμενο εργατικό περιβάλλον των ναυτικών, όπως ισχύει με όλα τα εργασιακά περιβάλλοντα, πλέον θα πρέπει να μας κινητοποιεί στο να μεριμνούμε με κάθε δυνατό τρόπο για τη γενικότερη κατοχύρωση των δικαιωμάτων, ειδικά των ναυτικών, που υπάγονται σε ένα τόσο ευαίσθητο εργασιακό σύστημα.

Σας ευχαριστώ και καλό Πάσχα σε όλους.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Μεγαλοοικονόμου και για την οικονομία στον χρόνο.

Κύριε Πλακιωτάκη, έχετε τον λόγο για επτά λεπτά.

**ΙΩΑΝΝΗΣ ΠΛΑΚΙΩΤΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, μετά λύπης μου διαπιστώνω ότι η σημερινή πρακτική, η οποία ουσιαστικά νοθεύει την κοινοβουλευτική διαδικασία, δεν είναι ένα τυχαίο γεγονός, αλλά είναι μια συνήθης πρακτική για όλα τα Υπουργεία και για όλους τους Υπουργούς της σημερινής Κυβερνήσεως, οι οποίοι τι κάνουν;

Ενώ έχουμε μια ενσωμάτωση ευρωπαϊκής οδηγίας στο Εθνικό Δίκαιο και θα έπρεπε να είναι ένα αυτόνομο και ολοκληρωμένο νομοσχέδιο, το οποίο να εξυπηρετεί και να βοηθάει τα συμφέροντα και ευρύτερα τη λειτουργία της εμπορικής ναυτιλίας, έχουμε την ενσωμάτωση της ευρωπαϊκής οδηγίας στο Εθνικό Δίκαιο, μέσα σε ένα άλλο νομοσχέδιο, το οποίο αποτελείται από διάσπαρτες διατάξεις, που πολλές φορές τροποποιούν διατάξεις που είχαμε ψηφίσει μόλις πριν από τέσσερις μήνες. Και αυτό εσείς το λέτε, κύριε Υπουργέ, καλή, ορθή νομοθετική κοινοβουλευτική πρακτική.

Κοιτάξτε να δείτε, όλα αυτά προφανώς νοθεύουν και την ποιότητα της δημοκρατίας και σαφώς λειτουργούν ενάντια και στη νομοθετική και στην πολιτική πρακτική.

Επί της ουσίας τώρα, η Κυβέρνηση προσπαθεί για την απόσυρση ουσιαστικά των κυβερνητικών ευθυνών για τα θέματα της ανεργίας, αφού το Συμβούλιο Εμπορικού Ναυτικού –θέλουμε να σημειώσουμε ότι ιδρύθηκε το 1955-, ένα όργανο το οποίο ήταν γνωμοδοτικό για θέματα της ναυτιλίας και ένα όργανο το οποίο εισηγείτο θέματα ποντοπόρου ναυτιλίας, εσείς αυτή τη στιγμή το φέρνετε να κάνει τον ρόλο του επιδιαιτητή. Προφανώς αυτό το όργανο δεν έχει καμμία απολύτως αρμοδιότητα, ούτε μπορεί να επικυρώσει διοικητικές ποινές.

Επίσης θέλουμε να επισημάνουμε ότι τροποποιείτε νομοθετικές διατάξεις του ν.4504/2017 –δηλαδή μόλις πριν από τέσσερις μήνες- και ενώ είχατε δεσμευθεί με το συγκεκριμένο νομοθέτημα ότι θα εκδώσετε πάνω από δέκα προεδρικά διατάγματα και πάνω από είκοσι μία κανονιστικές υπουργικές αποφάσεις, εσείς δεν έχετε εκδώσει καμμία απολύτως. Και τι κάνετε;

Κατ’ αρχάς, με πομπώδη τρόπο τότε είχατε ανακοινώσει ότι θα χορηγήσετε επίδομα σίτισης 600 ευρώ για τους εσωτερικής φύσης σπουδαστές. Τώρα βέβαια, το επεκτείνετε. Προσέξτε, επεκτείνετε κάτι, το οποίο δεν το έχετε δώσει ακόμα. Αυτό είναι παγκόσμια πρωτοτυπία. Επίσης δεν μας λέτε πόσο είναι το συγκεκριμένο ποσό και από πού θα βρείτε τα χρήματα. Θα είναι ΠΔΕ; Θα είναι συγχρηματοδοτούμενα προγράμματα; Θα είναι από το ΠΝΕ; Το ΠΝΕ βέβαια δεν έχει χρήματα. Διότι αν είχε χρήματα το ΠΝΕ, θα μπορούσε βεβαίως άνετα να προχωρήσει σε αλλαγές και σε διορθώσεις στις ανώτατες σχολές Εμπορικού Ναυτικού.

Επίσης με το άρθρο 15 εξευτελίζετε τον θεσμό του Αρχηγείου του Λιμενικού Σώματος. Προσέξτε, να δείτε, ο κομματικός διοριζόμενος διοικητής στη Ρυθμιστική Αρχή Λιμένων θα μπορεί με εισήγησή του στον αρμόδιο Υπουργό, παρακάμπτοντας τη φυσική ηγεσία του Λιμενικού Σώματος, να αποσπά για πέντε χρόνια αξιωματικούς του Λιμενικού Σώματος.

Κύριε Υπουργέ, εδώ, κάτι συμβαίνει.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Μέχρι πόσους;

**ΙΩΑΝΝΗΣ ΠΛΑΚΙΩΤΑΚΗΣ:** Δεν μπορεί να παρακάμπτει ο κομματικός διοριζόμενος διοικητής της Ρυθμιστικής Αρχής Λιμένων ένα στρατιωτικής φύσεως οργανωμένο σώμα, όπως είναι το Λιμενικό Σώμα. Αγνοείτε παντελώς τον Αρχηγό του Λιμενικού Σώματος. Κι εδώ, μου βάζετε απορίες.

Υπάρχει κάποιο πρόβλημα με τη στρατιωτική ηγεσία του Λιμενικού Σώματος; Διότι, αν υπάρχει, εδώ τα πράγματα είναι σοβαρά. Δεν μπορεί στην παρούσα φάση που έχουμε εντονότατες προκλήσεις στο ανατολικό Αιγαίο, την ώρα που χρειάζεται να προχωρήσει με γρήγορους ρυθμούς το εξοπλιστικό πρόγραμμα του Λιμενικού Σώματος, πάνω από 200 εκατομμύρια ευρώ, εσείς προβαίνετε σε τέτοιου είδους ρυθμίσεις. Παρακαλώ, να μας δώσετε σαφή απάντηση επί του συγκεκριμένου ζητήματος.

Για το ΤΑΛΣ σας είπα και στην επιτροπή: τελευταίος και καταϊδρωμένος. Τόση –αν θέλετε- έμπρακτη απόδειξη δείχνετε στα στελέχη του Λιμενικού Σώματος και στον ανθρώπινο παράγοντα.

Πάμε τώρα στο άρθρο 18.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Για το άρθρο 17 δεν θα πείτε τίποτα;

**ΙΩΑΝΝΗΣ ΠΛΑΚΙΩΤΑΚΗΣ:** Θα σας πω στο τέλος για το άρθρο 17. Όλα θα σας τα πω. Μην αγχώνεστε.

Η υιοθέτηση της ψηφιακής υπογραφής για την έκδοση των κυβερνητικών πιστοποιητικών των ελληνικών πλοίων προϋποθέτει την ύπαρξη ανάλογης ψηφιακής υποδομής και στην Επιθεώρηση Εμπορικών Πλοίων.

Το ερώτημα είναι το εξής: Υπάρχει υποδομή της ψηφιακής τήρησης των φακέλων και κυρίως των πιστοποιητικών όλων των ελληνικών πλοίων που εκδίδουν οι νηογνώμονες; Μπορείτε, κύριε Κουρουμπλή, να μας πληροφορήσετε γιατί δεν έχει εκδοθεί το προεδρικό διάταγμα για τη διαδικασία πιστοποίησης διατήρησης επάρκειας των επιθεωρητών, την οργάνωση και λειτουργία της Σχολής Επιθεωρητών; Πότε και με ποια διαδικασία θα πιστοποιηθούν οι επιθεωρητές;

Εσείς είχατε βάλει στον προηγούμενο νόμο ότι στις 29-3-2018 θα εκδοθεί το προεδρικό διάταγμα. Τώρα η 29η Μαρτίου 2018 έχει παρέλθει.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Στα όρια είμαστε.

**ΙΩΑΝΝΗΣ ΠΛΑΚΙΩΤΑΚΗΣ:** Μήπως εγείρονται και θέματα νομιμότητας των πράξεων επιθεωρητών που δεν έχουν πιστοποιηθεί;

Τώρα για το άρθρο 20 σας τα είπα, σας τα έλεγα και τότε, ότι νομοθετείτε πρόχειρα, ότι δεν έχετε προϋπολογισμούς, ότι δεν έχετε κανονισμό σχολών. Κι εσείς τι κάνετε τώρα; Με τον ν.4507 -προσέξτε να δείτε σοβαρότητα Κυβέρνησης- είχατε καθορίσει, υποτίθεται, τους όρους και τις προϋποθέσεις για την ένταξη των τριών παραγωγικών σχολών Λιμενικού Σώματος στην ανώτερη και ανώτατη βαθμίδα εκπαίδευσης κι είχατε βάλει μάλιστα και μία προθεσμία δίμηνη.

Και τι κάνετε σήμερα εδώ; Χωρίς μελέτη, χωρίς κανέναν σχεδιασμό τις τρεις παραγωγικές σχολές τις κάνετε δύο. Κι εγώ σας ερωτώ: Έχει ενημερωθεί το Υπουργείο Παιδείας; Από πότε θα ισχύουν όλες αυτές οι αλλαγές; Πόσα χρόνια θα είναι η φοίτηση σε αυτές τις παραγωγικές σχολές;

Προσέξτε, μέχρι να βγουν τα προεδρικά διατάγματα και μέχρι να αποφοιτήσουν οι πρώτοι αξιωματικοί από τις παραγωγικές σχολές θα χρειαστούμε κυβερνήτες, θα χρειαστούμε αξιωματικούς. Γιατί δεν βάζετε μια μεταβατική διάταξη για να μπορείτε να τα ρυθμίσετε όλα αυτά τα ζητήματα;

Κι επειδή αγχωθήκατε με το άρθρο 17, σας λέω ότι αυτή η ρύθμιση είναι αλυσιτελής.

Κύριε Κουρουμπλή, επιτέλους νομοθετείστε βάσει ενός συγκεκριμένου σχεδίου για το yachting. Σας το είπα και την προηγούμενη φορά. Υιοθετείστε θεσμικά πλαίσια άλλων ευρωπαϊκών χωρών. Εσείς δεν τα θέλετε αυτά. Εσείς ενσωματώνετε πλήρως το καμποτάζ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Από πού έχετε αυτή την πληροφορία;

**ΙΩΑΝΝΗΣ ΠΛΑΚΙΩΤΑΚΗΣ:** Εγώ σας λέω ότι η Ελλάδα οφείλει και πρέπει να γίνει το κέντρο του παγκοσμίου yachting. Άρα αυτό τι προϋποθέτει; Θέλουμε και τα πλοία με ελληνική σημαία και τα πλοία με κοινοτική σημαία και τα πλοία με μη κοινοτική σημαία των τρίτων χωρών. Αυτό τι προϋποθέτει; Σας κάνω εδώ μια πρόταση. Υιοθετείστε θεσμικά πλαίσια…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Να πληρώνουν μαύρα;

**ΙΩΑΝΝΗΣ ΠΛΑΚΙΩΤΑΚΗΣ:** Θα σας απαντήσω, μην αγχώνεστε. Θα σας δώσω πρόταση.

Υπάρχει θεσμικό πλαίσιο που ισχύει σε άλλες ευρωπαϊκές χώρες. Δηλαδή τι; Για πλοία τρίτης σημαίας, πάρτε για παράδειγμα πλοία πάνω από τριάντα πέντε μέτρα, τα οποία θέλουν να έρθουν να κάνουν ναύλα για δεκαπέντε μέρες στη χώρα, υπό τις παρούσες συνθήκες και με τις προϋποθέσεις που βάζετε, αυτά τα πλοία…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Πληρώνουν ή δεν πληρώνουν;

**ΙΩΑΝΝΗΣ ΠΛΑΚΙΩΤΑΚΗΣ:** Αφήστε με να ολοκληρώσω. Πρόταση θα σας κάνω. Μην αγχώνεστε.

**ΠΡΟΕΔΡΕΥΩΝ (Μάριος Γεωργιάδης):** Κύριε Πλακιωτάκη, ανοίξατε τη συζήτηση εσείς και πρέπει να ολοκληρώσετε γιατί είσαστε στα εννέα λεπτά.

**ΙΩΑΝΝΗΣ ΠΛΑΚΙΩΤΑΚΗΣ:** Είναι πολύ σημαντικό αυτό που σας λέω. Βάλτε μία προϋπόθεση, πάνω από τριάντα πέντε μέτρα, σαράντα μέτρα.

Και προσέξτε, αυτά τα πλοία, αυτά τα γιοτ, είναι αυτού του είδους ο ποιοτικός τουρισμός που θέλουμε. Μπορείτε να επιβάλλεται ΦΠΑ στα ναύλα. Άρα, ένα σκάφος με εξήντα μέτρα για έναν ναύλο 500.000 ευρώ τη βδομάδα, θα έχει ΦΠΑ 60.000 ευρώ. Ξέρετε εσείς πολλές δραστηριότητες να έχουν ΦΠΑ, είσπραξη 60.000 ευρώ τη βδομάδα; Δεν θα θέλετε αυτά τα πλοία; Αν δεν τα θέλετε θα πάνε στη Γαλλία, θα πάνε στην Κροατία, θα πάνε στην Ιταλία.

Και προσέξτε, ένα τέτοιο σκάφος ερχόμενο από Ιταλία, περνώντας στην Ελλάδα, δεν μπορεί ούτε να επιβιβάσει, ούτε να αποβιβάσει επισκέπτες. Μπορεί, όμως, να τους αποβιβάσει όλους στην Τουρκία. Αυτά τα θέλετε, κύριε Κουρουμπλή;

Εγώ τι σας λέω;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Με τη διάταξη τι κάνουμε;

**ΙΩΑΝΝΗΣ ΠΛΑΚΙΩΤΑΚΗΣ:** Τι κάνετε; Τίποτα δεν κάνετε. Τα διώχνετε αυτά τα σκάφη στην Αλβανία, στο Μαυροβούνιο, στην Ιταλία, στη Γαλλία, στην Κροατία.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Θέλετε να την κάνουμε Αλβανία την Ελλάδα;

**ΙΩΑΝΝΗΣ ΠΛΑΚΙΩΤΑΚΗΣ:** Δεν τα ξέρετε αυτά τα θέματα. Εγώ σας έκανα μια συγκεκριμένη πρόταση. Εάν δεν τα θέλετε αυτά τα σκάφη στην Ελλάδα, πολύ απλά θα φύγουν. Κι με αυτά τα σκάφη δεν έχετε μόνο έσοδα τον ΦΠΑ στα ναύλα, έχετε και στα καύσιμα, έχετε και στην τροφοδοσία, έχετε και στους agents, έχετε και έναν σωρό άλλα έσοδα τα οποία εσείς δεν τα θέλετε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Θα σας απαντήσω.

**ΙΩΑΝΝΗΣ ΠΛΑΚΙΩΤΑΚΗΣ:** Κι εγώ σας κάνω την εξής πρόταση: Θέλει να έρθει ένα τέτοιο σκάφος στη χώρα μας αύριο το πρωί για έναν ναύλο δεκαπέντε ημερών. Με τις προϋποθέσεις που βάζετε δεν πρόκειται να έρθει. Δεν το θέλετε αυτό το σκάφος; Δεν τα θέλετε αυτού του είδους τα έξοδα;

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, έχετε φτάσει στα έντεκα λεπτά. Σας παρακαλώ πολύ, ολοκληρώστε.

**ΙΩΑΝΝΗΣ ΠΛΑΚΙΩΤΑΚΗΣ:** Και τελειώνω, λέγοντας ότι επειδή εμείς είμαστε υπεύθυνη πολιτική δύναμη, θα στηρίξουμε τα άρθρα που αφορούν την ενσωμάτωση της ευρωπαϊκής οδηγίας, αλλά θέλω να καταλάβετε ότι τέτοιου είδους πρακτική δεν μπορεί να συνεχιστεί.

Και πρέπει, επίσης, κύριε Κουρουμπλή, να συνειδητοποιήσετε ότι ηγείστε ενός πολύ σημαντικού Υπουργείου. Και επειδή τα θέματα της εμπορικής ναυτιλίας είναι θέματα εθνικά και η εμπορική ναυτιλία είναι εθνικό σχέδιο -βέβαια, ακόμα περιμένουμε το σχέδιό σας, από τα αφηγήματα και τις ιστορίες χορτάσαμε, δύο χρόνια τώρα αφηγήματα και ιστορίες ακούμε- σοβαρευτείτε και αντιμετωπίστε με συνέπεια το ζήτημα της εμπορικής ναυτιλίας.

Και εμείς να ξέρετε ότι σε οποιεσδήποτε θετικές πρωτοβουλίες με σοβαρότητα θα συμβάλλουμε, όπως σας κατέθεσα και σήμερα συγκεκριμένη πρόταση. Φέρτε αυτή την πρόταση και εμείς να ξέρετε ότι ως Νέα Δημοκρατία θα τη στηρίξουμε. Διαφορετικά, θα επαίρεστε ότι κυνηγάτε τα παράνομα ναύλα, ότι δεν θέλετε τέτοιου είδους σκάφη στη χώρα, αλλά στο μεταξύ η Ελλάδα θα χάνει πολύτιμους πόρους που τόσο πολύ τους έχει ανάγκη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε.

Ορίστε, κύριε Πάλλη, έχετε τον λόγο για δύο λεπτά, για να αναπτύξετε την τροπολογία σας, για να προχωρήσουμε με τον κ. Λοβέρδο μετά.

**ΓΕΩΡΓΙΟΣ ΠΑΛΛΗΣ:** Θα ήθελα εκ των προτέρων να ζητήσω συγγνώμη από τους συναδέλφους των υπολοίπων κομμάτων για την καθυστέρηση κατάθεσης της τροπολογίας. Και θα παρακαλέσω να εξετάσετε την τροπολογία. Επί της ουσίας είναι η τροπολογία με αριθμό 1550. Αφορά τη συμπλήρωση μιας δέκατης τρίτης παραγράφου στο άρθρο 8 του ν.2932/2001, όπως είχε τροποποιηθεί με το άρθρο 50 του ν.4331/2015. Σχετίζεται με την εξόφληση οφειλόμενων ποσών προς εργαζόμενους ξηράς ναυτιλιακών εταιρειών, οι οποίες βρίσκονται σε διαδικασία εξυγίανσης ή έχουν κηρυχθεί έκπτωτες με κατάπτωση των εγγυητικών τους επιστολών.

Ο κύριος Υπουργός, το Υπουργείο γνωρίζει την περίπτωση.

Επί της ουσίας στην παρούσα φάση αφορά μία εταιρεία, τη «Ναυτιλιακή Εταιρεία Λέσβου». Είναι μια ακόμα ουρά από την καταστροφή μιας στιβαρής εταιρείας λαϊκής βάσης από τις προηγούμενες δεκαετίες.

Παρακαλώ εκ των προτέρων τους συναδέλφους να διαβάσουν την τροπολογία και να την υποστηρίξουν, για να κλείσει μια ουρά, όπως ο κ. Αθανασίου παρακαλεί να κλείσουμε άλλη μια τρύπα μιας καταστροφής σε μια στιβαρή εταιρεία λαϊκής βάσης.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Πάλλη.

**ΓΕΩΡΓΙΟΣ ΑΜΥΡΑΣ:** Ο Υπουργός θα την κάνει δεκτή;

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Μάριος Γεωργιάδης):** Ορίστε, έχετε τον λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Υπουργέ, παρακαλούμε να την κάνετε δεκτή την τροπολογία, γιατί είναι και δίκαια. Εξάλλου, έχετε κάνει και άλλη παρόμοια δεκτή.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε και εμείς θα την υποστηρίξουμε.

**ΠΡΟΕΔΡΕΥΩΝ (Μάριος Γεωργιάδης):** Θα μιλήσουν τώρα με τη σειρά οι Κοινοβουλευτικοί Εκπρόσωποι. Πρώτα θα μιλήσει ο κ. Λοβέρδος. Μετά έχει ζητήσει τον λόγο ο κ. Κεφαλογιάννης. Ο κ. Ξυδάκης πιθανότατα να ακολουθήσει και οι Υπουργοί, για να ολοκληρώσουμε με τη διαδικασία. Βέβαια, όσοι συνάδελφοι θέλουν θα δευτερολογήσουν.

Κύριε Λοβέρδο, έχετε τον λόγο για δώδεκα λεπτά.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, θέλω να ξεκινήσω επικαλούμενος τις τοποθετήσεις των συναδέλφων Γεωργίου - Δημητρίου Καρρά και Γεωργίου Αμυρά, με τις οποίες συμφωνώ απολύτως.

Θέλω να προσθέσω μια παρατήρηση, αφού είδα τις νομοτεχνικές βελτιώσεις του σχεδίου νόμου, οι οποίες είναι αρκετές. Από ό,τι βλέπω, όμως –δεν ξέρω αν έχετε καταθέσει και άλλο έγγραφο και δεν το είδα- για το άρθρο 15 παράγραφος 4 δεν έχετε κάνει κάποια παρέμβαση.

Κυρίες και κύριοι Βουλευτές, για το άρθρο 15 παράγραφος 4 η Διεύθυνση Επιστημονικών Μελετών παρατηρεί ότι η Κυβέρνηση και η Βουλή το 2016 τροποποίησαν το άρθρο 68 του Υπαλληλικού Κώδικα, το άλλαξαν και τις αλλαγές που οι ίδιοι έκαναν τις παραβιάζουν με την παράγραφο 4 του άρθρου 15, σε ό,τι αφορά το θέμα της κινητικότητας των υπαλλήλων του δημοσίου, της ήπιας κινητικότητας, κυρίως με τη μορφή των αποσπάσεων.

Αυτό, επειδή γεννάει υπαλληλικά θέματα και τα υπαλληλικά θέματα γεννούν υπαλληλικές προσφυγές, δεν υπάρχει περίπτωση να μην προσβληθεί. Και επειδή δεν υπάρχει περίπτωση να μην προσβληθεί, ξαναδείτε το, έχετε ακόμα χρόνο, για να κάνετε την πρέπουσα αλλαγή. Η Διεύθυνση Επιστημονικών Μελετών με πάνω από δύο σελίδες παρατηρήσεις, όπου καταγράφει και το σύνολο της παρέμβασής σας το 2016, σας κάνει τη σχετική σημείωση. Πρέπει να το δείτε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Να το αποσύρουμε.

**ΑΝΔΡΕΑΣ ΛΟΒΕΡΔΟΣ:** Να το δείτε.

Κυρίες και κύριοι Βουλευτές, δεν είναι ούτε ευχάριστο ούτε επιθυμητό να επιβεβαιώνονται δυσμενείς κρίσεις και διαπιστώσεις τις οποίες κάνει ένας πολιτικός. Είναι πολύ πιο εποικοδομητικό να διαψεύδεται κανείς όταν προβλέπει ή εκτιμά κάτι, ειδικά αν τέτοιου είδους εκτιμήσεις ή και προβλέψεις, για όποιον τις διακινδυνεύει, αφορούν την πορεία και το μέλλον της πατρίδας του.

Και εξηγούμαι. Στην εφημερίδα «ΤΑ ΝΕΑ» στις 3 Ιουνίου του 2017 σε σχετική μου παρέμβαση είχα αποκαλέσει την Ελλάδα «ακυβέρνητη πολιτεία». Σήμερα, αφού κλείσαμε τα τρία χρόνια διακυβέρνησης ΣΥΡΙΖΑ - ΑΝΕΛ και πάμε για το πρώτο μισό του 2018, κανένας λογικός πολίτης, όσο φιλική και αν ήταν η στάση του απέναντι στην Κυβέρνηση, δεν μπορεί να αντιλέξει σε αυτόν τον συγκεκριμένο χαρακτηρισμό.

Είναι τραγική η κατάσταση των πραγμάτων, κυρίες και κύριοι Βουλευτές, που οδηγεί αβίαστα σε αυτό το συμπέρασμα, «ακυβέρνητη πολιτεία», γιατί στα ζητήματα εξωτερικής πολιτικής οι ισχυρισμοί του αμαλγάματος ΣΥΡΙΖΑ - ΑΝΕΛ, της παρούσας συγκυβέρνησης, που έχει ορισμένες φορές και σχιζοφρενικές διαστάσεις, μη με παρεξηγείτε για τον όρο, έχουν ως εξής: Την ίδια μέρα το ένα Υπουργείο λέει το «α» και το άλλο λέει το «ω». Την ίδια μέρα! Υπουργοί εκ των δύο αυτών Υπουργείων. Αυτές, όμως, οι καταστάσεις οδηγούν και σε αδιέξοδα εν τέλει.

Χθες το βράδυ το Μέγαρο Μαξίμου εξέδωσε μια ανακοίνωση διάψευσης περί των υποσχέσεων του Πρωθυπουργού για την παράδοση των οχτώ Τούρκων αξιωματικών. Ευχόμαστε να είναι βάσιμη η διάψευση αυτή, και το ελπίζουμε αυτό, παρότι έχει κάνει τέτοια αναφορά ο Τούρκος Πρόεδρος και από την Ελλάδα στην επίσκεψή του. Και τη θυμίζω αυτή την επίσκεψη, γιατί σε αυτή ακριβώς την Αίθουσα ο Υπουργός Εξωτερικών αμυνόταν του χαρακτηρισμού της επισκέψεως εκείνης ως δήθεν ιστορικής. Και μετά από εκείνη την επίσκεψη-φιάσκο κάθε μέρα, κάθε εβδομάδα όλο και κάτι σοβαρότερο γίνεται. Θριαμβολογούσατε, αλλά δεν επαληθευτήκατε σε καμμία περίπτωση. Είχαμε αντίθετα αποτελέσματα.

Επίσης δεν μπορούμε να παραβλέψουμε τι έγινε την άλλη μέρα, μετά τη Διάσκεψη στη Βάρνα, όπου σωστά η ελληνική Κυβέρνηση έθεσε τα θέματα της τουρκικής προκλητικότητας. Το θυμάμαι γιατί εκείνο το πρωί, κυρίες και κύριοι Βουλευτές, είχα μια υποχρέωση στις οχτώ η ώρα να μιλήσω δημοσίως και από τις εφτά ενημερώθηκα και είδα ότι η ενημέρωση που έδινε το Μέγαρο Μαξίμου -γιατί οι φιλοκυβερνητικοί δημοσιογράφοι αυτό έγραφαν- ήταν ότι επίκειται η απελευθέρωση των δύο στρατιωτικών, πράγμα που δεν έγινε. Την ίδια μέρα το αρμόδιο δικαστήριο στην Τουρκία αποφάσισε τα αντίθετα. Όμως, εν πάση περιπτώσει, μετά από εκείνη την παρέμβαση που έκανε η ελληνική Κυβέρνηση σωστά στη διάσκεψη αυτή, είχαμε σαράντα παραβιάσεις από τουρκικά μαχητικά αεροσκάφη την επομένη, ενώ την Παρασκευή που μας πέρασε έγιναν, σύμφωνα με το Γενικό Επιτελείο, είκοσι εφτά παραβιάσεις του εθνικού εναερίου χώρου. Αυτά αφορούν τα θέματα της άμυνας.

Στα θέματα της εξωτερικής μας πολιτικής δεν μπορεί κανείς να παραβλέπει τη σταθερή ύπαρξη διμορφίας και ενδοκυβερνητικής διγλωσσίας για το ζήτημα της FYROM. Αυτά είναι τα ουσιώδη παραδείγματα εξωτερικής και αμυντικής πολιτικής που με οδηγούσαν και μας οδηγούν στο να χαρακτηρίζουμε τη χώρα «ακυβέρνητη πολιτεία».

Πάμε λίγο στα εσωτερικά θέματα. Έχουμε το πρόβλημα της Θεσσαλονίκης. Πέντε ολόκληρες ημέρες οι άνθρωποι είπαν το νερό νεράκι και ένας κυβερνητικός παράγοντας δεν φιλοτιμήθηκε να παραιτηθεί. Εν έτει 2018 η συμπρωτεύουσα παραμένει χωρίς υδροδότηση επί τόσες ημέρες και η Κυβέρνηση πραγματικά και οι αρμόδιοι, οι διορισμένοι από την Κυβέρνηση εκεί, αδιαφορούν. Αδιαφορούν, παρ’ ότι επέδειξαν ανικανότητα και τελικά αναλγησία.

Γιατί το λέω, όμως, αυτό; Το λέω γιατί το 2014 ταχθήκατε εναντίον της ιδιωτικοποίησης της ΕΥΔΑΠ με κεντρικό σύνθημα «το νερό είναι δημόσιο αγαθό και όχι εμπόρευμα». Αυτό είπατε εσείς το 2014. Τι κάνατε μετά για τη δημόσια περιουσία; Συνολικά κανείς δεν έχει ξεχάσει. Όμως, πάντως για το συγκεκριμένο θέμα ήσασταν πάρα πολύ αντιπολιτευτικοί και λέγατε ότι θα προκηρύξετε και σχετικό δημοψήφισμα, το οποίο φυσικά στην πορεία ξεχάσατε. Σπουδαίοι υπηρέτες του δημοσίου συμφέροντος και των δημοσίων αγαθών αναδειχθήκατε τελικά.

Καμμία παραίτηση για τους δεκάδες νεκρούς στη Μάνδρα. Καμμία παραίτηση για τόσα άλλα θέματα.

Ακούστε και κάτι ακόμη. Καμμία παραίτηση και για τους θανάτους των μεταναστών. Εδώ μας λέγατε ότι τους πνίγουμε. Έτσι μας λέγατε, ότι τους πνίγουμε εμείς, ότι η κυβέρνηση Σαμαρά τους πνίγει, ότι ο Βενιζέλος τους πνίγει. Αυτά μας λέγατε επί της προηγούμενης κυβερνήσεως. Εδώ στη Βουλή τα λέγατε αυτά. Και τα λέτε ακόμη, μετά την κυβερνητική αλλαγή του 2015. Εσάς σας συμβαίνουν, αυτά πανθομολογούνται και κανένας δεν έχει μέχρι στιγμής παραιτηθεί.

Και ακόμη ήθελα πάρα πολύ καιρό να το πω, αλλά μου έδωσε την ευκαιρία, δυστυχώς δηλαδή, η αυτοκτονία της πρωτοετούς φοιτήτριας της Ιατρικής Σχολής Αλεξανδρούπολης που αυτοκτόνησε και μάλιστα δάσκαλός της, καθηγητής στο πανεπιστήμιο, την εξέτασε μετά για να διαπιστώσει τα αίτια θανάτου. Αυτό που φέρνω στο μυαλό και με κάνει να σας το λέω σήμερα είναι το εξής: Θυμάστε τι λέγατε για τις αυτοκτονίες επί της προηγούμενης κυβέρνησης Σαμαρά - Βενιζέλου και της κυβέρνησης Παπαδήμου και της κυβέρνησης Παπανδρέου; Τα θυμάστε; Θυμάστε ότι μας καλούσατε να παραιτηθούμε; Θυμάστε ότι καταχωρίζατε στις δικές μας αρνητικές πράξεις τις αυτοκτονίες των ανθρώπων; Κάνατε αναφορές επανειλημμένα για χιλιάδες αυτοκτονίες; Καθημερινά τα λέγατε αυτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Τι σχέση έχει αυτό;

**ΑΝΔΡΕΑΣ ΛΟΒΕΡΔΟΣ:** Ο κ. Τσίπρας στην περιβόητη εκείνη Έκθεση της Θεσσαλονίκης του 2014 έλεγε verbatim: «Η φοροεπιδρομή απειλεί» –ποιος το λέει τώρα αυτό, που δεν άφησε φόρο που να μη βάλει- «άμεσα ακόμη και τη βιολογική ύπαρξη των φορολογουμένων», επικαλούμενος αριθμό αυτοκτονιών.

Κυρίες και κύριοι συνάδελφοι της Πλειοψηφίας, όταν ασκείς διακυβέρνηση, η έννοια της ευθύνης αποκτάει ειδικό βάρος, πολύ ειδικότερο βάρος από όταν είσαι αντιπολίτευση. Και όταν κάτι δεν πάει καλά, την ευθύνη πρέπει να την αναλαμβάνεις και μάλιστα ακέραια. Και η παραίτηση είναι μορφή αναγνώρισης λαθών -η απλή συγγνώμη δεν μετράει- και ανάληψης του κινδύνου της ευθύνης από τα λάθη που έκανες. Αυτή είναι η νομοτέλεια του κοινοβουλευτικού πολιτεύματος. Αλλά όλα αυτά ισχύουν για τους άλλους. Όταν ισχύουν για σας, σε σχέση με την αγάπη σας για την εξουσία, ισχύουν άλλα, ισχύουν τα δικά σας, τα δεδομένα μίας ακυβέρνητης πολιτείας.

Και προσθέτω ακόμη, για να ολοκληρώσω την κριτική μου, ότι ακόμη και σε ένα θέμα που ενώνει, όπως είναι ο αθλητισμός, η υπόσχεσή σας ότι θα πατάξετε τη βία, όχι μόνο δεν οδήγησε σε κάτι ως αποτέλεσμα, αλλά με ποδοσφαιρικό grexit κινδυνεύει η χώρα επί των ημερών σας, όπου συνέβησαν και τα πιο έντονα επεισόδια στο ποδόσφαιρο.

Αντί, λοιπόν, διακυβέρνησης, αντί να κυβερνάτε, έχετε έναν αρχηγό, έναν πρωθυπουργό, ο οποίος στα κομματικά του ακροατήρια -υπογραμμίζω το τελευταίο- για την ανάπτυξη της Θεσσαλονίκης με κομμένο νερό και δυόμισι χιλιάδες αστυνομικούς στον δρόμο για να κάνει αυτή την παράτα, δίχασε και πάλι και δημαγώγησε. Όπως έγινε Πρωθυπουργός, έτσι προσπαθεί και να παραμείνει στην εξουσία.

Και για να τελειώσω δεν μπορώ ούτε εγώ -ούτε οι άλλοι φαντάζομαι Κοινοβουλευτικοί Εκπρόσωποι, συμπολιτευόμενοι και αντιπολιτευόμενοι- να μην κάνω μία αναφορά στο ζήτημα της καθαρής εξόδου. Μας είχατε επί μήνες πιπιλίσει το μυαλό και είχατε κάνει αιχμή της επικοινωνιακής σας πολιτικής ότι θα μας προκύψει η καθαρή έξοδος, δήθεν το καλοκαίρι, όπου θα βγούμε οριστικά από αυτή τη φάση της κρίσης. Πομφόλυγα δημαγωγική και αυτή, ακόμη μία, που αφορά τα λόγια και την επικοινωνιακή πολιτική του Πρωθυπουργού, ο οποίος συνεχίζει να πολιτεύεται με λαϊκισμό, λες και τρέχει στο αίμα του αυτή η πολιτική ασθένεια.

Κλείνω, κυρίες και κύριοι Βουλευτές, με το εξής: Τις τελευταίες μέρες έχουμε ακούσει πολλά από κάποιους που λένε ότι εμείς ως Κίνημα Αλλαγής, ως ΠΑΣΟΚ, ως Δημοκρατική Συμπαράταξη, όλες οι εκφάνσεις της απόπειράς μας να ενώσουμε τον χώρο του κέντρου και της κεντροαριστεράς, δήθεν, έχουμε έρθει σε συναλλαγή μαζί σας με κάποιους σκοπούς.

Θέλω σήμερα εδώ, στην Εθνική Αντιπροσωπεία, να είμαι ξεκάθαρος σε ό,τι αφορά εσάς τους κυβερνητικούς Βουλευτές. Επισημαίνω και υπογραμμίζω ότι δεν πρόκειται να δώσουμε κανένα άλλοθι για να δικαιολογήσετε στον ελληνικό λαό τα λάθη και τις παραλείψεις σας, τις αυταπάτες και τις απάτες σας.

Σε εμάς δεν θα βρείτε ούτε βολικούς συνοδοιπόρους ούτε χρησίμους ηλίθιους.

Κυρίως, όμως, θέλω να βεβαιώσω τα στελέχη, τα μέλη, τους φίλους και τις φίλες του κέντρου και της κεντροαριστεράς, που ελπίζουν σε εμάς και μας αυξάνουν τις δυνάμεις, ότι η θέση μας είναι ακλόνητη. Το δίδυμο ΣΥΡΙΖΑ - ΑΝΕΛ υπήρξε για τη χώρα απολύτως επιζήμιο και κάθε πολιτικός χώρος που σέβεται τον εαυτό του, δεν μπορεί να έχει συναλλαγές με αυτή την τοξική πολιτική συγκυβέρνηση. Tο Κίνημα Αλλαγής έχει διαχωρίσει πλήρως τη θέση του από τα περιτρίμματα της ιστορίας.

Κυρίες και κύριοι Βουλευτές, η αντιπολίτευση, όταν την κάνεις με συνέπεια και έχεις συνείδηση της εντολής που σου έδωσε ο λαός όχι να κυβερνάς, αλλά να πολιτεύεσαι, πρέπει να γίνεται με τρόπο σκληρό, αλλά δίκαιο, χωρίς να προσβάλεις ανθρώπους, χωρίς να τους σκάβεις τον λάκκο, όπως κάνετε εσείς. Αυτό οδηγεί τις τοποθετήσεις μας να έχουν την οξύτητα που οφείλουμε ως κόμμα της Αντιπολίτευσης να έχουμε.

Αυτό, όμως, δεν με εμποδίζει να σας ευχηθώ καλή Μεγάλη Εβδομάδα και καλή Ανάσταση.

(Χειροκροτήματα)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Λοβέρδο.

Τον λόγο έχει ζητήσει ο Υπουργός Ναυτιλίας και Νησιωτικής Πολιτικής κ. Κουρουμπλής.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, κυρίες και κύριοι συνάδελφοι, πριν μπω στην ουσία των θεμάτων θα ήθελα να απαντήσω σε μια τοποθέτηση του κ. Καρρά και να του πω το εξής: Κύριε Καρρά, πάρτε την πρωτοβουλία. Εγώ έχω καταθέσει εδώ και καιρό στην επιτροπή το σχέδιο για συζήτηση στην επιτροπή συνολικά των θεμάτων της ναυτιλίας. Θα τολμήσουμε να επιχειρήσουμε σε ένα πνεύμα συνεννόησης με όλα τα κόμματα, ώστε να υπάρξει μια εθνική πολιτική για τη ναυτιλία. Γιατί η ναυτιλία είναι ένας τομέας που η Ελλάδα μπορεί να ισχυρίζεται με σιγουριά ότι είναι πρώτη. Αυτό οφείλεται στο δαιμόνιο και στη δημιουργικότητα του εφοπλισμού, αλλά και τη συμμετοχή και τη στήριξη της ελληνικής ναυτοσύνης.

Σας καλώ, και ξεχωριστά τα κόμματα και όλους μαζί, να έρθετε στο Υπουργείο να κάνουμε μια ανοιχτή συζήτηση ένα πρωϊνό, που θα είναι ενδιαφέρουσα και χρήσιμη για όλους. Αυτό, όμως, δεν το έχω δει ως πρωτοβουλία από κανέναν, για να είμαστε συνεννοημένοι.

Τώρα, να απαντήσω στον προλαλήσαντα Κοινοβουλευτικό Εκπρόσωπο, τον κ. Λοβέρδο. Αναφέρθηκε σε όλα τα ζητήματα της κυβερνητικής πολιτικής και φαντάζομαι θα αναλάβει ο κ. Ξυδάκης να απαντήσει.

Πρώτον, εγώ θα ήθελα να πω μόνο ότι καλό θα είναι να μην γινόμαστε προφήτες, γιατί μπορεί να διαψευστούμε.

Δεύτερον, θα ήθελα να πω ότι το να λέει κάποιος ότι εκπροσωπεί έναν χώρο, είναι και λίγο αλαζονικό. Η κοινωνία έχει κρίση να κρίνει ποιος την εκπροσωπεί. Και η κοινωνία στις τελευταίες εκλογές, αυτή η κοινωνία που αναφερόμαστε, της κεντροαριστεράς, στήριξε τον Αλέξη Τσίπρα. Ας κάνουμε λίγη υπομονή στις εκλογές του 2019 να δούμε.

Καλό θα είναι, όμως, αγαπητέ μου κύριε Λοβέρδο, επειδή είσαι πολύ καλός στα ιστορικά, να έχεις υπ’ όψιν σου τι έγινε με την Ένωση Κέντρου. Όσοι τόλμησαν να διανοηθούν τη συνεργασία με τη Δεξιά, πλήρωσαν το επιτίμιο. Από εκεί και πέρα, ο καθένας αναλαμβάνει τις ευθύνες του. Ας μην μιλάμε, λοιπόν, με το άγχος της πολιτικής μας συνταξιοδότησης, αλλά με μεγαλύτερο ρεαλισμό.

Κυρίες και κύριοι συνάδελφοι, το νομοσχέδιο που συζητούμε είναι αποτέλεσμα διαβούλευσης, που έγινε σε ευρωπαϊκό επίπεδο, με όλους τους κοινωνικούς φορείς που εμπλέκονται στο χώρο της ναυτιλίας. Η οδηγία αυτή έρχεται να συμπληρώσει το μεγάλο κενό που υπήρχε διαχρονικά στα εργασιακά ζητήματα που αφορούν τους ναυτικούς, τους εργαζόμενους στη ναυτιλία.

Και έρχεται επίσης, να συμπληρώσει, κυρία Μανωλάκου, πρωτοβουλίες αυτής της Κυβέρνησης, η οποία με το άρθρο 78 του ν.4504 απαγόρευσε τον απόπλου πλοίου που οφείλει μισθούς σε εργαζόμενους, που δεν είχε θεσμοθετηθεί ποτέ.

Το ίδιο και το άρθρο 139, που μεταφέρει το θεσμικό πλαίσιο, που ισχύει στην ξηρά, για την αδήλωτη εργασία και στη θάλασσα. Είχε ξαναγίνει ποτέ; Είχε γίνει ποτέ τέτοια διάταξη για την αδήλωτη εργασία στη θάλασσα; Το είχε τολμήσει καμμία κυβέρνηση;

Το ίδιο συμβαίνει και με το άρθρο 144, που για πρώτη φορά -για να δώσει ποιότητα και αποτελεσματικότητα στους ελέγχους των υπηρεσιών του Λιμενικού Σώματος- κατοχυρώσαμε και θεσμοθετήσαμε τη δυνατότητα συμμετοχής και των τοπικών σωματείων στις επιτροπές ελέγχου, για το αν τηρείται η εργατική νομοθεσία.

Και έρχεστε τώρα να μας ρωτήσετε τι κάνουμε και να μας πείτε ότι υπηρετούμε την εργοδοσία και τον εφοπλισμό; Αυτή η Κυβέρνηση; Δεν έχετε ρωτήσει τους δημάρχους και τους περιφερειάρχες του Αιγαίου και του Ιονίου τι γινόταν όλα αυτά τα χρόνια, τα προηγούμενα, με τις άγονες γραμμές; Πού πήγαν τα χρήματα του ελληνικού λαού όλα αυτά τα χρόνια; Ποιον εξυπηρετούσαν όλα αυτά τα χρόνια τα χρήματα; Τους εφοπλιστές ή την κοινωνία του Αιγαίου;

Ρωτήστε, κύριοι, τον Δήμαρχο Κυθήρων να σας πει τι γινόταν με το συγκεκριμένο πλοίο, πόσα λεφτά πληρώθηκαν -50 εκατομμύρια- στο συγκεκριμένο πλοίο, που κάθε δέκα μέρες σταματούσε και δεν δούλευε και ταλαιπωρούνταν οι άνθρωποι! Ρωτήστε, λοιπόν, τους δημάρχους και τους περιφερειάρχες. Ρωτήστε τους Δημάρχους Οινουσσών, Ψαρών, Ιθάκης και όλα τα μικρά νησιά που τα είχατε ξεχασμένα.

Έρχεστε τώρα και μας λέτε ξαφνικά ότι εξυπηρετούμε την εργοδοσία; Το αντίθετο, θεσμοθετούμε και προστατεύουμε τη ναυτική εργασία, με πολύ συγκεκριμένο τρόπο. Γι’ αυτό και είδατε, όταν ήλθε εδώ ο εκπρόσωπος της εργοδοσίας, ποιοι περίπου σύμπλευσαν μαζί του και αν ήταν απέναντι στην πολιτική που ασκεί το Υπουργείο και στη συγκεκριμένη θεσμοθέτηση. Αυτή είναι η πραγματικότητα.

Επειδή ειπώθηκαν πάρα πολλά, πιστεύω ότι γίνεται κατανοητό ότι κατοχυρώνεται, λοιπόν, η συμμετοχή των εργαζομένων με αυτή την οδηγία και η υποχρεωτική ενημέρωση και το Σ.Ε.Ν. και μια σειρά διατάξεων που πραγματικά προστατεύουν την οργανωμένη σύνθεση του πλοίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Υπουργέ, αν θυμάμαι καλά το πλοίο στα Κύθηρα το ανανέωσε ο κ. Δρίτσας.

**ΠΡΟΕΔΡΕΥΩΝ (Μάριος Γεωργιάδης):** Κύριε Αθανασίου, μιλάει ο Υπουργός. Μην διακόπτετε.

**ΧΑΡΑΛΑΜΠΟΣ ΑΘΑΝΑΣΙΟΥ:** Ξέρω ότι το δρομολόγιο το ανανέωσε…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Να πάρετε τον κύριο δήμαρχο, κύριε Αθανασίου να σας πει. Γιατί αυτά που λέω εγώ, μου τα είπε ο δήμαρχος και ξέρετε πολύ καλά που είναι πολιτικά τοποθετημένος. Θα σας πω κι άλλα, κύριε Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Υπουργέ, εγώ ξέρω, επειδή παρακολουθούσα τις άγονες γραμμές…

**ΠΡΟΕΔΡΕΥΩΝ (Μάριος Γεωργιάδης):** Κύριε Αθανασίου, δεν κάνουμε διάλογο αυτή τη στιγμή. Δεν σας έχω δώσει τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Το συγκεκριμένο πλοίο δεν τολμούσατε να το αποσύρετε, που ήταν ένα σαράβαλο, ένας σκυλοπνίχτης.

**ΧΑΡΑΛΑΜΠΟΣ ΑΘΑΝΑΣΙΟΥ:** Ρωτήστε τον κ. Δρίτσα.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Παρ’ ότι πήρε πενήντα εκατομμύρια από τις άγονες γραμμές, όλον αυτόν τον χρόνο δεν έβαλαν μία βίδα επάνω στο πλοίο και αυτά είναι λόγια του Δημάρχου Κυθήρων, ο οποίος φαντάζομαι ότι ξέρετε πού είναι πολιτικά. Μη με προκαλείτε, κύριε Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν προκαλώ. Έχουμε επιχειρήματα…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Με προκαλείτε. Ρωτήστε τον δήμαρχο και κάντε και μια δήλωση γι’ αυτά που είπα, με επιχειρήματα βέβαια.

Ας πάμε τώρα στο νομοσχέδιο. Για το άρθρο 14 έγινε πολύς λόγος. Μάλιστα. Τι κάνατε πριν από τρία, τέσσερα, πέντε χρόνια; Έχετε και το θράσος –ας μου επιτραπεί η έκφραση- να αναφέρεστε σ’ αυτή την προσπάθεια.

Ναι, κύριοι, δεν είχε χρήματα το Υπουργείο για να ρυθμίσει το ζήτημα της σίτισης των παιδιών. Εγκαταλείψατε τη δημόσια εκπαίδευση. Την εγκαταλείψατε. Καταργήσατε διακόσιες από τις διακόσιες εβδομήντα μόνιμες θέσεις. Το κάνατε ή δεν το κάνατε; Καταργήσατε τη σίτιση. Σώσατε την ελληνική οικονομία όταν ψηφίζατε ως Βουλευτές του ελληνικού Κοινοβουλίου -και μάλιστα των νησιών- την κατάργηση της σίτισης, δηλαδή ένα ποσόν ενάμισι εκατομμυρίου. Αυτό κάνατε στα παιδιά που προέρχονται από τις πιο λαϊκές οικογένειες. Απεντάξατε, κύριοι, από το Χρηματοδοτικό Πρόγραμμα 713 κάθε έννοια εξοπλισμού.

Κύριε Πλακιωτάκη, που σας ακούω λαλίστατο, μπορείτε να σηκωθείτε μετά την ομιλία μου και να μου πείτε πόσα χρόνια είχατε να δώσετε ένα ευρώ για εξοπλισμό της Σχολής Ναυτικής Εκπαίδευσης των Χανίων; Να σηκωθείτε μετά να μου πείτε. Πόσα χρήματα αυτή τη στιγμή υλοποιούνται; Δυόμισι εκατομμύρια.

**ΙΩΑΝΝΗΣ ΠΛΑΚΙΩΤΑΚΗΣ:** Μοιράζετε ψεύτικες υποσχέσεις.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δυόμισι εκατομμύρια υλοποιούνται αυτή τη στιγμή σε διαγωνιστική διαδικασία. Πάρτε τον κ. Αρναουτάκη να σας το πει. Αυτό γίνεται σ’ όλες τις σχολές. Τι κάναμε; Κάναμε μια προσπάθεια να βρούμε κάποια χρήματα, γιατί πραγματικά αισθανόμασταν δύσκολα που αυτά τα παιδιά δεν είχαν σίτιση.

Θα μου πείτε: Εξακόσια ευρώ; Βεβαίως και είναι πάρα πολύ λίγα, αλλά δεν θα μείνουμε εκεί. Ήδη αυτή τη στιγμή σας λέω ότι είμαστε σε συνεννόηση με το Υπουργείο Οικονομίας και θα εξασφαλιστούν χρήματα και από το ευρωπαϊκό πρόγραμμα, από τις ευρωπαϊκές συγχρηματοδοτήσεις και πιστεύω ότι το ποσό των 600 ευρώ, κύριε Αθανασίου, που είχατε αγωνία, θα φτάσει τα 1500 ευρώ. Θα είναι από δύο πηγές και από το ΠΔΕ. Επειδή είπατε ότι το ΠΔΕ είναι για επενδύσεις, θα πω ότι και αυτή είναι επένδυση. Η ναυτική εκπαίδευση είναι επένδυση, τεράστια επένδυση.

Παρεμπιπτόντως, θα μου επιτρέψετε να σας πω ότι η Ελλάδα, με τη δουλειά που κάνουμε τώρα στην αναβάθμιση του τομέα αυτού, θα μπορεί να διεκδικήσει σημαντικό μερίδιο από τις ανάγκες που θα προκύψουν τα επόμενα δέκα χρόνια για εκατόν πενήντα χιλιάδες θέσεις καπεταναίων και μηχανικών. Η Ελλάδα κουβαλάει μεγάλη, διαχρονική καλή φήμη καλών καπεταναίων και μηχανικών.

Θέλω εδώ να σας πω ότι καταθέσαμε και μια κυβερνητική, υπουργική τροπολογία -που πιστεύω να την ψηφίσετε όλοι- που δημιουργούμε εκατό νέες θέσεις μόνιμου προσωπικού στις Σχολές Ναυτικής Εκπαίδευσης. Μέσα σ’ αυτές θα δημιουργήσουμε και τη Σχολή Ναυτικής Εκπαίδευσης Καλύμνου.

Παράλληλα, για να μπορέσουμε να λειτουργήσουμε τις σχολές μέχρι τη στιγμή που θα έχουμε μόνιμο προσωπικό -όπως προκηρύξαμε και άλλες είκοσι περίπου θέσεις που υπήρξαν κενές από συνταξιοδοτήσεις και μία θέση μόλις εκκενώνεται την καλύπτουμε, γιατί θέλουμε να αναβαθμίσουμε τον τομέα- πήραμε διακόσιους ενενήντα ωρομίσθιους καθηγητές. Αυτά είναι λίγα από όσα που έχουμε κάνει για τον τομέα της ναυτικής εκπαίδευσης.

Άρα, λοιπόν, στο άρθρο 14 γίνεται μια προσπάθεια αποκατάστασης μιας μεγάλης αδικίας που κάνατε και δεν είχατε το κουράγιο να πείτε ότι ήταν λάθος σας. Είναι γενναιότητα στην πολιτική να πείτε κάτι τέτοιο. Εδώ, όταν το αποφασίσατε και καταργήσατε τη σίτιση, δεν βγήκατε να πείτε στον ελληνικό λαό, στα παιδιά αυτά, ότι ήταν λάθος.

Εγώ πιστεύω ότι δεν σας ενδιέφερε η δημόσια εκπαίδευση, διότι δεν ήταν αυτά τα χρήματα που σας επέβαλε η τρόικα να τα κόψετε. Δεν θα σωζόταν ούτε η τρόικα ούτε οι ρυθμίσεις ούτε τίποτα με τα 2 εκατομμύρια. Απλώς δεν σας ενδιέφερε. Σας ενδιέφερε να πάει ο τομέας στην ιδιωτική εκπαίδευση.

Όμως, να σας πω και κάτι; Ούτε αυτό το κουράγιο δεν είχατε, το πολιτικό, να πείτε «ναι, εμείς θέλουμε να πάμε την εκπαίδευση στον ιδιωτικό τομέα». Το θέλατε, αλλά δεν το λέγατε, δεν τολμούσατε να το πείτε στον ελληνικό λαό.

**ΙΩΑΝΝΗΣ ΠΛΑΚΙΩΤΑΚΗΣ:** Εσείς τι θέλετε;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Εμείς αναβαθμίζουμε τη δημόσια εκπαίδευση. Αυτό κάνουμε.

Δεν είχατε πάει ποτέ σε σχολές. Τώρα πήγε ο κ. Πλακιωτάκης. Να τον ρωτήσετε αν βγει να με διαψεύσει αν ξαναπήγε σε τέτοια σχολή.

**ΙΩΑΝΝΗΣ ΠΛΑΚΙΩΤΑΚΗΣ:** Έχω πάει πολλές φορές στο παρελθόν…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Καλά, έχεις πάει! Ποτέ δεν έχεις πάει!

**ΙΩΑΝΝΗΣ ΠΛΑΚΙΩΤΑΚΗΣ:** Εσείς δεν είχατε ασχοληθεί ποτέ με τα θέματα της ναυτιλίας. Τώρα ασχολείστε.

**ΠΡΟΕΔΡΕΥΩΝ (Μάριος Γεωργιάδης):** Κύριε Πλακιωτάκη, δεν ακούγεστε.

Κύριε Υπουργέ, μην τους προκαλείτε, γιατί απαντάνε και δεν ακούγονται.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Πάμε παρακάτω.

Σχετικά με το άρθρο 15, ήθελα να πω στον κ. Λοβέρδο, που έκανε μια παρατήρηση, ουσιαστική θα έλεγα, το εξής: Η διάταξη όπως είναι διατυπωμένη αφορά πρωτίστως το Λιμενικό. Το Λιμενικό δεν εντάσσεται στην κινητικότητα. Είναι τρεις θέσεις μόνο. Τώρα να πω τι γινόταν στο Λιμενικό όλα αυτά τα χρόνια;

Κύριε Αθανασίου, μπορείτε να μου πείτε πόσοι αποσπασμένοι ήταν από τη μονάδα της Μυτιλήνης μέχρι το 2015; Μπορείτε να μου πείτε πόσοι ήταν από τη Λήμνο ή τον Άγιο Ευστράτιο, για να δείτε τι γινόταν; Να μη σας πω για Χίο, Κω, Ρόδο. Οι μισές θέσεις ήταν κενές και οι άλλες μισές θέσεις ήταν αποσπασμένοι στην Αθήνα και εδώ κι εκεί. Τώρα είναι καλυμμένες και τώρα, όσες είναι καλυμμένες, υπηρετούν όλοι εκεί. Τώρα έγινε αυτό το πράγμα και μας κάνατε την παρατήρηση και γι’ αυτό.

Θα μιλήσω για το άρθρο 16. Νομίζω ότι έχει αποκαταστήσει μια εκκρεμότητα. Και επειδή ρώτησε ο κ. Αμυράς -αν δεν κάνω λάθος- πώς θα καλυφθούν τα χρήματα αυτά, που είναι γύρω στις 300 χιλιάδες, έχω να πω ότι η ωρίμανση και η αύξηση μέσα από την ωρίμανση που γίνεται θα αυξήσει και τη συμμετοχή και από κει θα καλυφθούν. Είναι ταμείο που λειτουργεί με αυτό το πλαίσιο.

Άρθρο 17. Κυρίες και κύριοι συνάδελφοι, εμείς τολμήσαμε με αυτό το άρθρο να ανοίξουμε εντελώς την αγορά στα γιοτ. Διότι μας κατηγορεί τώρα ο κ. Πλακιωτάκης -δεν θέλω να πω μια λαϊκή παροιμία-, ο οποίος δεν λέει γιατί δεν το είχαν κάνει όλα αυτά τα χρόνια. Δεν λειτουργούσε η αγορά για τα μέγα γιοτ τρίτων χωρών ή λειτουργούσε με «μαύρα».

Άκουσα προχθές και μια εκπρόσωπο ή κάποια ραδιόφωνα να λένε ότι διώχνουμε τα πλοία στην Αλβανία και στην Τουρκία. Εμείς, κύριοι, δεν θέλουμε να κάνουμε την Ελλάδα Αλβανία ούτε Τουρκία ούτε Μαυροβούνιο, γιατί ξέρετε εκεί πώς λειτουργεί το σύστημα.

Εδώ έχουμε χιλιάδες σκάφη τουριστικά, αναψυχής. Ρωτήστε τον κ. Βερνίκο, άμα δεν ρωτάτε εμένα. Ρωτήστε τον κ. Στελιάτο και όλους αυτούς τους ανθρώπους. Να ανοίξουμε την αγορά εις βάρος των ελληνικών σκαφών αναψυχής;

Τα ελληνικά τουριστικά σκάφη αναψυχής δεν πληρώνουν μόνο ΦΠΑ, πληρώνουν φόρο, δουλεύουν Έλληνες ναυτικοί, που πληρώνουν ΝΑΤ. Τι πρέπει να κάνουμε; Πρέπει να ανοίξουμε την αγορά. Καταργούμε, λοιπόν, το όριο.

Κυρία Μανωλάκου, αν είστε εδώ, το όριο των δώδεκα ατόμων δεν αφορά την ασφάλεια, αφορά τη συμμετοχή των ανθρώπων που ταξιδεύουν με αυτά τα σκάφη. Μέχρι τώρα δεν επιτρεπόταν όταν ήταν κάτω από δώδεκα μέλη που έκαναν τουρισμό.

Τώρα, λοιπόν, αυτό το ανοίγουμε -γιατί συνήθως αυτά τα μεγάλα, τα πολυτελείας έχουν πολύ μικρό αριθμό ανθρώπων, πέντε, έξι, επτά, οκτώ- αλλά υπό τους ίδιους όρους και τις προϋποθέσεις με τα τουριστικά σκάφη αναψυχής που έχουν ελληνική σημαία. Μόνο έτσι τα «μαύρα» θα σταματήσουν, γιατί ξέρετε πολύ καλά τι γινόταν με τα μαϊμού ναυλοσύμφωνα.

Δεν τα ξέρατε όλα αυτά τα χρόνια που βασίλευε το παράνομο ναυλοσύμφωνο στο Αιγαίο και ήρθε αυτή η ηγεσία και τόλμησε να συγκρουστεί με όλα αυτά τα σκοτεινά συμφέροντα; Για αυτά δεν λέμε τίποτα.

Κυρίες και κύριοι συνάδελφοι, να πάω και στο άρθρο 24, που έγινε μια παρεξήγηση. Εγώ θεωρώ ότι ήταν καλοπροαίρετη, γιατί άκουσα για σκάνδαλο, για έτσι και για αλλιώς.

Θέλω, λοιπόν, να σας πω το εξής: Το άρθρο 24 φέρνει μια διαφάνεια σε όλα τα ζητήματα των προστίμων και βάζει μια αναλογικότητα. Διότι τώρα τι γινόταν; Υπήρχε ένα όριο, ταβάνι -ας μου επιτραπεί η έκφραση-, αλλά είχαν και την ευχέρεια να βάζουν τα πιο μικρά πρόστιμα. Τώρα αυτό βάζει διαδικασία και περιορίζει αυτή την ευχέρεια.

Σε ό,τι αφορά, όμως, τις ρυπάνσεις από πετρελαιοειδή, εκεί υπάρχει η νομοθεσία. Αφού, όμως, με προκαλέσατε, θα σας απαντήσω. Εμείς με αυτή την ιστορία του «ΑΓΙΑ ΖΩΝΗ» φάγαμε πρόστιμο 1.200.000 ευρώ. Εσείς το 2012, όταν βούλιαξε το «Α1» στον κόλπο της Ελευσίνας με τα ίδια, περίπου, χαρακτηριστικά και το ίδιο φορτίο βάλατε μόνο 150.000 ευρώ. Αυτή είναι η διαφορά μας. Άρα εδώ δεν υφίσταται θέμα για να δημιουργηθεί παρεξήγηση.

Το καταθέτω για τα Πρακτικά.

(Στο σημείο αυτό ο Υπουργός κ. Παναγιώτης Κουρουμπλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω να πω, λοιπόν, κυρίες και κύριοι συνάδελφοι, ότι με αυτές τις διατάξεις συμπληρώνονται κενά της νομοθεσίας. Βεβαίως, μπορεί να γίνονται και λάθη. Εμείς δεν θεωρούμε ότι κατέχουμε τη μοναδική αλήθεια, αλλά τώρα να έρχεστε να λέτε εσείς ότι φέρνετε διατάξεις, τροπολογίες, «στερνή μου γνώση να σε είχα πρώτα».

Αυτό, δυστυχώς, γινόταν. Είναι ένα λάθος που μπορεί και τώρα να γίνεται. Εγώ δεν το αμφισβητώ, αλλά μην έρχεστε ως κήνσορες εδώ να τα λέτε. Να γνωρίζετε ότι υπήρχε αυτή η λαθεμένη πρακτική και τότε θα γίνετε πιο πειστικοί, αλλά έρχεστε «ως παρθένες» ότι εσείς δεν ξέρετε τίποτα για το τι γινόταν όλα αυτά τα χρόνια.

**ΙΩΑΝΝΗΣ ΠΛΑΚΙΩΤΑΚΗΣ:** Εσείς λέγατε ότι θα τα αλλάξετε.

**ΠΡΟΕΔΡΕΥΩΝ (Μάριος Γεωργιάδης):** Ελάτε, κύριε Πλακιωτάκη, μη διακόπτετε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δεν είναι τα πράγματα έτσι.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, συγγνώμη, απλά προς ενημέρωσή σας...

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ξέρετε πολύ καλά τι γινόταν. Όλα τα κόμματα που κυβέρνησαν, όταν ήταν στην αντιπολίτευση, διαμαρτύρονταν για αυτή την πρακτική.

**ΙΩΑΝΝΗΣ ΠΛΑΚΙΩΤΑΚΗΣ:** Εσείς λέγατε ότι θα τα αλλάξετε και τα κάνατε χειρότερα.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δυστυχώς και τώρα σε έναν βαθμό γίνεται. Να προσπαθήσουμε όλοι μαζί να το περιορίσουμε, δεν έχω καμμία αντίρρηση, αλλά όχι να έρχεστε και να εγκαλείτε έτσι αβασάνιστα.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, για ενημέρωσή σας, είστε στα είκοσι τρία λεπτά. Δεν το λέω για να κλείσετε, για να ξέρετε τον χρόνο σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Θέλω, λοιπόν, να πω, κύριε Πρόεδρε, ότι οι διατάξεις που έχουμε φέρει είναι διατάξεις που έρχονται πραγματικά να απαντήσουν σε κρίσιμα ζητήματα που έχουν να κάνουν με τον χώρο του Υπουργείου Ναυτιλίας.

Επίσης, θέλω να πω, κύριε Πρόεδρε -και να κλείσω- ότι είμαστε ανοικτοί σε έναν διάλογο που πρέπει να γίνει ανάμεσα στα κόμματα και στο Υπουργείο για τα ζητήματα της ναυτιλίας. Περιμένουμε, λοιπόν, την πρόκληση. Εμείς είμαστε ανοικτοί και εδώ, στην επιτροπή, να συζητήσουμε και στο Υπουργείο να συζητήσουμε. Νομίζω ότι η ναυτιλία είναι ένας πολύ κρίσιμος και πολύ μεγάλος χώρος που αφορά την ανάπτυξη της χώρας.

Πέρυσι, κύριε Πρόεδρε, είχαμε 17% αύξηση του ναυτιλιακού συναλλάγματος. Φτάσαμε στο 9,13%. Είχαμε την εγκατάσταση τα τελευταία τρία χρόνια τριακοσίων δέκα νέων ναυτιλιακών και ναυλομεσιτικών εταιρειών στον Πειραιά. Είναι και αυτό ένα σημάδι ότι αρχίζει η προσπάθεια ανάκαμψης.

Είναι, λοιπόν, μια σειρά ζητήματα για τα οποία η συζήτηση και ο διάλογος χρειάζονται και είμαστε διατεθειμένοι να ακούσουμε -γιατί, όπως είπα, δεν κατέχουμε τη μοναδική αλήθεια-, ώστε να διορθώσουμε και λάθη και αδυναμίες, για να μπορέσουμε πραγματικά όλοι μαζί να φανούμε χρήσιμοι σε αυτόν τον κρίσιμο τομέα της οικονομίας μας.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Τον λόγο έχει ο κ. Κεφαλογιάννης, Κοινοβουλευτικός Εκπρόσωπος της Νέας Δημοκρατίας, για δώδεκα λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, προτού μπω στα του νομοσχεδίου, δεν μπορώ παρά να σχολιάσω κάποιες γενικές αναφορές που έκανε ο κύριος Υπουργός, γιατί, πέρα από το νομοσχέδιο, αναφέρθηκε και σε πολιτικό φιλότιμο, αναφέρθηκε στο τι έγινε όλα αυτά τα χρόνια και στο τι δεν έγινε.

Ξέρετε, με αφορμή τη χθεσινή μέρα, που ο λαός μας γιορτάζει την πρωταπριλιά, έχουν κυκλοφορήσει πάρα πολλά βίντεο στο διαδίκτυο. Πάρα πολλά από αυτά που είχε πει τότε ο Αλέξης Τσίπρας, όντας στην αντιπολίτευση, και έκανε ακριβώς τα αντίθετα όταν πήγε στη διακυβέρνηση της χώρας, όταν δηλαδή έγινε Πρωθυπουργός. Ή και πολλά από αυτά τα οποία είχε πει τότε, απλά δεν τα έχει κάνει.

Άρα θα έλεγα όλοι σε αυτή την Αίθουσα να κρατήσουν χαμηλά όσο είναι δυνατόν ένα επίπεδο στο τι λέμε, γιατί πολλές φορές τα βρίσκουμε μπροστά μας, κύριε Υπουργέ. Επειδή πράγματι αν καθίσετε και αναλύσετε τι έχει ειπωθεί όλα αυτά τα χρόνια, όταν εσείς ήσασταν στην αντιπολίτευση, και τι πράττετε τώρα που είστε στην Κυβέρνηση, θα δείτε ότι στην ουσία είναι εκ διαμέτρου αντίθετα.

Αυτό το οποίο μπορώ να κρατήσω, όμως, είναι μια προτροπή πράγματι ότι μπορούμε να βελτιώσουμε πάρα πολλά της νομοθετικής λειτουργίας. Όμως, ως Κοινοβουλευτικός Εκπρόσωπος, πάρα πολλές φορές έχω καταγγείλει εδώ το γεγονός ότι όχι μόνο συνεχίζετε, ως Κυβέρνηση, τα κακά προηγούμενα όλων των προηγούμενων κυβερνήσεων, δηλαδή το να φέρνετε εκπρόθεσμες τροπολογίες, συνεχίζετε, δυστυχώς, να φέρνετε τροπολογίες σε άσχετα νομοσχέδια. Μάλιστα, είναι τροπολογίες που πολλές φορές έρχονται διαρκούσης της συζήτησης για το νομοσχέδιο.

Σήμερα η τροπολογία που καταθέσατε, που είπατε προηγουμένως ως Υπουργείο, που αυξάνετε κατά εκατό θέσεις το διδακτικό προσωπικό στις διάφορες σχολές, κατατέθηκε, κύριε Υπουργέ, στις 11.40΄, είκοσι δηλαδή λεπτά πριν ξεκινήσει η σημερινή συζήτηση.

Και ερωτώ: Δεν μπορούσατε να την είχατε καταθέσει πολύ νωρίτερα, να γίνει μία συγκεκριμένη συζήτηση στην επιτροπή, να έχουμε τη διάρκεια του χρόνου και την άνεση του χρόνου να τη συζητήσουμε;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Μας καθυστέρησε το Γενικό Λογιστήριο, κύριε Κεφαλογιάννη.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κύριε Υπουργέ, όμως, αυτό δείχνει κακή νομοθέτηση. Σε αυτό πρέπει να συμφωνήσουμε και αυτό πρέπει κάποια στιγμή να σταματήσει. Δεν αρκεί μόνο να το κατακρίνουμε. Αυτό πρέπει κάποια στιγμή να γίνει και πράξη.

Έρχομαι, λοιπόν, στα του νομοσχεδίου. Σήμερα, μεταξύ άλλων, συζητάμε την ενσωμάτωση στο Ελληνικό Δίκαιο της ευρωπαϊκής οδηγίας 2015/1794. Και λέω «μεταξύ άλλων», γιατί είναι ένα νομοσχέδιο το οποίο περιλαμβάνει είκοσι επτά άρθρα, αν δεν κάνω λάθος. Βεβαίως η οδηγία αφορά μόνο τα εννέα από αυτά, δηλαδή το 1/3 του νομοσχεδίου. Και επισημάνθηκε πολύ σωστά και από άλλους ομιλητές ότι δεν πρόκειται στην ουσία του περιεχομένου της για μια νέα οδηγία, αλλά για μια τροποποίηση παλαιότερων οδηγιών, οι οποίες εξαιρούσαν τα ναυτικά πληρώματα, μεταξύ άλλων, από προβλέψεις του εργατικού δικαίου, ιδίως σε ό,τι αφορά το καθεστώς των ομαδικών απολύσεων.

Υπό κανονικές συνθήκες, κύριοι Υπουργοί, η ενσωμάτωση μίας ευρωπαϊκής οδηγίας θα έπρεπε να είναι τουλάχιστον μία τυπική διαδικασία. Λίγο όμως το θέμα το οποίο πραγματεύεται και το νομοσχέδιο, δηλαδή αυτό με τις ομαδικές απολύσεις, λίγο τα πρόσωπα που αφορά, δηλαδή τους ναυτικούς, λίγο ότι οι τελευταίοι φημίζονται για τις δυναμικές απεργιακές κινητοποιήσεις τους και λίγο ότι αυτή η ενσωμάτωση έρχεται στην ουσία μέσα στη Μεγάλη Εβδομάδα, αλλά τελικά και ο φόβος μήπως κατηγορηθείτε κι εσείς ότι εισάγετε ομαδικές απολύσεις στη ναυτική εργασία, όλα αυτά έχουν σήμερα ως αποτέλεσμα να συζητάμε προφανώς μία άλλη οδηγία, εμπνεύσεως της Κυβέρνησης ΣΥΡΙΖΑ και Ανεξαρτήτων Ελλήνων, η οποία καταφανώς αλλοιώνει το σκεπτικό μιας ευρωπαϊκής οδηγίας την οποία είχατε την υποχρέωση να εισαγάγετε στην ελληνική έννομη τάξη.

Και βεβαίως, στηριζόμενοι προφανώς στην ευελιξία που δίνει το Ευρωπαϊκό Δίκαιο στα κράτη - μέλη ως προς την ενσωμάτωση μιας οδηγίας, θεωρήσατε σκόπιμο να εντάξετε κάποιες διατάξεις ή να ερμηνεύεστε κάποιες άλλες κατά τέτοιον τρόπο, που να κάνουν την εφαρμογή αυτής της οδηγίας στην καλύτερη περίπτωση δυσλειτουργική και δυστυχώς, στη χειρότερη περίπτωση, ανεφάρμοστη.

Εξηγούμαι. Μεταξύ άλλων στο νομοσχέδιο υπάρχει και η παράγραφος 2 του άρθρου 11 και με κομψό τρόπο, κύριε Υπουργέ, είναι η αλήθεια, έρχεστε και λέτε σήμερα ότι οι διατάξεις περί ομαδικών απολύσεων δεν θίγουν τις απαιτήσεις περί καθορισμού οργανικής σύνθεσης - στελέχωσης των πλοίων. Και προφανώς τέτοια πρόβλεψη δεν υπήρχε ούτε στην οδηγία.

Προφανώς, βεβαίως, κάποιος λόγος θα υπήρχε γι’ αυτό. Αν παρακολουθούσατε τον διάλογο των Ευρωπαίων κοινωνικών εταίρων που συμμετείχαν στη διαμόρφωση της οδηγίας ή ακόμα και αν ρωτούσατε, κύριε Υπουργέ, τους υπηρεσιακούς του Υπουργείου σας, νομίζω ότι θα σας είχαν εξηγήσει. Το πιο ενδιαφέρον εδώ είναι ότι η παράγραφος 2 του άρθρου 11 δεν υπήρχε στο αρχικό κείμενο.

Μάθαμε μάλιστα από δελτίο Τύπου της ΠΝΟ, το οποίο διαβάζω, ότι «η αποφασιστική, άμεση και ουσιαστική παρέμβαση του Γενικού Γραμματέα της ΠΝΟ κ. Γιάννη Χαλά απέτρεψε την αλλαγή του καθεστώτος που διέπει τις απολύσεις των ναυτικών και της κείμενης νομοθεσίας περί καθορισμού οργανικών συνθέσεων και στελεχώσεων των πλοίων και αυθημερόν», συνεχίζει το δελτίο Τύπου, «μέσα σε λίγες ώρες από τη δυναμική παρέμβαση της ΠΝΟ, άλλαξε το σχετικό άρθρο του νομοσχεδίου με την προσθήκη διάταξης η οποία διασφαλίζει τους ναυτεργάτες». Και ρωτώ, κύριε Υπουργέ: Τι θα συνέβαινε αν δεν είχατε εντάξει την παράγραφο 2 του άρθρου 11 στο σχέδιο νόμου; Θα προχωρούσαν οι εφοπλιστές σε ομαδικές απολύσεις εντός του αριθμού ή των ειδικοτήτων των οργανικών συνθέσεων των πλοίων; Η απάντηση, όμως, που δεν τολμήσατε να πείτε στην ΠΝΟ είναι πως όχι. Δεν αφορά η ευρωπαϊκή οδηγία τις ομαδικές απολύσεις εντός του αριθμού των οργανικών συνθέσεων εν γένει. Αφορά συγκεκριμένες περιπτώσεις, τις οποίες έπρεπε να βρείτε μετά από διαβούλευση με τους κοινωνικούς εταίρους, που δεν το κάνατε όμως, να τις εξειδικεύσετε και βεβαίως στη συνέχεια να τις ενσωματώσετε.

Σύμφωνα, μάλιστα, με τις ρητές διατάξεις του άρθρου 87 του Κώδικα Δημοσίου Ναυτικού Δικαίου, η οργανική σύνθεση του προσωπικού των πλοίων και ο αριθμός και οι ειδικότητες των ναυτικών καθορίζεται διά προεδρικών διαταγμάτων.

Επιπλέον, η οργανική σύνθεση για κάθε πλοίο καθορίζεται επίσης σύμφωνα με τα οριζόμενα από τις διεθνείς συμβάσεις, που έχει κυρώσει κατά καιρούς και η χώρα μας, ανάλογα με την κατηγορία, δηλαδή την κλάση των πλοίων, προκειμένου να εξασφαλίζονται οι όροι ασφαλούς ναυσιπλοΐας που ισχύουν διεθνώς.

Συνεπώς δεν νοείται ομαδική μείωση της οργανικής σύνθεσης, είτε σε αριθμό είτε σε ειδικότητες ναυτικών, αφού, σε αντίθετη περίπτωση, όπως έχει πει και η νομολογία, θίγονται άμεσα τα επίπεδα ασφάλειας του πλοίου. «Θα μπορούσε άλλωστε να ήταν κι αυτό το πνεύμα μιας ευρωπαϊκής οδηγίας;» είναι η ερώτηση. «Η μείωση, δηλαδή, του επιπέδου ασφάλειας των επιβατών και του πληρώματος;». Η απάντηση είναι βεβαίως πως όχι.

Το πνεύμα της ευρωπαϊκής οδηγίας ήταν να διασφαλιστεί στοιχειωδώς ένα επίπεδο ανταγωνιστικότητας της ευρωπαϊκής, άρα και της ελληνικής, ναυτιλίας. Αυτό το πνεύμα εσείς όχι μόνο δεν το ενσωματώνετε, αλλά δυστυχώς το καταστρατηγείτε.

Και μάλιστα, ο εκπρόσωπος του Ναυτιλιακού Επιμελητηρίου σάς έθεσε ορισμένα ζητήματα. Πόσο λάβατε υπ’ όψιν σας, κύριε Υπουργέ, την έντονη εποχικότητα της ελληνικής ακτοπλοΐας;

Πώς προστατεύετε την ανταγωνιστικότητα της ελληνικής ναυτιλίας αλλά και τους ναυτικούς, στην περίπτωση αντικατάστασης ενός πλοίου με ένα άλλο, το οποίο προβλέπει λιγότερες οργανικές θέσεις;

Πώς ακριβώς προστατεύετε το ελάχιστο καθοριζόμενο πλήρωμα από τις ομαδικές απολύσεις, σε ένα πλοίο το οποίο πωλείται για να αντικατασταθεί με ένα νέο, πιο σύγχρονο;

Πώς προστατεύετε τους εργαζόμενους στην περίπτωση μίας μεγάλης ζημιάς, η οποία αναγκάζει ένα πλοίο να μείνει για ένα πολύ μεγάλο χρονικό διάστημα στα ναυπηγεία για επισκευή; Με το να θέτετε σε λειτουργία μια δυσλειτουργική, γραφειοκρατική διαδικασία, που μπορεί να φτάσει μέχρι και τους δύο μήνες, για να καθοριστούν οι ομαδικές απολύσεις επί του πλεονάζοντος προσωπικού;

Με τον τρόπο που νομοθετείτε, κύριε Υπουργέ, ούτε τους εργαζόμενους προστατεύετε, αλλά, δυστυχώς, ούτε και την ανταγωνιστικότητα της ελληνικής ναυτιλίας. Η ανταγωνιστικότητα είναι προϋπόθεση της πρώτης. Αν δεν αλλάξει αυτή η αντίληψη…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δεν παντρεύονται και τα δύο αυτά.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κι όμως, μπορείτε να τα παντρέψετε, κύριε Υπουργέ, αλλά είναι άλλη συζήτηση. Μπορείτε να μου απαντήσετε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** «Ανταγωνιστικότητα και να προστατεύσουμε τους εργαζόμενους» μόνο εσείς το λέτε!

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κύριε Υπουργέ, έχετε όλον τον χρόνο και το δικαίωμα να μου απαντήσετε στη συνέχεια. Εγώ σας άκουσα με πολύ μεγάλη προσοχή.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κι εγώ.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, δεν ακούγεστε. Κύριε Κεφαλογιάννη, μην κάνετε διάλογο.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κύριε Υπουργέ, προφανώς υπάρχουν και οι διαφορετικές πολιτικές αντιλήψεις, γι’ αυτό είμαστε και σε διαφορετικά κόμματα. Εμείς, όμως, θεωρούμε ότι, αν δεν αλλάξετε αυτή την αντίληψη, ούτε ανταγωνιστική ναυτιλία θα έχουμε και βεβαίως ούτε αύξηση των θέσεων εργασίας των ναυτικών.

Φέρνετε στη Βουλή μια οδηγία η εφαρμογή της οποίας είναι υπονομευμένη πριν καν ψηφιστεί. Και δυστυχώς, αργά ή γρήγορα, σας το προβλέπουμε, θα καταπέσει κι αυτή στα ευρωπαϊκά δικαστήρια ή θα έρθετε πάλι εδώ πέρα, κατά τον προσφιλή σας τρόπο, να αλλάξετε ένα νομοθέτημα το οποίο εσείς οι ίδιοι έχετε εισαγάγει κι εσείς οι ίδιοι το έχετε ψηφίσει.

Δυστυχώς, όμως, φαίνεται ότι αυτό ούτε που σας πολυενδιαφέρει. Σας ενδιαφέρει να κερδίσετε χρόνο, για να πουλήσετε επικοινωνιακά ότι προστατεύσατε τις οργανικές θέσεις των πλοίων, που –επαναλαμβάνω- ούτως ή άλλως προστατεύονται και, αν στο μεταξύ επέλθει και μία κυβερνητική αλλαγή, που θα κληθεί η νέα κυβέρνηση να εφαρμόσει τις αποφάσεις των ευρωπαϊκών δικαστηρίων, τόσο το καλύτερο για εσάς, διότι τότε θα βγαίνετε και «στα κάγκελα» και θα καταγγέλλετε τον δήθεν νεοφιλελευθερισμό της Νέας Δημοκρατίας, που ισοπεδώνει τις εργασιακές θέσεις, κατά την προσφιλή σας τακτική.

Τώρα, για τα υπόλοιπα μέρη του νομοσχεδίου έχει μιλήσει και ο εισηγητής μας και ο κ. Πλακιωτάκης. Αντιγράφετε πιστά το ίδιο μοτίβο νομοθέτησης: διορθώσεις ανεφάρμοστων νόμων της δικής σας Κυβέρνησης, που ψηφίστηκαν πριν από τέσσερις-πέντε μήνες. Κάποιες ρυθμίσεις, ακόμα και καλοπροαίρετοι να είμαστε, μας βάζουν σε υποψίες. Και, δυστυχώς, κάποιες από τις ανεφάρμοστες διατάξεις, που εσείς οι ίδιοι ψηφίσατε κι εσείς οι ίδιοι διορθώνετε με αυτόν τον νόμο, ούτε καν δοκιμάστηκαν στην πράξη.

Γιατί άκουσα τον εισηγητή της Πλειοψηφίας να λέει «εμείς είχαμε το πολιτικό θάρρος ό,τι ήταν λάθος να το διορθώσουμε». Μάλιστα. Αυτό θα συνέβαινε αν είχαν δοκιμαστεί στην πράξη, κύριε συνάδελφε. Δεν δοκιμάστηκαν, όμως. Αλλάζετε διατάξεις που ψηφίστηκαν πριν από τέσσερις μήνες κι ούτε καν δοκιμάστηκαν στην πράξη. Σας λέγαμε τότε ότι ήταν λάθος. Μας κατηγορούσατε ότι κάνουμε στείρα αντιπολίτευση και έρχεστε εσείς οι ίδιοι τώρα, μετά από τέσσερις μήνες, να τις διορθώσετε. Καλώς τις διορθώνετε, αλλά δεν γίνεται να είστε σωστοί και τότε και τώρα. Κάτι λάθος συμβαίνει.

Κλείνω με τις τροπολογίες. Κύριε Υπουργέ, είναι και δύο βουλευτικές τροπολογίες, τις οποίες δεν έχετε πει αν θα τις κάνετε δεκτές ή τουλάχιστον εγώ δεν το έχω ακούσει. Αναφέρομαι στη με γενικό αριθμό 1539 και ειδικό 32...

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Θα ενημερώσουμε αμέσως μετά.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Απλώς, να έχουμε κι εμείς τον λόγο μετά, για να λάβουμε θέση. Άρα γι’ αυτές τις δύο τροπολογίες δεν θα αναφερθώ.

Πάω στην τροπολογία με γενικό αριθμό 1546 και ειδικό 34, η οποία αφορά στην παράταση αναδρομικά της θητείας των επικουρικών γιατρών του Νομού Αττικής, με την εξαίρεση των νησιών, και του Νομού Θεσσαλονίκης.

Άκουσα τον Υπουργό κ. Πολάκη να λέει ότι εκ παραδρομής η έκθεση του Γενικού Λογιστηρίου του Κράτους αναφέρεται μόνο σε αυτούς τους δύο νομούς, αλλά στην ουσία η διάταξη αναφέρεται σε όλη την επικράτεια. Επειδή έχει καταγραφεί, μένω σε αυτό. Ελπίζω, όμως, να μην υποκρύπτει κάτι πονηρό είτε αφορά -γιατί μιλάμε για μία δαπάνη 12,7 εκατομμύρια- μόνο αυτούς τους δύο νομούς ή αφορά το σύνολο της επικράτειας, επειδή μιλάμε για δημόσιο χρήμα. Να μείνουμε βέβαια στη διαβεβαίωση του κυρίου Υπουργού…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Επικουρικοί γιατροί είναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι, απλώς το επισημαίνω, επειδή ο Υπουργός είπε ότι αφορά το σύνολο της επικράτειας και το Γενικό Λογιστήριο στην έκθεσή του αναφέρεται μόνο στους δύο νομούς, Αττικής και Θεσσαλονίκης, και μάλιστα εξαιρεί και τα νησιά. Εγώ μένω σε αυτό που είπε ο Υπουργός.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ο αριθμός είναι ίδιος.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ο αριθμός της δαπάνης;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Όχι, ο αριθμός των γιατρών που είπε ο κ. Πολάκης είναι αυτός που κατεγράφη.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, στο μικρόφωνο, παρακαλώ, γιατί δεν ακούγεστε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ο αριθμός των γιατρών που είπε ο κ. Πολάκης είναι αυτός.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ελπίζω αυτή τη φορά στην αριθμητική ο κύριος Υπουργός να είναι σωστός, γιατί με το ΚΕΕΛΠΝΟ στην επιτροπή μάς τα χάλασε.

Στην τροπολογία 1547/35, για τον συμψηφισμό οφειλών προς τον ΕΟΠΥΥ, ως προς το πρώτο άρθρο είμαστε βεβαίως θετικοί στο να δοθεί η δυνατότητα στους ελεύθερους επαγγελματίες να κάνουν συμψηφισμό με τα ληξιπρόθεσμα. Ως προς το δεύτερο άρθρο, όμως, θεωρούμε πως για πολλοστή φορά επιχειρείται η νομιμοποίηση των εξωσυμβατικών προμηθειών των νοσοκομείων, την οποία βεβαίως και εμείς έχουμε καταγγείλει πολλές φορές. Εάν έρθει σε δύο ξεχωριστά άρθρα, βεβαίως στο πρώτο θα είμαστε θετικοί, ενώ στο δεύτερο αρνητικοί. Εάν έρθει ως ενιαίο άρθρο, τότε θα ψηφίσουμε «παρών».

Για την τροπολογία 1548/36 πραγματικά τι να πρωτοπεί κανείς; Είναι, δυστυχώς, άλλο ένα χαρακτηριστικό γνώρισμα του τρόπου νομοθέτησής σας. Ξηλώνετε για άλλη μια φορά -είναι αυτό που έλεγα προηγουμένως- διατάξεις δικού σας νομοθετήματος, τροποποιώντας οκτώ άρθρα από τα δώδεκα του κεφαλαίου για το ηλεκτρονικό σύστημα διάθεσης τηλεοπτικού διαφημιστικού χρόνου, προκειμένου αυτό να το καταστήσετε πιο λειτουργικό.

Τελειώνω με την τροπολογία 1549/37. Είναι αυτή που σας είπαμε προηγουμένως, κύριε Υπουργέ, ότι τη φέρατε είκοσι λεπτά προ της ενάρξεως της συζήτησης. Ελπίζω να είναι -να πω η τελευταία φορά;- από τις λιγοστές φορές που θα ξανασυμβεί αυτό το πράγμα. Εμείς ως Νέα Δημοκρατία έχουμε πει και έχουμε ως θέση ότι τροπολογίες οι οποίες έρχονται μεσούσης της συζήτησης ή λίγο πριν από την έναρξη της συζήτησης στην Ολομέλεια, ακόμα και αν είναι θετικές στην ουσία τους, εμείς θα τις καταψηφίζουμε. Τη συγκεκριμένη θα την καταψηφίσουμε, ενώ στις άλλες κρατάμε μία θετική στάση.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κεφαλογιάννη.

Τον λόγο έχει ζητήσει ο Υφυπουργός κ. Σαντορινιός, για να τοποθετηθεί επί των τροπολογιών. Αμέσως μετά θα μιλήσει ο κ. Ξυδάκης.

Ορίστε, κύριε Υφυπουργέ, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Σε ό,τι έχει να κάνει με τις υπουργικές τροπολογίες, του Υπουργείου Υγείας, του Υπουργείου Ψηφιακής Πολιτικής αλλά και του δικού μας Υπουργείου, γίνονται και οι τέσσερις αποδεκτές. Εγκρίνονται.

Σε ό,τι έχει να κάνει με τις βουλευτικές τροπολογίες, η τροπολογία με γενικό αριθμό 1539 και ειδικό 32, του κ. Καματερού, γίνεται αποδεκτή. Είναι αυτή που αφορά τις κατασκηνώσεις.

Η τροπολογία με γενικό αριθμό 1541 και ειδικό 33, του κ. Δρίτσα, γίνεται επίσης αποδεκτή. Αφορά την ασφαλή μεταφορά αστικών στερεών αποβλήτων από νησιά.

Επίσης, η τροπολογία 1550/38 του κ. Πάλλη -αποσύρθηκε η προηγούμενη και ήρθε καινούργια- γίνεται επίσης αποδεκτή.

**ΠΡΟΕΔΡΕΥΩΝ (Μάριος Γεωργιάδης):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Ξυδάκης.

Θα ήθελα να ενημερώσω για τη διαδικασία μέχρι να έρθει στο Βήμα. Μετά τον κ. Ξυδάκη απομένει η κ. Ζαρούλια και ολοκληρώνουμε με τους Κοινοβουλευτικούς Εκπροσώπους.

**ΝΙΚΟΛΑΟΣ ΣΥΡΜΑΛΕΝΙΟΣ:** Οι εισηγητές;

**ΠΡΟΕΔΡΕΥΩΝ (Μάριος Γεωργιάδης):** Αφήστε να ολοκληρώσω, κύριε Συρμαλένιε, και θα ακούσετε.

Μετά θα τοποθετηθεί ο Υφυπουργός κ. Σαντορινιός. Θα έχουν τη δυνατότητα για δευτερολογία οι εισηγητές και, αν θέλει, θα τοποθετηθεί για το κλείσιμο ο κύριος Υπουργός μετά, για να προχωρήσουμε στο κλείσιμο της διαδικασίας και την ψηφοφορία.

Ορίστε, κύριε συνάδελφε, έχετε τον λόγο για δώδεκα λεπτά.

**ΝΙΚΟΛΑΟΣ ΞΥΔΑΚΗΣ:** Ευχαριστώ, κύριε Πρόεδρε.

Νομίζω ότι στην τελευταία συνεδρίαση της Ολομέλειας εν όψει της μικρής πασχαλινής διακοπής, είχαμε ένα μάλλον ευχάριστο υπόδειγμα για μία ομαλή λειτουργία του Κοινοβουλίου. Υπήρξαν αντιρρήσεις επί της οδηγίας, επί του νομοσχεδίου, υπήρξαν προσθήκες. Νομίζω, όμως, ότι υπήρξαν συνθέσεις και συγκλίσεις. Και, εν πάση περιπτώσει, οι όποιες αποκλίσεις είναι απολύτως θεμιτές -να μην πω και επιβαλλόμενες-, διότι έχουμε δημοκρατία, δεν μπορούμε να συμφωνούμε σε όλα, αλλά είμαστε υποχρεωμένοι να προχωρούμε.

Υπάρχουν πολλά θέματα τέτοια, εκτός από αυτή την περίπτωση της Μεγάλης Δευτέρας του Πάσχα του 2018, που είμαστε υποχρεωμένοι να διαφωνούμε, να καταθέτουμε, δηλαδή, διαφοροποιημένες απόψεις. Είμαστε, όμως, και υποχρεωμένοι να βρίσκουμε τις απαραίτητες συνθέσεις και συγκλίσεις και να προχωρούμε.

Είχαμε όλο το τελευταίο διάστημα τέτοια μείζονα θέματα εθνικού συμφέροντος, στα οποία εκλήθημεν και καλούμεθα ακόμα να συζητήσουμε και να συγκλίνουμε. Είναι τα μεγάλα θέματα της εξωτερικής πολιτικής, τα οποία τίθενται με μια ιδιαίτερη σφοδρότητα λόγω της ιστορικής συγκυρίας. Υπήρξε το θέμα του «μακεδονικού» και της βαλκανικής σταθερότητας, το οποίο τίθεται και στο οποίο καλούμαστε να συζητήσουμε. Υπάρχει ένταση στις ελληνοτουρκικές σχέσεις, υπάρχει ένταση στη Νοτιοανατολική Μεσόγειο. Αυτά είναι τα ζητήματα στα οποία καλούμαστε να κάνουμε τις μεγάλες πολιτικές συνθέσεις.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Εξ αυτού με κάποια θλίψη, θα έλεγα, ούτε καν οργή, άκουσα προηγουμένως τον Κοινοβουλευτικό Εκπρόσωπο της Δημοκρατικής Συμπαράταξης μάλλον να μεμψιμοιρεί. Ενώ κάνει μια κατ’ αρχάς ακριβή καταγραφή των συμβαινόντων, σταδιακά περνάει σε επιλεκτικές αποκρύψεις και σε υπερερμηνείες και παραποιήσεις των συμβάντων.

Αυτό που μένει εν τέλει σαν γεύση είναι ότι υπάρχει μία διαρκής μεμψιμοιρία, μια διαρκής ένταση και μία διαρκής διασπορά διχασμού στο κοινωνικό σώμα και από την Αξιωματική Αντιπολίτευση, τη Μείζονα Αντιπολίτευση, και από την Ελάσσονα.

Είναι εντυπωσιακό ότι μετά από δύο μεγάλες εκλογικές αναμετρήσεις για ανάδειξη Κοινοβουλίου και Κυβέρνησης και ένα μεγάλο δημοψήφισμα, με όλο το συναισθηματικό φορτίο το οποίο επέφεραν αυτές οι εκλογές το 2015, και η Μείζων και η Ελάσσων Αντιπολίτευση -όχι όλη η Ελάσσων, αλλά κάποια στελέχη της- επιμένουν διαρκώς για άμεσες εκλογές και ουσιαστικά ανατροπή της νομίμως εκλεγμένης Κυβέρνησης. Είναι συνταρακτικό, αν το δείτε: την ίδια στιγμή που οι Έλληνες πολίτες μέσω των σφυγμομετρήσεων και σε κάθε συζήτηση όλοι επικαλούμαστε την αναγκαιότητα μιας σταθερότητας των εκλογικών κύκλων, μιας πολιτικής σταθερότητας, για να ξαναβρεί βηματισμό η βαριά τραυματισμένη οικονομία και η κοινωνία, τα σοβαρά στελέχη του πολιτικού συστήματος να επιμένουν διαρκώς και με βαρύτατους χαρακτηρισμούς. Κάποιοι φθάνουν να εκφράζονται σε δημόσια fora με χαρακτηρισμούς που υπονοούν ότι υπάρχει εν εξελίξει πραξικόπημα στη χώρα, ότι υπάρχει τυραννία, ότι δεν είναι νομίμως εκλεγέντες αυτοί που κυβερνούν και -δεν ξέρω με ποιον τρόπο- μιλάνε για απαλλαγή.

Θυμάμαι, λοιπόν, επειδή είμαστε και κάποιοι μεγαλύτεροι σε ηλικία, παρ’ ότι νεαροί στην κοινοβουλευτική ηλικία, ότι με παρόμοια θλιβερή σφοδρότητα παρακολουθούσαμε στη δεκαετία του ’80 την τότε Νέα Δημοκρατία να μιλάει για το τότε νεοεκλεγέν ΠΑΣΟΚ και με παρόμοιες εκφράσεις, σκληρές, που αδικούν την ίδια την Ελληνική Δημοκρατία, να ξαναμιλά η συντηρητική παράταξη το 1989. Και βλέπω ότι, παρά τα χρόνια που πέρασαν, παρά τα ιδεολογικά ρεύματα, τις μεγάλες γεωπολιτικές εξελίξεις -έχουν περάσει πάρα πολλά χρόνια-, το 2018 υπάρχουν άνθρωποι στη συντηρητική παράταξη -θα τους έλεγα νεοδεξιούς και δεξιοδεξιούς και ακροδεξιούς- που δεν έχουν διδαχθεί τίποτα από την πρόσφατη πολιτική ιστορία και της Μεταπολίτευσης, αλλά και όλη την πολιτική ιστορία του ελληνικού 20ού αιώνα, από τα ολέθρια αποτελέσματα του διχασμού, της εμφυλίου έριδος και της καταστροφής του πολιτικού αντιπάλου, όχι της σύγκρουσης με τον πολιτικό αντίπαλο, αλλά της εξόντωσης, της σπίλωσης και της μιασματοποίησης. Αυτά έλεγαν τα χρόνια του μετεμφυλιακού κράτους, τέτοια πράγματα ελέγοντο με όρους αναθέματος και στα χρόνια του μεγάλου διχασμού στον Μεσοπόλεμο.

Για αυτό, λοιπόν, δεν είναι μόνο λυπηρή η μεμψιμοιρία και η μοχθηρία με την οποία συγκροτείται ο πολιτικός λόγος της Αντιπολίτευσης, δεν μας δείχνει μόνο τη λύσσα αυτού του αυτοδικαιωμένου από τα ίδια του τα λόγια πολιτικού, ο οποίος επιθυμεί να ξανααναλάβει την εξουσία, μη αλλάζοντας ιδέες, μη προσαρμοζόμενος στα νέα πολιτικά δεδομένα, μη προσαρμοζόμενος στις νέες κοινωνικές ανάγκες, στις νέες ιστορικές προκλήσεις, αλλά νομίζω ότι πια έχουμε υποχρέωση σε όλο το φάσμα του πολιτικού συστήματος εντός του συνταγματικού τόξου, εντός των υποστηρικτών της δημοκρατίας και όχι εντός των αρνητών της δημοκρατίας, να δούμε με νέα διανοητικά εργαλεία, με νέα εννοιολόγηση, τις νέες ανάγκες που μας βάζει η ιστορική περίοδος. Δεν είναι μόνο ότι το ερχόμενο καλοκαίρι πιστεύουμε ότι θα μπούμε σε έναν νέο πολιτικό κύκλο μετά τη συμβατική λήξη των μνημονίων και την ουσιαστική έξοδο απ’ αυτό το κλίμα άγριου περιορισμού της εθνικής κυριαρχίας -αυτό είναι, ασφαλώς, κάτι που περιμένει με λαχτάρα ο ελληνικός λαός, να ξημερώσει μια μέρα με καινούργιες ελπίδες-, αλλά έχουμε μπροστά μας και τις νέες μεγάλες αναταράξεις και στη Νοτιοανατολική Μεσόγειο και στη γειτονική Τουρκία και την αστάθεια στα Βαλκάνια, τα οποία μας βάζουν σε νέες ευθύνες, όλο τον πολιτικό κόσμο, αλλά και τους πολίτες που μας εκλέγουν, σε νέα ερωτήματα στα οποία πρέπει να έχουμε καινούργιες απαντήσεις.

Η παλιά λύσσα των φατριών, των πατριών, που ενέμοντο το πολιτικό σύστημα με τον άλφα ή βήτα τρόπο, δεν πρέπει να επιβιώσουν, δεν πρέπει να δώσουν τον δικό τους τόνο σ’ αυτή τη νέα περίοδο. Έχουμε μπροστά μας, τουλάχιστον, την απαίτηση για μια συνετή σύνθεση στα εξωτερικά ζητήματα, με τις διαφοροποιήσεις, αλλά προς μια σύνθεση. Έχουμε μπροστά μας την απαίτηση για πολιτική ανανέωση και αυτή θα μπορούσε να εκφραστεί, επίσης, με μια συγκροτημένη σύγκλιση στα θέματα συνταγματικής Αναθεώρησης. Έχουμε μπροστά μας εκλογικούς κύκλους. Θα γίνουν εκλογές αργά ή γρήγορα με την απλή αναλογική, θα πάμε σε μια αναδιάταξη του πολιτικού σκηνικού, αυτή είναι η προσωπική μου εκτίμηση και ίσως σε μια δικαιότερη και ορθότερη, πάντως, αν όχι ορθότερη, πλουσιότερη αντιπροσώπευση της κοινωνίας, όπως θα βγαίνει μετά τις πληγές του μνημονίου προς μια νέα ελπίδα για ανασυγκρότηση. Ας είμαστε, λοιπόν, σοφότεροι, με λιγότερα λόγια, με λιγότερες κραυγές, με λιγότερες μοχθηρές κραυγές εναντίον των πολιτικών αντιπάλων και πιο προσεκτικοί απέναντι στους πολίτες που μας παρακολουθούν.

Με αυτά τα λόγια θέλω και εγώ να σας ευχηθώ για τη Μεγάλη Εβδομάδα και για την κορύφωση της Αναστάσεως και ας ελπίσουμε ότι αυτή η ευκαιρία, η επαναλαμβανόμενη ενιαυσίως για την Ανάσταση, να είναι ένα βαθύτερο μήνυμα ελπίδας για τον ελληνικό λαό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρία Ζαρούλια, έχετε τον λόγο για δώδεκα λεπτά.

**ΕΛΕΝΗ ΖΑΡΟΥΛΙΑ:** Ευχαριστώ πολύ, κύριε Πρόεδρε.

Δεν μπορώ παρά να αρχίσω την ομιλία μου υπενθυμίζοντας στον ελληνικό λαό ότι έχουν περάσει τριάντα δύο ολόκληρες ημέρες αιχμαλωσίας των δυο Ελλήνων στρατιωτικών από τους Τούρκους.

Πριν αναφερθώ στο νομοσχέδιο, μιας και έχουμε μπει ήδη στον Απρίλιο, καλό θα ήτο να θυμίσουμε στον ελληνικό λαό τον διαχρονικό ρόλο των κομμουνιστών. Σαν χθες, 1η του Απρίλη 1955, ξεκίνησε ο εθνικοαπελευθερωτικός αγώνας των Κυπρίων, του οποίου χαρακτηριστικό ήτο η αυστηρή ενότητα του κυπριακού λαού, πλην φυσικά των μόνιμων υπηρετών της πλουτοκρατίας, των κομμουνιστών.

Ας δούμε τι είχε πει σχετικά τότε ο αείμνηστος Τάσσος Παπαδόπουλος, ο μετέπειτα Πρόεδρος της Κύπρου, που είπε το «ΟΧΙ» στο Σχέδιο Ανάν. Είχε πει: «Διατί, όμως, η ερυθρά ηγεσία αντιστρατεύεται τον αγώνα μας; Διότι εισέπραξε και εισπράττει τα βρετανικά αργύρια. Διότι ο Ζιαρτίδης και Σία έγιναν πράκτορες της Intelligence Service και επειδή εισέπραξαν τα βρετανικά αργύρια και επειδή ετέθησαν εις την υπηρεσία της Intelligence Service είχαν την αποκλειστικήν αποστολήν να ενταφιάσουν το Κυπριακόν.».

Για τον προδοτικό ρόλο των κομμουνιστών και ο Γεώργιος Γρίβας Διγενής είχε εκφραστεί με τα παρακάτω λόγια: «Είχαμε να αντιμετωπίσουμε τρεις εχθρούς: τους Βρετανούς, τους Τούρκους και τους κομμουνιστές. Ο μεγαλύτερός μου πονοκέφαλος ήτο οι κομμουνισταί.». Από τότε μέχρι σήμερα οι κομμουνιστές της Κύπρου, και όχι μόνο, δεν έχουν αλλάξει καθόλου. Αυτά για την ιστορία.

Ας έλθουμε όμως τώρα στο σήμερα και στο θέατρο του παραλόγου που παίζεται καθημερινά εδώ μέσα, σύμφωνα με αυτά που ακούμε από τα υπερχρεωμένα κόμματα του λεγόμενου «συνταγματικού τόξου». Έτσι, λοιπόν, τις προάλλες βγήκε από Βήματος η κ. Γεννηματά και ζήτησε διαφάνεια και έλεγχο των οικονομικών των κομμάτων. Ω, ποίο θράσος! Μνημείο θράσους, θα έλεγα.

Για την ιστορία να πούμε ότι το κόμμα του Λαϊκού Συνδέσμου - Χρυσή Αυγή έχει ελεγχθεί πάμπολλες φορές, παρ’ όλο που δεν έχει πάρει κανένα δάνειο από καμμία τράπεζα, δεν χρωστάει πουθενά και σε κανέναν, δεν διαχειρίζεται δημόσιο χρήμα, αφού η κρατική χρηματοδότηση έχει διακοπεί εδώ και κάτι χρόνια, πέντε χρόνια συγκεκριμένα, και ως εκ τούτου δεν τίθεται θέμα διασπάθισης δημόσιου χρήματος. Ευρέθη καθ’ όλα εντάξει το κόμμα της Χρυσής Αυγής.

Εμείς από την πλευρά μας έχουμε να θέσουμε ορισμένα ερωτήματα, μάλλον ρητορικά. Πριν από λίγο καιρό και συγκεκριμένα τον Νοέμβριο του 2017 διεξήχθη ένα συνέδριο από τον νεοϊδρυθέντα πολιτικό φορέα Κίνημα Αλλαγής. Μπορεί κάποιος να ενημερώσει τον ελληνικό λαό σχετικά με τις συνδρομές ή και εισφορές, οι οποίες εισπράχθηκαν, τι παραστατικό εκδόθηκε, κάτω από ποια επωνυμία και ποιο ΑΦΜ, από τη στιγμή που δεν υπήρχε καταστατικό, όπως προβλέπεται, του νέου αυτού πολιτικού φορέα και κατ’ επέκταση σε ποιο λογαριασμό κατατέθηκαν;

Για τα Πρακτικά, θα καταθέσω το σχετικό καταστατικό του Κινήματος Αλλαγής, το οποίο εξεδόθη τέσσερις μήνες μετά, τον Μάρτιο του 2017. Τι διαβάζουμε εδώ; «Κίνημα Αλλαγής: Αποφασίζονται σήμερα διακήρυξη, καταστατικό και σύμβολα».

Πότε έγινε το συνέδριο; Το 2017; Και τον Μάρτιο του 2018 έγινε το καταστατικό; Τι συμβαίνει εδώ πέρα; Τι έγιναν αυτά τα λεφτά;

(Στο σημείο αυτό η Βουλευτής κ. Ελένη Ζαρούλια καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, ζητάμε ενημέρωση σχετικά με την επιχορήγηση και τη διάθεση πόρων στον πολιτικό φορέα «Ελιά» στο πλαίσιο των ευρωεκλογών. Προβλέπεται βάσει του νόμου η επιχορήγηση κόμματος, το οποίο δεν συμμετείχε σε προγενέστερες εκλογές; Θα το καταθέσω και αυτό για τα Πρακτικά.

«Ελιά – Δημοκρατική Παράταξη: Προϋπολογισμός 2015. Χρηματοδότηση τακτική: 73.000 ευρώ. Χρηματοδότηση εκλογική: 172.000 ευρώ. Σύνολο εσόδων: 245.000 ευρώ.» Τι γίνεται; Γιατί συμβαίνουν όλα αυτά; Προβλέπονται; Είναι νόμιμα;

(Στο σημείο αυτό η Βουλευτής κ. Ελένη Ζαρούλια καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και κάτι τελευταίο. Όταν ελέγχθηκε το ΠΑΣΟΚ βρέθηκαν κάτι «λίγα» εκατομμύρια ευρώ σε ένα ντουλάπι, που κανένας δεν γνώριζε την ύπαρξή τους. Τι απέγιναν αυτά; Κατασχέθηκαν ή είμαστε ακόμα στην αναμονή; Γιατί από τη στιγμή που δεν ήταν σε θέση να τα δικαιολογήσει και χρωστάει και χρήματα αυτό το κόμμα του συνταγματικού τόξου, δεν θα έπρεπε αυτά να έχουν ήδη κατασχεθεί;

Θα σας διαβάσω το σχετικό δημοσίευμα από τις 21-1-2016 στη «REAL NEWS». Δεν το υιοθετώ, απλώς το καταθέτω στα Πρακτικά και ερωτώ αν θέλει κάποιος να ενημερώσει τον ελληνικό λαό τι κάνουν τα κόμματα του συνταγματικού τόξου.

«Αντιμέτωπα με κακουργηματικές κατηγορίες για ξέπλυμα βρώμικου χρήματος θα βρεθούν πολύ σύντομα πολλά κορυφαία στελέχη του ΠΑΣΟΚ, μετά από τον εντοπισμό του «μαύρου ταμείου» του κόμματος το οποίο ήταν τίγκα στα εκατομμύρια. Στη Χαριλάου Τρικούπη ορκωτοί λογιστές ανακάλυψαν το κρυφό ταμείο που «γέμιζε» από τις χορηγίες από τις μίζες. Σε χρηματοκιβώτιο βρέθηκε το μυθικό ποσό των 15 εκατομμυρίων ευρώ σε μετρητά!» Δηλαδή κάτι ψιλά.

«Το ταμείο αυτό ήταν μυστικό και το χειρίζονταν ο εκάστοτε πρόεδρος και έμπιστο στέλεχος της ηγεσίας του κόμματος, ενώ δεν βρέθηκε κανένα απολύτως παραστατικό που να δικαιολογεί τον πακτωλό μαύρου χρήματος.

Το «μαύρο ταμείο» λειτουργούσε με πρακτικές που παρέπεμπαν στο οργανωμένο έγκλημα και τις μαφιόζικες συμμορίες της Σικελίας. Ο θησαυρός που βρέθηκε στο ΠΑΣΟΚ αναμένεται να κατασχεθεί –δεν ξέρω αν κατασχέθηκε- από τις αρμόδιες υπηρεσίες, για την καταπολέμηση του μαύρου χρήματος.».

Έχουμε εγκληματική οργάνωση ΠΑΣΟΚ, λοιπόν, και δεν βλέπουμε να έχει ασκηθεί καμμία δίωξη.

(Στο σημείο αυτό η Βουλευτής κ. Ελένη Ζαρούλια καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ολοκληρώσω την αναφορά μου και θα τοποθετηθώ στη συνέχεια στις τροπολογίες λέγοντας ότι με κάθε τρόπο και μάλιστα παράνομο και άκρως αντιδημοκρατικό προσπαθείτε να φιμώσετε την τρίτη πολιτική δύναμη της χώρας, τον Λαϊκό Σύνδεσμο - Χρυσή Αυγή. Με το παραμικρό, μας κλείνετε τα μικρόφωνα, διαγράφετε τα λεγόμενά μας και τελευταία, για να μας τρομοκρατήσετε, μας κόβετε και από τον μισθό μας. Αυτό κατά τη στιγμή την οποία στο παρελθόν έχουν γίνει σημεία και τέρατα από άλλους Βουλευτές του συνταγματικού τόξου, που όμως δεν έχει επιβληθεί ποτέ καμμία ποινή σε κανέναν.

Θα σταχυολογήσω μόνο μερικά από αυτά που έχουν λεχθεί και δεν έχουν αντιμετωπιστεί με τον ανάλογο τρόπο.

Ο Γκιουλέκας από τη Νέα Δημοκρατία στις 20 Οκτωβρίου 2011 μεταξύ πολλών άλλων είχε πει: «Δεν ήταν προδοσία που ο ίδιος ο Πρωθυπουργός δυσφημούσε τη χώρα; Δεν ήταν προδοσία, όταν ο τότε Υπουργός Οικονομικών μιλούσε για «Τιτανικό», χαρακτηρίζοντας έτσι την εθνική μας οικονομία;».

Ο Παναγιώτης Καμμένος από τους Ανεξάρτητους Έλληνες στις 7 Ιουλίου 2012 ανάμεσα στα άλλα είχε πει το εξής: «Αλλά δεν παραγράφεται και άλλο ένα αδίκημα, το αδίκημα της εσχάτης προδοσίας, που, αν αποδειχθεί ότι τελικά ήταν μέρος του σχεδίου, θα κριθούν και θα κριθούν πολύ αυστηρά από τον ελληνικό λαό».

Ο Χατζηδάκης από τη Νέα Δημοκρατία στις 21 Μαΐου 2016 κατέληξε την ομιλία του λέγοντας: «Κινηθείτε εσείς ως Γερμανοτσολιάδες σήμερα».

Ο Καρατζαφέρης του ΛΑΟΣ στις 19 Ιουνίου 2011 μίλησε για μια αραβική παροιμία: «Άπαξ προδότης, πάντα προδότης».

Ο πολιτικός μπαμπάς του Τσίπρα, Αλαβάνος, είχε μιλήσει για Πλατεία Ταχρίρ.

Ο ίδιος δε ο Τσίπρας στις 30 Μαρτίου 2014 δήλωνε και μάλιστα κατηγορηματικά: «Είμαστε αποφασισμένοι και ακλόνητοι οι υπεύθυνοι γι’ αυτό το έγκλημα να κάτσουν στο σκαμνί».

Ο Δρίτσας στις 12 Φεβρουαρίου 2012 αναφέρθηκε σε φασιστικό εκβιασμό.

Εμείς σήμερα θα μπορούσαμε να πούμε, εάν βεβαίως υπήρχε ελευθερία του λόγου και δεν κινδυνεύαμε να φάμε καμμία ποινή, ότι τώρα εσείς κάνετε μαρξιστικό εκβιασμό. Όμως, ας όψεται η «δημοκρατία» του μπολσεβίκου Βούτση, η οποία εφαρμόζει την αρχή της συλλογικής ευθύνης, πράγμα που ισχύει μόνο σε ολοκληρωτικά και αυταρχικά καθεστώτα.

Ο Γεωργιάδης της Νέας Δημοκρατίας στις 15 Δεκεμβρίου 2016 είχε πει: «Δεν θα κρύβεσαι, ρε γαϊδούρι, πίσω από την ασυλία, θρασύδειλε, απατεώνα, παλιοψεύταρε Κρητίκαρε! Θα σου ξεριζώσω τα μουστάκια!».

Τέλος, στις 12 Φεβρουαρίου 2012 ο Βουλευτής του Κομμουνιστικού Κόμματος Ελλάδας Μαυρίκος εξφεντόνιζε το μνημόνιο προς το Προεδρείο.

Αυτά τα ολίγα, γιατί υπάρχουν κι άλλα.

Θα ήθελα να αναφερθώ στις τροπολογίες. Θα αναφερθώ στην τροπολογία με γενικό αριθμό 1548 και ειδικό αριθμό 36. Η παρούσα τροπολογία έρχεται σε άσχετο νομοσχέδιο κατά τη συνηθισμένη σας πλέον πρακτική. Όλες οι παράμετροι μιας συναλλαγής διαφημιστικής ενέργειας είναι γνωστές σε όλα τα εμπλεκόμενα μέρη. Υποτίθεται ότι ρυθμίζετε το θέμα των επιστροφών. Το μέσο ενημέρωσης είναι υποχρεωμένο να επιστρέψει σημαντικά ποσά σε διαφημιστικές εταιρείες στο τέλος κάθε χρονιάς με βάση τον τζίρο. Ακόμη κι αν δεν έχει υπογράψει σχετική συμφωνία, υπάρχει ένα εθιμικό δίκαιο. Αυτό –υποτίθεται- ότι είναι η πηγή της αδιαφάνειας ή μία από τις κυριότερες πηγές, μια πρακτική που εξυπηρέτησε στα παλιά χρόνια το μαύρο πολιτικό χρήμα.

Σε κάθε περίπτωση, παρά τις όποιες ίσως προσπάθειες βελτίωσης ενός κακού συστήματος, η Κυβέρνηση προσπαθεί στην ουσία να φτιάξει ένα δικό της τοπίο στα μέσα μαζικής ενημερώσεως, επιβάλλοντας τους δικούς της κανόνες και συμφέροντα, συντηρώντας συγκεκριμένα μιντιακά συμφέρονται. Αυτή την τροπολογία την καταψηφίζουμε.

Εύχομαι καλή Λαμπρή σε όλους τους χριστιανούς ορθόδοξους.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Ο Υφυπουργός κ. Σαντορινιός έχει τον λόγο για δέκα λεπτά.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Κυρίες και κύριοι συνάδελφοι, φέρνουμε, λοιπόν, την κύρωση και την τροποποίηση πέντε ευρωπαϊκών οδηγιών, οι οποίες έχουν ως σκοπό την αποτελεσματικότερη προστασία των ναυτικών σε περιπτώσεις ομαδικών απολύσεων, σύμφωνα με τις οποίες οι ναυτικοί θα έχουν ενεργό συμμετοχή στις διαδικασίες ενημέρωσης και διαβούλευσης σε επιχειρήσεις και ομίλους επιχειρήσεων κοινοτικής κλίμακας, στη διατήρηση δικαιωμάτων των ναυτικών σε περίπτωση μεταβιβάσεων των επιχειρήσεων, σε άρση υφιστάμενων εξαιρέσεων, όπως είναι οι αλιείς με το κομμάτι.

Αυτό το έχουμε περίπου ξεχάσει, αλλά είναι κάτι σημαντικό. Είναι κάποιοι άνθρωποι οι οποίοι δουλεύουν σε μεγάλα αλιευτικά σκάφη και οι οποίοι παίρνουν προμήθεια και μέχρι τώρα δεν υπήρχε καμμία προστασία γι’ αυτούς. Φέρνουμε ένα πλαίσιο προστασίας και γι’ αυτούς.

Και προφανώς φέρνουμε την αναμόρφωση του υφιστάμενου θεσμικού πλαισίου για τους ναυτικούς, λαμβάνοντας υπ’ όψιν τις αντικειμενικές ιδιαιτερότητες του ναυτικού επαγγέλματος, ώστε να απολαμβάνουν ίση μεταχείριση με τους υπόλοιπους εργαζόμενους.

Είπαμε, λοιπόν, ότι τροποποιείται η οδηγία 2008/94/ΕΚ. Είναι αυτό που είπαμε για τους αλιείς με το κομμάτι. Είναι άνθρωποι που ουσιαστικά μέχρι τώρα ήταν στην αφάνεια και δεν προστατεύονταν καθόλου.

Τροποποιείται η οδηγία 2009/38/ΕΚ με την οποία δίνεται το δικαίωμα στους ναυτικούς σε κοινοτικής κλίμακας επιχειρήσεις και ομίλους επιχειρήσεων να συμμετέχουν σε διαδικασίες ενημέρωσης και διαβούλευσης και ταυτόχρονα τους δίνεται η δυνατότητα και με νέες τεχνολογίες, προκειμένου να μπορούν κι από κει που κάνουν τη δουλειά τους, στη θάλασσα δηλαδή ή σε κάποια άλλα λιμάνια, να συμμετέχουν στις διαδικασίες αυτές.

Νομίζω ότι είναι πάρα πολύ σημαντικό ότι μπορούν να συμμετέχουν στην ειδική διαπραγματευτική ομάδα ή στο Ευρωπαϊκό Συμβούλιο Εργαζομένων της επιχείρησης και να ορίζουν αναπληρωτή ο οποίος μπορεί να είναι και από εκπροσώπους της ΠΝΟ.

Ποιο είναι, όμως, το πιο σημαντικό; Το πιο σημαντικό είναι η οδηγία 1998/59 για τη δημιουργία προστατευτικού πλαισίου σε περίπτωση ομαδικών απολύσεων ναυτικών. Μέχρι τώρα δεν υπήρχε κανένα προστατευτικό πλαίσιο για τις ομαδικές απολύσεις. Αυτές συνέβαιναν, αλλά δεν υπήρχε προστατευτικό πλαίσιο. Δεν είχαν δικαίωμα οι ναυτικοί να εκφράσουν άποψη επ’ αυτών.

Ποια είναι, όμως, η πραγματικότητα; Για να το πούμε κι αυτό. Η πραγματικότητα είναι ότι στη ναυτιλία έχουμε τις οργανικές συνθέσεις. Τι σημαίνει αυτό; Ότι πρέπει να διατηρείται στο πλοίο εκείνος ο αριθμός των ναυτικών με εκείνα τα προσόντα που απαιτούνται, σύμφωνα με τις διατάξεις της κείμενης νομοθεσίας για τη στελέχωση των πλοίων οι οποίες έχουν χαρακτήρα δημοσίου αναγκαστικού δικαίου. Κι αυτό διατηρείται.

Κι επειδή υπάρχει η αμφισβήτηση που βάζει ο κ. Αθανασίου συνεχώς για το άρθρο 11, σας είχα πει και στην επιτροπή, κύριε Αθανασίου, ότι επιτάσσονται από διεθνή και ενωσιακά όργανα τέτοιου είδους προστατευτικές διατάξεις και ως εκ τούτου δεν υπάρχει καμμία ασυμβατότητα με το ενωσιακό δίκαιο, ιδιαίτερα για την παράγραφο 2 που αναφέρονται ειδικότερα οι οργανικές συνθέσεις.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν χρειαζόταν.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Καλό είναι να υπάρχει, για να διασφαλίζεται ότι οι οργανικές συνθέσεις θα πρέπει να είναι στο πλαίσιο και αυτής της νομοθεσίας.

Κι επειδή αναφέρθηκε ο κ. Πλακιωτάκης στην επιτροπή -δεν ξέρω αν αναφέρθηκε και σήμερα- για το Συμβούλιο Εμπορικού Ναυτικού και μας είπε ότι δεν είναι τριμερές όργανο, το είπαμε και στην επιτροπή, το Ναυτικό Επιμελητήριο Ελλάδος είναι το πλέον αντιπροσωπευτικό όργανο όλων των πλοιοκτητών και εφοπλιστών.

Και για του λόγου το αληθές, καταθέτω στα Πρακτικά τον αναγκαστικό νόμο, τον ν.191/1936, που στο άρθρο 5 τι λέει; Λέει ότι τα μέλη του επιμελητηρίου διακρίνονται σε τρεις κατηγορίες –κάνω λίγο ελεύθερη μετάφραση, γιατί είναι στην καθαρεύουσα- της φορτηγού ναυτιλίας, της επιβατηγού ναυτιλίας, της ιστιοφόρου ναυτιλίας.

Άρα τους εκπροσωπεί όλους, περισσότερους από αυτούς που εκπροσωπεί και η «3Ε».

**ΑΝΔΡΕΑΣ ΛΟΒΕΡΔΟΣ:** Πώς το λέει στην καθαρεύουσα, κύριε Υπουργέ;

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Θα το διαβάσετε από την κατάθεσή μου στα Πρακτικά, κύριε Λοβέρδο.

(Στο σημείο αυτό ο Υφυπουργός Ναυτιλίας και Νησιωτικής Πολιτικής κ. Νεκτάριος Σαντορινιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα υπάρχει προστατευτικό πλαίσιο και αυτό διασφαλίζεται από το Συμβούλιο Εμπορικού Ναυτικού, το οποίο είναι τριμερές όργανο.

Και για να κλείσω με αυτό το θέμα, πρέπει να σημειώσουμε μερικά πράγματα τα οποία αναφέρθηκαν και από τους φορείς.

Να σημειώσουμε, λοιπόν, ότι τα πλοία που εκτελούν δρομολογιακούς πλόες διέπονται από ένα συγκεκριμένο πλαίσιο δραστηριοποίησης με μία, επίσης, οριοθετημένη περίοδο και έναν οριοθετημένο τρόπο που εκτελούνται τα δρομολόγια, σύμφωνα με εγκεκριμένο πρόγραμμα συγκεκριμένης διάρκειας, τα οποία είναι γνωστά και αποδεκτά μεταξύ των συμβαλλομένων.

Επομένως οι ρυθμίσεις εξαίρεσης έχουν λάβει υπ’ όψιν τους το πλαίσιο αυτό καθώς και την εποχικότητα του δικτύου, που συμπεριλαμβάνει και την εκτέλεση εργασιών ετήσιας επιθεώρησης και συντήρησης, καθώς και τυχόν αποδρομολογήσεις πλοίων, προκειμένου να δραστηριοποιηθούν διεθνώς.

Επίσης, και για τα πλοία διεθνών πλόων απολύσεις που γίνονται στο πλαίσιο βλάβης, τακτικής ή έκτακτης επιθεώρησης, ανικανότητας του πλοίου προς πλου, καθώς και πώλησης αυτού, κατά την οποία διατηρείται η προστασία των δικαιωμάτων των ναυτικών, θεωρείται ότι εμπίπτουν στο πεδίο των εξαιρέσεων αυτού του νομοσχεδίου.

Είναι προφανές, επίσης, ότι για τα τουριστικά πλοία, που λόγω του σκοπού τους δραστηριοποιούνται σε συγκεκριμένη χρονική περίοδο καθώς και για αυτά για τα οποία ισχύουν οι όροι εργασίας τουριστικών πλοίων είναι ομοίως γνωστές οι συνθήκες οργάνωσης εργασιακών σχέσεων και επομένως και αυτά εμπίπτουν στις εν λόγω εξαιρέσεις.

Επειδή πολύς λόγος έγινε για τη συμμόρφωση, νομίζω ότι με τις αλλαγές που έγιναν στο άρθρο 8 και στο άρθρο 27 διορθώθηκε αυτό το πρόβλημα που υπήρχε και προφανώς, δίνεται αναδρομική ισχύ στις ρυθμίσεις, γιατί έτσι πρέπει να γίνει από το κοινοτικό δίκαιο. Όμως, είναι προφανές ότι η αναδρομικότητα δεν μπορεί να καταλαμβάνει ήδη διενεργηθέντες ελέγχους ούτε να αφορά στην επιβολή κυρώσεων εκ του συνόλου των διατάξεων του πρώτου μέρους αυτού του νομοσχεδίου.

Να προχωρήσουμε, λοιπόν, λίγο παρακάτω στις άλλες διατάξεις, γιατί δεν θέλω να καταχραστώ τον χρόνο.

Νομίζω ότι έγινε σαφές ότι η διάταξη του άρθρου 14 για την τροποποίηση του τρόπου με τον οποίο δίνεται το επίδομα σίτισης στους φοιτητές των ΑΕΝ είναι κάτι το οποίο βελτιώνει την κατάσταση, διότι δίνει σε όλους τους φοιτητές των ΑΕΝ το επίδομα. Και όταν λέω «σε όλους», εννοώ σε όλους, γιατί άκουσα την ένσταση ότι βάζουμε θέματα επίδοσης αυτών των φοιτητών. Ζητάμε να έχουν περάσει τα μισά μαθήματα. Τι ζητάμε; Κάτι φοβερό; Να έχουν περάσει τα μισά μαθήματα, να μην είναι τουρίστες δηλαδή στην ΑΕΝ, για να μπορέσουν να πάρουν το επίδομα. Είναι κάτι παράλογο αυτό; Δεν το καταλαβαίνω.

Τώρα, σε ό,τι έχει να κάνει με τη Ρυθμιστική Αρχή Λιμένων, νομίζω ότι στις περισσότερες διατάξεις συμφωνεί η πλειοψηφία των κομμάτων. Διεγράφη η παράγραφος 5.

Μιλάμε για δύο ή τρία στελέχη του Λιμενικού Σώματος, τα οποία θα αποτελούν και τον σύνδεσμο –αν θέλετε- της ΡΑΛ, της Ρυθμιστικής Αρχής Λιμένων με το Λιμενικό Σώμα.

**ΑΝΔΡΕΑΣ ΛΟΒΕΡΔΟΣ:** Για την παράγραφο 4 μιλάτε;

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Για την παράγραφο 4 μιλάω.

Αυτά, επειδή είναι στρατιωτικό προσωπικό, δεν μπορούν να μπουν στην κινητικότητα. Δεν υπάρχει άλλος τρόπος εκτός της νομοθετικής ρύθμισης. Και καταλαβαίνω την αγωνία να μην λείψει το προσωπικό από τα λιμεναρχεία, αλλά το ρώτησα και στην επιτροπή: Τώρα θυμηθήκατε τα λιμεναρχεία;

Όταν το προσωπικό των λιμεναρχείων ήταν στο 50% της σύνθεσης και σήμερα είναι στο 95%, σήμερα θυμηθήκατε τα λιμεναρχεία; Εντάξει! Να ξέρουμε λίγο και τι λέμε και να ξέρουμε και την ιστορία μας.

**ΑΝΔΡΕΑΣ ΛΟΒΕΡΔΟΣ:** Για το νομικό θέμα που έβαλε η Διεύθυνση Επιστημονικών Μελετών και που το είπα και εγώ;

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Νομίζω ότι αυτό που είναι σαφές είναι ότι για να μπορέσουμε να αποσπάσουμε προσωπικό από το Λιμενικό Σώμα, δεν υπάρχει άλλος τρόπος πέραν της νομοθετικής ρύθμισης, διότι είναι στρατιωτικό προσωπικό.

**ΓΕΩΡΓΙΟΣ ΑΜΥΡΑΣ:** Άρα δεν το αποσύρετε;

**ΑΝΔΡΕΑΣ ΛΟΒΕΡΔΟΣ:** Το αποσύρετε;

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Δεν αποσύρεται. Όχι.

Σε ό,τι έχει να κάνει με το ΤΑΛΣ, νομίζω ότι σας απάντησε ο Υπουργός. Οπότε συνεχίζω.

Στο άρθρο 17 απαλείφεται η προϋπόθεση το πλοίο αναψυχής να έχει μεταφορική ικανότητα άνω των δώδεκα ατόμων, προκειμένου να κάνει εκτέλεση σύμβασης ναύλωσης, στην οποία ο τόπος παράδοσης και ο τόπος επαναπαράδοσης να βρίσκονται στην ελληνική επικράτεια. Δεν έχει να κάνει με την ασφάλεια του πλοίου. Είναι ξεκάθαρο. Καμμία σχέση με την ασφάλεια του πλοίου. Τι γινόταν τώρα; Εάν δεν είχε τη δυνατότητα να έχει πρωτόκολλο δώδεκα ατόμων, δεν μπορούσε να γίνει σύμβαση ναύλωσης. Αυτό και μόνο. Δεν μπορώ να καταλάβω πώς μπλέκεται αυτό το πράγμα.

Για τα πιστοποιητικά νηογνωμόνων νομίζω ότι δεν υπάρχει αντίρρηση.

Πάμε τώρα στις πανελλήνιες εξετάσεις, για να κλείνω σιγά σιγά. Για τις πανελλήνιες εξετάσεις το είπαμε και πριν. Στην Αστυνομία υπάρχει η Σχολή Αστυφυλάκων και η Σχολή Αξιωματικών. Ενδιάμεσα υπάρχει Σχολή Υπαξιωματικών, η οποία όμως δεν παίρνει από τις πανελλήνιες, παίρνει από τους αστυφύλακες, οι οποίοι μετά από κάποιο χρονικό διάστημα και με κάποιες εξετάσεις γίνονται υπαξιωματικοί. Τον ίδιο ακριβώς τρόπο φέρνουμε και εμείς εδώ πέρα. Δεν τίθεται κανένα ζήτημα να καταργείται τρίτη σχολή. Μα, δεν υπάρχει πουθενά, σε κανένα άλλο Σώμα τρίτη σχολή, για να βάλουμε εμείς τρεις σχολές στις πανελλήνιες. Νομίζω ότι είναι υπερβολικό.

Νομίζω ότι καλύφθηκαν τα περισσότερα. Να διευκρινίσω και πάλι κάτι για το άρθρο 24, γιατί είχε εκφράσει τις αντιρρήσεις του ο κ. Αμυράς. Νομίζω ότι ήταν σαφείς οι διευκρινίσεις που έδωσα στην επιτροπή, αλλά να τις δώσω και εδώ.

Το άρθρο 157 του Κ.Δ.Ν.Δ. ήταν το μόνο το οποίο αντιμετώπιζε περιβαλλοντικά ζητήματα.

**ΓΕΩΡΓΙΟΣ ΑΜΥΡΑΣ:** Τότε;

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Τότε, το 1973. Ουσιαστικά έκτοτε έγινε το προεδρικό διάταγμα 55/1998 και με βάση αυτό επεβλήθη και το μεγάλο πρόστιμο του 1.200.000 ευρώ περίπου για το «ΑΓΙΑ ΖΩΝΗ».

Άρα, δεν υπάρχει κανένας λόγος να υπάρχει αυτή η πρόβλεψη σε αυτό το άρθρο. Τι είναι αυτά τα ποσά από 50 ευρώ έως 60.000 ευρώ; Είναι ποσά προστίμων τα οποία περιέχονται στους γενικούς κανονισμούς λιμένων και τα οποία θα εξειδικευθούν ανά παράβαση σε κάθε έναν από τους ειδικούς και γενικούς κανονισμούς λιμένων. Επομένως νομίζω ότι δεν υπάρχει κανένας λόγος να μην ψηφίσετε και αυτό το άρθρο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, κλείνω.

Πιστεύω ότι πραγματικά είναι ένα νομοσχέδιο το οποίο φέρνει ένα ουσιαστικό προστατευτικό πλαίσιο για τους ναυτικούς μας, σε αντίθεση με ό,τι ακούστηκε. Επειδή αναγράφεται ο όρος «ομαδικές απολύσεις», δεν σημαίνει ότι φέρνουμε ομαδικές απολύσεις. Φέρνουμε προστατευτικό πλαίσιο για τις ομαδικές απολύσεις. Νομίζω ότι γίνονται και κάποιες σημαντικές βελτιώσεις στις λοιπές διατάξεις, οι οποίες θα διευκολύνουν και το yachting και το Λιμενικό Σώμα.

Ευχαριστώ πολύ. Να είστε καλά.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Υπουργέ.

Προχωρούμε με τη διαδικασία της δευτερολογίας των εισηγητών και των ειδικών αγορητών.

Κύριε Συρμαλένιο, έχετε τον λόγο πρώτος για πέντε λεπτά.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Θα κάνω δύο επισημάνσεις. Η πρώτη επισήμανση αφορά την αντιπαραβολή δύο τοποθετήσεων, από τη μια πλευρά του κ. Κεφαλογιάννη ως Κοινοβουλευτικού Εκπροσώπου της Νέας Δημοκρατίας και από την άλλη της κ. Μανωλάκου ως εισηγήτριας του ΚΚΕ.

Τι θέλω να πω με αυτό; Θέλω να πω ότι ακούγοντας και τους δύο σε σχέση με το θέμα της προστασίας των ναυτικών, καταλαβαίνει κανείς γιατί το νομοσχέδιο κινείται στη σωστή κατεύθυνση. Και τι εννοώ; Ο μεν κ. Κεφαλογιάννης μίλησε για ανταγωνιστικότητα της ναυτιλίας που κατά την άποψή του δεν διασφαλίζεται, ειδικά με τις διατάξεις του άρθρου 11, που δεν θίγεται το πλαίσιο για τις οργανικές συνθέσεις, άρα δεν τίθεται κανένα ζήτημα εκεί ομαδικών απολύσεων, όπως δεν τίθεται και στα υπόλοιπα τα οποία έχουν λεχθεί. Από την άλλη πλευρά, η κ. Μανωλάκου λέει «καταργείται τελείως το προστατευτικό πλαίσιο και πάμε σε ομαδικές απολύσεις». Τι από τα δύο τελικά ισχύει; Για να καταλάβουμε.

**ΔΙΑΜΑΝΤΩ ΜΑΝΩΛΑΚΟΥ:** Νομιμοποιείται το παράνομο που ισχύει σήμερα.

**ΝΙΚΟΛΑΟΣ ΣΥΡΜΑΛΕΝΙΟΣ:** Άρα είμαστε στη σωστή κατεύθυνση. Αυτό θέλω να πω.

Η δεύτερη επισήμανση αφορά τον κ. Λοβέρδο που έχει φύγει τώρα, αλλά εν πάση περιπτώσει ακούγεται. Η τοποθέτησή του εμένα μου έδειξε ότι είχε τρομερό άγχος να κρατήσει τη Δημοκρατική Συμπαράταξη σε μια στάση πίσω ακριβώς από τη στάση του κ. Μητσοτάκη. Φοβάται δηλαδή, με όσα είπε ο κ. Λοβέρδος σήμερα και με όσα ακούγονται στον δημόσιο πολιτικό διάλογο και για το Σύνταγμα, αλλά και για μια σειρά άλλα θέματα, ότι πιθανόν κάποιοι μέσα στη Δημοκρατική Συμπαράταξη θέλουν να μετακινηθούν και προς άλλες κατευθύνσεις ή εν πάση περιπτώσει, να κρατήσουν μια ουδετερότητα, όπως θεωρητικά μέχρι σήμερα είχε ειπωθεί και από το Συνέδριο της Δημοκρατικής Συμπαράταξης. Αυτό ήθελα να επισημάνω.

Και κλείνω λέγοντας δύο λόγια για τις δυο τροπολογίες, μόνο επειδή δεν ακούστηκαν.

Η μια τροπολογία αφορά το θέμα των κατασκηνώσεων των παιδιών όσων ανήκουν στον «Οίκο του Ναύτη», όπου εκεί θα καθορίζονται με υπουργική απόφαση οι πιστώσεις που θα δίδονται και το ημερήσιο τροφείο που θα δίδεται για τις κατασκηνώσεις των παιδιών. Και επίσης, θα καθορίζεται ότι για τις ιδιωτικές κατασκηνώσεις το ύψος της δαπάνης κατ’ άτομο θα είναι αυτό που εφαρμόζεται και καθορίζεται από τα τέκνα ασφαλισμένων των οργανισμών Αρμοδιότητας Γενικής Γραμματείας Κοινωνικών Ασφαλίσεων, κάτι το οποίο ξεπερνάει ένα δημόσιο διαγωνισμό, ο οποίος καθυστερούσε τις τελικές αποφάσεις.

Το δεύτερο έχει να κάνει με την τροπολογία του κ. Δρίτσα και άλλων συναδέλφων, τη μεταφορά αστικών στερεών αποβλήτων από μικρά νησιά μέσω πλοίων υπό προϋποθέσεις. Και εδώ ξεκαθαρίζεται ότι, όταν δεν έχουν γίνει υποδομές από τα τοπικά σχέδια των φορέων διαχείρισης απορριμμάτων και από τα περιφερειακά σχέδια διαχείρισης απορριμμάτων, όταν δεν έχουν ολοκληρωθεί αυτές οι υποδομές, τότε να υπάρχει η δυνατότητα, διασφαλίζοντας την ασφάλεια της ναυσιπλοΐας και την απόλυτη προστασία του περιβάλλοντος μέσα σε κλειστούς χώρους και με συγκεκριμένες προϋποθέσεις, να μπορούν να μεταφέρονται αυτά τα αστικά σύμμεικτα για όση περίοδο –επαναλαμβάνω- δεν υπάρχουν αυτές οι υποδομές, σε πλοία μαζί με επιβάτες.

Αυτές ήταν οι δυο τροπολογίες.

Και σε ό,τι αφορά την τροπολογία του κ. Πάλλη, θέλω να κάνω απλώς μια προσθήκη ότι για πρώτη φορά, επί των ημερών αυτής της Κυβέρνησης, πληρώθηκαν τα χρωστούμενα σε ναυτικούς και τώρα πληρώνονται και σε αυτούς τους εργαζόμενους, σε αυτές τις εταιρείες στη στεριά, που δεν είχαν συμπεριληφθεί, για πρώτη φορά πληρώθηκαν ναυτικοί από εταιρεία, η οποία είχε τεθεί σε πτώχευση και σε έκπτωση από τις γραμμές που είχε.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ σας ευχαριστώ.

Εάν κατάλαβα καλά, κύριε Συρμαλένιε, επειδή απέχει και δεν είναι εδώ ο κ. Λοβέρδος, η εκτίμηση είναι προσωπική δική σας. Διότι εάν ήταν εδώ, ασφαλώς θα έπαιρνε τον λόγο και θα απαντούσε σε αυτό που είπατε.

**ΝΙΚΟΛΑΟΣ ΣΥΡΜΑΛΕΝΙΟΣ:** Μια εκτίμηση κάνω.

**ΠΡΟΕΔΡΕΥΩΝ (Δημήτριος Κρεμαστινός):** Ακριβώς.

Δεν σημαίνει, δηλαδή, ότι ένα κόμμα ακολουθεί ένα άλλο κόμμα. Απλώς ερμηνεύετε εσείς κατά το δοκούν, κατά την άποψή σας, εν πάση περιπτώσει.

**ΝΙΚΟΛΑΟΣ ΣΥΡΜΑΛΕΝΙΟΣ:** Τα μεταφέρετε εσείς.

**ΠΡΟΕΔΡΕΥΩΝ (Δημήτριος Κρεμαστινός):** Ακριβώς. Άλλωστε, εδώ είναι ο κ. Καρράς να το σχολιάσει.

Κύριε Αθανασίου, βλέπω έχετε μιλήσει είκοσι έξι λεπτά στην πρωτολογία σας. Σωστά;

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι, κύριε Πρόεδρε. Θα τοποθετηθώ πολύ γρήγορα.

**ΠΡΟΕΔΡΕΥΩΝ (Δημήτριος Κρεμαστινός):** Θα σας δώσω το πολύ δύο-τρία λεπτά.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Θα ήθελα να κάνω μερικές επισημάνσεις εν όψει αυτών που ακούστηκε, κατ’ αρχάς στον κ. Ξυδάκη. Ο κ. Ξυδάκης είπε ότι έστω κι όταν υπάρχουν διαφορετικές απόψεις μεταξύ των κομμάτων, πρέπει να απευθυνόμαστε στους άλλους με ευπρέπεια και να ανεβάζουμε το πολιτικό επίπεδο της Βουλής. Καμμία αντίρρηση κι αυτό είναι μια πάγια θέση του κόμματός μας.

Όμως, θα ήθελα να του πω ότι καλά θα είναι να διαβάσει τη «Βίβλο της ντροπής» -έτσι ονομάζεται-, την οποία εξέδωσε ο ΣΥΡΙΖΑ τον Ιούνιο του 2014, όπου εκεί γίνεται μεγάλη κριτική σε νομοθετήματα τα οποία πήραμε, τα οποία ήταν τα περισσότερα μνημονιακά και σωστά κατά κανόνα -όχι όλα βέβαια- με την έννοια της βαρύτητας και των επιπτώσεων που είχαν στις οικονομικά αδύναμες τάξεις. Ήρθε μετά ο ΣΥΡΙΖΑ και πήρε πολύ χειρότερα μέτρα, ξεπερνώντας ακόμα σε προπαγάνδα και τον περίφημο Τσε Ποτά, τον Υπουργό Προπαγάνδας του Μάο Τσε Τουνγκ.

Όσον αφορά για τις τροπολογίες που είπε ο κ. Κουρουμπλής, κι εγώ συμφωνώ ότι δεν πρέπει να έρχονται σε άσχετα νομοθετήματα. Είναι μια πάγια θέση μου, την οποία έχω πει κατ’ επανάληψη. Να θυμίσω τα άρθρα 74 παράγραφος 5 του Συντάγματος και το 88 του Κανονισμού της Βουλής, από τα οποία προκύπτει ότι δεν μπορεί να κατατίθενται οι τροπολογίες σε άσχετα νομοθετήματα. Είναι μια πάγια αρχή. Δυστυχώς, όμως, δεν τηρήθηκε απ’ όλες τις προηγούμενες κυβερνήσεις κατά ένα μέτρο, αλλά έγινε μεγάλη κατάχρηση όσον αφορά τώρα αυτή την Κυβέρνηση. Και λέει ο Κανονισμός ότι, αν υπάρχει αμφισβήτηση εάν μια διάταξη, μια τροπολογία έχει σχέση με το νομοθέτημα, αποφασίζει η Βουλή με πλειοψηφία του 1/10.

Πάμε τώρα στο ναυτιλιακό συνάλλαγμα για το οποίο είπε ο κ. Κουρουμπλής. Το ναυτιλιακό συνάλλαγμα το πήρατε, κύριε Υπουργέ, στα 13 δισεκατομμύρια ευρώ και το μειώσατε στα 7 δισεκατομμύρια ευρώ. Μόνο στο τέλος του 2017 το ανεβάσατε κατά 1 δισεκατομμύριο, το πήγατε στα 8 δισεκατομμύρια. Για να ξέρουμε τι λέμε.

Όσον αφορά τώρα το πλοίο για τα Κύθηρα, πράγματι υπήρχε μια άγονη γραμμή. Υπήρχε πολιτική τότε κοινωνική της κυβέρνησης Νέας Δημοκρατίας να ενισχύονται τα μικρά νησιά. Ανανέωσε τη σύμβαση αυτή -το είπα αυτό πριν, διακόπτοντας τον κ. Κουρουμπλή- και ο κ. Δρίτσας -νομίζω πολύ καλά έκανε- και ο κ. Βαρβιτσιώτης. Ποιο είναι το πρόβλημα;

Όσον αφορά το προσωπικό που υπηρετούσε στη Μυτιλήνη, το 2015 σας παραδώσαμε περίπου εκατόν είκοσι οργανικές θέσεις και στη συνέχεια είχαν προγραμματιστεί αρχές του 2015, λόγω της μεταναστευτικής κρίσης, στους εκατόν εβδομήντα. Πράγματι, όμως, σήμερα δεν είναι εκατόν εβδομήντα. Είναι εκατόν ενενήντα οκτώ. Έχετε αυξήσει τον αριθμό και είναι λογικό αυτό, λόγω του ότι έχουν πυκνώσει πάρα πολύ οι ροές από την Τουρκία, από τους διακινητές, όσον αφορά το μεταναστευτικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κάτι τελευταίο θα ήθελα να πω για την παράγραφο 6. Πράγματι, κύριε Υπουργέ, η διάταξη αφορά αυτό που είπατε. Αναφέρομαι στο άρθρο 124 του νομοθετήματος και στο 157 του Κώδικα Δημοσίου Ναυτικού Δικαίου, το οποίο καταργείται εξ ολοκλήρου. Θα μπορούσα να συμφωνήσω κι εγώ ότι αυτό αφορούσε τους γενικούς και ειδικούς κανονισμούς των λιμένων, αλλά μια προσεκτική ανάγνωση προκύπτει γιατί την καταργήσατε. Πρέπει να τη διαβάσω να το ακούσουν και οι Βουλευτές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Στην παράγραφο 6 του άρθρου 157 κατά λέξη λέγεται:

«Επί σοβαρών περιπτώσεων ρυπάνσεως διά πετρελαίου υπό πλοίων των χωρικών υδάτων, λιμένων και ακτών ο Υπουργός έχει δικαίωμα επιβολής προστίμου μέχρι ποσού 50 εκατομμυρίων ευρώ». Άρα λοιπόν έχουμε μια ειδική διάταξη στους γενικούς και ειδικούς κανονισμούς, που εξυπηρετούσε κάποιο σκοπό. Συνεπώς θα έπρεπε να μην καταργηθεί η διάταξη αυτή. Δεν βλέπω τον λόγο που καταργήθηκε.

Θα ήθελα να κάνω μια ευχή προς την Κυβέρνηση. Τα νησιά μας μαστίζονται και ακούω τώρα πως θα ανέβουν οι αντικειμενικές αξίες, λόγω της οικονομικής κρίσης, αλλά και ειδικότερα της προσφυγικής. Καλό θα είναι, κύριε Υπουργέ, να μεταφέρετε στην ηγεσία του Υπουργείου Οικονομικών -ούτως ώστε να μην ανέβουν οι αντικειμενικές αξίες στα νησιά- τα προβλήματα, τα οποία αντιμετωπίζουμε. Βλέπετε πως έχει πέσει και ο τουρισμός.

Για τις τροπολογίες, θα μιλήσουμε ξεχωριστά για κάθε μία όταν ψηφίζουμε.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Τον λόγο έχει ο κ. Καρράς για πέντε λεπτά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Με την άδειά σας από τη θέση μου.

Κατ’ αρχάς, αν και σήμερα μιλάμε για νομοθέτημα του Υπουργείου Ναυτιλίας, το οποίο έχει επίπτωση στα εργασιακά κυρίως και στην οργάνωση της ναυτιλίας, είμαι αναγκασμένος να σχολιάσω την τοποθέτηση του συναδέλφου κ. Συρμαλένιου, τον οποίο παρακολούθησα. Έβγαλε συμπέρασμα ότι υπάρχει ένα κλείσιμο ματιού ή κάτι διαφορετικό από τον συνάδελφο μου, κ. Λοβέρδο, καθώς και η έκφραση μιας αγωνίας. Εγώ τουλάχιστον δεν εισέπραξα αυτό το συμπέρασμα.

Αντίθετα, για να μην καταχρώμαι τον χρόνο, θα πρέπει να πω τούτο: Eίμαι εξ εκείνων, ο οποίος προσήλθα κι εγώ στο Κίνημα Αλλαγής για να δημιουργήσουμε μια κεντρώα προοδευτική παράταξη, η οποία δεν θα έχει σχέση αυτή ούτε προς τα Δεξιά ούτε ιδιαίτερα προς τα Αριστερά, να εκφράζει σοσιαλιστικές αρχές, προοδευτικές και τις αρχές του κοινωνικού κράτους και του μέσου Έλληνα. Αν αυτό ο αγαπητός κ. Συρμαλένιος το αντιλαμβάνεται αλλιώς, δεν φταίω εγώ ούτε ο κ. Λοβέρδος.

Πάμε τώρα στο ζήτημα της νομοθεσίας, το οποίο μας απασχολεί. Δεν έχω μιλήσει καθόλου, κύριε Πρόεδρε, σε σχέση με τις τροπολογίες. Θέλω να αναφερθώ πρώτα από όλα στις τροπολογίες των συναδέλφων Βουλευτών. Έχω να πω τούτο και θα είμαι επιγραμματικός. Η τροπολογία για τις κατασκηνώσεις των παιδιών των ναυτικών του κ. Καματερού πρέπει να μας βρει σύμφωνους. Η τροπολογία του κ. Πάλλη αν και ταλαιπωρήθηκε λιγάκι και δεν κατανοήσαμε την πρόθεση στο ξεκίνημα της, θα μας βρει σύμφωνους.

Δυστυχώς, όμως, βλέπω έναν μείζον θέμα, να έρχεται με την τροπολογία του κ. Δρίτσα, που είναι τα αστικά απόβλητα και η μεταφορά τους από τα νησιά. Αναφερόμεθα πλέον φωτογραφικά στην Αίγινα και στο Αγκίστρι και δεν πρέπει να λησμονούμε το πρόβλημα που είχαν το καλοκαίρι. Υπήρχε ο χρόνος και για την Κυβέρνηση και για την τοπική αυτοδιοίκηση πρώτου και δευτέρου βαθμού να αντιμετωπίσει το ζήτημα αυτό στην διάρκεια του χειμώνα.

Βλέπω, λοιπόν, ότι αφέθηκε την τελευταία στιγμή και -συγχωρέστε με, κύριε Υπουργέ- νομίζω ότι η τροπολογία εκπορεύτηκε από το Υπουργείο και όχι από του συναδέλφους Βουλευτές που την κατέθεσαν. Δεν θέλω απάντηση σε αυτό, είναι δικό μου συμπέρασμα. Δεν με βρίσκει σύμφωνο και θα επιφυλαχθώ με «παρών». Και γιατί; Έχει και μια ουρά η τροπολογία. Την είδατε; Την προσέξατε; Μιλάει και για επιδοτήσεις στην δεύτερη παράγραφο. Να διαγραφεί η δεύτερη παράγραφος -δείτε το-, καθώς κάνει αναφορά στην νησιωτικότητα και στο Σύνταγμα. Διαγράψτε τη δεύτερη παράγραφο και εμείς θα την ψηφίσουμε. Δεν θέλω, όμως, να ανοίξει κερκόπορτα, με τροπολογίες αυτής της μορφής, γιατί καταλαβαίνω την αγωνία στα μικρά νησιά να ενισχυθούν οι πλοιοκτήτες που θα μεταφέρουν τα απορριμματοφόρα, αλλά θέλω να είναι μέσα σε μια ευρύτερη στρατηγική και όχι να είναι σε μια μεμονωμένη. Διαγράψτε, λοιπόν, τις επιδοτήσεις και εδώ είμαστε να την ψηφίσουμε.

Πάμε στα επόμενα, στις υπουργικές τροπολογίες, τις οποίες εγώ τις θεωρώ σημαντικές, αλλά ποτέ δεν δίδεται, κύριε Πρόεδρε, σε πάγιο νομοθέτημα χρόνος να τις αναλύσουμε και να μιλήσουμε επί της ουσίας. Θα σταθώ, λοιπόν, στην τροπολογία του κ. Πολάκη: Παράταση της θητείας των επικουρικών γιατρών. Εφόσον δεν εξαιρείται κανείς, όπως διευκρινίσατε, είμαστε θετικοί για να μπορέσει να λειτουργήσει και το σύστημα υγείας. Διότι, διαφορετικά αν μείνουμε στο που θα βρούμε γιατρούς, φοβάμαι ότι λόγω και της μετανάστευσης των γιατρών η οποία είναι ραγδαία το τελευταίο διάστημα, δεν θα βρίσκουμε γιατρούς για τους οποίους έχουμε επενδύσει μεγάλο κόστος και οι οικογένειες και το κράτος. Επομένως, λοιπόν, είμαστε θετικοί σε αυτό.

Στη συνέχεια, εκείνη η τροπολογία που δεν αντιλαμβάνομαι -του ιδίου Υπουργείου, του κ. Πολάκη- είναι η δεύτερη, την οποία μπορώ να πω ότι την κρίνω και περιττή. Γιατί το λέω αυτό; Προβλέπει τον συμψηφισμό των εκατέρωθεν οφειλών, ο πάγιος νόμος δημοσίου λογιστικού. Αν τον ανοίξουμε, το προβλέπει κι αυτό.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Κύριε συνάδελφε …

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** To προβλέπει, κύριε Καμμένε.

Δεύτερον. Σχετικά με τις δαπάνες για προμήθειες και υπηρεσίες των νοσοκομείων, καλώς μεν κατ’ αρχάς παρατείνεται η προθεσμία, αλλά εγώ το συνδέω στη σκέψη μου και με την τρίτη αξιολόγηση, επειδή η Κυβέρνηση μας είχε πει το 2016 ότι θεωρούνται νόμιμες οι δαπάνες που πραγματοποιήθηκαν από 1η Ιανουαρίου του 2015 έως 30 Οκτωβρίου του 2016. Έχουμε, λοιπόν, μια μορφή δαπανών η οποία πρέπει να πληρωθεί, χωρίς όμως να έχουν την πλήρη νομιμότητα. Συνεπώς, ως προς την τροπολογία αυτή θα ψηφίσουμε «παρών».

Για να ολοκληρώσω, θα πω ότι υπάρχει κάτι θετικό μεν στην τροπολογία 1549/37, αλλά με ξενίζει το εξής: Προ μηνών εισήχθη με προεδρικό διάταγμα ο οργανισμός του Υπουργείου Εμπορικής Ναυτιλίας. Ή είχε τόσα σφάλματα, τα οποία διέφυγαν και πρέπει να διορθωθούν ή ήταν προϊόν ατέχνου νομοθέτησης ή κάτι άλλο πρυτάνευσε. Αυτό δεν σημαίνει ότι θα τοποθετηθώ αρνητικά στην τροπολογία, αλλά εκείνο που με ενδιέφερε θα ήταν να μην έρχεται με νόμο, αλλά να έρχεται πάντοτε με προεδρικό διάταγμα ο οργανισμός ενός Υπουργείου και οι τροποποιήσεις του, για να τίθενται υπό τη βάσανο και του Συμβουλίου της Επικρατείας, ούτως ώστε να έχουμε μια εικόνα και περί της νομιμότητας των ρυθμίσεων, διότι είτε το θέλουμε είτε όχι, η Βουλή δεν μπορεί να κρίνει σε αυτά τα τεχνικά ζητήματα. Πάντως, εφόσον μορφοποιούνται οι θέσεις του Υπουργείου και βλέπουμε ότι υπάρχει και μια κατεύθυνση προς τη ναυτική εκπαίδευση που θα πρέπει –κουτσουρεμένα έστω- να θεραπευτεί, δεν θα πούμε «όχι».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κατά τα λοιπά –και τελειώνω αμέσως, κύριε Πρόεδρε- λέω μόνον τούτο: Περίμενα μια νομοτεχνική βελτίωση σε σχέση με την έναρξη ισχύος των πάγιων διατάξεων του νόμου. Εκεί, λοιπόν, με προβληματίζει το εξής. Θα έχει προβλήματα –λέει- η βελτίωση που φέρατε. Η ισχύς των άρθρων από 1 έως 9 αρχίζει από την πρώτη Οκτωβρίου 2017, εκτός αν ορίζεται διαφορετικά στις επιμέρους διατάξεις. Πού ορίστηκε διαφορετικά;

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής** **Πολιτικής):** Στο άρθρο 8 παράγραφος 3.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Μόνο μία περίπτωση.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής** **Πολιτικής):** Ναι, αλλά αυτό αφορά στο σύνολο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Μόνο μία περίπτωση, δεν έχουμε στο σύνολο. Εγώ είχα εκφράσει και για το σύνολο.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώστε, κύριε συνάδελφε.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Τελειώνω αμέσως, κύριε Πρόεδρε.

Συνεπώς, ως προς αυτήν επιφυλασσόμεθα και περιμένω για να μιλήσω για την τροπολογία η οποία αφορά τον ραδιοτηλεοπτικό χρόνο την ώρα της ψηφοφορίας με μια συντομότατη τοποθέτηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Το θέμα τού να βρίσκουμε γιατρούς, που θίξατε, είναι σωστό.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Αισθάνομαι την ανάγκη να το πω, κύριε Πρόεδρε, διότι έχουμε μια τεράστια διαρροή ιατρικού προσωπικού.

**ΠΡΟΕΔΡΕΥΩΝ (Δημήτριος Κρεμαστινός):** Γι’ αυτό θα το σχολιάσω. Το ερώτημα είναι όχι το να βρίσκουμε γιατρούς, που είναι αυτονόητο, αλλά το ποιους, διότι όταν η ευρωπαϊκή αγορά τούς δίνει τριπλάσιες ή τετραπλάσιες απολαβές, είναι δύσκολο να κρατήσει κανένας ένα «σώμα» που λόγω φιλοπατρίας θα μείνει εδώ με λιγότερες απολαβές.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ας βρούμε τα εργαλεία να το πετύχουμε αυτό.

**ΠΡΟΕΔΡΕΥΩΝ (Δημήτριος Κρεμαστινός):** Αυτό είναι το πρόβλημα.

**ΓΕΩΡΓΙΟΣ ΑΜΥΡΑΣ:** Σε άλλη συνεδρίαση, όμως!

**ΠΡΟΕΔΡΕΥΩΝ (Δημήτριος Κρεμαστινός):** Ναι, δεν μπορούμε να το λύσουμε τώρα εμείς εδώ.

Τον λόγο έχει ο κ. Κούζηλος για πέντε λεπτά.

**ΝΙΚΟΛΑΟΣ ΚΟΥΖΗΛΟΣ:** Πολλά είναι, κύριε Πρόεδρε. Ευχαριστώ πολύ.

Θα ήθελα να ξεκινήσω με αυτά που δεν μας απαντήσατε, κύριε Υπουργέ, όπως τι προτίθεστε να κάνετε από δω και πέρα για την Υπηρεσία Εσωτερικών Υποθέσεων, όπως το πότε θα ενεργοποιηθεί το άρθρο 65 και πότε θα υπάρξει νομοτεχνική βελτίωση του άρθρου 112 του ν.4504. Επίσης, σας εξήγησα και πριν ότι σίγουρα στα επόμενα ένα με δύο χρόνια θα αντιμετωπίσουμε σοβαρότατο πρόβλημα σε σχέση με τους πλοιάρχους, μηχανικούς, κυβερνήτες για τα πλωτά και θα ήθελα να ρωτήσω αν προτίθεστε μέσω ΑΣΕΠ να κάνετε κάποιες προσλήψεις, αν έχει μελετηθεί αυτό, αν έχετε δει πώς είναι αυτή τη στιγμή το όλο πλαίσιο, αν επαρκούν.

Σχετικά με αυτό που είπατε για τη ΡΑΛ. Το λέω ξανά και θα το πω κι άλλες φορές: Δεν είναι μόνο τρία στη ΡΑΛ είναι και τρία στη ΔΑΛ, είναι και σε διάφορους άλλους φορείς δεξιά κι αριστερά. Γι’ αυτό εμείς σας κάναμε την πρόταση και σας είπαμε ότι ένα άτομο από τους απόστρατους που έχει τη γνώση και την εμπειρία να μπορέσει να δώσει κάποιες συμβουλές -μη εκτελεστικό μέλος- και αφού μιλάμε και για διαφάνεια, άλλο ένα άτομο που να το ορίζει το Αρχηγείο, το οποίο θα είναι με τυπικά και ουσιαστικά προσόντα ώστε να υπάρχει και πλήρης διαφάνεια. Έτσι εξοικονομούμε και κόσμο και θα υπάρχει στη ΡΑΛ εξειδικευμένο προσωπικό, που το χρειάζεται.

Επειδή είπαμε τώρα ότι σίγουρα θα χρειαστεί κόσμο, απ’ ό,τι ακούσαμε από τον Πρόεδρο της ΡΑΛ, τον κ. Αγγελόπουλο, μέσω ΑΣΕΠ θα πάρει δώδεκα άτομα.

Θα ήθελα να σταθώ και να πω ότι σύντομα θα έχουμε και διάφορες λύσεις και διάφορες νομοθετικές πρωτοβουλίες σε σχέση με την καθημερινότητα των στελεχών του Λιμενικού Σώματος, όπου είναι πάρα πολλά τα προβλήματα που υπάρχουν αυτή τη στιγμή. Παραμένουν τα προβλήματα.

Πάω τώρα στην καθυστερημένη τροπολογία σχετικά με την εξόφληση ωφελούμενων ποσών προς τους εργαζόμενους ναυτιλιακών εταιρειών, το οποίο φυσικά και μας βρίσκει σύμφωνους. Είναι κάτι που το ζητάνε οι εργαζόμενοι της εταιρείας «ΝΕΛ» εδώ και πάρα πολύ καιρό, καθώς υπάρχει αυτό το πρόβλημα. Σίγουρα, λοιπόν, αυτή η διάταξη θα ακολουθήσει και για άλλα προβλήματα, που θα αντιμετωπιστούν στο μέλλον, πάνω σε αυτό το αντικείμενο.

Ξανατονίζω και λέω ότι μου έκανε πολύ μεγάλη εντύπωση βλέποντας το νέο Διοικητικό Συμβούλιο του ΟΛΘ, όπου βλέπουμε μη εκτελεστικό μέλος έναν Κινέζο. Μήπως είναι η «COSCO» πάλι μέσα;

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κυρία Μανωλάκου, τέσσερα λεπτά είναι καλά για τη δευτερολογία σας;

**ΔΙΑΜΑΝΤΩ ΜΑΝΩΛΑΚΟΥ:** Θα προσπαθήσω κύριε Πρόεδρε, να μου φτάσουν.

Ακούγοντας τον Υπουργό κ. Κουρουμπλή έχω να σας πω το εξής: Να κάνετε μαθήματα προστασίας για τα δικαιώματα των ναυτεργατών, κύριε Υπουργέ, προς το ΚΚΕ είναι αστείο, τουλάχιστον. Και μάλιστα επικαλείστε το άρθρο 10 για να πείσετε ότι δεν είναι αντεργατικό έκτρωμα το νομοσχέδιό σας. Εδώ τι να σας πω; Θα γελούσαν και οι πέτρες. Αφού στο άρθρο αυτό αναφέρει ότι οι ναυτικοί προβλέπεται να λαμβάνουν προστασία σύμφωνα με τα άρθρα του ν.330/1976. Τον ξέρετε αυτόν τον νόμο ποιος είναι; Είναι ο νόμος του Λάσκαρη που είχε πει τότε στη Βουλή το περίφημο «δεν θα επιτρέψω την πάλη των τάξεων». Τότε που γίνανε οι μεγαλύτερες κινητοποιήσεις. Γιατί; Γιατί χτυπούσε το δικαίωμα στην απεργία. Παλαϊκή καταδίκη υπήρξε από παντού κι εσείς μάλιστα ήσασταν μέσα σε κινητοποιήσεις και τώρα ερχόσαστε να επικαλεστείτε αυτόν ακριβώς τον νόμο που χρησιμοποιούν και σήμερα ακόμα οι εφοπλιστές για να απαγορεύουν την απεργία μόνο στους ναυτικούς. Γιατί μόνο στους ναυτικούς ισχύει.

Αντί, λοιπόν, να τον καταργήσετε -τρία χρόνια είσαστε Κυβέρνηση- ερχόσαστε να μας πείτε ότι υπερασπιζόσαστε τα δικαιώματα των ναυτικών και δεν είσαστε με τους εφοπλιστές. Όμως, οι ίδιοι οι νόμοι σάς διαψεύδουν. Έχετε ξεπεράσει τα όρια της υποκρισίας και είναι ντροπή. Να μη σας πω ότι τα κόκκαλα του Λάσκαρη θα έτριζαν από χαρά!

Σε ό,τι αφορά το άρθρο 17. Αλήθεια, δεν ξέρετε τι τροποποιεί αυτό το άρθρο; Τροποποιεί το άρθρο 3 του νόμου που είναι για τα τουριστικά πλοία και άλλες διατάξεις, του 2014.

Και, μάλιστα, τι κάνει αυτός ο νόμος; Δίνει τη δυνατότητα στα τουριστικά πλοία να μεταφέρουν -παλαιότερα έτσι έγραφε- μέχρι ενενήντα εννιά επιβάτες εν πλω χωρίς καν οργανική σύνθεση, δηλαδή ναυτεργάτες με συγκεκριμένη ειδικότητα.

Το δε άρθρο 3, το οποίο είχε καταψηφίσει και ο εκπρόσωπος του ΣΥΡΙΖΑ -ήταν ο κ. Σαμοΐλης τότε, έχω τα Πρακτικά και τον νόμο- τι προέβλεπε; Προέβλεπε την κατάργηση του π.δ.177/1974 περί οργανικών συνθέσεων των πλοίων, δηλαδή την άρση του καμποτάζ.

Θα έρθω τώρα στις τροπολογίες. Αναφέρθηκα σε μερικές στην αρχή. Κοιτάξτε, όμως, στην υπουργική τροπολογία που απάντησε ο κ. Παππάς, δεν μας απάντησε για τα χρέη εκατομμυρίων στο αγγελιόσημο, εάν θα τα απαιτήσει από εργοδότες και κράτος υπέρ των ταμείων των εργαζομένων, τη στιγμή που οι εργαζόμενοι πληρώνουν διπλάσια εισφορά και έχουν μειωθεί οι υπηρεσίες προς αυτούς. Εμείς το καταψηφίζουμε.

Θα αναφερθώ τώρα στην τροπολογία του Υπουργείου Ναυτιλίας. Η πλειοψηφία των εκπαιδευτικών είναι ωρομίσθιοι. Μάλιστα, η Συντονιστική Επιτροπή του ΚΕΣΕΝ Μηχανικών σε γενική συνέλευση έθεσε ορισμένα αιτήματα, ένα εκ των οποίων ήταν η κατάργηση του π.δ.183 και λοιπών υπουργικών αποφάσεων που καθορίζουν ελάχιστες μόνιμες θέσεις εργασίας. Ζητούσε πρόσληψη μόνιμου εκπαιδευτικού προσωπικού με βάση τις πραγματικές ανάγκες. Η τροπολογία σας δεν λύνει τέτοια ζητήματα αλλά διατηρούνται εκπαιδευτικοί τριών ταχυτήτων: ιδιωτικού δικαίου αορίστου χρόνου, μόνιμοι και ωρομίσθιοι οι οποίοι είναι η πλειοψηφία. Εμείς θα εκφραστούμε με το «παρών», γιατί τη θεωρούμε μισή.

Προχωράω στις βουλευτικές τροπολογίες και πιο συγκεκριμένα στην 1541 που αφορά τη μεταφορά σκουπιδιών με επιβατικά πλοία. Η αλήθεια είναι ότι υπάρχει πρόβλημα στα νησιά μας και αυτό πρέπει να λυθεί. Όμως, πρέπει να ληφθούν πρόσθετα μέτρα προστασίας της δημόσιας υγείας των επιβατών που θα είναι παρόντες. Επειδή αυτά τα απορρίμματα είναι αλλοιωμένα -τουλάχιστον, μιας εβδομάδας- και η δυσοσμία το καλοκαίρι είναι μεγάλη, γι’ αυτό πρέπει να συμπεριληφθεί «Το απορριμματοφόρο να έχει πλυθεί πριν και να μην ξεπερνάει τα δεκαπέντε κυβικά» -είναι μεγάλο- για να ψηφίσουμε και εμείς θετικά. Διαφορετικά θα εκφραστούμε με το «παρών».

Ολοκληρώνοντας θα ήθελα να πω ότι στη μια τροπολογία του Υπουργείου Υγείας, που έχει τα δύο άρθρα, και εμείς θα θέλαμε να είναι ξεχωριστά, γιατί στο πρώτο είμαστε θετικοί, ενώ στο δεύτερο θα εκφραστούμε με το «παρών». Εάν ενσωματωθούν, αναγκαστικά θα πούμε «παρών».

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Τώρα, κυρία Μανωλάκου, δεν ξέρω εάν τα κόκκαλα τρίζουν από χαρά. Συνήθως τρίζουν από αγανάκτηση.

**ΔΙΑΜΑΝΤΩ ΜΑΝΩΛΑΚΟΥ:** Συμφωνώ, αλλά τι να κάνουμε; Υπερβολή ορισμένες φορές, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε με τον κ. Καμμένο.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Δεν θα δευτερολογήσω, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Πολύ ευχάριστο, κύριε Αντιπρόεδρε. Μας διευκολύνετε.

Προχωρούμε με τον κ. Καβαδέλλα.

**ΔΗΜΗΤΡΙΟΣ ΚΑΒΑΔΕΛΛΑΣ:** Ούτε κι εγώ θα δευτερολογήσω, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Τον λόγο έχει ο κ. Αμυράς.

**ΓΕΩΡΓΙΟΣ ΑΜΥΡΑΣ:** Εγώ, κύριε Πρόεδρε, μόνο καλή Ανάσταση έχω να σας πω για δευτερολογία.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Καλή Ανάσταση εύχομαι κι εγώ σε εσάς και σε όλους.

Κύριε Υφυπουργέ, έχετε τον λόγο για πέντε λεπτά.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Παρατήρησα κάτι, κύριε Καρρά, πριν ξεκινήσω με τα του νομοσχεδίου. Είπατε ότι θέλετε να κάνετε μια κεντρώα παράταξη.

Έτσι άκουσα, κύριε Πρόεδρε, και απευθύνομαι και σε εσάς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Προοδευτική, όμως.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Κεντρώα προοδευτική παράταξη.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Και σοσιαλιστική.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ούτε προς τα δεξιά ούτε ιδιαίτερα προς τα αριστερά. Έτσι είπατε.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Αναφερόμενος σε εσάς.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Κεντροαριστερά νομίζω ότι προσδιορίζει το Κίνημα Αλλαγής.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Εγώ το προσδιόρισα και προς τα δεξιά και προς τα αριστερά προς εσάς.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Πάμε παρακάτω.

Κύριε Αθανασίου, για το άρθρο 24 θα επιμείνω. Δείτε το π.δ.55 του ’98. Δείτε το. Βάσει αυτού επιβάλλονται όλες οι ποινές για τέτοιου είδους παραβάσεις. Βάσει αυτού, από το ’98 και έκτοτε.

**ΔΙΑΜΑΝΤΩ ΜΑΝΩΛΑΚΟΥ:** Μειωμένο, όμως, σε σχέση με το ’73.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Δεν καταλάβατε. Για το «ΑΓΙΑ ΖΩΝΗ» επιβλήθηκε 1.200.000, όχι 60.000. Πλέον η παράγραφος 6 έχει καταστεί ανενεργή από το ’98. Πόσες φορές πρέπει να το πούμε; Είναι ξεκάθαρο αυτό που λέμε. Διαβάστε το!

**ΔΙΑΜΑΝΤΩ ΜΑΝΩΛΑΚΟΥ:** Το διαβάσαμε και δεν το είδαμε.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Σε ό,τι έχει να κάνει με τις παρατηρήσεις του κ. Κούζηλου, για να τις πάρουμε με τη σειρά που ειπώθηκαν, δεν μπορώ να σας πω πολλά. Θα τα συζητήσουμε και σε άλλες νομοθετικές πρωτοβουλίες. Ειπώθηκε ότι πιθανόν να υπάρξει ένα κενό, ιδίως στους κυβερνήτες και στους μηχανικούς. Πιθανόν στο επόμενο χρονικό διάστημα να δούμε μια διορθωτική κίνηση ως προς αυτό, προφανώς μέσω ΑΣΕΠ κι όχι μέσω του μπάρμπα στην Κορώνη όπως γινόταν τόσα χρόνια και ο κ. Δρίτσας το άλλαξε με τις τελευταίες προσλήψεις.

Μίλησε η κ. Μανωλάκου για το άρθρο 10 και τον Λάσκαρη. Κυρία Μανωλάκου, δεν έχει να κάνει με τις ομαδικές απολύσεις το άρθρο 10. Πετάτε ένα άρθρο 10, λέγοντας, «άντε, να το ρίξουμε». Το άρθρο 10 είναι η διασφάλιση της ανεπηρέαστης άσκησης των καθηκόντων των εκπροσώπων των ναυτικών στην ειδική διαπραγματευτική ομάδα και στο Ευρωπαϊκό Συμβούλιο Εργαζομένων, όπου στα άρθρα αυτά μπορεί συνολικά ο νόμος να ήταν κακός. Σε αυτά τα άρθρα, όμως, προέβλεπε ότι δεν έχει δυνατότητα ο εργοδότης να καταγγείλει τη σύμβαση εργασίας όσων συμμετέχουν ως εκπρόσωποι εργαζομένων, δηλαδή δεν μπορεί να απολύσει τους συνδικαλιστές. Αυτό λέμε. Αν αυτό είναι κακό, τι να πω;

Πάμε τώρα στο άρθρο 17. Δεν το καταλάβατε πάλι. Δεν μιλάμε για δώδεκα άτομα εργαζόμενους. Μιλάμε για τα σκάφη που έχουν πρωτόκολλο, που μπορούν να βάλουν, δηλαδή, επιβάτες, όχι εργαζόμενους και μεταφορική ικανότητα μέχρι δώδεκα άτομα. Αυτά δεν μπορούσαν να κάνουν επαγγελματικούς πλόες. Συνήθως αυτά τα σκάφη τα παίρνουν δύο άνθρωποι που έχουν ναυτική ικανότητα -έχουν δηλαδή δίπλωμα σκίπερ- και πηγαίνουν διακοπές, χωρίς πλήρωμα. Για ποια ναυτεργασία μιλάτε; Δεν το καταλαβαίνω αυτό και μου κάνει ιδιαίτερη εντύπωση.

Συμφωνώ με ό,τι λέτε για μόνιμο προσωπικό και φέρνουμε εκατό θέσεις μόνιμο προσωπικό. Ε, ούτε αυτό δεν θα ψηφίσετε; Τι να πω;

**ΔΙΑΜΑΝΤΩ ΜΑΝΩΛΑΚΟΥ:** Είπαμε «παρών».

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Δεν νομίζω ότι υπάρχουν κάποιες άλλες διατάξεις.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Ενσωμάτωση στην ελληνική νομοθεσία της Οδηγίας (ΕΕ) 2015/1794 και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Ενσωμάτωση στην ελληνική νομοθεσία της Οδηγίας (ΕΕ) 2015/1794 και άλλες διατάξεις», έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και των τροπολογιών και η ψήφισή τους θα γίνει χωριστά.

Ερωτάται το Σώμα: Γίνεται δεκτό το άρθρο 1 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Ναι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8, όπως τροποποιήθηκε από τον κύριο Υπουργό;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 8 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11, όπως τροποποιήθηκε από τον κύριο Υπουργό;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 11 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 13 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Παρών.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 13 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 14 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Παρών.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 15, όπως τροποποιήθηκε από τον κύριο Υπουργό;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ** Παρών.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 15 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 16 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Παρών.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Ναι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20, όπως τροποποιήθηκε από τον κύριο Υπουργό;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Παρών.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 20 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 21 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Παρών.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Ναι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 21 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 22 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Ναι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 22 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 23 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Ναι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 24 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 25 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Παρών.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 25 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 26 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 26 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 1546 και ειδικό 34, όπως τροποποιήθηκε από τον κύριο Υπουργό;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Παρών.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Ναι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1546 και ειδικό 34 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1547 και ειδικό 35, όπως τροποποιήθηκε από τον κύριο Υπουργό;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Παρών.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Παρών.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1547 και ειδικό 35 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδια άρθρα.

Ερωτάται το Σώμα: Γίνεται δεκτή η τροπολογία με γενικό αριθμό 1548 και ειδικό 36 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Παρών.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Παρών.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1548 και ειδικό 36 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδια άρθρα.

Ερωτάται το Σώμα: Γίνεται δεκτή η τροπολογία με γενικό αριθμό 1549 και ειδικό 37 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1549 και ειδικό 37 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1539 και ειδικό 32 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Παρών.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1539 και ειδικό 32 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1541 και ειδικό 33 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Παρών.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Παρών.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1541 και ειδικό 33 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1551 και ειδικό 39 ως έχει;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1551 και ειδικό 39 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Παρών.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Παρών.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Ενσωμάτωση στην ελληνική νομοθεσία της Οδηγίας (ΕΕ) 2015/1794 και άλλες διατάξεις» έγινε δεκτό επί της αρχής και επί των άρθρων.

Προχωρούμε στην ψήφιση του νομοσχεδίου και στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΝΙΚΟΛΑΟΣ ΣΥΡΜΑΛΕΝΙΟΣ:** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Ενσωμάτωση στην ελληνική νομοθεσία της Οδηγίας (ΕΕ) 2015/1794 και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 256α)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, στο σημείο αυτό θα διακόψουμε για λίγα λεπτά τη συνεδρίαση και θα συνεχίσουμε στις 18.00΄ με κοινοβουλευτικό έλεγχο, συζήτηση επίκαιρων ερωτήσεων.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητηθούν τέσσερις ερωτήσεις.

Αρχίζουμε με την από κοινού συζήτηση δύο ερωτήσεων συναφούς περιεχομένου.

Πρόκειται για τη δεύτερη με αριθμό 1389/26-3-2018 επίκαιρη ερώτηση δεύτερου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ – ΔΗΜΑΡ κ. Χαρούλας (Χαράς) Κεφαλίδουπρος τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Φυλακές Νικηφόρου Δράμας και στελέχωσή τους: Ψέμα στο ψέμα;».

Επίσης και για την πρώτη με αριθμό 3508/14-2-2018 ερώτηση του κύκλου αναφορών και ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Ίδρυση τμήματος μεταγωγών και δικαστηρίων Δράμας και στελέχωσή του με το αναγκαίο προσωπικό. Στελέχωση με το αναγκαίο προσωπικό του καταστήματος κράτησης Δράμας».

Προτείνουμε, λοιπόν, αυτές οι δύο ερωτήσεις να συζητηθούν μαζί, γιατί είναι προς τον ίδιο Υπουργό και αναφέρονται περίπου στο ίδιο θέμα, χωρίς να επηρεάζονται φυσικά τα δικαιώματα των ομιλητών ως προς τον χρόνο ομιλίας τους, με εφαρμογή της διάταξης της παραγράφου 4 του άρθρου 131 του Κανονισμού της Βουλής. Δηλαδή οι Βουλευτές θα μιλήσουν δυο λεπτά στην πρωτολογία τους και τρία λεπτά στη δευτερολογία τους και ο Υπουργός θα έχει έξι λεπτά στην πρωτολογία και έξι στη δευτερολογία του, με μια ανοχή στο χρόνο.

Κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ πολύ και ζητώ, εάν είναι εύκολο, κυρία Πρόεδρε, να έχω περισσότερο χρόνο στην πρωτομιλία μου, για να αναπτύξω το θέμα.

Θα ξεκινήσω με ένα πολύ σύντομο ιστορικό. Κοντεύουν δεκαπέντε χρόνια που φτιάχνονται οι φυλακές στον Νικηφόρο Δράμας. Το έργο χρονίζει και δεν τελειώνει. Το 2015 αναλαμβάνετε εσείς, η Κυβέρνηση ΣΥΡΙΖΑ - ΑΝΕΛ, και τροποποιείτε όλες τις μελέτες, αυξάνοντας τον αριθμό των κλινών από εκατόν σαράντα σε διακόσιες.

Αυτός ο νέος σχεδιασμός σας, προφανώς, δεν γίνεται στο πόδι ή μήπως και γίνεται; Γιατί; Γιατί έχετε λάβει υπ’ όψιν σας ότι υπάρχει μια νόμιμη προϋπόθεση κατασκευής ενός νέου ειδικού κτηρίου για επιμόρφωση και επαγγελματική κατάρτιση κρατουμένων.

Νέο κτήριο σημαίνει νέα εργολαβία. Στις εξαγγελίες σας είχατε καθορίσει ως χρόνο παράδοσης του κτηρίου των φυλακών την 31η Μαΐου 2016. Για όλα αυτά υπάρχουν οι έγγραφες απαντήσεις που έχετε δώσει, ως Υπουργείο, στις ερωτήσεις που έχουν κατατεθεί.

Αισίως φτάνουμε στον Δεκέμβρη του 2016. Ο Γενικός Γραμματέας Αντεγκληματικής Πολιτικής του Υπουργείου Δικαιοσύνης, που έχουμε τη χαρά και την τιμή να είναι μαζί μας σήμερα, επισκέπτεται το κατάστημα κράτησης Νικηφόρου Δράμας.

Η επίσκεψη πρέπει να σας πω, γίνεται με κάθε μυστικότητα, γιατί αυτό συμβαίνει κάθε φορά που κυβερνητικά κλιμάκια ή στελέχη ή Υπουργοί επισκέπτονται τον νομό μας. Οι Βουλευτές της Αντιπολίτευσης δεν καλούνται ποτέ και δεν ενημερώνονται ποτέ. Όλες αυτές οι συσκέψεις είναι αυστηρά υπόθεση των ΣΥΡΙΖΑ - ΑΝΕΛ και εξ ανάγκης έχουν και ολίγον από αυτοδιοίκηση.

Ενώ περιμέναμε ότι αυτή η επίσκεψη του κυβερνητικού στελέχους θα ολοκληρωθεί με ένα δεσμευτικό χρονοδιάγραμμα προσλήψεων, αντ’ αυτού ακούσαμε με έκπληξη τη δήλωση ότι είναι αδύνατη η λειτουργία των φυλακών, γιατί έλειπε ένα ολόκληρο κτήριο. Η Κυβέρνηση προφανώς το γνώριζε, γιατί ήξερε και τις αλλαγές που έκανε. Εμείς πάλι όχι.

Ο αιφνιδιασμός συνεχίστηκε, όταν ο κ. Φυτράκης μας επεσήμανε ότι δεν μπορεί να δεσμευθεί σε ακριβή ημερομηνία. Αισίως, λοιπόν, έχουμε πιάσει Νοέμβρη του 2017.

Σε ερώτηση-αίτηση κατάθεσης εγγράφων την 1η Νοέμβρη του 2017 που σας έχω καταθέσει, μου απαντάτε: “Ο πιο σημαντικός παράγοντας για τη λειτουργία του καταστήματος κράτησης Δράμας είναι η εξασφάλιση του αναγκαίου προσωπικού. Ήδη βρίσκεται στο ΑΣΕΠ το αίτημα του Υπουργείου Δικαιοσύνης για την πρόσληψη περίπου εξακοσίων υπαλλήλων για τα καταστήματα κράτησης όλης της χώρας και έχει ήδη εγκριθεί η σχετική πρόσληψη από τα αρμόδια Υπουργεία Οικονομικών και Διοικητικής Ανασυγκρότησης. Επομένως άμεσα αναμένεται η προκήρυξη του ΑΣΕΠ».

Τον Νοέμβριο του 2017 συνεχίζουν οι επίκαιρες ερωτήσεις και εσείς απαντάτε ότι μέσα από αυτή την προκήρυξη του ΑΣΕΠ, θα στελεχωθεί και το κατάστημα κράτησης Νικηφόρου. Επί λέξει λέτε: «Σήμερα έχουμε 2017, αυτά προβλέπονται για το 2018, θα είμαστε έτοιμοι και μέσα στο 2018 θα γίνουν και οι απαραίτητες τοποθετήσεις».

Τον Δεκέμβριο του 2017 συνεχίζονται οι ερωτήσεις. Υπάρχει μία άλλη συνάδελφος από τον Νομό Σερρών, που ζητάει να ενημερωθεί για το κατάστημα κράτησης Νιγρίτας και σας ρωτά, πρώτον: «Πότε, επιτέλους, προβλέπεται να λειτουργήσει το σχεδόν έτοιμο από διετίας κατάστημα κράτησης Νικηφόρου Δράμας;» και δεύτερον: «Υπάρχει μέριμνα για τη στελέχωσή του μέσω προκήρυξης νέων θέσεων;».

Θυμίζω για όσους δεν το ξέρουν ότι οι φυλακές Νιγρίτας και οι φυλακές Νικηφόρου συσχετίζονται, γιατί στις φυλακές Νιγρίτας εργάζονται σαράντα και πλέον υπάλληλοι από τον Νομό Δράμας. Οπότε εάν ανοίξουν οι φυλακές Νικηφόρου, θεωρείται ως δεδομένο ότι θα ζητήσουν μετάθεση, για να είναι κοντά στον τόπο κατοικίας τους.

Η ερώτηση, λοιπόν, αφορούσε το ενδεχόμενο, να υπάρχει υποστελέχωση στις φυλακές Νιγρίτας. Τότε, λοιπόν, απαντάτε ότι «Με το π. δ.153/2017 ιδρύθηκε στον Δήμο Παρανεστίου της Περιφερειακής Ενότητας Δράμας το κατάστημα κράτησης Δράμας. Η διάρθρωση και οι αρμοδιότητές του καθορίζονται στο εν λόγω προεδρικό διάταγμα και θα ακολουθήσει φυσικά η διαδικασία σύστασης θέσεων και στελέχωσης αυτών. Η δυνατότητα στελέχωσης μέσω της προκήρυξης δεν ήταν εφικτή, καθώς κατά τον χρόνο υπογραφής της εγκριτικής απόφασης από το Υπουργείο Εσωτερικών και Διοικητικής Ανασυγκρότησης και το Υπουργείο Οικονομικών στις 20-7-2016, δεν υφίστατο το κατάστημα κράτησης Δράμας, γιατί η ίδρυσή του έγινε πολύ αργότερα μέσω του ΦΕΚ, που βγήκε στην Εφημερίδα της Κυβέρνησης στις 21-12-2017».

Επειδή οι απαντήσεις έχουν δημιουργήσει περισσότερα ερωτήματα και θολώνουν την εικόνα, ο κύριος Υπουργός ερωτάται το πολύ απλό ένα ερώτημα: Τελικά σε ποιο από τα δύο έγγραφα τα οποία έχουμε στα χέρια μας, σε ποιες από τις δύο απαντήσεις που μας έχετε δώσει, ψεύδεται το Υπουργείο;

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κυριαζίδης.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κυρία Πρόεδρε.

Κύριε Υπουργέ, πάρα πολλές φορές έχουμε ελεγχθεί και, βεβαίως, έχουμε δεχθεί και ποινές, εννοώ πρόστιμα, από την Ευρωπαϊκή Ένωση αναφορικά με την ανάγκη αποσυμφόρησης των φυλακών.

Δυστυχώς δεν το έχετε κατορθώσει μέχρι σήμερα, μολονότι υπήρχαν ανάλογα καταστήματα, όπως αυτό του Νικηφόρου Δράμας, τα οποία παραλάβατε –θα έλεγα- σε ένα σημείο περάτωσης. Παρ’ όλα αυτά πάμε στον τέταρτο χρόνο και κάτι τέτοιο δεν έχει γίνει δυνατό από πλευράς σας.

Τουναντίον είδαμε να αποφυλακίζονται εγκληματίες ειδεχθών εγκλημάτων. Οι φυλακές, όμως, παραμένουν «ακατοίκητες», μολονότι θα παρείχαν και για τους κρατούμενους συνθήκες κατάλληλες και γι’ αυτούς. Διότι και οι κρατούμενοι είναι άνθρωποι και χρειάζονται μια ιδιαίτερη –θα έλεγα- προσέγγιση.

Μου απαντάτε τον Απρίλιο του 2015 ότι η εκτέλεση των εργασιών με στόχο να ολοκληρωθούν τον Ιούλιο του 2015 –μετά από ένα τρίμηνο δηλαδή- ήταν μια δυνατότητα.

Δυστυχώς βρισκόμαστε πλέον στο 2018. Επαναλαμβάνω την ίδια ερώτηση και, βεβαίως, παίρνω –θα έλεγα- κάτι θετικό από πλευράς του προκατόχου σας ότι υπάρχει μια διαδικασία και επίκειται προκήρυξη, προκειμένου να προσληφθούν εξακόσια τριάντα τρία άτομα, για να ενισχυθούν τα καταστήματα κράτησης.

Επανέρχομαι συνέχεια στο ίδιο ζήτημα, το οποίο, βεβαίως, πλέον και στον τόπο μας –θα έλεγα- έχει καταστεί ανέκδοτο. Μου απαντάτε: «Φέτος τον Νοέμβριο είναι σε εξέλιξη ο διαγωνισμός του ΑΣΕΠ και εντός του 2018 θα γίνουν οι προσλήψεις και όχι το 2017 που έχουμε τώρα. Αυτά προβλέπονται για το 2018. Θα είμαστε έτοιμοι και μέσα στο 2018 θα γίνουν οι απαραίτητες τοποθετήσεις». Αυτό μου απαντάτε.

Στη συνάδελφο Σερρών για παρεμφερές ζήτημα, για το κατάστημα κράτησης Νιγρίτας, παρεμπιπτόντως απαντάτε και για το κατάστημα κράτησης Νικηφόρου, όπου πλέον εκεί το παραπέμπετε στο άγνωστο μέλλον και λέτε: «Τα πράγματα είναι διαφορετικά. Θα δούμε αν θα διασφαλιστούν τα όποια ποσά. Εν πάση περιπτώσει θα προσπαθήσουμε το 2019 και ενδεχομένως και στη συνέχεια, διότι περιμένουμε την παράδοση του συγκεκριμένου καταστήματος κράτησης από την εταιρεία «Κτηριακές Υποδομές».

Ο κ. Παρασκευόπουλος σε συζήτηση που είχαμε κάνει, είχε δεσμευθεί ότι υπάρχει δυνατότητα κι ένας τρόπος να λειτουργήσει τουλάχιστον μια πτέρυγα. Είδαμε κάτι αντίστοιχο να συμβαίνει και στο κατάστημα κράτησης Νιγρίτας. Δυστυχώς αυτό παραμένει εκεί ως είναι, στοιχειωμένο. Θα τα πούμε και στη συνέχεια, κύριε Υπουργέ.

Βεβαίως ο τοπικός ΣΥΡΙΖΑ μας διαβεβαίωνε ότι μέσα στο πρώτο εξάμηνο του 2018 οι φυλακές θα είναι σε λειτουργία, όπως και η πολιτοφυλακή που έχει δημιουργηθεί στον τόπο μας, που ενίσχυε αυτή ακριβώς τη θέση ότι μέσα στο πρώτο εξάμηνο του 2018, επιτέλους αυτό το έργο θα ήταν σε λειτουργία, έτσι ώστε να μπει σε μια λειτουργία ως ένα ζήτημα όχι αναπτυξιακό, αλλά εν πάση περιπτώσει να το δει ο φορολογούμενος Έλληνας πολίτης, που μέχρι τώρα διέθεσε πάνω από 30 εκατομμύρια.

Δυστυχώς πιστεύω ότι δεν πρόκειται να γίνει, παρά τις όποιες δεσμεύσεις. Ενδεχομένως σήμερα να μας πείτε κάτι διαφορετικό μια άλλη εκδοχή σας. Έχουμε ακούσει πάρα πολλές εκδοχές εδώ μέσα. Εν πάση περιπτώσει περιμένουμε την απάντησή σας, προκειμένου στη δευτερολογία μου να προσθέσω κάποια πράγματα, με την ελπίδα ότι κάτι το ανθρώπινο θα γίνει εκεί για τους κατοίκους, αλλά και ένα στοιχειωμένο κτήριο επιτέλους θα πάρει τέλος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για έξι λεπτά για την πρωτομιλία σας.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κυρία Πρόεδρε.

Πριν απαντήσω στους δύο συναδέλφους, στην κ. Κεφαλίδου και στον κ. Κυριαζίδη, θα κάνω μια ολιγόλεπτη αναφορά, διότι πλέον η κατάσταση ξεπερνάει κάθε προηγούμενο με τις αναφορές στον Τύπο -δεν έχει να κάνει με τα πολιτικά κόμματα- σχετικά με τη διαδικασία απονομής χάριτος από τον Πρόεδρο της Δημοκρατίας.

Κυρία Πρόεδρε, χθες και σήμερα είδαν το φως της δημοσιότητας άρθρα και ρεπορτάζ στα οποία αναφέρονται: «ΤΟ ΠΡΩΤΟ ΘΕΜΑ»: «Ο Κοντονής χάρισε ποινής δεκαετούς καθείρξεως και πρόστιμο σε έμπορο ναρκωτικών», η εφημερίδα του κ. Μαρινάκη, «ΤΑ ΝΕΑ»: «Διαγράφει ποινές από έμπορο ναρκωτικών ο Κοντονής» και ο «ΕΛΕΥΘΕΡΟΣ ΤΥΠΟΣ» κι αυτός για να μη λείπει: «Σε ποιους διέγραψε ποινές ο Κοντονής». Τα καταθέτω για τα Πρακτικά.

(Στο σημείο αυτό ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Σταύρος Κοντονής καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εν πρώτοις, κυρία Πρόεδρε, θέλω να πω και να ενημερώσω και τη Βουλή ότι τη χάρη με βάση τις συνταγματικές προβλέψεις την παρέχει ο Πρόεδρος της Δημοκρατίας και την παρέχει μετά από γνωμοδότηση του Συμβουλίου Χαρίτων, στο οποίο μετέχουν δύο εισαγγελικοί λειτουργοί και υπηρεσιακοί παράγοντες και προεδρεύει ο Γενικός Γραμματέας του Υπουργείου Δικαιοσύνης. Μετά δε ακολουθεί πρόταση του αρμόδιου Υπουργού.

Κυρίες και κύριοι συνάδελφοι, έτσι για να δείτε τι θα πει παραπληροφόρηση και ψευδή στοιχεία και ψευδή ρεπορτάζ και ψευδείς ειδήσεις, ποιον αφορούσε αυτή η υπόθεση, τον έμπορο ναρκωτικών που ο Κοντονής δίνει χάρη και διαγράφει την ποινή; Αφορούσε έναν άνθρωπο συνάνθρωπό μας, ο οποίος είχε υποπέσει στο αδίκημα το οποίο περιγράφεται σε ηλικία είκοσι δύο ετών, εξέτισε την ποινή του, αποφυλακίστηκε δυνάμει του σχετικού άρθρου του Ποινικού Κώδικα και κατά τη διάρκεια της κράτησής του, κατόρθωσε, κυρίες και κύριοι Βουλευτές, αυτός ο άνθρωπος να τελειώσει το Τμήμα Μηχανολογίας του ΤΕΙ Χαλκίδας με άριστα, με βαθμό πάνω από 8.

Κατόπιν δε έδωσε κατατακτήριες εξετάσεις στο Εθνικό Μετσόβιο Πολυτεχνείο και πέτυχε στις κατατακτήριες εξετάσεις πρώτος. Αποφοίτησε δε με έναν εντυπωσιακό βαθμό, άριστα 9,38. Δηλαδή αυτός ο άνθρωπος είχε γράψει σε όλα τα διαγωνίσματα και σε όλες τις εξετάσεις που είχε δώσει 10, με κάποια ελάχιστα μαθήματα που θα είχε γράψει 9 και γίνεται μετά ταύτα δεκτός από το Κέιμπριτζ για την εκπόνηση της διδακτορικής του διατριβής.

Είναι να απορεί κανένας, κύριοι συνάδελφοι. Αυτός ο άνθρωπος είναι η επιτομή ότι με όλες τις ελλείψεις, με όλες τις αδυναμίες, ό,τι ο καθένας μπορεί να πει για το σωφρονιστικό σύστημα, κάτι παράγεται.

Και όχι μόνο αυτό. Υποβάλλει και τα χαρτιά του, για να συνεχίσει ανώτατες σπουδές και στην Αμερική, που εκεί η ύπαρξη της ποινής που έχει καταγραφεί, δεν του δίνει τη δυνατότητα να λάβει βίζα για αμερικανικό πανεπιστήμιο. Αυτή είναι η περίπτωση, κυρίες και κύριοι συνάδελφοι.

Σε αυτή την περίπτωση γνωμοδοτεί θετικά το Συμβούλιο Χαρίτων. Κάνω και εγώ την ίδια πρόταση προς τον Πρόεδρο της Δημοκρατίας, ο οποίος αποφαίνεται ότι πρέπει να δοθεί χάρη σε αυτόν τον συμπολίτη μας, που είναι ένας άνθρωπος, ο οποίος υπέπεσε σε νεαρή ηλικία σε ένα σοβαρό αδίκημα, αλλά ακολούθησε μια πορεία, μια διαδρομή και εξέτισε την ποινή του. Διότι εδώ λέει ότι χαρίστηκε η ποινή, αλλά καμμία ποινή δεν χαρίστηκε. Ο συγκεκριμένος κρατούμενος αποφυλακίστηκε κανονικά, εξέτισε την ποινή του. Αυτό που χαρίστηκε, ήταν το χρηματικό ποσό που του είχε επιβληθεί, διότι δεν είχε τη δυνατότητα να αντεπεξέλθει.

Αυτή είναι η κατάσταση, κυρίες και κύριοι συνάδελφοι, και με αυτόν τον τρόπο δημιουργούνται ψευδείς ειδήσεις και πέρα από το ότι δημιουργούνται ψευδείς ειδήσεις για την πολιτική κατάσταση, δημιουργούνται ψευδείς ειδήσεις «ανθρωποφαγίας», για έναν άνθρωπο ο οποίος, όπως σας είπα, υπέπεσε σε ένα αδίκημα, τιμωρήθηκε για αυτό, εξέτισε την ποινή του και θέλει να ανοίξει νέους δρόμους και ορίζοντες στη ζωή του.

Έρχομαι στις δύο ερωτήσεις των αξιότιμων συναδέλφων, του συναδέλφου και της συναδέλφου.

Εν πρώτοις να αναφέρω ότι καμμία τροποποίηση δεν έγινε από εμάς όσον αφορά το έργο. Η μόνη εξαίρεση ήταν η δημιουργία χώρου επαγγελματικής εκπαίδευσης. Διότι, δυστυχώς, στο αρχικό σχέδιο δεν είχε προβλεφθεί και ξέρετε τι σημασία δίνουμε και εμείς –και νομίζω ότι το καταλαβαίνετε όλοι- στο ζήτημα αυτό. Όσον αφορά τη χωρητικότητα, δεν άλλαξε. Έχουμε διακόσια κελιά, τα οποία μπορούν να στεγάσουν εξακόσιους κρατούμενους. Οι επαφές του γενικού γραμματέα ήταν υπηρεσιακές επαφές, δεν ήταν κάτι περισσότερο. Ήταν μία αυτοψία, ένας έλεγχος που έκανε και μία συζήτηση με υπηρεσιακούς παράγοντες.

Όσον αφορά τα πρόστιμα που ανέφερε ο κ. Κυριαζίδης, πράγματι υπήρχαν πρόστιμα, κύριε συνάδελφε, αλλά εξαιτίας της κατάστασης που επικρατούσε στις φυλακές. Τώρα με την παρούσα Κυβέρνηση δεν έχουμε πρόστιμα.

**ΔΗΜΗΤΡΙΟΣ ΚΥΡΙΑΖΙΔΗΣ:** Αφού τους αποφυλακίσατε, εντάξει.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Με την πολιτική που ακολουθούμε –και μπορεί κάποιος να κάνει κριτική σε ορισμένες πτυχές, των οποίων θεωρώ ότι επιληφθήκαμε με την τελευταία ρύθμιση, όσον αφορά το θέμα της υφ’ όρον απόλυσης- όχι μόνο πρόστιμα δεν υπάρχουν, αλλά υπάρχουν και έπαινοι από το Συμβούλιο της Ευρώπης και από όλα τα διεθνή όργανα.

Όσον αφορά την πορεία της υπόθεσης, από τον Νοέμβριο που είχα απαντήσει σε εσάς, κύριε Κυριαζίδη, έχουν ολοκληρωθεί τέσσερα πράγματα, τα οποία πρέπει να σας αναφέρω.

Πρώτα από όλα –και είναι το βασικότερο- εκδόθηκε το π. δ.153/2017 και πλέον το κατάστημα κράτησης θα λειτουργήσει με πέντε τμήματα, διοίκησης, οικονομικού, κοινωνικής εργασίας, φύλαξης, εξωτερικής φρούρησης.

Το προεδρικό διάταγμα, κυρίες και κύριοι συνάδελφοι, αντιλαμβάνεστε ότι ήταν ο θεμέλιος λίθος, διότι χωρίς αυτό δεν μπορούσε να γίνει κανένας σχεδιασμός και κανένας προγραμματισμός. Δυστυχώς είχε μείνει σε εκκρεμότητα.

Τότε που σας είχα απαντήσει, κύριε συνάδελφε, σας είχα πει ότι επίκειται η έκδοσή του και, πράγματι, έγινε εντός του 2017.

Δεύτερον, εξασφαλίστηκαν μέχρι σήμερα οι πιστώσεις από τον κρατικό προϋπολογισμό, από το Υπουργείο Δικαιοσύνης για τις λειτουργίες και για τις λειτουργικές δαπάνες του καταστήματος κράτησης που ανέρχονται σε 800.000 ευρώ μέχρι 1 εκατομμύριο ευρώ. Αυτά τα χρήματα έχουν οριστικοποιηθεί από τον κρατικό προϋπολογισμό.

Τρίτον, εκδόθηκε βεβαίωση περαίωσης των εργασιών από την ΚΤΥΠ στις 22-12-2017 και η τελική επιμέτρηση εγκρίθηκε –έχουμε τελειώσει και με την επιμέτρηση- στις 26 Μαρτίου 2018.

Τέταρτον, έχει ήδη ξεκινήσει η διαδικασία σύστασης των θέσεων προσωπικού, με άλλα λόγια ο υπολογισμός του αριθμού και των ειδικοτήτων του προσωπικού που είναι απαραίτητο για τη λειτουργία του καταστήματος.

Σας ενημερώνω δε ότι μόλις ολοκληρωθεί αυτή η διαδικασία –και θα ολοκληρωθεί σύντομα- θα έρθει νόμος στη Βουλή, που θα οριστικοποιεί αυτόν τον προσδιορισμό.

Τι είναι σε εξέλιξη; Σε εξέλιξη είναι η δημοπράτηση του κτηρίου της εκπαίδευσης και της επαγγελματικής επιμόρφωσης από την ΚΤΥΠ. Η ΚΤΥΠ είναι εκείνος ο φορέας, που διαχειρίζεται τα δημόσια κτήρια και που σε αυτόν ενοποιήθηκαν, όπου μόνο η ενοποίηση και ο όγκος δουλειάς έχει ένα πρόβλημα. Είναι ο φορέας εκείνος που εποπτεύεται από το Υπουργείο Υποδομών. Επομένως και αυτό σας ενημερώνω ότι είναι σε εξέλιξη. Υπήρξε εδώ μια καθυστέρηση, από ό,τι ενημερώθηκα, από το Υπουργείο Υποδομών, διότι σχετικά με το νέο κτήριο υπήρχε μια διάσταση με τον παλαιό και τον νέο ανάδοχο. Το θέμα, όμως, αυτό είναι νομικό, θα ολοκληρωθεί και θα τελειώνουμε. Η δημοπράτηση προχωράει.

Το δεύτερο που είναι σε εξέλιξη, είναι η διαδικασία προμήθειας του εξοπλισμού της φυλακής πάλι από την ΚΤΥΠ.

Τρίτον, η διαδικασία πρόσληψης εξακοσίων υπαλλήλων για τις φυλακές, στο οποίο αναφέρθηκε η κ. Κεφαλίδου ειδικότερα. Εδώ θέλω να πω το εξής: Επίκειται άμεσα η προκήρυξη του ΑΣΕΠ. Το ΑΣΕΠ, το Ανώτατο Συμβούλιο Επιλογής Προσωπικού, είναι μια Ανεξάρτητη Αρχή, που έχει τους κανόνες λειτουργίας του και τους χρόνους. Εμείς πιέζουμε αυτό το πράγμα, να γίνει το συντομότερο δυνατόν.

Θέλω να διευκρινίσω ότι είχα απαντήσει τον Νοέμβριο στον κ. Κυριαζίδη σχετικά με τις προσλήψεις των εξακοσίων υπαλλήλων. Εάν γίνουν, κύριοι συνάδελφοι, ολοκληρωθεί η διαδικασία από το ΑΣΕΠ και γίνουν οι προσλήψεις, είναι πολύ εύκολο να στελεχωθεί, διότι θα υπάρχει αυτή η δυνατότητα, ακόμα και αν αυτές δεν αναφέρονται -διότι δεν αναφέρονται- στο κατάστημα κράτησης Νικηφόρος που με ρωτάτε. Θα έχουμε για όλα τα καταστήματα κράτησης συν εξακόσιους υπαλλήλους. Οπότε είναι πολύ εύκολο. Γι’ αυτό είχα πει ότι η ολοκλήρωση του διαγωνισμού, θα βοηθήσει στη στελέχωση και του συγκεκριμένου καταστήματος κράτησης. Νομίζω ότι διευκρινίστηκε αυτό το πράγμα. Έτσι ακριβώς το είχα πει και στον κ. Κυριαζίδη τον Νοέμβριο που είχα απαντήσει.

Τι πρέπει να γίνει; Κατά πρώτον, πρέπει να ολοκληρωθεί η διαδικασία της υδροδότησης, κύριοι συνάδελφοι. Εσείς που είσαστε από την περιοχή, γνωρίζετε ότι υπάρχει ένα πρόβλημα με τον Δήμο Παρανεστίου σχετικά με την υδροδότηση, διότι πρέπει να υποβληθεί ο δήμος σε μια δαπάνη για την ηλεκτροδότηση αντλιοστασίου, που θα εξασφαλίσει την απρόσκοπτη υδροδότηση του καταστήματος κράτησης.

Επίσης πρέπει να γίνουν δοκιμές του έργου, ώστε να διαπιστωθεί η καλή λειτουργία των εγκαταστάσεων. Μόλις συσταθούν οι θέσεις προσωπικού με τον νόμο που σας είπα, θα υποβληθεί αίτημα για την έγκριση πρόσληψης αντίστοιχου αριθμού υπαλλήλων. Να μη μείνουμε, δηλαδή, σε μια προσωρινότητα, με βάση τον αριθμό των υπηρετούντων στο σύνολο, συν τους εξακόσιους, που ελπίζουμε να έχουμε το κατά δύναμιν συντομότερο, αλλά πλέον να έχουμε τοποθέτηση υπαλλήλων στο κατάστημα κράτησης.

Ποια είναι τα περαιτέρω βήματα; Έχουμε ενημερωθεί από την ΚΤΥΠ ότι μέχρι τον Οκτώβριο θα γίνει η παραλαβή του έργου, διότι αυτό επιτάσσει η σύμβαση. Εμείς κάνουμε μια προσπάθεια από τη μεριά του Υπουργείου Δικαιοσύνης, η παραλαβή του έργου να συντελεστεί το συντομότερο και όχι στα απώτερα όρια που αναφέρει η σύμβαση. Θα λειτουργήσει αμέσως -σας το λέω αυτό το πράγμα υπεύθυνα- μόλις ολοκληρωθεί αυτή η διαδικασία της πρόσληψης των εξακοσίων υπαλλήλων από το ΑΣΕΠ. Το επαναλαμβάνω για άλλη μια φορά. Διότι χωρίς αυτούς τους εξακόσιους υπάλληλους δεν είναι δυνατόν να γίνει καμμία απόσπαση από κανένα άλλο κατάστημα κράτησης. Αυτό είχα απαντήσει και στη συνάδελφο Βουλευτή Σερρών, την κ. Αραμπατζή, αν θυμάμαι καλά, που είχε ρωτήσει. Δεν μπορεί να γίνει καμμία απόσπαση, διότι θα δημιουργηθεί μέγα ζήτημα στα άλλα καταστήματα κράτησης και κυρίως στα γειτονικά.

Αυτά, κυρία Πρόεδρε. Σας ευχαριστώ για τον χρόνο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε. Εικάζω ότι δεν θα δευτερολογήσετε, γιατί είπατε και όλες τις προτάσεις σας.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κάτι θα διευκρινίσω, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει.

Κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Κύριε Υπουργέ, θέλω να σας πω ότι έχουμε φτάσει στον Απρίλιο του 2018. Έχετε πολυδιαφημίσει ένα έργο, που έχει ταλαιπωρήσει τον νομό και τους κατοίκους του. Μοιράζετε ανέξοδα ωραία λόγια και ελπίδα στον κόσμο και θα μπορούσα να συνεχίσω, ρωτώντας σας το εξής: Εξακόσια άτομα χρειαζόμαστε για όλα τα καταστήματα κράτησης, χωρίς τις Φυλακές Νικηφόρου, εξακόσια λέτε εσείς χρειαζόμαστε και με τις Φυλακές Νικηφόρου. Άρα κάποιο θα είναι υποστελεχωμένο. Γιατί οι απαντήσεις που έχετε δώσει …

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν είπα αυτό, λάθος κάνατε. Εξακόσιοι είναι οι κρατούμενοι, δεν είναι οι υπάλληλοι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Εξακόσια τριάντα τρία άτομα είναι η προκήρυξη που έχετε βγάλει σωφρονιστικού προσωπικού.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μην το μπερδεύετε με τους σωφρονιστικούς που θα απασχοληθούν στο κατάστημα. Ακόμα δεν έχουμε καταλήξει. Είμαστε, σας είπα, στη διαδικασία.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Προσέξτε. Εσείς λέτε ότι έχετε πάρει έγκριση για εξακόσιους μέσω ΑΣΕΠ, για να στελεχώσετε τα σωφρονιστικά καταστήματα της Ελλάδος και λέω εγώ. Εξακόσιους έχετε πάρει χωρίς να υπολογίζετε τις Φυλακές Νικηφόρου, γιατί λέτε ότι ήταν εκτός στο σχεδιασμό σας, όταν βγάλατε την προκήρυξη. Εξακόσιους, λοιπόν, χωρίς να σχεδιάζετε μαζί με τις Φυλακές Νικηφόρου. Εξακόσιους συμπεριλαμβάνοντας και τις Φυλακές Νικηφόρου. Άρα κάποιο θα μείνει υποστελεχωμένο. Και όλοι γνωρίζουμε ποιο θα μείνει υποστελεχωμένο, αυτό το οποίο ακόμα δεν έχει ολοκληρωθεί, ακόμα είναι στη δημοπράτηση, ακόμα περιμένουμε. Γιατί πολύ απλά η εικόνα η οποία υπάρχει αυτή τη στιγμή στον νομό της Δράμας, είναι ότι έχει τελειώσει και η υδροδότηση, έχει τελειώσει και ο βιολογικός, έχει ολοκληρωθεί το έργο και το μόνο που περιμένουμε, τουλάχιστον αυτό ακούγεται από τα πλέον επίσημα χείλη του ΣΥΡΙΖΑ στον νομό, είναι τις προσλήψεις. Για να σας πω την αλήθεια, όλη η φασαρία γίνεται, για το εάν θα υπάρχει εντοπιότητα ή όχι στις προσλήψεις. Εκεί έχουμε φτάσει.

Θέλω να σας πω τελειώνοντας ότι γενικά αυτό που κάνετε στον ΣΥΡΙΖΑ, είναι ότι νομίζετε πως επειδή αναλαμβάνετε δεσμεύσεις, που έτσι και αλλιώς δεν θα τις υλοποιήσετε και αφήνετε τα δύσκολα στους άλλους, είναι ανέξοδο να λέτε ότι προχωράμε. Επειδή νομίζετε και επιμένετε στα ψέματά σας, στο τέλος πού θα πάει; Κάποιος θα «τσιμπήσει», κάποιος θα πιστέψει.

Να ξέρετε, κύριε Υπουργέ, ότι οι Δραμινοί είναι καλοπροαίρετοι άνθρωποι, όμως, δεν ζούμε στη χώρα των Λωτοφάγων και μνήμη έχουμε και κρίση διαθέτουμε. Επειδή ό,τι λέμε εδώ καταγράφεται, το έχουμε και εγγράφως, σας παρακαλώ να υπάρχει μία δέσμευση για τις προσλήψεις στις συγκεκριμένες φυλακές. Οι εξακόσιοι τριάντα σωφρονιστικοί υπάλληλοι ανά την Ελλάδα είναι κάτι που δεν μας περιλαμβάνει και είναι απολύτως σαφές σε όποιον διαβάσει τις απαντήσεις σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας ευχαριστούμε, κυρία Κεφαλίδου.

Ο κ. Κυριαζίδης έχει τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Υπουργέ, περισσότερο σύγχυση δημιουργήσατε. Μπλέξαμε. Μας ρίξατε στον ωκεανό. Εν πάση περιπτώσει, δεν ξέρω ακριβώς πού θα καταλήξουμε.

Για ποιον λόγο; Μας αναφέρετε ότι τον Απρίλιο του 2015, έμεινε μόνο το θέμα της υδροδότησης. Το 2015, φανταστείτε! Μπαίνουμε στον τέταρτο χρόνο και είμαστε στην υδροδότηση, για να συνεννοούμαστε, το ποσό που είχε μείνει. Το έργο περαιώθηκε στις 31-10-2017 -οι «Κτηματικές Υποδομές» το λένε- και εκδόθηκε σχετική βεβαίωση, όπως είπατε κι εσείς, μετά από δύο μήνες, άρα το έργο έχει περαιωθεί.

Τώρα εσείς εδώ μας αποκαλύπτετε ότι θα πρέπει να υπάρξει καινούργια δημοπράτηση αναφορικά με το κέντρο εκπαίδευσης, το οποίο θα δούμε προς το τέλος του έτους, κ.λπ. .

Καταλήγουν οι «Κτηματικές Υποδομές» στις ενέργειες που απαιτούνται στην συνέχεια, που δεν έχουν καμμία σχέση με αυτά που αναφέρατε εσείς.

Άρα, λοιπόν, το ζήτημα είναι η στελέχωση. Και απαντάτε –και θα τα καταθέσουμε όλα αυτά- ότι η δυνατότητα στελέχωσης μέσω της προαναφερθείσας προκήρυξης δεν είναι εφικτή και μιλάτε για το κατάστημα κράτησης Νικηφόρου. Το αναφέρετε αρχές του έτους.

Γνωρίζατε τον Νοέμβριο που μου απαντούσατε για την έκδοση του προεδρικού διατάγματος. Ξεχάσατε το κατάστημα κράτησης Νικηφόρου τον Σεπτέμβριο που εκδώσατε το διάταγμα και αναγκαστήκατε στη συνέχεια να εκδώσετε νέο διάταγμα. Άρα θα έπρεπε να συμπεριληφθεί.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν είναι έτσι.

**ΔΗΜΗΤΡΙΟΣ ΚΥΡΙΑΖΙΔΗΣ:** Ναι, κύριε Υπουργέ, έτσι δεν είναι; Τον Σεπτέμβριο δεν εκδώσατε προεδρικό διάταγμα; Και μετά από έναν μήνα θυμηθήκατε να εκδώσετε άλλο προεδρικό διάταγμα, γιατί δεν είχατε συμπεριλάβει το κατάστημα κράτησης Νικηφόρου και αυτό τώρα το διαχωρίζετε και λέτε ότι άλλη προκήρυξη για ό,τι υπάρχει τώρα ως προγραμματισμός και άλλο στη συνέχεια. Άρα μην περιμένετε κάτι τέτοιο. Αυτό έχει ειπωθεί πλέον, έγινε κτήμα σε όλους μας ότι το συγκεκριμένο κατάστημα δεν πρόκειται να λειτουργήσει.

Ο ανάδοχος, όμως, μια και έχει παραδώσει το έργο, κύριε Υπουργέ, έχει ρήτρα, την οποία καταβάλλει ο Έλληνας φορολογούμενος. Αλλά επειδή βρισκόμαστε σε μια προεκλογική περίοδο, όπως έγινε με τον κάθετο άξονα Δράμας-Αμφίπολης που ανακοινώθηκε και ξανανακοιθώθηκε, το ίδιο κάνετε και σήμερα, για ένα ζήτημα που δεν είναι αναπτυξιακό, αλλά εν πάση περιπτώσει κάτι θα παρείχε σε αυτή την έρμη τη Δράμα, που τη θυμάστε προφανώς μόνο προεκλογικά. Αλλά πλέον θα ήθελα να σας πω ότι είναι αργά και για εσάς και για τη Δράμα δυστυχώς.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων:** Κυρίες και κύριοι συνάδελφοι, νόμιζα ότι με το χρονοδιάγραμμα και με τις ενέργειες που έχουν γίνει, είναι σε εξέλιξη και πρόκειται να γίνουν, θα είχε διευθετηθεί απολύτως το ζήτημα της ερώτησης. Δυστυχώς, όμως, επανήλθαν οι συνάδελφοι και μάλιστα με μια ακραία φρασεολογία, «ψέματα» και παρόμοιες εκφράσεις. Εγώ θέλω να πω ότι καταλαβαίνω ότι η Δημοκρατική Συμπαράταξη βρίσκεται σε μια σύγχυση αυτή την περίοδο, γιατί θα πρέπει να καταλήξει ποιος έχει δίκιο, η κ. Γεννηματά ή ο κ. Βενιζέλος, σχετικά με την Αναθεώρηση του Συντάγματος, και επιδίδεται σε μια φρασεολογία ακραία. Δεν πειράζει.

Εγώ θα επαναλάβω, όμως, κάποια πράγματα. Σας είπα και πάλι ότι από τον Νοέμβριο που ερωτήθηκα στη Βουλή από τον κ. Κυριαζίδη, έχουν γίνει τέσσερα σημαντικά βήματα για ένα κατάστημα κράτησης, το οποίο -εγώ θα συμφωνήσω- επί χρόνια έβλεπαν οι κάτοικοι της Δράμας να υπάρχει και δεν είχε ληφθεί από τις προηγούμενες κυβερνήσεις καμμία μέριμνα. Παραλάβαμε αυτή την κατάσταση και σας λέω και πάλι…

**ΔΗΜΗΤΡΙΟΣ ΚΥΡΙΑΖΙΔΗΣ:** Το 90% σας παραδώσαμε το 2015.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων:** Εντάξει, κύριε Κυριαζίδη. Σας άκουσα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κυριαζίδη, αφήστε να ολοκληρώσει.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων:** Ακριβώς αυτά σας είπα. Εκδόθηκε το προεδρικό διάταγμα και δεν έχει καμμία σχέση με το προεδρικό διάταγμα του Σεπτεμβρίου που περιέγραφε τον οργανισμό. Άλλο προεδρικό διάταγμα είναι το ένα, άλλο είναι για την ίδρυση καταστήματος κράτησης. Αυτά είναι. Έχουν εξασφαλιστεί οι πιστώσεις, που αυτό είναι πολύ σημαντικό και έπρεπε κάτι να πείτε, πιστώσεις από 800.000 μέχρι 1 εκατομμύριο. Έχει εκδοθεί η βεβαίωση περαίωσης του έργου από την ΚΤΥΠ και έγινε και η επιμέτρηση. Από τον Νοέμβριο μέχρι σήμερα ολοκληρώθηκαν αυτές οι διαδικασίες. Και σας είπα ότι από τη στιγμή που έχουμε αυτά στα χέρια μας, ξεκίνησε και η διαδικασία σύστασης θέσεων προσωπικού. Επίσης σας είπα ότι εντός του επομένου χρονικού διαστήματος, θα έχουμε και τον νόμο που προβλέπει αυτά τα πράγματα. Επομένως η Κυβέρνηση με γρήγορα βήματα προχωρεί σε διαδικασίες, οι οποίες όμως πρέπει να τηρηθούν. Δεν μπορεί να γίνει διαφορετικά.

Σχετικά με αυτό που είπατε για την υδροδότηση και τον βιολογικό, κυρία Κεφαλίδου, ο βιολογικός πράγματι είναι έτοιμος. Δεν είπαμε εμείς κανένα ψέμα. Το πρόβλημα πού είναι; Στην υδροδότηση. Γιατί το ξέρετε κι εσείς -έχω πληροφορηθεί ότι έχετε διατελέσει και αυτοδιοικητικός- ότι η υδροδότηση είναι ένα ζήτημα, που άπτεται των αποκλειστικών αρμοδιοτήτων των δήμων. Εδώ, λοιπόν, υπάρχει ένα ζήτημα για μια δαπάνη που ο δήμος της περιοχής θεωρεί υψηλή για την ηλεκτροδότηση του αντλιοστασίου. Χωρίς νερό, αν δεν λυθεί αυτό το μέγα ζήτημα, δεν μπορεί να λειτουργήσει κατάστημα κράτησης. Πιστεύω ότι θα λυθεί. Θα δούμε πώς…

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Βοηθήστε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων:** Μα ακριβώς αυτό σας λέω. Αλλά αυτό το βιολογικό που είναι των αρμοδιοτήτων του Υπουργείου Δικαιοσύνης, το λύσαμε, είναι εντάξει, έχουμε τελειώσει από εκεί. Με το άλλο ζήτημα που δεν είναι της αποκλειστικής αρμοδιότητας του Υπουργείου Δικαιοσύνης, για αυτό μη λέτε ότι λέμε ψέματα. Για αυτό έκανα την αναφορά στην αρχή.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Για τους σωφρονιστικούς να μας πείτε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων:** Για τους σωφρονιστικούς τώρα προσέξτε. Κάνετε έναν συλλογισμό, ο οποίος θα σας πω εγώ εκ των προτέρων ότι δεν είναι αβάσιμος. Έχει μια λογική βάση. Τι περιμένουμε; Περιμένουμε να τελειώσει αυτή η διαδικασία. Σας είπα ότι είναι σε εξέλιξη η διαδικασία προκήρυξης. Πιέζουμε, μάλιστα, το Ανώτατο Συμβούλιο Επιλογής Προσωπικού, να επισπεύσει για την πρόσληψη εξακοσίων περίπου σωφρονιστικών υπαλλήλων.

Εάν τους έχουμε αυτούς τους εξακόσιους, κυρία Κεφαλίδου, πράγματι δεν φτάνουν, αλλά μπορούμε να κάνουμε τις απαραίτητες αποσπάσεις, για να λειτουργήσει το κατάστημα κράτησης.

Αν δεν γίνουν αυτές οι προσλήψεις, αν δεν περαιωθεί ο διαγωνισμός, είναι αδύνατο να κάνουμε οτιδήποτε άλλο. Σας το λέω αυτό το πράγμα…

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Δεσμεύεστε, δηλαδή, ότι στους εξακόσιους θα υπάρχει προσωπικό για τις φυλακές Νικηφόρου;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Προσέξτε. Εφόσον προσληφθούν οι εξακόσιοι τριάντα -πόσοι είναι- σωφρονιστικοί υπάλληλοι, θα έχουμε τη δυνατότητα να αποσπάσουμε τον αναγκαίο για τη λειτουργία αριθμό σωφρονιστικών υπαλλήλων, στο κατάστημα κράτησης Νικηφόρου. Αν δεν έχουμε, όμως, αυτούς τους εξακόσιους για όλη την Ελλάδα, τότε είναι αδύνατον να προχωρήσουμε, γιατί ήδη υπάρχουν κενά. Αυτό σας είπα. Έχουμε έναν σχεδιασμό, ούτως ώστε με την πρόσληψη αυτών των ανθρώπων να προχωρήσουμε αυτόματα στην απόσπαση του αναγκαίου για τη λειτουργία σε πρώτη φάση προσωπικού.

Να ολοκληρώσω, κυρία Πρόεδρε, και να πω το εξής: Πιστεύω κι εγώ ότι δομές που έχουν ξεκινήσει, πρέπει να ολοκληρωθούν σε σύντομο χρονικό διάστημα. Σας είπα τα προβλήματα που υπάρχουν με την ΚΤΥΠ και τον φόρτο εργασίας που έχουν. Εσείς που είσαστε Βουλευτές της βόρειας Ελλάδας, ξέρετε σε τι άθλια κατάσταση είναι όχι μόνο οι φυλακές αλλά και τα δικαστικά μέγαρα. Εγώ επισκέφθηκα το Δικαστικό Μέγαρο Έδεσσας και το Δικαστικό Μέγαρο του Κιλκίς και έχουμε μια πρώτη πρόνοια, για να τελειώσουμε με αυτές τις εκκρεμότητες. Διότι, αν τα έχετε επισκεφθεί και ξέρετε πού δικάζουν συνάδελφοι δικηγόροι και δικαστές, θα έχετε εκπλαγεί με τις τριτοκοσμικές συνθήκες. Και αυτό είναι μια κατάσταση…

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Εμείς ξέρουμε, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ακριβώς γι’ αυτό λοιπόν, αυτή την ώρα και η ΚΤΥΠ και το Υπουργείο Δικαιοσύνης κάνει μια μεγάλη προσπάθεια, όσον αφορά τις κτηριακές υποδομές που άπτονται…

**ΔΗΜΗΤΡΙΟΣ ΚΥΡΙΑΖΙΔΗΣ:** Θέλουμε ειλικρινά να σας πιστέψουμε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Να με πιστέψετε, διότι είδατε, κύριε Κυριαζίδη, ότι από τον Νοέμβριο που με ρωτήσατε, σας είπα τέσσερα θεμελιώδη βήματα που έγιναν. Αυτά που σας είχα πει τον Νοέμβριο, τα κάναμε και άλλα είναι σε εξέλιξη.

**ΔΗΜΗΤΡΙΟΣ ΚΥΡΙΑΖΙΔΗΣ:** Όπως σας είπα, θέλουμε να σας πιστέψουμε, αλλά …

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν υπάρχει λοιπόν, από μεριά μας…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριε Κυριαζίδη. Δεν θα μείνουμε μια ώρα σε αυτή την ερώτηση.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σας απαντώ και ξέρω ότι με ρωτάτε καλόπιστα. Εμείς κάνουμε όλες εκείνες τις ενέργειες, ούτως ώστε να τελειώσουμε το συντομότερο δυνατόν και με τον καλύτερο δυνατό τρόπο αυτές τις υποχρεώσεις που έχουμε αναλάβει.

Ο κ. Δελής γελάει. Ακούει, φαίνεται, πράγματα τα οποία εξάπτουν τη φαντασία του.

**ΙΩΑΝΝΗΣ ΔΕΛΗΣ:** Δεν γελάω με σας, κύριε Υπουργέ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, ολοκληρώστε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σας λέω ότι καλύτερη απόδειξη αυτών που σας λέω, είναι αυτά που υλοποιήθηκαν. Τον Νοέμβριο σας είχα υποσχεθεί αυτά που σας αναφέρω σήμερα ότι θα έχουν ολοκληρωθεί και ολοκληρώθηκαν.

Η μόνη καθυστέρηση που εγώ βλέπω εδώ, είναι η προκήρυξη του διαγωνισμού του ΑΣΕΠ, αλλά και πάλι γνωρίζετε ότι αυτό δεν εξαρτάται αποκλειστικά από την Κυβέρνηση πολύ δε περισσότερο από το Υπουργείο Δικαιοσύνης. Έχουμε εδώ μια ανεξάρτητη αρχή. Το μόνο που μπορούμε να κάνουμε -και το κάνουμε- είναι να ζητάμε την επίσπευση αυτών των διαδικασιών.

Σας ευχαριστώ, κυρία Πρόεδρε.

**ΔΗΜΗΤΡΙΟΣ ΚΥΡΙΑΖΙΔΗΣ:** Να μην ορίζετε χρόνο, κύριε Υπουργέ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριε Κυριαζίδη. Δεν θα γίνει σήμερα θέμα τόσο μεγάλης διάρκειας.

Τώρα θα συζητηθεί η τρίτη με αριθμό 1376/21-3-2018 επίκαιρη ερώτηση πρώτου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτηπρος τον ΥπουργόΟικονομικών,με θέμα: «Μόνο 350 ευρώ παίρνουν οι πέντε χιλιάδες υποψήφιοι διδάκτορες της χώρας. Τους αντιμετωπίζουν ως επιχειρηματίες».

Θα απαντήσει η Υφυπουργός Οικονομικών κ. Αικατερίνη Παπανάτσιου.

Κύριε Μανιάτη, έχετε τον λόγο για δύο λεπτά, να αναπτύξετε την ερώτησή σας.

**ΙΩΑΝΝΗΣ ΜΑΝΙΑΤΗΣ:** Ευχαριστώ πολύ, κυρία Πρόεδρε.

Κυρία Υπουργέ, έχουμε ακούσει πομπώδεις εκφράσεις και από τον Πρωθυπουργό τον κ. Τσίπρα και από την Κυβέρνηση, ότι η χώρα πρέπει να βαδίσει -και τους στηρίζει η Κυβέρνηση- σε δρόμους καινοτομίας, έρευνας, τεχνολογίας και να στηρίξουμε ταυτόχρονα τη νέα γενιά της χώρας.

Ένα από τα σημαντικότερα τμήματα της νέας γενιάς της χώρας, κυρία Υπουργέ, είναι οι περίπου πέντε χιλιάδες υποψήφιοι διδάκτορες της χώρας και οι αντίστοιχοι μεταδιδακτορικοί σπουδαστές. Μιλούμε για το πιο δυναμικό κομμάτι που έχει δύο πολύ βασικά χαρακτηριστικά.

Το πρώτο είναι ότι είναι εξαιρετικά υψηλού επιστημονικού επιπέδου, δεδομένου ότι πια τους έχει ανατεθεί από τα πανεπιστήμια, από τα ΑΕΙ, από τα ΤΕΙ, από τον «ΕΛΓΟ-ΔΗΜΗΤΡΑ» ή από τον «ΕΚΕΦΕ ΔΗΜΟΚΡΙΤΟ», η εκπόνηση διδακτορικής διατριβής.

Το δεύτερο χαρακτηριστικό είναι ότι δουλεύουν και θα δουλεύουν για τρία ή τέσσερα χρόνια σε θέματα πρώτης προτεραιότητας για την ανάπτυξη της χώρας και την ανάπτυξη της επιστήμης.

Πώς αντιμετωπίζουμε τώρα αυτούς τους ανθρώπους που στην πραγματικότητα αποτελούν την ελπίδα της πατρίδας, για να ξεπεράσουμε την επιστημονική και τεχνολογική μας υστέρηση; Τους αντιμετωπίζουμε φορολογικά σαν να είναι επιχειρηματίες. Αντί, δηλαδή, να τους αντιμετωπίσουμε σαν αυτό το μικρό τμήμα των υποψηφίων διδακτόρων που καταφέρνουν και παίρνουν υποτροφία –γιατί η υποτροφία δεν φορολογείται- αντίθετα αντιμετωπίζουμε αυτούς τους ανθρώπους -στις περιπτώσεις που απασχολούνται περιστασιακά, για κάποιους μήνες, για ένα μικρό χρονικό διάστημα σε ανταγωνιστικά προγράμματα των ελληνικών πανεπιστημίων, δηλαδή σε προγράμματα που έχουν φέρει στην Ελλάδα τα χρήματά τους οι Έλληνες καθηγητές, τα οποία δεν είναι χρήματα του ελληνικού δημοσίου, αλλά είναι χρήματα από ανταγωνιστικά ευρωπαϊκά προγράμματα- αντιμετωπίζουμε, λοιπόν, τους υποψηφίους διδάκτορες ως επιχειρηματίες και τους φορολογούμε, δηλαδή 29% φόρος, 27% ασφαλιστικές εισφορές και 3,6% χαρτόσημα.

Αυτό σημαίνει ότι από ένα έσοδο της τάξης των 1.000 ευρώ που μπορεί να πάρουν για έναν μήνα οι άνθρωποι αυτοί, τα περίπου 350 ευρώ να τους μένουν στην τσέπη και τα υπόλοιπα να πηγαίνουν στο κράτος.

Η πρόταση που σας καταθέτουμε, κυρία Υπουργέ, είναι πολύ απλή. Για τις περιπτώσεις αυτές των υποψηφίων διδακτόρων που αμείβονται από τα ερευνητικά προγράμματα των ελληνικών πανεπιστημίων, ΤΕΙ, του «Δημόκριτου» ή του «ΕΛΓΟ-ΔΗΜΗΤΡΑ» από ανταγωνιστικά προγράμματα και μόνον γι’ αυτές τις αμοιβές, τα έσοδα αυτά να αντιμετωπιστούν ως υποτροφίες για όποιο διάστημα υπάρχουν, έτσι ώστε αντί για brain drain, που συνεχίζει να υπάρχει η έξοδος εγκεφάλων της χώρας και μάλιστα υψηλότατου επιπέδου, να καταφέρουμε να κρατήσουμε αυτό το τμήμα της νεολαίας στην πατρίδα μας.

Θεωρώ ότι αυτή είναι μια δράση που μπορεί να την αναλάβει η φορολογική διοίκηση της χώρας. Μπορεί το Υπουργείο Οικονομικών να υποστηρίξει μια τέτοια πρωτοβουλία και είναι πολύ καθαρό ότι όλη η Αντιπολίτευση θα στηρίξει μια πρωτοβουλία που θα κρατήσει εδώ στην Ελλάδα αυτές τις πέντε χιλιάδες παιδιών που εκπονούν διδακτορικές διατριβές ή που κάνουν μεταδιδακτορικές σπουδές.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** H κυρία Υπουργός έχει τον λόγο για τρία λεπτά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κυρία Πρόεδρε.

Απαντώντας στο ερώτημά σας, κύριε συνάδελφε, σχετικά με την αντιμετώπιση των αμοιβών των Ελλήνων υποψηφίων διδακτόρων, θα ήθελα να σας ενημερώσω ότι σύμφωνα με τις διατάξεις του Κώδικα Φορολογίας Εισοδήματος, φορολογούνται τα εισοδήματα που προέρχονται από μισθωτή εργασία, από εισόδημα από συντάξεις, εισοδήματα από επιχειρηματική δραστηριότητα, εισοδήματα από κεφάλαιο και εισοδήματα από υπεραξία μεταβίβασης κεφαλαίων.

Επομένως, τα εισοδήματα τα οποία προέρχονται από μία απ’ αυτές τις κατηγορίες, φορολογούνται με αυτό το σκεπτικό.

Από κει και πέρα, όμως, θα πρέπει να τονίσουμε ότι στα εισοδήματα από μισθωτή εργασία και στα εισοδήματα από επιχειρηματική δραστηριότητα υπάρχει και αφορολόγητο σε κάποιες κατηγορίες.

Από κει και μετά, όσον αφορά τις υποτροφίες στις οποίες αναφερθήκατε ή τα χρηματικά βραβεία που χορηγούνται από το δημόσιο ή από άλλους φορείς, αυτά δεν υπόκεινται σε καμμία από τις αναγνωριζόμενες πηγές εισοδήματος και συνεπώς δεν υπόκεινται σε φόρο.

Θα πρέπει να πούμε εδώ πέρα ότι σαν υποτροφίες που δεν εμπίπτουν στις παραπάνω κατηγορίες εισοδήματος νοούνται τα χρηματικά ποσά που καταβάλλονται από το δημόσιο, από άλλους δημόσιους ή ιδιωτικούς φορείς, όπως νομικά πρόσωπα δημοσίου δικαίου ή νομικά πρόσωπα ιδιωτικού δικαίου, οργανισμούς, ιδρύματα, κοινωφελείς περιουσίες, ιδιωτικές επιχειρήσεις κ.λπ., σαν οικονομική ενίσχυση σε σπουδαστές οποιασδήποτε αναγνωρισμένης εκπαιδευτικής βαθμίδας ή επαγγελματικής κατάρτισης, με σκοπό τη συνέχιση και την ολοκλήρωση των σπουδών και την απόκτηση τίτλου σπουδών για δίδακτρα, έξοδα διαμονής, τροφεία κατά τη διάρκεια των σπουδών τους, για τη βράβευσή τους λόγω εξαιρετικών επιδόσεων στις σπουδές τους.

Επίσης, έχουμε τα χρηματικά βραβεία που δεν εμπίπτουν στο εννοιολογικό πεδίο καμμίας κατηγορίας εισοδήματος και εννοούνται τα χρηματικά ποσά που καταβάλλονται σε φυσικά πρόσωπα σαν χρηματικοί έπαινοι ή χρηματικά έπαθλα από το δημόσιο ή άλλους δημόσιους ή ιδιωτικούς φορείς για την ηθική και υλική αμοιβή τους, καθώς και την αναγνώριση και επιδοκιμασία των ατομικών ικανοτήτων, επιδόσεων ή αρετών τους.

Επιπρόσθετα, θα ήθελα να τονίσω ότι, βάσει της απάντησης που πήραμε από το Υπουργείο Παιδείας, Έρευνας και Θρησκευμάτων, το Ελληνικό Ίδρυμα Έρευνας και Καινοτομίας, στο πλαίσιο της δράσης «Πρώτη Προκήρυξη Υποτροφιών του ΕΛΙΔΕΚ για υποψήφιους διδάκτορες» ενισχύει 582 υποψήφιους διδάκτορες με μηνιαία υποτροφία ύψους 900 ευρώ και για χρονικό διάστημα έως τριάντα έξι μήνες. Το ανωτέρω ποσό, σύμφωνα με την προκήρυξη της δράσης, είναι αφορολόγητο, πλην της κράτησης του 3,6% που κι εσείς αναφέρατε στην ομιλία σας. Επομένως, το καθαρό ποσό υποτροφίας που λαμβάνει ο κάθε υποψήφιος διδάκτορας ανέρχεται στο ποσό των 867,60 ευρώ.

Να σας ενημερώσω σε αυτό το σημείο πως οι ανωτέρω συμβάσεις αφορούν υποτροφίες και υλοποιούνται από τα εκάστοτε ΑΕΙ. Κατά συνέπεια, δεν προβλέπεται η αντιμετώπισή τους σαν εργολαβίες ή σαν επιχειρηματικές αμοιβές.

Όσον αφορά τα άλλα εισοδήματα, θα επανέλθω στη δευτερολογία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μανιάτη, έχετε τρία λεπτά για τη δευτερολογία σας.

**ΙΩΑΝΝΗΣ ΜΑΝΙΑΤΗΣ:** Κυρία Υπουργέ, φοβάμαι ότι δεν έγινε αντιληπτό το περιεχόμενο της ερώτησής μου.

Να συμφωνήσουμε στο προφανές: Εδώ και πολλές δεκαετίες, η Ελλάδα, όπως και όλες οι χώρες του κόσμου, δίνει υποτροφίες. Και όλες οι χώρες του κόσμου κρατούν τις υποτροφίες που δίνουν στους υποψήφιους διδάκτορές τους αφορολόγητες, γι’ αυτό οι υποτροφίες που δόθηκαν φέτος από το ένα ίδρυμα ή το άλλο, της τάξης περίπου των 800 ευρώ κάθε χρόνο, προφανώς και δεν φορολογούνται. Θα ήταν όχι αδιανόητο, αλλά έξω από κάθε λογική να φορολογήσουμε τις υποτροφίες.

Το ερώτημα που θέτω με την ερώτησή μου και η πρόταση που σας κάνω είναι, όπως ακριβώς δεν φορολογούνταν και δεν φορολογούνται –και ελπίζω δεν θα φορολογούνται και στο μέλλον- οι υποτροφίες, έτσι να μην φορολογούνται και τα λίγα χρήματα που εισπράττουν είτε μέσα από μπλοκάκι είτε μέσα από αποδείξεις δαπάνης οι υποψήφιοι διδάκτορες, όταν -και μόνο όταν- αυτοί οι υποψήφιοι διδάκτορες προσφέρουν υπηρεσίες στα εργαστήρια των πανεπιστημίων, των ΤΕΙ, του «Δημόκριτου» ή του «ΔΗΜΗΤΡΑ» για θέματα του διδακτορικού το οποίο εκπονούν και όταν μάλιστα τα χρήματα αυτά έχουν έρθει από ανταγωνιστικά προγράμματα της Ευρωπαϊκής Ένωσης.

Και γνωρίζετε πολύ καλά -είμαι σίγουρος- ότι η έρευνα γίνεται κυρίως από αυτούς τους πέντε χιλιάδες ανθρώπους. Αυτή είναι η έρευνα στην Ελλάδα. Ουσιαστικά, οι καινοτομίες, οι πατέντες, η τεχνολογία γεννιούνται και μετασχηματίζονται σε νέα προϊόντα ή νέες υπηρεσίες από αυτούς τους νέους ανθρώπους.

Η πρόταση λοιπόν -και παρακαλώ πολύ να έχω την απάντησή σας- είναι τα χρήματα αυτά που εισπράττουν, όταν τα εισπράττουν -όταν υπάρχουν και για όσο χρονικό διάστημα υπάρχουν, γιατί δεν είναι μισθωτή υπηρεσία, το παίρνουν για κάποιους μήνες και κάποια στιγμή σταματούν τα χρήματα αυτά, όμως είναι εξαιρετικά χρήσιμα για να επιβιώσουν τα παιδιά αυτά και να μην πάνε στο εξωτερικό- όταν δηλαδή ο καθηγητής τους βρίσκει κάποιο πρόγραμμα και καταφέρνει να τους δώσει 500 ή 600 ευρώ, αυτά τα 500 ή 600 ευρώ που είναι χρήματα για να επιβιώσουν τα νέα παιδιά, να τα φορολογήσουμε ως υποτροφία και όχι σαν να είναι επιχειρηματίες ή ελεύθεροι επαγγελματίες.

Θεωρώ ότι είναι απολύτως κατανοητό αυτό που περιγράφω και είμαι βέβαιος ότι, αν το συζητήσετε με τον κάθε απλό πολίτη, θα συμφωνήσει. Γιατί τα παιδιά αυτά που σας λέω είναι τα παιδιά της διπλανής πόρτας, είναι παιδιά που παλεύουν και επιστήμη να κάνουν και το δικό τους μέλλον να φτιάξουν και την πατρίδα τους να βοηθήσουν. Είναι τα παιδιά τα διπλανά μας.

Αυτά, λοιπόν, τα παιδιά που έχουν βαθιά ανάγκη από μια στοιχειώδη στήριξη του κράτους, δεν ζητούν λεφτά από το κράτος, αλλά ζητούν από τα 600 ευρώ που εισπράττουν να μην τους παίρνουμε το 60% σαν να είναι ελεύθεροι επαγγελματίες ή στελέχη επιχειρήσεων. Θεωρώ ότι θα ήταν εξαιρετικά καλό για την Κυβέρνηση αν μπορούσε να ακούσει την πρόταση που καταθέτουμε και να την υιοθετήσει.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κυρία Υπουργέ, έχετε τον λόγο για τρία λεπτά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Με τις διατάξεις του νόμου του 2016 ορίστηκε ότι από 23-12-2014 οι δαπάνες των υποτροφιών που χορηγούνται από ερευνητικά κέντρα ή ινστιτούτα ή ΑΕΙ και από το Ίδρυμα Κρατικών Υποτροφιών είναι επιλέξιμες για συγχρηματοδότηση από επιχειρησιακά προγράμματα. Τα χορηγούμενα, από τις αιτίες αυτές, ποσά δεν αποτελούν εισόδημα και δεν υπόκεινται σε οποιοδήποτε φόρο ή κράτηση. Αυτό το ξεκαθαρίζουμε.

Πάμε τώρα στο δεύτερο κομμάτι. Υπάρχει η περίπτωση εισοδήματα που καταβάλλονται από τα ΑΕΙ, ΤΕΙ και ερευνητικές επιτροπές, που είναι αμοιβή σε προπτυχιακούς ή μεταπτυχιακούς φοιτητές, να είναι με μισθωτή εργασία. Εκεί υπάρχει το αφορολόγητο. Άρα, σε αυτήν την περίπτωση και πάλι για τα εισοδήματα που είπατε, των 500 και 600 ευρώ, έχουμε το αφορολόγητο. Δεν υπάρχει...

**ΙΩΑΝΝΗΣ ΜΑΝΙΑΤΗΣ:** Αφού υπάρχει παρακράτηση φόρου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Στα 500-600 ευρώ από μισθωτή εργασία δεν υπάρχει καμμία παρακράτηση φόρου.

**ΙΩΑΝΝΗΣ ΜΑΝΙΑΤΗΣ:** Κυρία Υπουργέ, κάνετε λάθος.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Δεν υπάρχει παρακράτηση φόρου, γιατί είναι αφορολόγητο μέχρι τα 8.600 ή και πάνω αντίστοιχα.

**ΙΩΑΝΝΗΣ ΜΑΝΙΑΤΗΣ:** ... (δεν ακούστηκε)

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Συνεχίζουμε.

Επιχειρηματική δραστηριότητα, κατά περίπτωση, ανάλογα με την εργασιακή σχέση και ειδικότερα όσοι αποκτούν εισοδήματα από μπλοκάκι. Αυτοί δηλαδή που έχουν σαν έδρα την κατοικία τους και εφόσον οι συμβάσεις παροχής υπηρεσιών ή έργου είναι μέχρι τρεις εργοδότες ή αν δεν είναι μέχρι τρεις εργοδότες και είναι παραπάνω, αλλά το 75% να προέρχεται από ένα πρόσωπο, φορολογούνται κι εκείνοι με την κλίμακα των μισθωτών. Έχουν την έκπτωση του φόρου 1.900 έως 2.100 ευρώ.

Άρα, στις περιπτώσεις αυτές και οι σπουδαστές και διδακτορικοί φοιτητές έχουν τις ελαφρύνσεις που έχουν οι μισθωτοί ή έχει το μπλοκάκι σε όλες τις επιχειρήσεις.

Αντίστοιχα, με έγγραφο, το οποίο και θα καταθέσω, από το Υπουργείο Εργασίας στις περιπτώσεις που κι εκεί η απασχόληση είναι μέχρι δύο εργοδότες, υπάρχει ο επιμερισμός των ασφαλιστικών εισφορών μεταξύ ασφαλισμένων και αντισυμβαλλόμενων. Σε αυτές τις περιπτώσεις οφείλει το εκπαιδευτικό κέντρο να έχει τις ασφαλιστικές εισφορές στους μεταδιδακτορικούς φοιτητές.

Το καταθέτω για τα Πρακτικά.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πριν συνεχίσουμε με την επόμενη ερώτηση...

**ΙΩΑΝΝΗΣ ΜΑΝΙΑΤΗΣ:** Πείτε το στον κ. Τσακαλώτο. Μιλώ μόνο για τα εισοδήματα που προέρχονται από ερευνητικά προγράμματα, κυρία Υπουργέ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Μανιάτη. Αυτό ήρθε να σας πει.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Είναι με μπλοκάκι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω να κάνω μια ανακοίνωση προς το Σώμα.

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της στα σχέδια νόμων του Υπουργείου Εθνικής Άμυνας:

Α. «Κύρωση της Συμφωνίας Στρατιωτικής Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Χασιμιτικού Βασιλείου της Ιορδανίας».

Β. «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας του Καναδά και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας του Βασιλείου της Δανίας και του Υπουργείου Άμυνας της Δημοκρατίας της Εσθονίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργού Άμυνας του Βασιλείου της Ολλανδίας και του Υπουργείου Άμυνας του Βασιλείου της Νορβηγίας και του Υπουργού Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Ρουμανίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Εθνικής Άμυνας της Δημοκρατίας της Τουρκίας και του Υπουργείου Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας και του Υπουργείου Άμυνας των Ηνωμένων Πολιτειών της Αμερικής και του Ανώτατου Στρατηγείου των Συμμαχικών Δυνάμεων της Ευρώπης (SHAPE), όσον αφορά στη χρηματοδότηση του σχεδιασμού και της κατασκευής νέων εγκαταστάσεων για το Διεθνές Σχολείο του SHAPE, καθώς και της Τροποποίησης του ως άνω Μνημονίου Κατανόησης μεταξύ των ιδίων Συμμετεχόντων μετά της Διακοίνωσης Ένταξης όσον αφορά στη συμμετοχή του Υπουργείου Εθνικής Άμυνας της Ελληνικής Δημοκρατίας στο ως άνω Μνημόνιο Κατανόησης.»

Συνεχίζουμε με τις επίκαιρες ερωτήσεις που διαγράφονται.

Δεν θα συζητηθεί η τρίτη με αριθμό 1377/21-3-2018 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Οικονομικών, με θέμα: «Απελευθέρωση των Ειδικών Λογαριασμών Κονδυλίων Έρευνας (Ε.Λ.Κ.Ε.) από τη γραφειοκρατία», λόγω αναρμοδιότητας.

Δεν θα συζητηθεί η πρώτη με αριθμό 1402/27-3-2018 επίκαιρη ερώτηση πρώτου κύκλου του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Υγείας, με θέμα: «Αποκατάσταση προβλημάτων στις αίθουσες χειρουργείων της νέας πτέρυγας του Νοσοκομείου Χίου», λόγω κωλύματος του Αναπληρωτή Υπουργού Υγείας κ. Παύλου Πολάκη, λόγω ανειλημμένων υποχρεώσεων .

Δεν θα συζητηθεί η δεύτερη με αριθμό 1397/26-3-2018 επίκαιρη ερώτηση πρώτου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Υγείας, με θέμα: «Αποκαλύψεις για το ΚΕΕΛΠΝΟ που εκθέτουν την ηγεσία του Υπουργείου Υγείας», εξαιτίας κωλύματος του Υπουργού Υγείας κ. Ανδρέα Ξανθού, λόγω ανειλημμένων υποχρεώσεων.

Δεν θα συζητηθεί η πρώτη με αριθμό 1398/26-3-2018 επίκαιρη ερώτηση δεύτερου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Οικονομικών, με θέμα: «Αδιαφάνεια στις τοποθετήσεις Προϊσταμένων στο ΣΔΟΕ», εξαιτίας κωλύματος του Υπουργού Οικονομικών κ. Ευκλείδη Τσακαλώτου, λόγω φόρτου εργασίας.

Δεν θα συζητηθεί η τέταρτη με αριθμό 1400/26-3-2018 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ.Δημητρίου Κρεμαστινού προς τον Υπουργό Οικονομικών, με θέμα: «Μεταφορικό ισοδύναμο και εξαίρεση της Καρπάθου», εξαιτίας κωλύματος του Υπουργού Οικονομικών κ. Ευκλείδη Τσακαλώτου, λόγω φόρτου εργασίας.

Δεν θα συζητηθεί η πέμπτη με αριθμό 1401/26-3-2018 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ.Οδυσσέα Κωνσταντινόπουλουπρος τον ΥπουργόΟικονομικών με θέμα: «Ανησυχητικές εξελίξεις σχετικά με την πώληση της ΑΕΕΓΑ ”Η Εθνική”», εξαιτίας κωλύματος του Υπουργού Οικονομικών κ. Ευκλείδη Τσακαλώτου, λόγω φόρτου εργασίας.

Δεν θα συζητηθεί η έκτη με αριθμό 1369/20-3-2018 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ**.** Σπυρίδωνος – Άδωνιδος Γεωργιάδη προς τον Υπουργό Οικονομικών, με θέμα: «Σιγή ιχθύος τηρεί το Υπουργείο Οικονομικών σχετικά με τη σύμβαση του Οργανισμού Διαχείρισης Δημοσίου Χρέους (Ο.Δ.ΔΗ.Χ) με την επενδυτική τράπεζα Rothschild», εξαιτίας κωλύματος του Αναπληρωτή Υπουργού Οικονομικών κ. Γεωργίου Χουλιαράκη, λόγω φόρτου εργασίας.

Δεν θα συζητηθεί η έβδομη με αριθμό 1314/13-3-2018 επίκαιρη ερώτηση δεύτερου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκηπρος τον Υπουργό Εθνικής Άμυνας, με θέμα: «Αναστολή λειτουργίας του Κέντρου Εκπαίδευσης Εφοδιασμού Μεταφορών ως Κέντρο Εκπαίδευσης Νεοσυλλέκτων», εξαιτίας κωλύματος του Υπουργού Εθνικής Άμυνας κ. Πάνου Καμμένου, διότι ο ίδιος δηλώνει ότι έχει καλύψει το θέμα σε παλαιότερες γραπτές επίκαιρες ερωτήσεις.

Δεν θα συζητηθεί η τέταρτη με αριθμό 1387/22-3-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγουπρος τον Υπουργό Εθνικής Άμυνας, με θέμα: «Περί της καταργήσεως του Αεροπορικού Αποσπάσματος Χρυσούπολης» διότι ο Υπουργός Εθνικής Άμυνας κ. Πάνος Καμμένος, δηλώνει ότι έχει απαντήσει γραπτώς σε όμοιες ερωτήσεις Βουλευτών της ίδιας Κοινοβουλευτικής Ομάδας.

Προχωρούμε στη συζήτηση της πέμπτης με αριθμό 1408/27-3-2018 επίκαιρης ερώτησης πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος τον Υπουργό Παιδείας, Έρευνας και Θρησκευμάτων, σχετικά με τα προβλήματα των χιλιάδων συμβασιούχων (αναπληρωτών και ωρομισθίων) εκπαιδευτικών.

Στην επίκαιρη ερώτηση θα απαντήσει ο Υπουργός Παιδείας, Έρευνας και Θρησκευμάτων κ. Κωνσταντίνος Γαβρόγλου.

Κύριε Δελή, έχετε τον λόγο για δύο λεπτά για να αναπτύξετε την επίκαιρη ερώτηση.

**ΙΩΑΝΝΗΣ ΔΕΛΗΣ:** Ευχαριστώ πάρα πολύ, κυρία Πρόεδρε.

Κύριε Υπουργέ, με τη σημερινή μας ερώτηση μεταφέρουμε και στη Βουλή την αγανάκτηση, την αγωνία και βέβαια τα δίκαια αιτήματα των χιλιάδων αναπληρωτών συμβασιούχων της εκπαίδευσης.

Τι ζητάνε όλοι αυτοί χρόνια τώρα και με τις πρόσφατες μεγάλες κινητοποιήσεις τους, ακόμα πιο έντονα; Μα, τι άλλο από το αυτονόητο, το δικαίωμά τους στη μόνιμη και σταθερή δουλειά, το δικαίωμά τους να έχουν τα ίδια ακριβώς εργασιακά δικαιώματα με τους μόνιμους, καθώς και άμεσα στοιχειώδη μέτρα που θα στηρίξουν το κόστος διαβίωσης της καθημερινότητάς τους παντού, όπου στέλνονται στα σχολεία όλης της χώρας. Είναι γνωστές νομίζω οι εικόνες με εκπαιδευτικούς να κινούνται στις παραλίες ή στα αυτοκίνητα, ιδιαίτερα στις τουριστικές περιοχές.

Όλοι αυτοί, λοιπόν, οι πάνω από είκοσι τρεις χιλιάδες συμβασιούχοι εκπαιδευτικοί που βιώνουν τον εφιάλτη της ανεργίας για χρόνια, ζουν συνεχώς, κύριε Υπουργέ, με την αγωνία για το αν θα εργαστούν την επόμενη χρονιά, για το πότε και για το πόσους μήνες θα εργαστούν, μιας και οι προσλήψεις αναπληρωτών γίνονται σε διάφορες φάσεις, ακόμα και μετά τα Χριστούγεννα.

Ζουν με την αγωνία για το πού θα εργαστούν, αφού κάθε χρόνο στέλνονται και σε διαφορετικό σχολείο σε όλες τις περιοχές της χώρας. Ζουν, επιπλέον, με την αγωνία μήπως αρρωστήσουν, γιατί τότε δικαιούνται αναρρωτική άδεια μονάχα μέχρι δεκαπέντε μέρες και αν τύχει να χρειαστούν περισσότερη άδεια, τότε απολύονται, ακόμα και στις περιπτώσεις εκείνες μιας επαπειλούμενης εγκυμοσύνης, όπως πρόσφατα στην Κοζάνη. Είχαμε καταθέσει και σχετική γραπτή ερώτηση.

Πολλές νέες γυναίκες εκπαιδευτικοί βρίσκονται αντιμέτωπες με ένα απάνθρωπο δίλημμα: εγκυμοσύνη και παιδί ή δουλειά; Και έτσι αναγκάζονται ή να φεύγουν μακριά από τα μωρά τους ή να τα παίρνουν μαζί τους από τόπο σε τόπο κάθε χρόνο, σκορπίζοντας τις οικογένειές τους.

Στην πραγματικότητα αυτή η σύγχρονη βαρβαρότητα που ζει η στρατιά αυτών των συμβασιούχων εκπαιδευτικών, εξαιτίας και της πολιτικής σας βέβαια, δεν τσακίζει μονάχα τη δική τους τη ζωή, δεν φανερώνει μονάχα τις εκρηκτικές ελλείψεις των χιλιάδων κενών στα σχολεία που μπαλώνονται κάθε χρόνο προσωρινά. Στην πραγματικότητα αυτή η απαράδεκτη κατάσταση υπονομεύει και το δικαίωμα των παιδιών των λαϊκών οικογενειών στη γνώση και στη μόρφωση.

Τι έχετε να πείτε, κύριε Υπουργέ, για όλα αυτά και κυρίως τι σκοπεύετε να κάνετε; Θα τους μονιμοποιήσετε άμεσα όλους τους συμβασιούχους εκπαιδευτικούς, ώστε η επόμενη σχολική χρονιά να αρχίσει τον Σεπτέμβρη χωρίς τα γνωστά χιλιάδες εκπαιδευτικά κενά; Περιμένουμε τις απαντήσεις.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κυρία Πρόεδρε.

Το θέμα των αναπληρωτών καθηγητών και καθηγητριών είναι ένα από τα σοβαρότερα προβλήματα που αντιμετωπίζει η εκπαίδευσή μας σήμερα και είναι ένα από τα σοβαρότερα θέματα, γιατί αυξάνει το ποσοστό των αναπληρωτών, αυξάνοντας ταυτοχρόνως και τον μέσο όρο ηλικίας των μονίμων.

Αριθμητικά είναι σαφές αυτό που λέω. Αυτό το αναγνωρίζουν ακόμα και οι θεσμοί. Γι’ αυτό προτεραιότητα της Κυβέρνησης είναι να εξασφαλίσει, με το τέλος της εποπτείας, μόνιμους διορισμούς. Το έχουμε δηλώσει με κάθε τόνο ότι τον Οκτώβριο θα ανακοινώσουμε αριθμό και σύστημα διορισμών.

Τώρα, εδώ θα πρέπει να συνεννοηθούμε και για ορισμένα άλλα ζητήματα. Για παράδειγμα, θα πρέπει να είμαστε πολύ ειλικρινείς -και αυτό είναι μία έκκληση στα στελέχη που παίζουν κι έναν διοικητικό ρόλο- ως προς τον προσδιορισμό των κενών. Θα είμαστε αμείλικτοι εκεί που δηλώνονται κενά ενώ δεν υπάρχουν. Διότι θέλουμε πραγματικά τις δυνατότητες που έχουμε σήμερα να τις αξιοποιήσουμε με τον καλύτερο δυνατό τρόπο για την εκπαίδευση.

Το δεύτερο είναι ότι πράγματι έχουν γίνει κινητοποιήσεις. Πράγματι σε αυτές τις κινητοποιήσεις υπήρξαν φαινόμενα που δεν έπρεπε να υπάρχουν. Από την άλλη μεριά κι εγώ θα παρακαλούσα να υπάρχει μία συζήτηση επί της ουσίας και με τις ομοσπονδίες και με τους εκπροσώπους των αναπληρωτών. Το επιχειρήσαμε στο Υπουργείο Παιδείας. Ήταν νομίζω πολύ ώριμες συζητήσεις.

Την περασμένη Πέμπτη οι ομοσπονδίες αρνήθηκαν να συναντηθούν με τον κ. Βερναρδάκη, τον Υπουργό Επικρατείας και εμένα. Είχαν ένα σκεπτικό, το σεβόμαστε, αλλά μην θεωρηθεί ότι τουλάχιστον η Κυβέρνηση δεν παίρνει πολύ σοβαρά το θέμα των αναπληρωτών.

Προσέξτε όμως, θα πρέπει να είμαστε και πάρα πολύ ειλικρινείς και θα πρέπει να είναι και το δικό σας κόμμα όταν λέει να μονιμοποιηθούν όλοι αυτοί οι αναπληρωτές. Θα πρέπει να είμαστε σαφείς, πώς θα ανοίξει η εκπαίδευση και στους νέους ανθρώπους, εκτός αν θεωρούμε ότι οι νέοι πρέπει να είναι εκτός των εκπαιδευτικών θεσμών.

Εμείς λέμε, λοιπόν, ότι πρέπει συναινετικά να βρούμε ένα σύστημα διορισμού, ώστε να υπάρχει μία ισορροπία, να ληφθεί πολύ σοβαρά υπ’ όψιν η προϋπηρεσία, προφανώς υπάρχουν άτομα που κινούνται για πάρα πολλά χρόνια, αλλά ταυτόχρονα να δώσουμε και τη δυνατότητα στους νέους ανθρώπους να μπουν στην εκπαίδευση.

Τώρα, όσον αφορά τα θέματα των αδειών, δεν υπολείπονται από τις άδειες που παίρνουν στον ιδιωτικό τομέα. Για παράδειγμα, για τα θέματα της εγκυμοσύνης ξέρετε ότι είναι οχτώ εβδομάδες πριν τον τοκετό και εννέα εβδομάδες μετά, πολύ λιγότερο από τους δημόσιους υπαλλήλους, αλλά υπάρχει, μην θεωρήσουμε ότι δεν υπάρχει. Έχουμε κανονίσει τώρα για μετά το Πάσχα να μπορούν να σιτίζονται από εδώ και στο εξής στις λέσχες αξιωματικών, όπως επίσης εξασφαλίσαμε και 50% έκπτωση στη μετακίνησή τους.

Τώρα γι’ αυτό το θέμα, για το οποίο πράγματι έχει χυθεί αρκετή μελάνη, ως ένα βαθμό προς εντυπωσιασμό, ότι κοιμούνται στα αυτοκίνητα, στις παραλίες κ.λπ., δεν είναι υπεύθυνο το Υπουργείο Παιδείας και δεν είναι υπεύθυνο το Υπουργείο Παιδείας γιατί η τοπική αυτοδιοίκηση, με νόμο που έχει ψηφιστεί, είναι υποχρεωμένη να βοηθά τους εκπαιδευτικούς της.

Και πραγματικά, μου κάνει εντύπωση πώς είναι δυνατόν πλούσιοι δήμοι να μην βοηθούν καθόλου και σε πάρα πολύ φτωχούς δήμους, κυρίως στα νησιά μας, να πηγαίνει ο κόσμος να προϋπαντεί τους αναπληρωτές καθηγητές και καθηγήτριες και τουλάχιστον, στην αρχή να φροντίζει για ό,τι είναι δυνατόν να φροντίζει.

Κάνω μία ακόμα έκκληση και καλώ και εσάς να κάνετε την ίδια έκκληση στην τοπική αυτοδιοίκηση να πάρει τις ευθύνες της, όσον αφορά τη βοήθεια που πρέπει, που είναι υποχρεωμένη να δώσει στους εκπαιδευτικούς.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Δελή, έχετε τον λόγο για τρία λεπτά.

**ΙΩΑΝΝΗΣ ΔΕΛΗΣ:** Θα ξεκινήσω, κύριε Υπουργέ, από τα τελευταία, σε σχέση με τα αναγκαία μέτρα στήριξης, που νομίζω ότι κάθε λογικός άνθρωπος αναγνωρίζει ότι πρέπει να ληφθούν.

Κοιτάξτε, μας έκανε εντύπωση το ότι βάλατε σε αντιπαράθεση τα δικαιώματα των αναπληρωτών εκπαιδευτικών με τους δημόσιους, με τους μόνιμους και είπατε ότι είναι αντίστοιχα με αυτούς που έχουν ιδιωτική. Βάλατε, δηλαδή, κι εσείς με τον τρόπο σας, με έναν έμμεσο τρόπο, μία αντιπαράθεση στα δικαιώματα που υπάρχουν στους εργαζόμενους του εκπαιδευτικού τομέα. Πάντα έτσι γίνεται και τα δικαιώματα και στους δύο εργασιακούς χώρους συνεχώς μειώνονται.

Το ζήτημα αυτό που βάλαμε εμείς είναι ότι ιδιαίτερα στις αναρρωτικές άδειες, νομίζω ότι οι εργαζόμενοι στον ίδιο εργασιακό χώρο θα πρέπει να έχουν ακριβώς τα ίδια δικαιώματα.

Τώρα, σε ό,τι αφορά το καθημερινό κόστος διαβίωσης, διατροφής, διαμονής κ.λπ., φυσικά εύκολα καταλαβαίνει κανείς ότι αυτό οφείλεται στους πολύ χαμηλούς μισθούς με τους οποίους αμείβονται και οι οποίοι δεν αρκούν για να μπορέσει κάποιος να ζήσει σε τουριστικές περιοχές, οι οποίες έχουν βεβαίως πολύ μεγάλη ακρίβεια και πολύ μεγάλο κόστος διαβίωσης.

Σχετικά τώρα με το πρόβλημα αυτό καθ’ αυτό, το αναγνωρίζετε βεβαίως κι εσείς, όπως και οι προηγούμενες κυβερνήσεις. Δεν είχαν κανένα πρόβλημα να αναγνωρίσουν τη σοβαρότητα αυτού του ζητήματος των αναπληρωτών, να προσφέρουν κι εκείνες, όπως κι εσείς, τσάι και συμπάθεια. Εσείς, βεβαίως, συνεχίζετε και ανοίγετε έναν νέο γύρο υποσχέσεων, νομίζω είναι ο τρίτος ή ο τέταρτος τούτη τη φορά, λέγοντας ότι τον Οκτώβρη θα ανακοινώσετε τον αριθμό, αφού συνεννοηθείτε, βεβαίως, με τους θεσμούς, των διορισμών που θα γίνουν.

Νομίζω ότι αυτό ηχεί ως κοροϊδία πια στα αυτιά όλων αυτών των χιλιάδων εκπαιδευτικών, γιατί το αίτημά τους το φώναξαν πολύ δυνατά τον τελευταίο μήνα, κύριε Υπουργέ, και έξω από το Υπουργείο και προχθές έξω από το Μαξίμου. Και η απάντηση που πήραν αυτή τη φορά δεν ήταν υποσχέσεις, ήταν ΜΑΤ, ήταν χημικά, ήταν δακρυγόνα. Ήταν η καταστολή, δηλαδή το απαραίτητο συνοδευτικό συμπλήρωμα, κάθε φορά, μιας αντιλαϊκής πολιτικής.

Από αυτά που ακούσαμε πριν από λίγο νομίζω ότι το μήνυμα των τελευταίων κινητοποιήσεων δεν το πήρατε ακριβώς, αυτό που φώναζαν, δηλαδή, οι εκπαιδευτικοί «φτάνει πια η κοροϊδία» και «μονιμοποίηση όλων των αναπληρωτών», έτσι ώστε να λειτουργήσουν τον Σεπτέμβρη τα σχολεία κανονικά.

Θέλουμε, όμως, να βάλουμε το εξής ζήτημα σε σχέση με αυτή την υπόσχεση, τη θολή, την αόριστη εξαγγελία που κάνετε «εάν» και «εφόσον με τους θεσμούς» κ.λπ..

Μα, η Κυβέρνησή σας, κύριε Υπουργέ, είναι αυτή που υπέγραψε τα πλεονάσματα –ματωμένα, τα λέμε εμείς- του κρατικού προϋπολογισμού μέχρι και το 2022 να είναι πάνω από 3,5%, δηλαδή πάνω από 7 δισεκατομμύρια. Από πού βγαίνουν αυτά τα πλεονάσματα είναι γνωστό. Βγαίνουν από τις περικοπές των συντάξεων, από τις μειώσεις των κρατικών δαπανών στην παιδεία, στην υγεία, στην πρόνοια. Αυτά, λοιπόν, θα συνεχιστούν μέχρι και το 2022. Και για μετά το 2022, η δική σας Κυβέρνηση συμφώνησε σε πλεονάσματα πάνω από 2%.

Βλέπουμε, λοιπόν, ότι αυτή η πολιτική δεν έχει κανένα σκοπό να σταματήσει. Θα συνεχιστεί κανονικά και η επιτροπεία, φυσικά, θα φορέσει προφανώς κάποιο άλλο ένδυμα και θα γίνεται με έναν διαφορετικό τρόπο. Ωστόσο, θα συνεχίσει να υπάρχει στον έναν ή στον άλλο τρόπο.

Με βάση, λοιπόν, όλα αυτά, εμείς νομίζουμε ότι ο αγώνας των ίδιων των αναπληρωτών και μόνο, κύριε Υπουργέ, -αυτών των χιλιάδων αναπληρωτών, που πλησιάζουν τους είκοσι πέντε χιλιάδες και είναι αναπληρωτές πια του εαυτού τους, αφού υπάρχουν περιπτώσεις ανθρώπων που δουλεύουν δεκατέσσερα, δεκαπέντε και παραπάνω χρόνια- είναι αυτός που θα δικαιώσει τα αιτήματά τους και τις διεκδικήσεις και νομίζουμε ότι δεν έχουν να περιμένουν τίποτα από εσάς και από την κυβερνητική πολιτική.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Υπουργός για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Εάν δεν έχουν να περιμένουν τίποτα, μου κάνει εντύπωση τότε γιατί μας ρωτάτε. Νομίζω ότι έχουν να περιμένουν και το αποδείξαμε, γιατί τους απολυμένους εμείς τους προσλάβαμε. Και είναι σαφές ότι μέσα σε ένα απίστευτα στενό δημοσιονομικό πλαίσιο προσπαθούμε να κάνουμε ό,τι μπορούμε και αυτό η ελληνική κοινωνία το αναγνωρίζει.

Βεβαίως, δεν θα πω ότι δεν γίνονται λάθη. Στην προκειμένη περίπτωση, όμως, πρώτος εγώ έχω δηλώσει ότι το θέμα των αναπληρωτών πρέπει να λυθεί με μόνιμους διορισμούς. Διότι αυτό δεν κάνει μόνο κακό σε αυτούς τους ανθρώπους που λειτουργούν καθημερινά με όρους πάρα πολύ δύσκολους έως και σε ορισμένες περιπτώσεις απαράδεκτους, αλλά και στο εκπαιδευτικό σύστημα σαν σύνολο.

Δεν υπάρχει καμμία αντιπαράθεση ανάμεσα στους εργαζόμενους στον δημόσιο και στον ιδιωτικό τομέα. Απλώς ακούγοντας την ερώτησή σας έχει κανείς την αίσθηση ότι δεν έχουν κανένα απολύτως δικαίωμα σε άδεια αυτοί οι άνθρωποι και δεν είναι έτσι. Στην εγκυμοσύνη, όπως σας είπα,…

**ΙΩΑΝΝΗΣ ΔΕΛΗΣ:** Δεκαπέντε μέρες.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Όχι, δεν είναι δεκαπέντε μέρες στην εγκυμοσύνη. Είναι οκτώ εβδομάδες πριν και εννέα εβδομάδες μετά.

Ως προς τη δυνατότητα να βρουν σχετικά φθηνά καταλύματα σε τουριστικά μέρη, έχετε απόλυτο δίκιο. Γι’ αυτό έχουμε νομοθετήσει την υποχρέωση της τοπικής αυτοδιοίκησης. Και εγώ δεν καταλαβαίνω γιατί εσείς δεν μιλάτε, δεν πιέζετε την τοπική αυτοδιοίκηση. Αυτό θα έπρεπε κάπως και εσείς να το δηλώσετε δημόσια. Είναι πολύ πιο εύκολο να πιέζετε την κεντρική κυβέρνηση για κάτι για το οποίο δεν έχει ευθύνη από ό,τι να πάτε ενώπιος ενωπίω στην τοπική αυτοδιοίκηση.

Κοιτάξτε, εάν νομίζετε ότι κοροϊδεύουμε τους αναπληρωτές, πραγματικά δεν έχει νόημα η συνέχεια της συζήτησης. Εμείς δεν νομίζουμε ότι τους κοροϊδεύουμε. Εμείς προσπαθούμε να βρούμε μία λύση. Εσείς με το να έχετε το αίτημα για είκοσι πέντε χιλιάδες μονιμοποιήσεις τώρα, πιστεύω ότι τους κοροϊδεύετε, διότι ξέρετε ότι αυτό δεν είναι ένα ρεαλιστικό αίτημα. Το ξέρετε αυτό. Παρ’ όλα αυτά, το λέτε ακριβώς για λαϊκίστικους λόγους.

Και σας ρωτάω: Ποια είναι η πρόθεσή σας και το σχέδιό σας για τους νέους ανθρώπους για να μπουν στην εκπαίδευση; Μηδέν! Δεν έχετε.

**ΙΩΑΝΝΗΣ ΔΕΛΗΣ:** Αυτοί δεν είναι νέοι άνθρωποι; Οι αναπληρωτές δεν είναι νέοι άνθρωποι;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ακούτε τι σας λέω; Γι’ αυτούς τους ανθρώπους που περιμένουν τι λέτε; Να διοριστούν, να μονιμοποιηθούν αυτοί οι άνθρωποι και όταν γίνει αυτό, θα δούμε τι θα γίνει με τους υπόλοιπους. Θέλει μία προσοχή, λοιπόν, σε αυτού του τύπου την πολιτική. Διότι το να λέει κανείς ανέξοδα «όλοι να μονιμοποιηθούν τώρα», κανείς δεν το πιστεύει.

Αντιθέτως, εμείς έχουμε ένα πολύ συγκεκριμένο σχέδιο. Σας το είπα. Έχω προκαλέσει και όλα τα κόμματα να μας πουν το πώς σκέφτονται για το σύστημα διορισμού. Δεν ήρθε κανένα κόμμα να μας πει πώς σκέφτεται. Και επιμένω: είναι πολύ ευχάριστο στα αυτιά διαφόρων να λέγονται αυτού του είδους τα αιτήματα. Λέμε, όμως, πάρα πολύ πρακτικά να εκτεθεί -και αυτό δεν το λέω καταγγελτικά- ο καθένας επί της ουσίας ως προς το σύστημα.

Για το θέμα της καταστολής: εμείς πρώτοι διαμαρτυρηθήκαμε για την ανεύθυνη στάση ορισμένων αστυνομικών περίπου πριν από έναν μήνα στο Υπουργείο Παιδείας. Ταυτόχρονα, καταγγείλαμε και τη συμπεριφορά ορισμένων παρατάξεων όπως αυτής του ΠΑΜΕ.

Εδώ λοιπόν θέλει μία προσοχή από όλους μας. Όσο για το εάν η βία θα φέρει αποτελέσματα, εμείς νομίζουμε ότι δεν θα φέρει. Και το λέω πάρα πολύ καθαρά, για να μην υπάρχει παρεξήγηση. Έγινε δημόσια αυτό, δεν υπήρξε καμμία απάντηση, γιατί δεν μπορούσε να υπάρχει καμμία απάντηση. Διότι υπάρχουν και φωτογραφίες και μαρτυρίες.

Βέβαια θα παρακαλούσα όλοι σε αυτού του είδους τις διαμαρτυρίες να δείξουμε μία ψυχραιμία, για να αντιμετωπίσουμε τα προβλήματα. Διότι οι χιλιάδες αναπληρωτές δεν θέλουν αυτού του τύπου τις διαδηλώσεις. Οι χιλιάδες αναπληρωτές περιμένουν λύσεις. Κατανοώ ότι η Κυβέρνηση δεν μπορεί να δώσει λύσεις σήμερα, όπως το θέλουν οι περισσότεροι.

Ξέρουμε ότι είναι η προτεραιότητα και το πρώτο θέμα που συζητάμε. Και μάλιστα για πρώτη φορά έχει μπει και γραπτά στα διάφορα κείμενα πρόσφατα η ανάγκη για μόνιμους διορισμούς στη δημόσια εκπαίδευση.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Ολοκληρώθηκε η συζήτηση των επίκαιρων ερωτήσεων.

Σας ευχόμαστε καλό Πάσχα, καλή Ανάσταση και καλή ξεκούραση σε όσους θα έχουν τη δυνατότητα να ξεκουραστούν!

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 19.25΄ λύεται η συνεδρίαση για τη Δευτέρα 16 Απριλίου 2018 και ώρα 18.00,΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ**  **ΟΙ ΓΡΑΜΜΑΤΕΙΣ**